
Marius Ghenea 


A ntreprenoriat 


Drumul de la idei 
câtre oportunități 
ȘI 


succes în afaceri 


„La MIT Entrepreneurship Center sustinem inovația, 
educatia si dezvoltarea abilităților antreprenoriale. 
Marius este un om de afaceri extrem de inteligent, care 
împărtășește aceleași valori şi care este gata să 
împărtăşească românilor din experiența sa prin postura 
de profesor de antreprenoriat. Apreciez foarte mult şi 
salut efortul depus în scrierea acestei cărti practice de 
referință, care îi va ajuta pe multi români să aleagă calea 
antreprenoriatului — o cale dificilă, dar cu multe 
satisfacţii. Mi-a plăcut în mod deosebit capitolul „Cele 
cinci greseli antreprenoriale fatale” care fie au fost 
făcute, fie au fost observate la altii — fiecare antreprenor 
român ar trebui să citească în mod deosebit acest 
capitol”. 


William K. Aulet, Senior 
Lecturer si Director, MIT 


Entrepreneurship Center 
(SUA) 


„Marius stie ce face: întelege faptul că vocea 
consumatorului trebuie să se simtă în fiecare aspect al 
unui startup. Este expert în tehnologie si, în acelasi timp, 
susține ideea că antreprenorii trebuie întotdeauna să se 
întrebe «ce au altii de câstigat — clienți, investitori, 
parteneri si angajati». Faptul că a ales să scrie această 
carte pentru a ajuta următoarea generație de antre- 
prenori să construiască si să dezvolte afaceri solide, de 
succes şi sustenabile este un semn extraordinar al 
generozitătii lui Marius. Marius este unul din liderii 
primei generații de antreprenori români vizionari; cartea 
sa va ajuta la crearea altor astfel de lideri. Este o lectură 
OBLIGATORIE”. 


Kenneth P MORSE, 
Antreprenor în serie 
și angel investor (SUA) 


CUVÂNT INTRODUCTI)I 


Când Marius mi-a spus că scrie o carte despre antreprenoriat, au fost 
câteva momente în care nu am spus nimic. După care am spus: „În sfârșit 1” 
În sfârșit apare prima carte despre antreprenoriat din România scrisă de un 
antreprenor român și scrisă tocmai de Marius, persoana cea mai indicată 
pentru a sparge gheața în acest domeniu. 


Ulterior, când m-a întrebat dacă sunt de acord să scriu prefața acestei 
cărți, am fost surprins și, în același timp, m-am simţit onorat pentru că s-a 
gândit la mine pentru această misiune. Suntem doi antreprenori din aceeasi 
generație și ne cunoastem de mulți ani, din perioada când fiecare dintre noi 
își începea prima afacere, ambele în domeniul IT. În prima parte a anilor 
'90, industria IT era mult mai mică decât azi și, într-un fel sau în altul, 
majoritatea companiilor din piață interacționau, fie ca parteneri, fie ca si 
concurenți. Uneori, ne uităm în urmă la acei ani cu multă nostalgie, pentru 
că anti de început au fost ani extraordinari. Și mai mult însă ne uităm 
împreună la anii care urmează, pentru că mai sunt multe lucruri frumoase 
de făcut și de spus în antreprenoriatul românesc. 


Marius este un om pe care îl admir și un antreprenor pe care îl apreciez 
pentru viziunea pe termen lung și abordarea pragmatică de care dă dovadă, 
ca și pentru rolul important pe care îl are fată de alți antreprenori, ca profesor 
de antreprenoriat în mai multe programe educaționale internaționale 
desfășurate în România. lar această carte se înscrie, din punctul meu de 

vedere, în același rol și în același efort al său de a ajuta la dezvoltarea culturii 
antreprenoriale din România. Am participat împreună cu el, cu câteva luni 
în urnă, la o conferință de business în țară, unde pe lângă discursurile key- 
note pe care le-am sustinut dimineața, organizatorii ne-au rugat să facem și 
un workshop împreună în a doua parte a zilei. Mi-a plăcut modul foarte 
structurat în care Marius a făcut atunci prezentările, iar interacțiunea lui 
cu sala a fost excelentă, publicul a fost foarte numeros și entuziast, ca 
întotdeauna la conferințele unde el participii. Este un om generos care oferă 
foarte mult din timpul și experienta sa antreprenorilor din București și din 
întreaga țară, mai ales celor mai tineri, care îl privesc desigur ca pe un 
nentor, dar şi ca pe un role-model. 


„Drumul de la idei către oportunități și succes în afaceri” este foarte 
greu de parcurs sau chiar imposibil, mai ales când el este pavat, uneori, 
doar cu bune intenții si nimic mai mult, dacă îmi este permis să parafrazez 
celebrul dicton. Am întâlnit multe persoane în România vrăjite de mirajul 
lucrului pe cont propriu, de ideea de a fi propriul lor șef, de ideea succesului 
pe calea antreprenorială dar, în cele mai multe cazuri, aceste persoane 
oniiteau complet sau aproape complet etapele care trebuie avute în vedere și 
prin care trebuie să treacă pentru a ajunge în acea poziție râvmită. Nu este 
suficient să ai o idee pentru a avea o afacere de succes. Ideea este doar 
începutul unui proiect care poate fi sau nu viabil, în funcție de identificarea 
unei oportunități reale, de piața existentă pentru produsul sau serviciul 
respectiv, de clienții care sunt dispuși să îl cumpere, de resursele financiare 
existente și de multe alte elemente. 


Aici intervine cartea lui Marius, o carte care, de fapt, este un ghid 
practic, la obiect și ușor de înțeles atât pentru cei care se pregătesc să devină 
antreprenori, cât și pentru acei antreprenori care vor să cunoască elementele 
esențiale ce trebuie analizate în dezvoltarea unei afaceri, necesare pentru a 
decide trecerea acesteia la nivelul următor. Modul în care e scrisă este metodic 
și ghidează oamenii cu idei de afaceri prin labirintul transformării ideilor 
respective în oportunități și, ulterior, în afaceri de succes — proces subestimat 
de foarte multe ori, dat fiind că mulți oameni cu spirit antreprenorial din 

România au tendința de a sări etapele. Este timpul să vedem și în România 
din ce în ce mai multe propuneri și idei bine puse la punct înainte de a 
ajunge la stadiul solicitării unei investiții sau finanţări, iar prin aceasta 
înțeleg respectarea unui întreg proces pe care Marius îl explică excelent în 
această carte. 


Cu privire la valoarea unei idei de business, aceasta este, așa cum 
Marius spune în carte de la bun început, „discutabilă. Și eu sunt de părerea 
că o idee nu valorează nimic, atât timp cât aceasta nu este însoțită de o 
nevoie sau oportunitate reală în piață, dar și de un plan de acțiune clar al 
aritreprenorului, plan pe care acesta să fi făcut deja măcar primii pași. Vedem 
cu toții în emisiunea TV în care Marius este invitat permanent faptul că 
oamenii nu Sunt pregătiți din punctul de vedere al planurilor de afaceri, 
care sunt fie slabe, fie (în cele mai grave cazuri, destul de dese, din păcate) 
inexistente. Așa că, din acest punct de vedere, secțiunile în care Marius 
vorbește despre drumul de la idee la oportunitate și despre planul de afaceri 
sunt extrem de utile. M-aș bucura ca, fie doar prin citirea acestui singur 
capitol, să aibă loc o schimbare la nivelul mentalități și al modului de 
abordare a ceea ce ar trebui să fie abia al doilea pas, nu primul, pentru 
fiecare antreprenor: finanțarea. 


Este adevărat că aspectul esențial este, pentru mulți antreprenori 
existenți sau potențiali, sursa de finanțare a activității sau a ideii de business. 
Finanţarea pare problematică dacă eşti la început de drum, dacă nu ai un 
plan foarte clar și, mai ales, dacă nu știi care sunt sursele posibile de finanțare 
si cum poți apela la ele. Marius este probabil primul autor român care pune 
împreună un capitol complet despre toate sursele de finanțare posibile pentru 
activitățile antreprenoriale, vorbind nu doar de cele clasice, cum sunt băncile 
sau fondurile de investiții, ci și de alte variante mai puțin cunoscute de 
antreprenori: în total am numărat vreo zece asemenea opțiuni de finantare 
a creșterii unei companii, în acest capitol al cărții. 


O secțiune foarte interesantă în capitolul despre finanțare este cea despre 
fondurile europene, dar evident și cea despre business-angels, Marius fiind 

un astfel de business-angel român. Cât despre cea mai veche și mai simplă 
solutie de autofinanțare, respectiv „bootstrapping”, mi-a plăcut modul în 
care el reia temele lui Guy Kawasaki, un om de afaceri și autor american de 
cărți de business pe care amândoi îl apreciem, dar Marius le reia într-o 
manieră foarte bine localizată și adaptată pentru problemele și posibilitățile 
de „strângere a curelei” pe care antreprenorii din România le au: ca peste 
tot în carte, puteți crede ceea ce spune el, pentru că vorbește din experiență ! 


Ceea ce este remarcabil la această carte este că ne poartă pe un ciclu 
complet de business, de la start-up, către perioada de creștere (și eventual 
de „dureri de creștere”) și până la sfârșitul afacerii din perspectiva 
antreprenorială. Aici, Marius explică pe înțelesul tuturor ce poate însemna 
acest sfârșit din perspectiva unei strategii de exit, mai ales că sunt mulți 
antreprenori care nu înțeleg suficient de bine necesitatea unei asemenea 
strategii. Acest capitol al cărții listează absolut toate posibilitățile, începând 
cu exiturile de succes prin vânzări către strategici sau listări pe burse, când 
afacerea nu dispare, ci doar trece la următorul nivel de dezvoltare, trecând 
prin variantele de.succesiune, tipice pentru family business, dar care tot un 
exit înseamnă, și încheind cu cea mai puțin dorită variantă de sfârșit al 
Afacerii, falimentul. Este bine să vorbim deschis despre toate aceste lucruri, 
cred că e o carte care face „ordine” și din acest punct de vedere în înțelegerea 
oricărui antreprenor român. 


Ca orice teoretician de antreprenoriat respectabil și profesor de 
antreprenoriat la un program EMBA internațional, Marius finalizează 
cartea cu câteva „porunci foarte bine punctate, atât în ceea ce privește cele 
4 stereotipuri despre antreprenorii români, cele 10 mituri despre 
antreprenoriat în general, cât și cele 5 greșeli antreprenoriale fatale, pe care 
și eu sunt de părere că trebuie să le evitafi cu orice preț ! 


La final, m-aş întoarce chiar la primele pagini ale cărții, acolo unde 
Marius vorbește despre motivele lui de a scrie o astfel de carte de 
antreprenoriat: „Încetul cu încetul, am ajuns la concluzia că scrierea unei 
cărți despre antreprenoriat ar fi pentru mine nu doar o oportunitate și o 

plăcere legată de împlinirea unei dorințe personale importante, ci chiar o 
datorie. Spun datorie pentru că eu cred că este datoria noastră, a primelor 
generaţii antreprenoriale noi din România, de după 1989, să trecem mai 
departe ștafeta către următoarele generații de antreprenori și lideri români 
din ce în ce mai valoroși, cu din ce în ce mai mult succes”. Bravo, Marius ! 


București, 1 martie 2011 
Radu Georgescu 


President 
GECAD Group 

INTRODUCERE 


O De ce o carte despre antreprenoriat 


O Cine ar trebui să citească această carte 


INTRODUCE 


De ce o carte despre antreprenoriat 


A 

Ín ultimii ani, sute de antreprenori sau 
de oameni dornici să devină antreprenori mi-au pus diverse întrebări 
despre antreprenoriat, iar eu am încercat să le răspund cât de bine 
am putut: probleme care țin de pornirea unei afaceri, întrebări cu privire 
la cum se poate finanța un start-up, chestiuni legate de valoarea și 
meritul unei idei de afaceri sau a alteia și multe alte întrebări, toate cu 
un numitor comun, anume abordarea antreprenorială asupra afacerilor. 
Mulţi antreprenori m-au contactat pur și simplu prin e-mail, căutân- 
du-mă pe Internet. Cu alţii am discutat chiar în Arena Leilor, care a 
fost și rămâne o platformă importantă media de dezbatere antrepre- 
norială în România, cu toate limitările pe care orice show TV le are. 


Discuţii extrem de interesante am avut și în afara Arenei, dar pe 
baza negocierilor și dezbaterilor din emisiune: oameni pe care nu îi 
cunoscusem până atunci mă abordau pur și simplu la magazin sau 
în aeroport întrebându-mă cum a evoluat unul sau altul dintre proiec- 
tele semnate în acest show TV, dar mai ales încercând să afle mai 
mult despre cum funcționează de fapt afacerile, ce este legendă și ce 
este realitate în activitatea antreprenorială. 


Evident, întrebări cu privire la antreprenoriat am și eu de foarte 
mult timp, probabil de când am început să contemplu primele mele 

inițiative antreprenoriale, cu vreo 20 ani în urmă, când eram student. 
Dar cu siguranţă, cel puţin în anii de început ai primei mele afaceri, 
nici nu a fost prea mult timp pentru a ridica analiza în plan teoretic și 
pentru a structura întrebări și răspunsuri despre antreprenoriat, dar 
în afară de lipsa de timp, cred că ritmul foarte rapid al desfășurării și 
dezvoltării businessului m-a ajutat în sensul că răspunsurile îmi veneau 
foarte repede și uneori destul de brutal, mai ales atunci când luam o 
decizie greșită: încercare și eroare sau, cum se mai spune, frial-and- 
error. Cei care au înţeles rapid erorile și le-au corectat au mers mai 
departe și, mulți dintre ei, au ajuns să aibă succes în afacerile lor. 


Toţi acești ani și toate aceste întrebări m-au ajutat să învăţ eu 
însumi mult mai multe despre antreprenoriat și, în plus, m-au ajutat 
să scap de tot felul de prejudecăţi și preconcepții cu privire la acest 
subiect, dar în același timp mi-au arătat cu prisosinţă cât de mult 
„mai avem cu toții de învăţat, mai ales acum, mai ales aici, în România. 
Astfel, încetul cu încetul, am ajuns la concluzia că scrierea unei cărți 
despre antreprenoriat ar fi pentru mine nu doar o oportunitate și o 
plăcere legată de împlinirea unei dorințe personale importante, ci 
chiar o datorie. Spun „datorie” pentru că eu cred că este datoria 
noastră, a primelor generaţii antreprenoriale noi din România, de 
după 1989, să trecem mai departe ștafeta către noi generaţii de 
antreprenori și lideri români din ce în ce mai valoroși, cu din ce în ce 
mai mult succes. 


lată de ce, separat de această carte de antreprenoriat, desfășor 
de mai mulți ani numeroase activități pro-bono pentru susținerea 
inițiativei și educaţiei antreprenoriale din România. Ca profesor 
asociat de Antreprenoriat la programul de Executive MBA al 
Maastricht School of Management, susțin de câte ori am ocazia 
cursuri de Antreprenoriat tip Open-Class, la care pot participa gratuit 
orice persoane interesate de acest subiect (limitat doar de numărul 
locurilor disponibile în sala de curs), dar particip cu mare plăcere și 
la numeroase conferinţe din ţară, nu doar din București, așa că am 

ajuns, în ultimii ani, în mai toate orașele mari din România cu astfel 
de conferințe pe teme de antreprenoriat (Cluj, lași, Timișoara, Brașov, 
Tg. Mureș etc.). Particip în plus și la susținerea unor fundații și 
asociaţii pentru tineri (studenţi, lideri sau antreprenori tineri) ca JCI 
România, AIESEC, Venture Connect, Leaders România și altele. 


Un program extrem de ambițios de educație antreprenorială este 
cel susținut de Fundaţia Post-Privatizare, Schoolforstartups România, 
în care particip ca lector și coorganizator alături de Doug Richard, 
unul dintre „dragonii“ din seriile originale de la BBC similare cu 
Arena Leilor (Dragons' Den). Când ne-am întâlnit și Doug mi-a 
propus să lansăm și în România acest program internațional care 
funcționează de mai bine de 5 ani în Marea Britanie, mi s-a părut o 
ocazie excelentă de a face ceva în plus pentru comunitatea antre- 
prenorială din România. Un „leu“ și un „dragon“ și-au dat astfel 
mâna pentru a lansa prima școală antreprenorială internațională 
importantă din România, care va avea doar în primul an peste 200 
cursanți la București și Cluj. 


În măsura în care aceste pagini vor fi utile, fie și într-o măsură 
modestă, unui antreprenor care are deja o afacere și încearcă să o 
dezvolte în continuare, indiferent de crize economice sau de modificări 
legislative, sau unui tânăr care dorește să devină antreprenor, sau unui 
manager dintr-o companie care decide să urmeze calea antrepre- 
norială, sau chiar aceluiași manager dacă decide să rămână în acea 
companie, dar cu o atitudine antreprenorială mai puternică, deci să 
acționeze ca un „intrapreneur”, sau oricărui alt cititor, această carte 
își va atinge obiectivele. 


Pe măsură ce ideea scrierii acestei cărți se cristaliza, unele proiecte 
personale interesante au aruncat o lumină nouă asupra motivelor pentru 
care o asemenea carte ar putea fi necesară. Am început în primăvara 
anului 2010 să predau un curs de Entrepreneurship pentru programul 
Executive MBA de la CEU Business School, astfel încât înțelegerea 

sistematică a activităților antreprenoriale a devenit și mai importantă 
pentru mine. Acum am preluat și cursul de Innovation and New Business 
Ventures al programului EMBA de la Maastricht School of Management. 
M-am afundat în zeci de cărţi legate de acest subiect, de la cursuri clasice 
ale unor universități americane până la cărți iconoclaste din acest 
domeniu, care dărâmă multe mituri și legende urbane legate de 
antreprenoriat. Cu toate acestea, nici pe plan global teoriile din acest 
domeniu nu sunt încă foarte clare, iar subiectul (alături de un alt subiect 
fierbinte al acestei perioade, anume leadership) este o piatră filozofală 
pentru mulți cercetători, tocmai pentru că pare atât de greu de pus într-o 
ecuaţie sau într-o structură clară. Și totuși, acesta este conceptul de 
business modern care transformă „plumbul în aur” generând bogăţie, 
dezvoltare economică și prosperitate. 


Vorbim aici despre societăţi care au o dezvoltare antreprenorială 
consistentă în epoca modernă, cu istorii antreprenoriale de sute de 
ani și ale căror începuturi sunt în general identificate încă din 
perioada Revoluţiei Industriale, adică în secolul al XVIII-lea. Sute de 
ani în care antreprenoriatul a fost nu doar „predat” informal, din 
generaţie în generaţie, de fiecare antreprenor către cei care i-au urmat 
(din familie sau din afara familiei), dar a fost chiar studiat sistematic 
în școli, așa cum la noi nu se întâmplă nici măcar acum, la 20 ani 
după Revoluţie. Și spun asta chiar dacă în ultimii ani a fost introdusă 
o disciplină „Educaţia antreprenorială” în licee (ceea ce este discutabil 
ca și curriculum la o vârstă la care e foarte ușor să îi faci pe copii să 
respingă, mai curând decât să fie atrași de acest subiect, mai ales 
când profesorii care predau această disciplină nu au vreo legătură 
cu antreprenoriatul, decât eventual întâmplător), iar în facultăţi există, 
de asemenea, niște cursuri de antreprenoriat (din nou, nu este deloc 
clar cine le predă, cine elaborează curriculum-ul și ce legătură cu 
practica antreprenorială există, în cazul acestor cursuri). 


Iniţiative interesante am văzut totuși că au apărut în mediul 
universitar românesc, dar mai curând prin activități extracurriculare, 


organizate de studenții înșiși (și, așa cum spuneam, susțin cu mare 


24 MARIUS GHENEA 


plăcere inițiativele asociațiilor studențești de acest gen din țară). lar 
acolo unde există, în sfârșit, unele cursuri de antreprenoriat la 
anumite specializări (mai ales cele inginerești și cele economice), 
aceste cursuri suferă din mai multe puncte de vedere și de obicei 
eșuează în a-și atinge menirea, aceea de a dezvolta spiritul și cultura 
antreprenorială a tinerilor. Ele suferă în primul rând pentru că nu 
sunt predate de antreprenori, ci de consultanţi sau academici care 
nu au dezvoltat sau deținut niciodată în viaţa lor o afacere. Și suferă 
încă și mai mult pentru faptul că sunt în general mult prea teoretice, 
fără studii de caz relevante, fără activităţi practice concrete care să 
valorizeze cunoștințele teoretice dobândite. 


Trebuie spus însă că nici varianta ca un astfel de curs să fie predat 
de un antreprenor tipic, cu experienţă, nu este neapărat cea mai bună 
soluție, pentru că mulți antreprenori sunt excelenți în activitatea lor 
de bază, dar nu au neapărat instrumentele de comunicare, rigoarea 
pedagogică și cunoștințele teoretice necesare pentru a pune întregul 
univers antreprenorial într-o perspectivă pe care studenţii să o 
înțeleagă și să o îmbrățișeze. 


Educaţia antreprenorială, atât cât se poate face în școală, trebuie 
începută la vârste mult mai mici. Băiețelul meu studiază la o școală 
internațională și din primii ani de școală ei au fost învăţaţi că pentru 
a realiza unele sume de bani necesare fie pentru mici plăceri per- 
sonale, fie pentru mici acțiuni caritabile, copiii pot ei înșiși să devină 
antreprenori: ei lucrează în echipe pentru a face diverse jucării sau 
dulciuri pe care apoi le vând la târgurile școlii, într-un cadru orga- 
nizat. Apoi folosesc acești bani pentru a cumpăra diverse lucruri 
pentru activitățile extracurriculare sau îi donează pentru centrul de 
câini de ajutor pentru nevăzători, cu care școala lucrează pe acţiuni 
caritabile. În școlile din străinătate, aceste tipuri de activităţi nu se 
opresc aici. Sunt multe alte elemente care contribuie la această 
educaţie în timp, în școală, astfel încât un tânăr care iese de pe băncile 
școlii are deja suficiente cunoștințe și informații pentru a putea lua 

decizii corecte în ceea ce privește oportunitățile antreprenoriale pe 
care le are. Ce e drept, aceste lucruri se întâmplă mai ales în sistemul 
educațional britanic și american, care sunt nu întâmplător cele mai 
antreprenoriale țări din lume. 


Un astfel de tânăr, într-un astfel de sistem educaţional, are deja 
din primii ani de școală sau de liceu niște minime cunoștințe despre 
managementul bugetului personal, despre lucrul în echipă, despre 
posibilitățile de a realiza câștiguri prin activitatea proprie. La noi, 
aceste lucruri nu numai că nu se învaţă în școală, dar am impresia că 
școala românească face tot ce e posibil să îi țină pe copii în ignoranță 
cu privire la tot ce este legat de antreprenoriat, ca și când așa ceva ar 
fi „de rușine”. lar problema nu este una conjuncturală, ci una de 
sistem și generațională: cum ne putem imagina că niște profesori 
care au trăit cea mai mare parte a vieții lor sub regimul comunist ar 
putea avea o înțelegere corectă sau măcar rezonabilă asupra 
antreprenoriatului ? Pentru mulți dintre acești dascăli, antrepre- 
noriatul sau businessul sunt foarte asemenea „bișniţei” care se făcea, 
cu blugi, țigări și video-uri, în perioada lui Ceaușescu. 


Iată deci încă un motiv foarte important pentru care o astfel de 
carte despre antreprenoriat este absolut necesară în România. Este o 
ocazie de a încuraja reluarea unei tradiții antreprenoriale rupte de 
cei 50 ani de comunism și dictatură, și apoi renăscute în ultimii 20 
ani în mod aproape miraculos, dar și cu unele „malformaţii”, cauzate 
nu doar de problemele unei piețe emergente sau ale corupției din 
sistemul de stat, dar și de aceste percepții greșite asupra a ce 
înseamnă, cu adevărat, să fii antreprenor. 

L_] Cine ar trebui să citească această carte 


>> antreprenori cu afaceri existente, pentru a găsi aici unele 
răspunsuri la întrebări pe care poate nu și le-au pus încă, dar care 
i-ar putea ajuta în activitatea de zi cu zi; indiferent dacă ești un 
antreprenor de succes sau unul care se luptă pentru supraviețuire, 
cu siguranţă că informațiile din această carte îţi pot fi de folos! 


>> persoane care doresc să devină antreprenori, mai ales pentru 
că cei care nu au încă o experienţă antreprenorială, fie ei mai tineri 
sau de alte vârste și care sunt de obicei tentaţi să creadă mai curând 
în stereotipurile, miturile și legendele urbane care circulă pe seama 
antreprenoriatului, decât să își planifice atent intrarea în business; 
există riscul, dacă ești în această categorie, să faci acest salt în 
necunoscut fără a avea un minim bagaj de informaţii pentru ceea ce 
te așteaptă; câteva sute de pagini din această carte ar putea netezi 
înțelegerea asupra activităţii în care ești pe punctul să intri și te-ar 
putea ajuta să ai o abordare mult mai realistă, evitând astfel greșelile 
pe care le-au făcut mulți alții înaintea ta; așa cum se spune, învăţăm 
din greșelile noastre, însă ideal ar fi să învăţăm din greșelile altora 
(pentru că atunci înseamnă că noi nu le vom face niciodată) ! 


>> angajaţi-cheie sau care aspiră la poziţii-cheie în afaceri antre- 
prenoriale, pentru care această carte poate fi un „îndreptar” sau un 
ghid care să îi ajute să își înțeleagă mai bine antreprenorii pentru 
care lucrează; cu bune și cu rele, aceștia sunt într-adevăr o specie 
aparte, iar dacă ești un angajat care lucrează într-o firmă privată, 
știu că de multe ori ești frustrat de faptul că nu înţelegi diferite decizii 
ale antreprenorului care o deţine și conduce, uneori nu îi înţelegi 
motivația și viziunea, astfel încât e greu pentru tine să îţi îndeplinești 
și să îți depășești obiectivele sau pur și simplu să fii apreciat la 
adevărata valoare de șeful tău, proprietarul companiei 


>> manageri din corporații care fie doresc să devină antreprenori, 
fie doresc să continue activitatea lor în corporațiile respective, dar 

au realizat, în timp, că Board-ul lor (în cazul celor din top mana- 
gement) sau eșalonul superior de management (în cazul middle- 
management sau line-management) doresc ca activitatea lor să fie 
din ce în ce mai antreprenorială, ca abordare, deci își doresc ca 
angajaţii lor să acţioneze ca niște antreprenori valoroși și motivaţi în 
interiorul acelor companii, adică să fie mai mult decât niște angajați, 
să devină intrapreneurs 


>> studenți la facultăţi unde antreprenoriatul este un subiect de 
studii sau cursanți la studii postuniversitare, pentru care această carte 
ar putea fi o sursă foarte utilă de informaţie localizată despre 
antreprenoriat, față de bibliografiile tipice care se indică pentru un 
astfel de curs și care sunt bazate pe cărți publicate în SUA sau în 
Europa Occidentală; de fapt, cartea ar putea fi ea însăși inclusă în 
această bibliografie, în curând... 


>> la final, dar nu în cele din urmă, cartea ar putea fi utilă și 
pentru orice alţi cititori care sunt interesaţi de antreprenoriat din motive 
sociologice, din motive personale, sau din pură curiozitate... 


Cu privire la publicul potrivit pentru această lucrare, într-o anu- 
mită fază de concepție a acestei cărți, intenţia mea era pur și simplu să 
dau un suport de curs cât mai bine structurat pentru cursurile de 
Entrepreneurship și New Business Ventures pe care le predau. Am 
înțeles curând că aceasta ar îngrădi accesul altor categorii de cititori 
care, la fel ca și studenţii mei, ar putea totuși să găsească utilă o astfel 
de carte. lată de ce am reînceput scrierea acestei cărți cât mai „pe 
românește”, atât în ceea ce privește interpretarea literală, pentru că 
inițial suportul de curs era, așa cum se întâmpla la un program MBA, 
în limba engleză, cât și în ceea ce privește interpretarea figurativă, în 
sensul că am încercat să pun multe concepte teoretice într-un limbaj 
obișnuit, astfel încât pentru un cititor al cărţii să nu fie necesare alte 
lecturi anterioare, așa cum este cazul în ceea ce privește cursul MBA, 

E 


unde un student care începe cursul de Antreprenoriat ar trebui să aibă 
deja cunoștințe solide de management financiar sau de marketing. 


Cu toate acestea, ca orice carte de business scrisă în România, în 
limba română, există chiar în această parte introductivă și veți regăsi 
peste tot în carte mulţi termeni pe care i-am lăsat în mod intenţionat 
în limba engleză. Ei sunt fie termeni deja încetățeniţi în limbajul de 
afaceri românesc, chiar dacă mulţi dintre ei nu sunt încă preluaţi de 
DEX (deși e doar o chestiune de timp, dacă mă întrebaţi pe mine), fie 
termeni la care o traducere în română este dificilă și ar afecta fluenta 
lecturii. În asemenea situaţii am încercat să îi traduc sau să îi explic 
chiar acolo unde i-am utilizat pentru prima oară în carte, ulterior 
presupunând că ei au fost deja asimilați de orice cititor. 

CAPITOLUL 1 
Ce trebuie să știi despre 
antreprenoriat 


O Scurtă istorie a antreprenoriatului 

O Definiţii ale antreprenoriatului 

O Funcţiile și atributele unui antreprenor: cei 4A 
(+1) 


O Calitățile necesare unui antreprenor de succes 
O Antreprenor social, netreprenor, intraprenor: 
tipuri de antreprenori 


CAPITOLUL, 


Ce trebuie să ştii despre antreprenoriat 


[_] Scurtă istorie a antreprenoriatului 


Activitatea antreprenorială în sine s-a 
manifestat încă de la începuturile existenței umane. Fără să facem 
un exercițiu de imaginaţie prea complicat, ne putem da seama că tot 
un antreprenor a fost primul om care a reușit să descopere modul de 
a face focul și apoi de a folosi focul pentru scopurile oamenilor. Cu 
siguranţă și cel care a reușit să transforme și să utilizeze anumite 
pietre ca unelte sau arme de vânătoare a fost tot un antreprenor. Teoria 
modernă de business (vezi studiile lui Schumpeter despre ciclurile 
de business) susține, pe bună dreptate, că antreprenorii sunt cei care, 
prin inovaţie și prin activitatea lor de dezvoltare a afacerilor, 
transformă curgerea circulară statică a fluxurilor economice (și chiar 
sociale) într-una dinamică. 


Dacă acest lucru este valabil acum, într-o eră în care o mare parte 
din activitatea umană este coordonată și reglementată de guverne și 
chiar de organizaţii mondiale, supraguvernamentale, cu atât mai mult 
era valabil cu sute de mii de ani în urmă, la începuturile dezvoltării 
umane, când asemenea structuri nu existau și singura șansă nu doar 

pentru dezvoltarea speciei umane, dar chiar pentru supraviețuirea 
sa, era legată de viziunea, inteligenţa și determinarea unor membri 
ai acestor comunități umane, care găseau soluții la problemele mari 
cu care comunitatea lor se confrunta. Era vorba atunci, în general, 
de probleme de subzistență, cum ar fi cele legate de hrană, adăpost, 
siguranță. Mai târziu, trecând peste preistorie și ajungând în 
perioadele istorice ale omenirii, vedem în continuare susținute 
activități antreprenoriale, ce e drept ele au fost în general la un nivel 
mic și unele în zone profesionale specializate, pentru câteva mii de 
ani, până la Revoluția Industrială. 


În toate aceste perioade istorice (fie că vorbim de perioada antică, 
fie că vorbim de Evul Mediu), antreprenoriatul a fost legat mai mult 
de activități pastorale sau agricole (fermierii sau păstorii erau, în 
realitate, tot niște antreprenori) sau de inginerie și arhitectură (să nu 
uităm că multe dintre castelele, cetăţile, bisericile sau podurile care 
au fost construite în această perioadă, chiar dacă au fost comisionate 
de regi sau de înalți prelați, au fost totuși realizate de arhitecţi și 
ingineri, care au coordonat proiecte uriașe, asemănătoare businessului 
de azi, încasând sume importante de bani de la ordonatorii acelor 
construcții). În acest sens, oameni simbol ca Leonardo da Vinci sau 
Michelangelo au fost și ei tot niște antreprenori. Trecând peste Renas- 
tere și peste sfârșitul de Ev Mediu european, Revoluţia Industrială 
din Anglia a fost în realitate evenimentul care a schimbat fundamental 
relația dintre muncă și capital, făcând posibilă apariţia unui nou tip 
de antreprenoriat, acela la care ne referim noi azi, în sensul modern 
al cuvântului. 


Dacă ar fi să aleg un moment clar pentru apariția acestui nou tip 
de antreprenoriat, aceasta ar fi 1775, anul în care James Watt face un 
parteneriat cu Matthew Boulton pentru exploatarea patentului de 
motor cu aburi îmbunătățit. Acest an poate fi considerat data de 
naștere a antreprenoriatului modern, pentru că este important din 
multe puncte de vedere: pe lângă lansarea afacerii lui Watt cu Boulton 

(care a avut un succes extraordinar în următorii 120 ani, devenind 
unul dintre principalii producători britanici de motoare cu aburi), 
1775 coincide și cu începutul revoluției americane (vezi celebra cursă 
a lui Paul Revere de la Charleston la Lexington, care va fi mai apoi 
preluată în tot felul de studii de business, de exemplu în cartea The 
Tipping Point a lui Malcolm Gladwell). Ca un amănunt nu lipsit de 
importanţă, tot 1775 este anul în care se înființează prima companie 
americană de tip joint-stock. 


lată cum, într-un fel sau în altul, pe ambele maluri ale Atlanticului 
putem spune că 1775 este într-adevăr anul care deschide calea unei 
dezvoltări antreprenoriale fără precedent în istoria omenirii. Ce se 
întâmplă în același an în alte părţi ale Europei sau ale lumii ? În Rusia, 
Emilian Pugaciov, conducătorul cazacilor, era executat din ordinul 
țarului. În Germania avea loc ultima execuţie a unei persoane 
condamnate pentru vrăjitorie, iar la Varșovia, evreii erau alungați 
din oraș și din împrejurimi. Pare clar că multe țări aveau cu totul alte 
probleme, în acea perioadă. lată probabil și motivul pentru care Marea 
Britanie a fost principala putere economică a lumii în tot secolul care 
a urmat, apoi a predat ștafeta Statelor Unite. 


În toate aceste perioade istorice, omenirea s-a bazat și se bazează 
în continuare pe antreprenori de excepţie care în anumite cazuri sunt 
în același timp și inventatori. James Watt, George Stephenson, 
Alexander Graham Bell, Thomas Edison, Henry Ford, Bill Gates sau 
Larry Page sunt asemenea antreprenori care au realizat afaceri (nu 
neapărat invenții) care au schimbat radical lumea, nu doar din punct 
de vedere economic. Puţini oameni știu, spre exemplu, că Thomas 
Alva Edison a fost nu doar inventatorul becului, fonografului și 
autorul multor altor invenţii, ci și fondatorul unei mici companii 
antreprenoriale care avea să se numească ulterior General Electric. 


lată o constatare oarecum surprinzătoare: GE, cea mai clasică 
structură corporatistă din America (și, mult timp, cea mai mare 

companie din lume, conform capitalizării bursiere), a fost de fapt, la 
origini, o inițiativă a unui antreprenor, o afacere antreprenorială. Dar 
în realitate, cu puţine excepţii (mai ales în cazul companiilor care au 
rezultat prin deregularizarea sau liberalizarea unor foste monopoluri 
ale statelor), marea majoritate a corporațiilor de azi au fost, cândva, 
mici inițiative antreprenoriale de succes. 


Iniţial, rolul antreprenorilor a fost acela descris chiar de Richard 
Cantillon în „Essai sur la nature du comnierce en général”, scris prin 
1730 sau mai devreme, de „intermediar între forţa de muncă și 
capital”. Deja de la începutul secolului al XVIII-lea, această funcție 
antreprenorială devenise evidentă, mai ales odată cu inventarea 
motorului cu aburi pentru pomparea apei, dezvoltat de către Thomas 
Newcomen, probabil în jurul anului 1710 (o copie a motorului original 
se găsește la Muzeul Științei din Londra). Această intermediere a 
devenit cu atât mai necesară (și mai lucrativă) în a doua parte a 
secolului al XVIII-lea, când noile motoare cu aburi, ca și invențiile 
legate de industria textilă și de industria de prelucrare a metalelor, 
au făcut foarte necesară utilizarea forței de muncă pe scară mare, 
industrială, pentru a pune la lucru echipamentele inventate de acești 
antreprenori valoroși. 


Pe lângă acest rol central de intermediere sau mai bine zis de 
agregare a resurselor, pe care antreprenorii îl păstrează și în ziua de 
azi (ei sunt cei care creează locuri de muncă, și în același timp atrag 
surse de capital pentru a utiliza eficient acele locuri de muncă pe 
care le creează), mai sunt și alte trei funcții antreprenoriale 
fundamentale care au apărut sau au fost mai bine identificate odată 
cu Revoluţia Industrială: arbitrajul, avansul faţă de concurenţă (care 
poate fi tradus destul de bine prin „inovare“, percepută nu în sensul 
unei mari invenţii, pentru că, să ne înțelegem, nu toţi antreprenorii 
de succes trebuie să fie mari inventatori, ci doar ca un mod mai bun 
de a face lucruri pe care și alţii le-au făcut în trecut) și nu în ultimul 
rând, asumarea riscurilor și a incertitudinilor de business. Despre 

„cei patru A” vom vorbi mai târziu în această carte, dar până atunci, 
voi spune doar că toate aceste funcții sunt în continuare și în secolul 
al XXI-lea, la mai bine de două secole distanţă de acel moment inițial, 
la fel de importante și la fel de actuale în ceea ce privește ACŢIUNEA 
oricărui ANTREPRENOR. 


Odată cu punerea bazelor economice ale antreprenoriatului, dar 
mai ales începând cu așa-numita a doua Revoluţie Industrială, care 
începe în prima parte a secolului al XIX-lea și culminează la finalul 
aceluiași secol cu invenţii ca becul electric, telefonul, mașina sau 
avionul, problematica antreprenoriatului crește mult în complexitate. 
În primul rând, în această a doua etapă, randamentul investiţiilor 
scade semnificativ, tocmai pentru că activitatea antreprenorială 
devine o activitate comună, pe care din ce în ce mai mulți oameni o 
demarează, astfel încât și competiția pe orice piață devine mult mai 
intensă, iar în acest context apare și teoria preţului de echilibru. 


Cu intrarea în secolul al XX-lea, ajungem într-o etapă superioară 
a evoluţiei activităților antreprenoriale. La începutul acelui veac, 
teoria prevalentă era legată de antreprenoriat văzut ca o cale pentru 
„distrugere creativă”. Conceptul, dezvoltat de austriacul Joseph 
Schumpeter, era că inovația antreprenorială, care duce la progres 
economic și social, generează inadvertent și distrugeri importante 
(dar necesare !), mai ales în ceea ce privește vechile tehnologii, dar și 
tot ce ține de acestea: investiţii, capitalizări în echipamente, patente, 
chiar și forţa de muncă implicată în acele activități tehnologic 
depășite. Este exemplul clasic al motorului cu aburi care a fost adus 
la obsolescența completă în secolul al XX-lea de apariţia utilizării pe 
scară largă a energiei electrice și a petrolului. 


Dar utilizarea noilor tehnologii a fost catalizată, contrar concep- 
țiilor tradiţionale, tot de antreprenori (Ford sau Edison stau mărturie 
în acest caz), și nu de corporaţii sau de guverne. Dacă guvernele au 
fost poate mai implicate în prima etapă de dezvoltare antreprenorială 

(spre exemplu în dezvoltarea rețelelor de cale ferată, atât în Europa, 
cât și în SUA), tot ce este legat de dezvoltarea automobilului, 
avionului sau telefonului ţine mult mai mult de activitatea 
antreprenorială, decât de cea guvernamentală sau de reglementare. 


După al Doilea Război Mondial, începe să devină din ce în ce 
mai evident faptul că știința joacă un rol vital în progresul economic. 
Dar, în același timp, se demonstrează că această cunoaștere umană 
este limitată și în același timp dispersată geografic și demografic pe 
criterii aleatorii. Astfel, apare necesitatea accelerării relaționării între 
diverși oameni din diferite părți ale lumii: putem spune în acest mod 
că Internetul este o rezultantă directă a necesităţii de contact și 
relaționare pentru punerea împreună a cunoașterii globale, în scopul 
dezvoltării de noi idei și concepte antreprenoriale. 


Antreprenoriatul începe în acest context să aibă o valoare socială 
semnificativă. După ce, timp de secole, valoarea unei afaceri a fost 
calculată prin elemente de calcul financiar, valorile sociale încep și 
ele să fie recunoscute ca parte integrantă și importantă a activităţii 
antreprenoriale în general. În prezent, pe lângă salariul pe care un 
angajat îl obține, este din ce în ce mai important și în ce companie 
lucrează. Acest lucru îi conferă o valoare socială certă. Același calcul 
îl putem face și pentru antreprenorii înșiși: nu doar cifrele de pe linia 
de jos a rapoartelor financiare determină acum valoarea totală a unui 
antreprenor care deţine acea afacere, ci și oamenii care lucrează acolo, 
relaţiile sociale stabilite cu clienţii, partenerii, presa, specialiștii din 
domeniu etc. 


Ajungând la acest rol nou pe care antreprenoriatul îl are în 
societatea modernă, pare din ce în ce mai clar că acele stereotipuri 
care clasifică antreprenorii doar în funcție de valoarea lor netă de 
capital sunt total greșite. Nu în ultimul rând, mai ales în ultimele 
decenii (sfârșitul secolului al XX-lea și începutul secolului al XXI-lea), 

a apărut de fapt o nouă specie de antreprenor, „antreprenorul social”, 
care poate avea sau nu o afacere, dar al cărui rol primordial este de a 
încerca să răspândească binele social cât mai eficient și cât mai 
departe. lar aici vorbim de ONG-uri, dar și de activităţi lucrative 
care încearcă totuși să participe la crearea unui bine comunitar sau 
destinat pentru un anumit public. Și vorbim, din ce în ce mai mult, 
despre antreprenori geniali care au realizat afaceri (și averi) uriașe, 
iar acum încearcă să intre în rolul de social-entrepreneurs și să întoarcă 
o parte din profiturile pe care le-au primit de la societate către aceeași 
societate, către comunitate. Aici oameni ca Bill Gates (cu fundaţia 
Bill și Melinda Gates) se detașează clar și numele lor vor rămâne, cu 
siguranţă, în amintirea omenirii nu atât pentru ceea ce au realizat în 
afacerile lor, ci pentru ce au realizat „după afaceri”... 


Intrând în această perioadă recentă, tot felul de noțiuni legate 
de antreprenoriat au început să fie reanalizate, rediscutate. Simpla 
noțiune de „oportunitate” a fost pusă în discuție: este acesta un concept 
ce poate fi construit „în laborator” sau este ceva ce are nevoie, pentru 
a apărea, de anumite elemente care sunt în afara controlului nostru ? 
Cum influențează rețelele sociale succesul antreprenorial ? Este 
pornirea antreprenorială una de natură socială sau economică ? Cred 
că multe dintre aceste întrebări nu au încă niște răspunsuri clare, dar 
ceea ce putem deja spune este că, în ceea ce privește antreprenoriatul, 
căutările, dar și șansa conduc spre oportunități antreprenoriale. 


LA Definiţii ale antreprenoriatului 


Dacă am vorbit puțin despre istoria antreprenoriatului, ar fi 
potrivit acum să vedem și ce înseamnă, de fapt, cuvântul „antre- 
prenoriat”. Dacă ne uităm în DEX, avem deja o primă surpriză, pentru 
că acolo ideea de antreprenoriat este limitată la noţiunea de 
„antrepriză” (respectiv „întreprindere care execută lucrări industriale, 
comerciale, de construcţii etc.), pentru că „antreprenoriat” nu există 

în DEX, iar la „antreprenorial” apare ca explicaţie „referitor la 
antreprenor”, în timp ce la „antreprenor”, definiția este „deţinător 
al unei antreprize” ! lată cât de puţin este de fapt cunoscut acest 
concept în România, dacă nu îl găsim (cu o definiție corectă) nici 
măcar în dicționar ! 


În realitate, nu există o singură definiție unanim acceptată pentru 
antreprenoriat (și antreprenori, persoanele care desfășoară activitatea 
antreprenorială), așa că voi recurge la cele câteva definiții care au 
fost date de-a lungul timpului. Le-am strâns în limba engleză și am 
oferit o variantă de traducere pentru fiecare definiţie, în caz că pentru 
unii cititori varianta originală este totuși mai clară: 


w> „An entrepreneur is an intermediary between capital and labor.” 


„Antreprenorul este intermediarul dintre capital și forța de 
muncă”. Această definiţie inițială, furnizată de irlandezo-francezul 
Richard Cantillon, apare în „Essay sur la nature du commerce en 
Général”, practic primul tratat de economie modernă și care, 
interesant, precede cu câteva zeci de ani Revoluţia Industrială (a fost 
scris, probabil, în jurul anului 1730, dar publicat doar după moartea 
sa, câteva zeci de ani mai târziu). Într-o măsură semnificativă, și azi 
rolul antreprenorilor rămâne acela de a face intermedierea eficientă 
dintre capital și forța de muncă, chiar dacă viziunea aceasta, a 
„intermediarului”, e totuși una simplistă, privită cu înţelegerea de 
azi a teoriei antreprenoriale. lar ca denumire, uitându-ne tot în urmă, 
ea pare să nu fie cea mai potrivită, cea mai „aspirațională”, termenul 
francez original de „entrepreneur” însemnând „cineva care realizează 
o întreprindere, de exemplu un contractor”. 


mp „An entrepreneur is a person who is willing and able to convert a 
new idea or invention into a successful business.” 


„Un antreprenor este o persoană care dorește și poate să 
convertească o idee nouă sau o invenţie într-o afacere de succes”, 

definea Joseph Schumpeter, economistul austriac, antreprenoriatul, 
un secol și jumătate mai târziu. Schumpeter a avut o contribuție foarte 
importantă la definirea și analiza ciclurilor de business, ca și a 
fluxurilor circulare (din care economia nu poate ieși, spunea el, în 
absenţa antreprenorilor și a inovațţiilor aduse de aceștia). A fost, de 
asemenea, cel care a teoretizat destul de mult cu privire la „distru- 
gerile creative” pe care antreprenorii de valoare le realizează în 
ciclurile economice, schimbând paradigmele de business. 


mp „An entrepreneur is sonieone who organizes a business venture 
and assumes the risk for it.” 


„Un antreprenor este cineva care organizează o întreprindere 
sau o afacere și își asumă riscul pentru aceasta”. Această definiţie 
poate fi completată după cum urmează: 


w „A entrepreneur is a person who has possession of a new 
enterprise, venture or idea, and assumes sięnificant accountability for the 
inherent risks.” 


„Un antreprenor este o persoană care deține o nouă afacere, 
întreprindere sau idee și își asumă o responsabilitate semnificativă 
pentru riscurile inerente acesteia”. Această definiție, propusă de 
Answers.com și preluată de Wikipedia, pare cea mai modernă și 
nuanțată definiție: ea nu se limitează doar la antreprenorii care sunt 
deținători de companii (sau de părți din companii), ci merge mai 
departe și consideră antreprenori și acei oameni care își asumă doar 
riscul pentru promovarea unei idei (care nu trebuie să fie neapărat 
din domeniul afacerilor sau științei aplicate în afaceri). lată cum, cu 
o astfel de definiție mai largă, intră în scenă antreprenorul social, 
antreprenorul politic sau antreprenorul de știință. 

w> „An entrepreneur is any person who looks at a problem and sees it 
as an opportunity, and then acts on it !” 


„Un antreprenor este acea persoană care se uită la o problemă și 
o vede ca pe o oportunitate, iar apoi acționează asupra sa !” Această 
ultimă definiție pe care v-o propun aici este una care încearcă de 
fapt să determine mai curând cine NU este antreprenor, în sensul că 
majoritatea oamenilor (dacă nu toţi) văd probleme, mai mici sau mai 
mari, zi de zi. Din păcate, un număr mai mic de oameni văd soluţii 
pentru aceste probleme (sau le văd ca „oportunităţi”) și încă și mai 
puţini merg mai departe și acţionează pentru a le transforma în 
realităţi. Trebuie spus din nou, în acest context, că un antreprenor 
NU este un om cu idei, ci un om care acționează pe baza ideilor sale 
și le transformă în proiecte reale de business. | 


kd Funcţiile și atributele unui antreprenor: cei 4A (+1) 


Pentru a înțelege mai exact antreprenoriatul, este util să vedem 
care sunt funcţiile esențiale pe care le îndeplinește un antreprenor. 
Folosind și teoria clasică a funcţiilor antreprenoriale, am ajuns la o 
listă de patru A: 


>> Agregare 


Prima și cea mai importantă funcție a unui antreprenor este cea 
de agregare a diverselor componente care conduc la desfășurarea 
unei afaceri. În mod tradiţional, așa cum reiese din prima definiţie, 
se vorbea despre antreprenori ca despre niște „intermediari” între 
aceste componente ale activităţilor economice, dar, în realitate, funcția 
antreprenorială este mult mai complicată decât o simplă intermediere, 
este o „agregare” de resurse. Un antreprenor trebuie să poată pune 
împreună, cât mai eficient, nu doar sursele de capital cu forța de 


muncă (așa cum era definiția tradițională a antreprenoriatului), ci și 

ideile, inovațiile, motivațiile oamenilor care lucrează în afacere, dar 
și pe cele ale unora care sunt doar stakeholders în sens larg, adică ale 
consumatorilor, partenerilor, furnizorilor etc. 


Accesul la materiile prime, la cunoaștere, la înțelegerea pieţei 
trebuie și ele agregate în acest amalgam al activității antreprenoriale, 
și nu oricum, ci în cel mai eficient mod posibil. Spre deosebire de 
orice activitate din cadrul unei companii sau organizații, unde sar- 
cinile sunt destul de precise și specializarea este destul de clară, 
antreprenorii trebuie să înțeleagă suficient de bine toate aceste aspecte 
diverse, pentru ca rezultatul agregării pe care ei o realizează să fie 
un business viabil, o afacere de succes. 


>> Arbitraj 


Încă din cele mai vechi timpuri, câștigătorii au fost nu cei mai 
puternici sau cei mai rapizi, ci aceia care s-au adaptat cel mai bine la 
situația existentă. Este o lege fundamentală a evoluţiei speciilor, dar 
și a evoluției afacerilor. lar pentru a te putea adapta cât mai bine la 
situația existentă și pentru a intui cât mai corect schimbările ce ar 
putea apărea în viitor, trebuie să ai, și să folosești din plin, cele mai 
bune informaţii. Acesta este de fapt „arbitraţul” antreprenorial: 
antreprenorii folosesc un sistem propriu de business-intelligence (chiar 
dacă de foarte puţine ori acesta este formalizat) care îi ajută să afle 
informații mai rapid decât piaţa și decât concurenții. 


Aceste informații sunt critice pentru un business de succes, iar 
utilizarea asimetriei informaţiei rămâne la fel de valabilă chiar și azi, 
în era Internet, în care se presupune că orice informație este foarte 
ușor de accesat, fiind doar la câteva click-uri distanță. Cu toate 
acestea, chiar și azi, antreprenorii valoroși folosesc cu succes asimetria 
informației, reușind să transforme această asimetrie într-un arbitraj 
care le oferă competitivitate sporită. 

De multe ori, sunt foarte surprins să văd antreprenori care sunt 
foarte puţin informați și care nu valorizează informaţiile corecte și 
cât mai actuale, nu înţeleg ce pot aduce în plus pentru businessul 
lor. Și mai ales, nu înţeleg ce daune poate aduce lipsa acestor 
informaţii, pentru afacerea pe care o deţin. 


>> Avans (în sensul inovației tipic antreprenoriale) 


Termenul corect ar fi fost inovaţie, însă cred că avans funcţionează 
și el destul de bine, nu doar pentru a-mi completa lista celor 4 A, dar 
și pentru faptul că, de multe ori, când vorbim despre inovație, 
oamenii pornesc cu o idee greșită, crezând că vorbim întotdeauna 
doar de acele inovaţii breakthrough, care schimbă paradigme de 
business, cum ar fi becul electric sau calculatorul personal, când de 
fapt discuţia este despre o mulțime de mici modificări, sub forma 
unui avans față de un produs, un serviciu sau o metodă de abordare 
a pieţei deja existente. 


Sunt puțini cei care înțeleg acest concept de la bun început, pentru 
că, fără o analiză mai atentă, majoritatea afacerilor din lume par copii 
sau clone după câteva modele de afaceri consacrate. Nimic mai puţin 
adevărat ! De fapt, TOATE afacerile din lume sunt diferite între ele, 
orice antreprenoriat înseamnă inovaţie, într-un fel sau într-altul, chiar 
dacă în aparenţă totul pare la fel. Să luăm ca exemplu cel mai clasic 
mod de a „clona” o afacere, francizarea (voi vorbi mai pe larg, în 
capitolele următoare, despre franciză ca metodă de creștere a unei 
afaceri). Nimic mai clar că vorbim despre o copie identică a unui 
model de business deja cunoscut și cu rezultate. Și totuși ? 


Orice franciză (cel puţin cele care sunt viabile), trebuie să se 
adapteze corect la niște realități locale sau regionale de piaţă, iar aici 
vine rolul de avans sau inovare al antreprenorilor locali care preiau 
asemenea francize și trebuie să le ducă spre succes într-un mediu de 
business și de clienţi care nu corespunde cu cel unde a fost lansat 

conceptul. Dacă vorbim despre McDonalds’, să nu uităm că în 
anumite părți ale lumii nu se mănâncă deloc vită, iar fără metode de 
a inova meniul de la McDonalds”, acesta nu ar fi cucerit vreodată 
țări ca India. 


Dar exemplele sunt foarte numeroase, aproape orice piaţă are un 
specific local pentru care trebuie să inovezi, dacă vrei să ai succes. Fie 
că e vorba de lucruri simple ca tipul de produse pe care le promovezi 
(mai scumpe sau mai ieftine, în funcţie de piaţă), sau de metodele 
potrivite pentru promovare, sau de alte detalii ale afacerii, vorbim de 
numeroase inovaţii, poate nesemnificative luate în parte, dar care, în 
ansamblu, fac diferenţa dintre succes și eșec, într-o astfel de afacere. 


>> Asumarea (riscurilor) 


La final, dar nu în cele din urmă, o funcţie antreprenorială cheie 
este legată de asumarea riscurilor. Teoria cu privire la antreprenori vs. 
riscuri este una lungă și complicată, așa că nu vom intra în ea foarte în 
detaliu. E suficient să spun că există, chiar și acum, două curente de 
opinie, oarecum divergente, cu privire la acest subiect. Pe de o parte, 
există susţinători ai teoriei conform căreia antreprenorii sunt, prin 
natura lor, oameni cu un foarte mare apetit de risc, chiar „aventurieri” 
într-un anumit sens. Dar această primă teorie vine de la început cu o 
doză de determinism care nu cred că este potrivit ideii de antre- 
prenoriat. Am susținut, și voi susține în continuare, că antreprenorii 
se fac, și nu se nasc (mai multe despre aceasta în capitolul dedicat 
demontării miturilor legate de antreprenori), ceea ce înseamnă că nu 
există o marcă specifică, genetică, legată de antreprenoriat. lată de ce 
nu cred că, atunci când ne uităm la antreprenori, am putea vedea, în 
vreun fel, un grup de aventurieri. 


Există astfel și o altă teorie, care susține, contrar intuiţiei, că 


antreprenorii au în general un apetit de risc relativ mic și că, în orice 
caz, antreprenorii își asumă în principiu doar riscurile controlabile, 

nu pe cele care sunt total în afara controlului. Eu cred în această a doua 
teorie, care este demonstrată și de numeroase experimente sociologice 
legate de antreprenoriat, din ultimele decenii. Cred că antreprenorii 
valoroși sunt de fapt tocmai aceia care reușesc să realizeze un echilibru 
rezonabil între riscurile pe care și le asumă și rezultatele estimate ale 
activităţii lor. Ca într-un joc de Texas hold'em poker unde, în ciuda 
intuiției care spune că totul este bazat pe noroc, vorbim în realitate 
despre un calcul al probabilităților foarte „exact”, dacă pot spune așa, 
pe care jucătorii cu experienţă îl cunosc. Probabilistica din acel domeniu 
este definită de odds and outs, respectiv probabilitățile ca o anumită 
carte să iasă din pachetul de cărţi la un anumit moment (odds), corelată 
cu numărul de cărți care mai sunt încă în joc și care ar putea genera o 
combinaţie câștigătoare (outs). 


Cei care sunt experimentați și riscă doar în mod calculat câștigă, 
pe ansamblu, pe termen lung, chiar dacă pot pierde din când în când. 
Oarecum la fel se desfășoară lucrurile și în activitatea antreprenorială, 
cu privire la riscuri. lar „teoria probabilităților” în domeniul afacerilor 
este în același timp mai complicată, dar și mai plină de informaţii 
utile decât cea de la un joc de cărţi. Și asta pentru că, în business, poți 
vedea de cele mai multe ori numeroase „cărţi” dintre cele cu care 
joacă adversarii, concurenţii tăi (și asta pentru că poți vedea mișcările 
pe care le fac pe piaţă, poţi să discuțţi cu clienţii sau cu partenerii lor 
și să afli alte informaţii utile), așa că poţi face o estimare mai bună a 
„cărților tale” și a tacticilor de joc cele mai eficiente. În plus, în 
business, antreprenorii inteligenţi încearcă nu doar să diminueze 
riscurile, dar și să le împartă cu alţii: cu investitori financiari, cu bănci, 
cu alte persoane interesate să împartă acest risc. Vom vorbi mai mult 
despre aceste metode de diminuare a riscului în capitolul cu privire 
la stereotipurile și miturile anteprenoriale. 


In general, în aceste condiţii, antreprenorii care au calitățile 
necesare și adoptă strategia potrivită asumându-și riscuri bine 

calculate câștigă pe termen lung, chiar dacă, uneori, mai pot avea și 
mici eșecuri „de parcurs”. Dar pentru că vorbim de calităţile 
antreprenorilor, vom vedea în următorul capitol care sunt aceste 
calități și dacă sunt ele înnăscute sau dobândite. 


Și ca o recapitulare, agregarea resurselor, arbitrajul informa- 
țiilor, avansul prin inovaţie și asumarea responsabilităților sunt 
cele patru funcţii antreprenoriale majore. Și toate sunt bazate pe 
ACŢIUNE, al cincilea „A” din această ecuaţie. Cu alte cuvinte, nimeni 
nu va avea succes doar contemplând cele patru funcții, ci 
transformându-le pe acestea în acțiuni eficiente în activitatea de zi 
cu zi. lar acţiunea legată de aceste funcţii este și ea, la rândul ei, 
bazată pe ATITUDINE. Vom descoperi care este atitudinea corectă 
pentru un antreprenor de succes, în cele ce urmează... 


_] Calitățile necesare unui antreprenor de succes 


S-a scris foarte mult pe tema calităților necesare unui antreprenor, 
voi mai adăuga și eu câteva rânduri, bazate, în principal, pe expe- 
riența mea de lucru cu antreprenorii. După ce, în ultimii ani, am 
discutat și colaborat cu sute de antreprenori, fie în activitatea de 
business curentă, fie la diverse programe de studii antreprenoriale, 
conferințe de antrepenoriat în țară și în străinătate etc.), am conturat 
următoarea listă de calități necesare pentru succesul antreprenorial: 


Viziune 

Inteligență și creativitate 
Cunoașterea domeniului de activitate 
Perseverenţă și determinare 
Charismă și persuasiune 
Responsabilitate 


GA opn e a o a 

7.  Decision-maker (să fie o persoană care in decizii rapid 
și eficient) 
8. Problem-solver (să vadă soluţii acolo unde sunt probleme) 
9. Gut-feeling (fler antreprenorial) 
10. Gândire pozitivă 
11. Pasiune pentru propria afacere 
12. Etică personală 
13. Încredere în oameni 
14, Atitudine 


Sigur, de la prima vedere pare clar că niciun om nu poate întruni 
toate aceste calități la superlativ, dar nu vă îngrijorați. Pe de o parte, 
un antreprenor excelent nu trebuie decât să aibă o combinaţie cât 
mai bună între aceste calități, chiar dacă nu toate vor fi neapărat la 
cel mai înalt nivel. lar pe de altă parte, multe, dacă nu chiar toate 
calitățile menţionate pot fi formate sau educate, nefiind însușiri pre- 
determinate genetic sau în alt mod. Ceea ce ne aduce la vechea 
dezbatere cu privire la antreprenori: cu siguranţă sunt anumite 
trăsături, cum ar fi inteligenţa, creativitatea, profilul de personalitate, 
care sunt elemente native. 


Însă numai asemenea elemente nu pot defini un antreprenor de 
succes, pentru că în realitate, atât în experiența mea, cât și în tot ce am 
văzut ca evoluţie antreprenorială în jurul meu, un rol mult mai 
important l-au avut acumularea de cunoștințe și abilități (skills), ca și 
efortul de autodezvoltare (sau de dezvoltare personală) depus de 
antreprenor. lar aceste lucruri se desfășoară în timp și pe etape, ceea 
ce scoate din discuție, în opinia mea, teoria „antreprenorului înnăscut”. 


Și acum, să descoperim câte ceva despre fiecare dintre aceste 
calități. 

w> 1. Viziune 


Viziunea antreprenorială, probabil cea mai importantă calitate a 
unui antreprenor, este și cea mai greu de definit. Eu, spre exemplu, 
cred că pot identifica într-o oarecare măsură un antreprenor cu 
viziune, atunci când îl întâlnesc, dar mi-e greu să ofer o definiție 
exactă, pentru că „viziune antreprenorială” înseamnă tocmai să vezi 
ceea ce alții nu văd (sau, în orice caz, nu văd încă). 


Este important de precizat că un antreprenor vizionar nu este 
însă un magician cu un glob de cristal care să aibă „viziuni“ despre 
orice: în general, viziunea lui este focalizată pe planul său de afaceri 
și pe activitatea pe care o desfășoară. 


Aici apare și una dintre cele mai mari capcane antreprenoriale, 
deoarece un astfel de antereprenor, care a avut inițial o viziune și a 
transpus-o cu succes în realitate, în ciuda a ceea ce credeau cei din 
jurul său, riscă să creadă ulterior că poate avea asemenea viziuni în 
orice domeniu de activitate. Eu am văzut astfel de antreprenori (și 
chiar eu însumi am riscat să fac aceeași greșeală de câteva ori), iar 
rezultatul a fost, din păcate, defocalizarea activităţii acelor antre- 
prenori și, nu de puţine ori, un eșec nu doar în noile inițiative antre- 
prenoriale, ci și în activitatea de bază. Astfel încât această calitate, 
această „busolă“ antreprenorială trebuie folosită cu multă atenţie și 
verificată oricum, pe parcurs, și cu alte „instrumente de bord”. 


ip 2. Inteligență și creativitate 


Faptul că un antreprenor este inteligent ar trebui să fie de la sine 
înțeles. Dar inteligenţa îmbracă numeroase forme și nu este neapărat 
specifică acelora care au avut cele mai bune rezultate la școală. Așa 
că discuția despre inteligenţa unui antreprenor este mai complicată. 
În activitatea antreprenorială propriu-zisă, pe lângă analiza afacerii 
și a strategiei de urmat, unde inteligenţa standard poate ajuta destul 
de mult un antreprenor (deși aici funcționează și alte soluţii, de 

exemplu să încercaţi să aduceţi alături de voi oameni mai inteligenți 
decât voi), există numeroase interacțiuni cu oamenii din echipă, cu 
partenerii, cu clienţii, cu tot felul de alți terţi care pot avea o influență 
semnificativă asupra afacerii și evoluţiei acesteia. 


lar aici, ceea ce intră în acțiune este inteligența emoţională. Eu 
personal cred că un antreprenor de mare succes este cel care nu este 
neapărat inteligent în înțelegerea standard a cuvântului, ci acela care 
are un nivel cât mai ridicat de inteligență emoțională, pentru că acela 
va fi cel mai potrivit lider, deci va putea conduce mai bine echipa sa 
către succesul de business. 


w> 3. Cunoașterea domeniului de activitate 


Aici vorbim, mai ales în cazul tinerilor antreprenori, despre un 
aparent paradox: „cum pot avea experienţă în domeniul în care abia 
încep o afacere, mai ales când sunt tânăr și, de exemplu, tocmai am 
ieșit de pe băncile facultăţii ?” Mi se pare doar un fals paradox, pentru 
că, în realitate, să începi o afacere într-un domeniu pe care nu îl cunoști 
deloc ar fi adevăratul paradox (de fapt, ar fi chiar o prostie !). Faptul 
că ai terminat recent anii de studii nu înseamnă că nu puteai acumula 
o anumită experienţă și o minimă cunoaștere a domeniului în care 
vrei să îţi dezvolţi iniţiativa antreprenorială, chiar și în timpul 
studiilor (facultate, chiar în ultimii ani de liceu). Există numeroase 
soluţii pentru a acumula în paralel cunoștințe practice și experienţă, 
fie printr-un job part-time în domeniul de interes, fie măcar printr-un 
internship sau chiar activităţi voluntare, în perioada vacanței sau în 
perioadele în care nu ai un program foarte încărcat la școală, pentru 
a înţelege acel domeniu și pentru a fi mai pregătit să îl ataci cu succes, 
mai târziu, ca antreprenor. 


Oricum, acumularea acestui tip de cunoaștere, de experienţă, este 
foarte importantă pentru orice tânăr, indiferent dacă va merge în 

continuare pe calea antreprenorială (sau de self-employed) sau pe cea 
profesională (cea de angajat). Și chiar dacă acea experiență nu este 
direct legată de ce vei face în continuare, tot te va ajuta să înţelegi cum 
funcționează o organizaţie, cum să gestionezi relațiile cu ceilalți membri 
ai echipei în scopul îndeplinirii unor obiective de business, ce e eficient 
și ce e mai puţin eficient, astfel încât să poți îmbunătăți, să poți inova, 
ulterior, în propria ta afacere (sau ca intrapreneur într-o companie, un 
concept despre care vom vorbi mai pe larg în curând). 


w> 4. Perseverenţă și determinare 


Mulţi oameni nu reușesc să își îndeplinească obiectivele în viaţă 
pentru că renunţă prea ușor, pentru că nu sunt suficient de perse- 
verenți și de determinaţi. Pentru un antreprenor, aceste calități sunt 
foarte importante, MAI ALES la început de drum, atunci când obsta- 
colele sunt mai mari, greșelile sunt mai frecvente (din cauza lipsei 
de experienţă), iar tentația de a renunţa este uneori uriașă (mai ales 
că nici miza nu pare foarte importantă, dacă este vorba de un start-up 
tipic, care se dezvoltă organic). Dar o astfel de renunțare face orice 
demers antreprenorial ulterior mult mai dificil, așa că nu renunţați 
decât atunci când puteţi spune, cu maximă sinceritate, că ați făcut 
„tot ce se putea face”. 


Evident, determinare nu înseamnă însă că nu trebuie să ascultați 
nimic din ceea ce vă spun ceilalţi, colaboratorii, consultanţii sau 
investitorii. Determinare înseamnă ca, pe baza tuturor acestor 
informații și încercând în plus să obţineţi orice alte informaţii corecte 
și nepărtinitoare, să mergeţi mai departe către îndeplinirea 
obiectivelor companiei folosind cele mai potrivite metode. 


w> 5. Charismă și persuasiune 


Charisma este o caracteristică a antreprenorilor de valoare, așa 
cum este și o calitate a liderilor remarcabili. Iar atunci când vorbesc 

de charismă, nu mă refer neapărat la o prezenţă de scenă hollywoodiană 
sau la un talent oratoric ieșit din comun, așa cum s-ar putea în mod 
greșit înțelege. Mulţi antrepenori nu sunt cei mai buni oratori, unii 
sunt chiar bâlbâiţi sau au diferite caracteristici fizice care îi împiedică 
să aibă o prezenţă personală remarcabilă, însă cu toate acestea, chiar 
și acești antreprenori, dacă sunt cu adevărat antreprenori valoroși, 
te captivează atunci când îţi vorbesc despre afacerea lor, pentru că 
pun pasiune, pentru că știu despre ce vorbesc, pentru că au viziune, 
și toate acestea se combină într-o prezenţă charismatică. Cu siguranţă, 
puțin exercițiu nu strică, așa că i-aș încuraja pe toți antreprenorii să 
practice cât mai mult, cu orice ocazie pe care o au de a vorbi pe o 
scenă, de a ţine un discurs în fața unui public mai numeros. 


În ceea ce privește persuasiunea, aici lucrurile sunt mai simple: 
antreprenorii cei mai buni reușesc să îi convingă pe cei din jur 
(angajaţi, parteneri), prin forța persuasiunii, că afacerea lor este o 
afacere de succes și că merită eforturile și suportul lor. Mai ales în 
afaceri antreprenoriale (dar chiar și în multe corporaţii), oamenii 
urmează liderii din convingere, nu pentru că sunt obligaţi să o facă. 
lar dacă vor fi obligaţi în vreun fel, atunci nu vor mai pune același 
efort, aceeași energie, aceeași inteligenţă în activitatea lor, iar 
rezultatul va fi cu siguranţă unul negativ. 


w> 6. Responsabilitate 


Iată un atribut necesar unui antreprenor, pe care îl vom analiza 
în continuare, deși uneori se consideră că anumiţi antreprenori sunt 
puțin responsabili (sau chiar iresponsabili), atunci când iau decizii 
importante și care pot avea consecințe majore. De fapt, în ansamblu, 
antreprenorii sunt oameni care trebuie să dea dovadă de foarte multă 
responsabilitate. 


Spre deosebire de cei care nu sunt antreprenori, aceștia sunt 
răspunzători nu doar față de propria lor persoană și de familia lor, ci 

și faţă de toţi cei implicaţi, direct sau indirect, în afacerea pe care o 
dezvoltă ! Acești oameni față de care un antreprenor este responsabil 
(numiți generic în engleză stakeholders) sunt foarte diverși și cuprind 
categorii ca angajaţii (și familiile acestora sau cei care depind material 
sau în alt fel de angajaţii companiei), clienţii, furnizorii, partenerii, 
investitorii, ceilalți acționari (dacă este vorba de o echipă antre- 
prenorială) etc. 


Sunt atât de mulţi oameni care îţi cer, practic în permanenţă, 
„socoteală” față de mersul companiei, ceea ce pune o responsabilitate 
imensă pe umerii unui antreprenor. Într-o corporație, un client 
nemulțumit nu își îndreaptă neapărat insatisfacţia asupra acţionarilor 
(care sunt probabil investitori de pe bursă) sau împotriva CEO-ului 
companiei, pe când în cazul unei afaceri antreprenoriale, de cele mai 
multe ori aceste posibile nemulțumiri sunt adresate direct 
antreprenorului, considerat responsabil de tot ce se întâmplă în 
companie. 


Imaginaţi-vă în plus o situaţie în care compania are probleme 
financiare și trebuie să concedieze angajaţi sau chiar intră în faliment 
și trebuie să trimită toți angajaţii acasă: foarte mulți oameni depind 
de un antreprenor, într-o asemenea situaţie, și NIMENI nu vrea să 
fie cel care a lăsat fără suport acești angajaţi și familiile lor. Nu în 
ultimul rând, dacă ești într-o echipă antreprenorială, deci deținerea 
companiei este împărțită între câțiva antreprenori care deţin și funcții 
de conducere în companie, ești responsabil și față de fiecare dintre 
ei, așa cum ei sunt responsabili față de tine, pentru că bunul mers al 
afacerii depinde, într-o oarecare măsură, de fiecare dintre voi. 


w> 7. Decision-maker (să fie o persoană care ia decizii rapid și eficient) 


Ca antreprenori, luăm decizii importante în fiecare zi, ca să nu 
spun în fiecare clipă. De fapt, fiecare dintre noi ia decizii importante 

în fiecare clipă, doar că de multe ori nici nu realizăm că acest proces 
se întâmplă, pentru că multe decizii sunt luate din reflex, și nu bazate 
pe analiză sau pe rațiune. Ca să vă dau cel mai simplu exemplu, 
atunci când conducem o mașină luăm probabil o decizie importantă 
la câteva secunde, decizie de care, oricât ar părea de enormă afirmația, 
depinde chiar viata noastră: imaginaţi-vă ce s-ar întâmpla dacă aţi 
semnaliza sau aţi vira greșit și aţi intra în coliziune cu o altă mașină ? 
Ce anume ne spune că luăm decizia corectă atunci când suntem la 
volan ? O anumită experienţă, un anumit fler, un anumit reflex sau 
un anumit automatism pe care nu mai stăm să îl chestionăm. 


Uneori, așa se întâmplă (și așa trebuie să se întâmple) și în 
activitatea antreprenorială, acolo unde poate cel mai important lucru 
pe care îl face un antreprenor zi de zi este să ia rapid deciziile cele 
mai potrivite. Sunt oameni care așteaptă aceste decizii, atât cei de la 
vânzări, cât și cei de la achiziţii, de la financiar, de la producţie. Și nu 
vorbesc neapărat de acele procese unde există deja o anumită rutină, 
ci de acele lucruri noi care apar, inevitabil, în fiecare zi într-un 
antreprenoriat, situaţii în care antreprenorul trebuie să ia o decizie. 
lar aici, în opinia mea, apare marea „artă” a unui antreprenor valoros: 
mai bine iei o decizie greșită acum, decât să iei o decizie mai bună 
mai târziu. Uneori, întârzierea unei decizii poate însemna pierderea 
unei oportunități, alteori poate însemna chiar pierderi reale. Întot- 
deauna însă o astfei de întârziere înseamnă procrastinarea întregii 
echipe (de fapt acest cuvânt este chiar definit ca „amânarea acțiunilor 
sau a sarcinilor pentru mai târziu”). 


Am văzut asta nu o dată în experienţa mea antreprenorială: dacă 
nu iei o decizie atunci, oamenii din echipă rămân în așteptare și 
această „încremenire” a angajaţilor este cea mai periculoasă atitudine, 
mai ales atunci când poate compania are de-a face cu un pericol real, 
iminent. Această procrastinare a fost de fapt cauza cea mai impor- 
tantă a multor eșecuri de business asociate cu criza economică 
începută în 2008: de fapt, nu criza în sine a distrus acele businessuri, 

ci faptul că, puși în fața noilor realităţi, managerii și/sau antreprenorii 
care conduceau acele companii au amânat acțiunile pe mai târziu 
(acțiuni de reducere a costurilor, de restructurare, optimizare etc.), 
până atunci când era prea târziu să mai fie realizate. 


Ce se întâmplă totuși dacă un antreprenor ia decizii rapid, la 
timp, dar nu sunt deciziile cele mai bune, sau chiar dimpotrivă, se 
demonstrează ulterior că au fost decizii greșite ? E foarte important 
de înţeles că dezvoltarea antreprenorială este, în mare măsură, un 
demers de tipul trial-and-error (adică „încearcă și greșește”). Dar, dacă 
măsori corect și rapid inclusiv rezultatele unei decizii greșite, poţi să 
intervii la timp și poți să te asiguri că acea greșeală nu se va mai 
repeta. Vei mai face multe altele, cu siguranţă, dar cel puţin o vei 
evita pe aceea. lată cum, prin luarea rapidă de decizii, poți evita de 
fapt greșelile majore sau, în orice caz, repetarea acestora. Așa că e 
bine să ne obișnuim cu ideea că facem greșeli (iar antreprenorul care 
spune că nu face greșeli minte !), dar să NU ne obișnuim niciodată 
cu ideea de a „lăsa pe mâine, ce poţi face azi” sau de a amâna decizii, 
de a procrastina. 


œ> 8. Problem-solver (să vadă soluţii acolo unde sunt probleme) 


Una dintre definițiile antreprenorului este „acea persoană care 
se uită la o problemă și o vede ca pe o oportunitate, iar apoi acţionează 
asupra sa”. Niciodată, un bun antreprenor nu vine să prezinte 
probleme, ci soluţii. El nu folosește frecvent expresia „avem o 
problemă”, ci mai întotdeauna spune „cred că putem găsi o soluţie” 
sau „avem o soluţie” sau chiar „iată o oportunitate”. 


De fapt, însăși inițiativa antreprenorială (dacă este una reală, și 
nu bazată pe imitație sau pe false premise) pornește de la identificarea 
unor soluţii atunci când suntem în faţa unor probleme. Antreprenorii 
valoroși identifică oportunități chiar acolo unde majoritatea celorlalți 
văd doar probleme. 

9. Gut-feeling (fler antreprenorial) 


În ceea ce privește gut-feeling-ul antreprenorial, teoreticienii 
fenomenului antreprenorial se împart în cei care cred și cei care nu 
cred în gut-feeling. Eu personal sunt dintre cei care cred în gut-feeling, 
deoarece am văzut, în ultimii 10 ani, prea mulţi antreprenori care 
aveau acest fler, în mod indiscutabil, fler care i-a ajutat să construiască 
multe proiecte de business de succes. În mod fiziologic, acest 
gut-feeling este localizat în zona stomacului și, la stimuli legaţi de 
anumite decizii importante de business, prezintă anumite reacții pe 
care un antreprenor le poate fizic simţi. 


Nu aș fi crezut niciodată așa ceva, dacă nu mi s-ar fi întâmplat și 
mie, de câteva ori, în experiența mea antreprenorială. Concret, în 
momente în care deciziile raționale ar fi fost altele, am primit acest 
impuls în zona stomacului, care mi-a spus să fac altceva decât mi-ar 
fi dictat o analiză rațională. Cu siguranţă, pe gut-feeling nu ar trebui 
să ne bazăm decât atunci când nu avem deloc date concludente 
despre o anumită situație, astfel încât orice decizie am lua, ar fi o 
decizie de tip „coin tossing” (ca și cum am da cu banul). Dar, să fim 
serioși, sunt numeroase astfel de situaţii în activitatea antreprenorială, 
în care o decizie seamănă foarte mult cu „a da cu banul”. În aceste 
situaţii, nu aș recomanda niciunui antreprenor să dea cu banul, ci să 
își folosească mai bine acest gut-feeling, care, într-o măsură mai mică 
sau mai mare, este prezent în orice antreprenor valoros. 


mp 10. Gândire pozitivă 


În activitatea antreprenorială chiar nu au ce căuta pesimiștii, 
negativiștii, nihiliștii sau orice asemenea specii umane care au o 
gândire negativă. Dacă nu poţi gândi pozitiv, nu poţi fi un bun 
antreprenor. Este o regulă de bază, iar dacă un om cu o personalitate 
negativistă sau pesimistă este interesat să devină antreprenor, este 

bine „să lase la ușă”, aceste caracteristici și să îmbrăţișeze de la bun 
început una dintre cele mai importante calități antreprenoriale, aceea 
a unei gândiri pozitive. Știu că mulți cititori care își doresc să devină 
antreprenori se întreabă cum pot lăsa la ușă această atitudine 
negativistă, mai ales când aceasta este inculcată în spiritul nostru, 
românesc, nu doar dintr-o jumătate de secol comunist, ci de veacuri, 
poate de milenii, prin „eterna și fascinanta” Mioriță. 


Celor care au în mod natural o asemenea abordare le spun să nu 
dispere, pentru că acest fatalism nu este de fapt caracteristic tuturor 
românilor, ci doar acelor care, excedaţi de atâtea presiuni din exterior 
și chiar din interior, au decis că nunta este de fapt egală cu moartea ! 
Noi, antreprenorii, nu gândim deloc așa, deși probabil, mulţi dintre 
noi, apreciem cu adevărat legenda Mioriţei pentru valoarea sa literară 
și culturală uriașă. 


mp 11. Pasiune pentru propria afacere 


Orice antreprenor valoros este PASIONAT de ceea ce face în 
activitatea sa zilnică ! De fapt, acesta este un autotest pe care fiecare 
antreprenor ar trebui să îl facă: sunteți cu adevărat pasionați de 
activitatea pe care o desfășurați ca antreprenori ? Dacă răspunsul este 
„nu” sau chiar „nu știu” și sunteți în faza de start-up a unei afaceri 
antreprenoriale, cred că ar trebui să vă gândiţi de două ori înainte de a 
continua, pentru că o dezvoltare antreprenorială iniţială (start-up) care 
nu este bazată pe pasiune are foarte puţine șanse de reușită. 


Această pasiune nu trebuie neapărat să se vadă clipă de clipă, 
însă trebuie să o simțiţi în orice moment, pentru că, altfel, înseamnă 
că sunteți în locul nepotrivit, într-un moment nepotrivit. Gândiţi-vă, 
mai ales la început de drum, dacă vreți cu adevărat să fiți acolo sau 
dacă nu cumva un alt scenariu v-ar conveni mai bine. Este păcat să 
ajungeţi mult mai departe cu afacerea și să constataţi, the hard way, 
că de fapt v-aţi dori să faceţi cu totul altceva în viaţă. 

w» 12. Etică personală 


Un antreprenor valoros nu încalcă niciodată principiile etice în 
afaceri sau în viața personală. Sau, cum ar spune un teoretician al 
eticii în afaceri, „învingătorii adevărați nu înșală niciodată”. Într-un fel, 
imediat ce ai început să înșeli, să minţi, să joci incorect, chiar dacă în 
aparență afacerea ar putea să meargă foarte bine în continuare, în 
realitate ești deja pe o pantă descendentă, pentru că, așa cum minciuna 
are picioare scurte, nici lipsa de etică nu poate merge mult mai departe. 


Și, în sens larg, chiar dacă pentru o perioadă de timp îi poți, 
probabil, păcăli pe cei din jurul tău, nu poţi avea cu adevărat SUCCES 
dacă nu este etic, dacă nu joci corect: chiar dacă îi păcălești cumva 
pe cei din jurul tău, nu poți să te păcălești pe tine, iar tu vei ști că nu 
ești un succes, ci doar un „eșec deghizat în succes”. 


w> 13. Incredere în oameni 


Nu poți realiza o construcție antreprenorială durabilă și scalabilă 
fără a te baza pe un concept foarte simplu și clar, numit „delegare”. 
Dacă vrei ca businessul tău să crească peste nivelul la care l-ai putea 
dezvolta tu, de unul singur, trebuie să începi să delegi tot felul de 
activităţi și decizii importante, cu impact în rezultatele afacerii. lar 
ca să poţi delega aceste decizii și prerogative, trebuie să poţi avea 
încredere în oameni. lată cum, încrederea în oameni, deși nu este 
considerată, în mod tradițional, una dintre calitățile tipice ale 
antreprenorilor, este de fapt crucială pentru ca un antreprenor să 
poată crește o afacere de la nivelul inițial, mic, de start-up, la un 
nivel superior, la care să poată aspira către transformarea într-o 
corporație. 


Problema cu încrederea este una general umană (oamenii sunt 
din păcate în mod genetic programați să nu aibă încredere în nimeni, 

cu o mică excepție atunci când e vorba de același sânge, deci despre 
copii și părinți, dar nimic mai mult). Este foarte greu să lupți împotriva 
acestei cvasideterminări genetice și să oferi încredere unor persoane 
„necunoscute“, care se întâmplă să lucreze (pentru o lună, un an, sau 
pentru totdeauna) alături de tine, în aceeași echipă. Aici apar în plus, 
în dezvoltările antreprenoriale, greșeli suplimentare, numite generic 
„familie”: antreprenorii cred că, angajând oameni din familie, pot 
depăși problemele de încredere care sunt genetic determinate, dar 
rezultatul este contrar, pentru că oamenii din familie, cu puține excepții, 
vor genera atâtea probleme în organizație (de la mici favoruri până la 
un mare nepotism) care nu rezolvă nici pe departe problemele de 
încredere, ci mai mult le complică în continuare. 


Gândiţi-vă cât de complicat ar fi să vă concediați soţia (sau soțul) 
care sunt angajaţi în companie sau în afacerea pe care o deţineţi, ca 
antreprenor: vreți să ajungeţi în acea situație sau mai bine încercați 
să faceți în așa fel încât să nu fiți niciodată pus în situaţia să decideţi 
concedierea unui membru apropiat al familiei ? 


w> 14. Atitudine 


La final, dar nu în cele din urmă, o calitate esenţială a unui antre- 
prenor este atitudinea potrivită. Așa cum vedem în fiecare zi, oamenii 
cu o atitudine asertivă, chiar pe partea tupeului, obțin mult mai mult 
de la viaţă decât acei oameni mai timizi, care nu își cer niciodată 
drepturile. Atitudinea, alături de acțiune, sunt elemente fără de care 
funcțiile antreprenoriale nu pot fi puse în aplicare. 


Sunteţi timid și nu știți cum „să vă trataţi” ? Nimic mai simplu, 
analizaţi această situaţie teoretică în care sunteți timid, iar alături, 
un concurent mult mai plin de „atitudine” (sau de tupeu !) apare și 
cere niște condiţii de excepție de la un furnizor sau de la un partener. 
Și nu doar le cere, dar le și obţine, tocmai pentru că alături de el este 

un concurent timid, slab, care nu cere nimic și acceptă tot ce i se 
oferă. Dacă înţelegeţi această situaţie teoretică, atunci știți în mod 
clar că acțiunea potrivită este să mergeţi imediat, cât se poate de 
asertiv (încerc să evit cuvântul „tupeu”), și să cereţi aceleași condiţii, 
dacă nu chiar condiții mult mai bune, de la același furnizor, pentru 
că puteţi oferi rezultate cu adevărat de excepție, dacă primiţi acele 
condiţii. La final, toată lumea este fericită: OK, mai puţin concurentul 
care pierde acea luptă... 


[J Antreprenor social, netreprenor, intraprenor: tipuri 
de antreprenori 


În general, atunci când vorbim despre antreprenori, ne gândim 
numai la acei oameni care dezvoltă un proiect de afaceri propriu, pe 
baza unei idei și asumându-și riscurile pe care acel proiect le implică, 
dar beneficiind, la final, și de rezultatele afacerii, dacă aceasta este 
de succes. Însă, în realitate, sunt mai multe domenii în care, pe baza 
unei idei (sau a unui set de idei), oamenii pot să dezvolte proiecte 
valoroase, chiar dacă nu sunt afaceri, ci alte tipuri de proiecte: sociale, 
politice, de cercetare etc. Și în acest mod putem vorbi, într-adevăr, 
de alte tipuri de antreprenori, respectiv antreprenori sociali, antre- 
prenori politici, antreprenori în cercetare etc. 


În ceea ce privește modul în care, în ultimele decenii, s-au produs 
mutații semnificative în modul cum se dezvoltă unele afaceri, este 
interesant de urmărit cum au evoluat spre exemplu acele afaceri 
antreprenoriale bazate pe Internet, fondate de antreprenori numiți 
„netreprenori”, în general tineri cu abilități în zona tehnologiei 
informației, de multe ori grupați în echipe antreprenoriale. 


Și pentru că am vorbit deja de numeroase tipuri de antreprenori, 


o altă specie antreprenorială este cea prezentă în cel mai neașteptat 
dintre locuri, respectiv în corporaţii. Da, corporațţiile sunt un loc care 

ar trebui să încurajeze printre altele și spiritul antreprenorial al 
angajaţilor lor. Și chiar fac acest lucru din ce în ce mai mult, cu 
precădere în ultimele decenii, mai ales pentru că au realizat avantajele 
pe care, prin natura lor, afacerile antreprenoriale le au față de 
corporaţii: nu poți genera creștere, dezvoltare, diversificare, fără să 
încurajezi inovaţia, iar inovația poate fi cel mai bine susținută într-un 
mediu antreprenorial. 


Ed 


O Antreprenoriat social 


Acest tip de antreprenoriat a fost identificat și definit abia după 
anii '60 ai secolului trecut, însă, în realitate, el există de mult mai 
mult timp. Poate cel mai remarcabil exemplu de antreprenoriat social 
din perioada clasică (secolul al XIX-lea, în Marea Britanie Victoriană) 
este Florence Nightingale, care a dezvoltat prima școală independentă 
de asistente medicale. Miss Nightingale este și acum parte din 
curricula britanică de studii, chiar din clasele mici de școală, din 
păcate se uită de multe ori a se menţiona această calitate a ei, de 
important antreprenor social. Dar ce presupune de fapt antre- 
prenoriatul social ? Este acea activitate antreprenorială care pornește 
de la identificarea unei probleme sociale (cu privire la educație, 
sănătate, dar și cu privire la alte aspecte sociale importante pentru o 
comunitate) și pornește la rezolvarea acestei probleme sociale prin 
metodele tipic antreprenoriale (respectiv structurând o organizaţie și 
găsind soluţiile de acţiune, finanţare și dezvoltare a acestei organizații). 


Chiar dacă această activitate NU este orientată neapărat spre 
profit, ea trebuie în același timp să fie totuși o activitate eficientă, 
astfel încât obiectivele sociale propuse să fie cât mai bine atinse. Iar 
pentru acest lucru, de multe ori este foarte util să privești o astfel de 
activitate ca pe una gândită pentru profit, astfel încât să poți să 
maximizezi randamentul banilor pe care îi atragi din diverse surse 

(donații, sponsorizări, programe europene etc.) în modul cel mai 
profesionist posibil, astfel încât să poți multiplica efectul acestora. 
lată deci o veste bună (dar și o veste potenţial îngrijorătoare) pentru 
toți cei care coordonează organizaţii neguvernamentale (ONG-uri). 


Vestea bună este că, deși poate mulţi dintre acești oameni nu 
realizează, ei SUNT într-o poziție de antreprenori sociali ! Vestea 
potenţial îngrijorătoare este că s-ar putea să nu aibă nici abilităţile, 
dar nici cunoștințele specifice unei activități antreprenoriale, fie ea 
și socială. lată, de fapt, de ce prea multe organizaţii nonguver- 
namentale, la noi sau în alte țări ale lumii, au rezultate mult prea 
modeste față de fondurile care le sunt alocate sau pe care reușesc să 
le atragă. În opinia mea, ca să conduci un astfel de ONG ar trebui 
oricum să parcurgi o școală antreprenorială sau în orice caz să ai 
ceva experienţă în zona de activități for-profit, altfel va fi foarte greu 
să gândești în acești termeni în calitate de coordonator al unei 
întreprinderi sociale. 


La final, două cuvinte despre probabil cel mai cunoscut antre- 
prenor social al acestor ani, Muhammad Yunus, fondatorul Grameen 
Bank și câștigătorul Premiului Nobel pentru Pace în 2006 (da, și 
antreprenorii pot câștiga premii Nobel !). Yunus, un economist din 
Bangladesh supranumit Bancherul Săracilor, a pornit de la o problemă 
socială acută a fermierilor și meșteșugarilor locali, care nu puteau să 
acceseze nici măcar credite foarte mici, pentru a-și plăti furnizorii 
sau pentru a-și dezvolta activitatea. Începând cu o schemă de 
microcreditare din propriul buzunar (primele credite pe care le-a 
oferit erau echivalentul a 25-30 dolari pentru o persoană), a descoperit 
empiric (și apoi a transformat această constatare în teorie economică) 
faptul că sume foarte mici de bani pot rezulta în diferenţe uriașe 
pentru cei care primesc astfel de sume drept credit. 


Ceea ce era iniţial o întreprindere socială s-a dovedit a fi chiar și 
o afacere foarte bună, pentru că banca a înregistrat rezultate financiare 

excelente și apoi grupul s-a diversificat în zona serviciilor pentru 
aceiași clienţi săraci din Bangladesh, oferind telefonie, Internet și alte 
servicii foarte utile, la preţuri foarte mici. În mod clar însă, o astfel 
de dezvoltare nu putea fi realizată de un birocrat dintr-o organizaţie 
neguvernamentală tipică, era nevoie de un adevărat antreprenor (fie 
el și „antreprenor social”) care să își asume și riscurile, dar să și 
gestioneze eficient activitatea unei astfel de întreprinderi sociale... 


O Antreprenoriat politic 


La fel ca în cazul antreprenoriatului social, o activitate care 
pornește de la niște probleme politice și încearcă să găsească soluții 
pentru acele probleme mergând pe un set de idei noi (sau pe o nouă 
ideologie) și dezvoltând organizaţia care să promoveze în mod 
eficient această ideologie poate fi denumură antreprenoriat politic. 
Toate aceste aspecte fac destul de clara similitudinea modelului politic 
cu cel din zona afacerilor, pentru ca e nevoie de crearea unor structuri, 
de finanțarea acestora, de. leadership, va exista în plus o competiție 
cu alte mișcări politice concurente. Din păcate, această asemănare 
prezintă și problema că multe dintre aceste mișcări de tip 
antreprenoriat politic pornesc de la cele mai bune intenții și ajung să 
devină, într-adevăr, nimic mai mult sau mai puţin decât o afacere, 
moment în care nu își mai îndeplinesc în niciun fel rolul pentru care 
au fost create. La fel ca într-o companie în care prin absurd însuși 
antreprenorul începe să fure și să mintă, și o astfel de mișcare politică, 
bazată pe corupție, mită, trafic de influenţă și de putere, e sortită 
eșecului. 


Poate din această cauză, există în prezent o anumită confuzie cu 
privire la termenul de „antreprenor politic”, deoarece pe lângă sensul 
bun pe care l-am definit mai devreme, există și o conotaţie peiorativă 
pentru acest termen, respectiv „acel om de afaceri care încearcă să 
obțină avantaje materiale prin influenţa politică, prin obținerea de 

contracte guvernamentale sau diverse subvenţii”. Și, din păcate, 
România este plină de asemenea falși antreprenori care au sediul 
într-o cutie poștală, dar câștigă contracte guvernamentale pe bandă. 
Acești oameni sunt cei care fac mult rău nu doar pentru că încasează 
bani necuveniţi folosind un sistem relativ corupt, ci și pentru că ei 
dau un exemplu extrem de prost tinerilor care acum încearcă să 
decidă pe ce cale să o apuce în viaţă. lar dacă ţi se spune tot timpul 
că „nu poți reuși în mod cinstit”, dacă în plus ai în faţă asemenea 
exemple de pseudooameni de afaceri care au adunat averi mari fără 
alt merit decât că au dat mită cui trebuia și au obţinut acele contracte 
guvernamentale bănoase, pare destul de greu să decizi în continuare 
că vrei să fii un antreprenor adevărat și să îţi crești în mod cinstit, 
pas cu pas, propria afacere... 


Revenind la adevăratul spirit antreprenorial politic, el presupune 
în plus și asumarea integrală a riscurilor care decurg din aceste 
demersuri politice. Dacă ne gândim la oameni ca Gandhi sau Martin 
Luther King, poate cei mai reprezentativi exponenţi ai antrepre- 
noriatului politic global, înțelegem foarte clar faptul că ei și-au asumat 
într-adevăr toate riscurile, ambii murind asasinați din cauza 
convingerilor lor politice (ca și mulți alți lideri politici de acest gen). 
Dar ceea ce au reușit ei este extraordinar, pentru că ei au schimbat 
soarta unei ţări sau a unei comunități, prin lupta și acțiunea lor 
politică. Și, până la urmă, orice demers antreprenorial presupune și 
sacrificii... 


O Antreprenoriat în cercetare 


Numeroși antreprenori extraordinari au fost în același timp și 
cercetători, savanţi sau inventatori, dezvoltându-și în timp propriile 
companii și afaceri, în care au folosit din plin rezultatele cercetărilor 
și invențiilor lor. Unul dintre cei mai faimoși și mai prolifici 
inventatori ai tuturor timpurilor, Thomas Alva Edison, a fost și un 

antreprenor în sensul propriu al cuvântului, pentru că a fondat o 
companie care și astăzi, la aproape 150 ani de la înființare, este una 
dintre cele mai mari companii de pe glob: General Electric. Cu toții 
știm că Edison a inventat becul electric, însă prea puţini știu că el a 
fost și fondatorul GE. 


Sunt însă mulţi cercetători care nu deţin niciodată propria lor 
companie, deci nu se încadrează în acest profil antreprenorial 
tradiţional. Cu toate acestea, dacă vorbim de un proiect de cercetare 
care trebuie să aibă o anumită finanțare, trebuie realizat prin 
coordonarea unei echipe și trebuie să îndeplinească niște obiective, 
iată cum ajungem din nou la principalele elemente care definesc 
activitatea antreprenorială. Mai adăugaţi la aceste ingrediente și riscul 
asumat de un astfel de cercetător și avem un profil de antreprenor. 
Există într-adevăr acest stereotip al savantului sau al cercetătorului 
care este foarte împrăștiat, nu știe cum să gestioneze sume de bani, 
nu știe cum să vorbească sau să se comporte cu ceilalți, însă în 
realitate, cei care au succes, chiar și într-un proiect de cercetare, trebuie 
să îndeplinească o mare parte din atribuţiile tipice ale unui 
antreprenor, chiar dacă activitatea lor nu rezultă într-o afacere de 
succes. Cel puţin, nu în prima fază, deoarece nu trebuie să uităm că 
multe dintre aceste proiecte de cercetare ajung până la urmă, într-o 
companie adevărată, ca proiecte de business reale, mai ales pe modele 


Spin-off. 
O Netreprenoriat 


Netreprenorii au schimbat dramatic imaginea globală a econo- 
miei moderne, începând cu anii '90, ei fiind la baza unei dezvoltări 
fără precedent care a culminat cu companii ca Google sau Facebook. 
Ce e drept, entuziasmul acestor netreprenori, combinat cu lăcomia 
de pe Wall Street, a generat și acel dotcom bubble-burst, căderea fără 
precedent a bursei în jurul anului 2000, ca o dovadă că afacerile pe 

Internet trebuie, ca orice alte afaceri, să fie reale și să producă o valoare 
reală, pentru a fi durabile. 


Care ar fi principalele diferenţe între un antreprenor tradițional 
și un netreprenor ? Cred că, în realitate, diferenţele nu sunt atât de 
mari cum par la prima vedere, însă există totuși anumite nuanțe, 
care provin în principal din schimbarea generațională la care asistăm 
cu precădere începând cu anii '90, atunci când Internetul a început 
să reprezinte o forță importantă de progres social și economic: 


- netreprenorii pot începe mult mai devreme afacerile față de omologii 
lor antreprenori din mediul tradițional, ca vârstă de start; Steve și 
Chad, fondatorii YouTube, au început afacerea lor la 18 ani și, 
înainte de a împlini 20, o vânduseră deja lui Google cu un preţ de 
aproape 2 miliarde dolari; iată cum la o vârstă când mulți tineri 
sunt încă pe băncile liceului, unii netreprenori pot să devină 
milionari prin materializarea unui exit de succes dintr-o afacere 
Internet; diferenţa față de mediul tradițional de business este că 
un adolescent poate avea deja o înţelegere destul de profundă a 
Internetului sau a oportunităţilor pe care acesta le oferă, deoarece 
a fost conectat la Internet deja timp de 10-12 ani, la vârsta 
majoratului, în timp ce la aceeași vârstă experiența unui tânăr 
într-un domeniu tradițional de afaceri este aproape zero 


- netreprenorii lucrează în general în echipe sau în perechi: față de 
antreprenorii tradiționali care, în anumite situaţii, preferă o 
dezvoltare solitară a unei afaceri, antreprenorii tineri din mediul 
Internet par să înţeleagă foarte bine avantajul de a lucra într-o 
echipă de antreprenori; poate că o contribuție importantă la 
această înţelegere o are modul specific de socializare online (rețele 
sociale, lucru în echipă la distanţă, crowd-sourcing și alte tehnici 
care folosesc forța unui grup de oameni, a unei rețele, o forţă 
extraordinară, atunci când este catalizată de Internet) 

- netreprenorii sunt în general mai interesați de o evoluție rapidă către 
un exit de succes, decât de o dezvoltare pe termen lung sau de o 
dezvoltare tip family business, în care generaţia următoare 
moștenește afacerea și o duce mai departe; netreprenorii au ajuns 
la această abordare de termen scurt în principal din cauza modului 
mult mai dinamic în care evoluează afacerile pe Internet; în câţiva 
ani, o astfel de afacere poate ajunge de la zero la zeci, poate sute 
de milioane de utilizatori (și la o valoare de piață remarcabilă), 
însă la fel de ușor, în câțiva ani, o afacere Internet poate pierde 
foarte mult din valoarea sa, ba chiar poate intra în obsolescenţă... 


O Intraprenoriat 


La final, dar nu în cele din urmă, trebuie să discutăm și despre 
un tip de antreprenoriat care ar trebui să existe și să fie susținut în 
orice companie, dar mai ales în acele companii cu o structură corpo- 
ratistă. Pentru că, de la Schumpeter încoace, teoria de business 
vorbește pe bună dreptate despre „curgerea circulară” a bunurilor, 
produselor, serviciilor, în circuitul lor de piață, o curgere statică, în 
lipsa unor factori care să genereze schimbare, care să pună această 
curgere într-o stare dinamică. lar dinamica economică este legată de 
antreprenoriat, pentru că este legată de inovaţie. Micile sau uneori 
marile schimbări pe care antreprenorii le realizează cu diverse modele 
noi de business, concepte, inovații sau alte realizări antreprenoriale 
sunt cele care furnizează această dinamică. 


Tot mai mult, mai ales în ultimele decenii, corporaţiile s-au 
confruntat cu această situaţie, în care afacerile antreprenoriale s-au 
dezvoltat mai bine în perioade de boom economic și s-au adaptat 
mai repede în perioade de criză. Realizând că sursa problemelor 
corporatiste este în mare parte lipsa de spirit antreprenorial în 
organizațiile respective sau că în orice caz acest spirit nu era deloc 

încurajat, ba chiar era de multe ori reprimat, consiliile de adminis- 
trație și acei CEO vizionari de corporaţii au început să pună din ce în 
ce mai mult accent pe spiritul antreprenorial în echipele lor de 
management. lată așadar că vorbim despre o acţiune concretă de 
sprijinire a acelor manageri din cadrul unei organizaţii pentru 
îndeplinirea unor obiective de dezvoltare sau de schimbare, prin 
metode antreprenoriale. Așa ajungem la definiția intraprenoriatului: 


„An întrapreneur is an employee of a large corporation who is given 
freedom and financial support to create new products, services, systems, 
etc., and does not have to follow the corporation's usual routines or 
protocols.” 


„Un intraprenor este un angajat al unei mari corporații care 
primește libertatea și suportul financiar necesare pentru a crea noi 
produse, servicii, sisteme etc. și care nu trebuie să urmeze rutina sau 
protocolul corporației.” 


Sigur că de la această definiție frumoasă și până la realitatea din 
activitatea corporatistă tipică este o distanţă destul de mare. Sunt 
poate mulți CEO de corporaţii care pornesc cu această idee a 
stimulării intraprenoriatului, dar nu merg totuși până la capăt în ceea 
ce privește alocarea resurselor financiare necesare sau pur și simplu 
„Scutirea” acestor intraprenori de rutină și de protocolul companiei, 
în folosul unor decizii mai rapide și al unor dezvoltări mai eficiente, 
de tip antreprenorial. Cu toate acestea, există și excepţii de la regulă, 
dar este interesant de văzut că acele corporaţii care au cel mai mare 
succes cu abordarea intraprenorială sunt acele companii care provin 
din afaceri antreprenoriale și în care spiritul antreprenorial este încă 
suficient de puternic. Este adevărat că, în realitate, cea mai mare parte 
a corporațiilor mari de azi provin din afaceri antreprenoriale, dar 
unele sunt atât de departe de rădăcinile lor, încât nu ar mai recunoaște 
spiritul antreprenorial nici dacă i-ar lovi în față! lată cum tot 
corporaţii ca Google, foarte aproape de startul lor antreprenorial și 

având încă antreprenorii la conducere, sunt cele care încurajează cel 
mai mult spiritul intraprenorial. 


La Google, acest lucru se întâmplă printr-o mulțime de iniţiative 
interesante, dintre care poate cea mai valoroasă este aceea care oferă 
„20% din timpul de lucru pentru proiecte personale”. Cu alte cuvinte, 
acolo angajaţii pot și sunt chiar stimulaţi să folosească o parte 
importantă din timpul de lucru pentru proiecte personale, ceea ce 
generează multe inițiative antreprenoriale valoroase, pe care ulterior 


tot Google le fructifică. Ce diferenţă de atitudine față de o corporație - 


clasică, în care majoritatea angajaţilor oricum folosesc timpul de lucru 
și pentru rezolvarea unor chestiuni personale (și nu doar 20% din 
total, ci uneori mult mai mult), dar aceasta nu rezultă în vreun fel de 
avantaje pentru corporație, ci doar în pierdere de timp și de eficienţă. 


O dovadă a interesului real în creștere care vine din corporații cu 
privire la antreprenoriat și intraprenoriat este faptul că tot mai multe 
corporaţii vor să își școlarizeze angajații pe teme antreprenoriale, mai 
ales acele teme legate de intraprenoriat și cum pot realiza angajații o 
carieră intraprenorială într-o corporație. Este foarte important de 
reținut că acestea nu sunt doar vorbe goale; am văzut oameni care au 
realizat lucruri deosebite, atât pentru companii, cât și pentru ei înșiși, 
mergând pe această abordare intraprenorială. Trebuie ca acea companie 
în care lucraţi să îndeplinească două condiţii simple: să fie o 
meritocraţie și să încurajeze spiritul antreprenorial. 


Sigur, nu este atât de ușor să găsești o meritocraţie în orice 
corporație, dar este totuși posibil. Și dacă aţi găsit aceste lucruri în 
compania în care lucraţi, atunci mai rămâne să intraţi în această 
gândire antreprenorială, ca și cum departamentul pe care îl conduceţi 
sau proiectul pe care îl realizaţi ar fi propria voastră afacere, să învăţaţi 
câte ceva despre antreprenoriat (poate chiar din această carte) și apoi 
să fiți cât se poate de deschiși cu conducerea companiei și să le 
propuneţi proiecte, apoi să le arătaţi cum evoluează acestea, să luați 

cât mai multe decizii rezonabile pe cont propriu, fără să mergeţi de 
fiecare dată pentru o ștampilă birocratică, să vă asumaţi riscuri, și la 
capătul acestui drum este posibil să materializați acest efort într-un 
succes atât pentru companie (vânzări mai mari, creșterea profita- 
bilităţii, intrarea pe o nouă piaţă), cât și în plan personal, deoarece 
într-o meritocraţie care promovează spiritul antreprenorial cu 
siguranţă veţi fi promovați și recompensaţi corect pentru acest efort. 


Nu în ultimul rând, aceste încercări intraprenoriale într-o 
corporație vă vor pregăti mai bine pentru o posibilă intrare în afaceri 
pe cont propriu, în viitor. Pentru că, nu-i așa, chiar și atunci când 
lucrăm pentru o corporație (sau mai ales atunci) ne gândim de multe 
ori cum ar fi să putem lucra pentru noi înșine, să devenim propriii 
noștri stăpâni. Aveţi însă grijă să nu spuneți asta prea direct conducerii 
companiei, pentru că s-ar putea să înțeleagă greșit mesajul vostru... 

CAPITOLUL 2 
Cum să începi o afacere 


O Valoarea discutabilă a ideilor de afaceri 


O De la idee la oportunitate 
O Planul de afaceri 


CAPITOLUL 

Cum să începi o afacere 


[J] Valoarea discutabilă a ideilor de afaceri 


„Åm o idee de afaceri excelentă”, aud 
de foarte multe ori de la oameni care vor să devină antreprenori. 
Sunt de fapt unii care îmi spun chiar „am trei-patru idei de afaceri 
extraordinare” sau, în anumite cazuri, „am zeci de idei de afaceri, 
toate valoroase”. Lăsând la o parte acest din urmă caz, care intră în 
zona patologiei antreprenoriale (oameni cu mult prea multe idei 
dintre care niciuna nu va fi vreodată materializată într-un proiect de 
business real), este oricum important, cred eu, să înțelegem de ce 
oamenii au o asemenea abordare exagerată, atunci când vine vorba 
despre ideile de afaceri, și de ce devin atât de paranoici atunci când 
trebuie să discute onest despre ideile lor, ca și când aceste idei ar fi 
imediat furate și utilizate de altcineva, în caz că le spunem cu voce 
tare (așa că mai bine le ținem doar pentru noi). 


Câteva răspunsuri simple ar putea fi următoarele: 
- este în natura umană să reducă majoritatea activității noastre la 


anumite esențe sau elemente unice și ușor de încadrat într-un 
șablon; fiind mult mai greu să vorbești despre tot efortul, toate 

încercările unui antreprenor în drumul său de la o idee până la 
un proiect de business de succes, de multe ori comentatorii 
preferă să identifice doar ideea, atribuindu-i acesteia cea mai 
mare parte a meritului în acel succes; și asta în ciuda faptului că, 
mai bine de 100 ani în urmă (mai precis în 1903), Thomas Edison 
spunea celebra frază genius is one percent inspiration, ninety-nine 
percent perspiration („geniul este unu la sută inspirație, nouăzeci 
și nouă la sută transpiraţie”); în momentul în care unul dintre 
cei mai mari inventatori (și antreprenori) ai lumii spune așa ceva, 
cred totuși că ar trebui să te gândești de două ori înainte de a 
supraevalua importanţa ideii într-un proiect (fie el științific sau 
de business), pentru că ideea nu înseamnă decât acel prim 1%, 
care fără restul de 99% înseamnă de fapt zero 


- un alt motiv pentru care asistăm la o supraevaluare a ideilor este și 


acela care ține de oamenii cu idei (așa cum suntem, cred, 
majoritatea) și care tind să își supraaprecieze propriile idei tocmai 
atunci când realizează că nu au de fapt mijloacele de a pune acele 
idei în practică; în ultimii ani, prea mulţi antreprenori în devenire 
mi-au prezentat planuri de afaceri bazate pe idei din domenii 
complet străine acelor antreprenori, ceea ce este în opinia mea 
greșit (trebuie să ai anumite competenţe sau abilităţi în domeniul 
în care propui un proiect bazat pe o idee); când i-am întrebat sincer 
„cum crezi că vei putea coordona o activitate într-un domeniu pe 
care nu îl cunoști”, mulți dintre ei au răspuns complet greșit: „vom 
angaja oamenii potriviţi”, iar câțiva, mai puțini, au promis că vor 
învăța foarte repede și foarte bine acel domeniu de activitate 


- presa contribuie și ea în mod semnificativ la această inflatare a valorii 

unei idei într-un proiect de afaceri, pentru că prezintă de obicei 
poveștile de succes într-un tipar destul de simplist, ceva de genul 
„de la o simplă idee la milioane de dolari”, ceea ce iarăși pune 
„ideea” într-o poziţie pe care aceasta nu o deține, în realitate; tot 
inegalabilul Edison spunea la un moment dat I never once made a 

discovery and all my work was deductive („nu am făcut vreodată o 
descoperire, toată munca mea a fost deductivă”); cu alte cuvinte, 
toate marile invenţii ale sale au fost rodul unor pași mici, făcuți 
cu multă perseverenţă, pe această cale a deducției și a 
experimentului, nu prin idei fabuloase venite peste noapte; în 
acest context este cu atât mai interesantă asocierea tipică pe care 
o facem (uneori vizual, alteori ca expresie) între „bec” și „idee”, 
iată cum Edison, chiar cel care a definit succesul ca fiind 99% 
transpiraţie, rămâne, prin becul electric pe care l-a inventat, în 
conștiința colectivă a planetei, asociat cu ideile geniale prin 
simbolul universal al becului (sau al „aprinderii becului”); pentru 
coperta acestei cărți, eu însumi am ales un „bec” drept simbol, 
însă nu este un simplu bec, el are mâini, picioare, se mișcă, este 
o construcție funcţională, viabilă, nu o SIMPLĂ IDEE! 


- în ceea ce privește paranoia despre care vorbeam la începutul acestui 


capitol („nu spun ideea mea pentru că îmi va fi furată și folosită 
de altcineva”), deși sunt perfect de acord că orice creaţie 
intelectuală și orice descoperire științifică sau tehnologică ar 
trebui protejată prin patente, mărci înregistrate și orice alte 
instrumente legale, astfel încât să nu poată fi folosită abuziv de 
un terț, sunt în același timp absolut convins că, dacă vorbim de 
ideile cu adevărat epocale, ele se împart în două categorii, ambele 
categorii nefiind, de fapt, subiectul unui posibil furt intelectual: 


e fie vorbim de acele idei care au apărut „la timpul lor” și care, 
de cele mai multe ori, tocmai pentru că au apărut la momentul 
potrivit, au fost în realitate inventate de mai mulţi oameni sau 
de mai multe grupuri, în același timp, oameni care au lucrat de 
obicei în paralel, fără să știe unii de alții, de obicei chiar în țări 
diferite sau în zone diferite ale lumii; exemple simple pentru 
această situație au fost stiloul (unde și un compatriot de-al nostru, 
Petrache Poenaru, a fost printre cei care au inventat acest produs 
nou, el a obținut chiar un patent în Franţa, pentru invenţia sa, 

însă în aceeași perioadă de la începutul secolului al XIX-lea au 
mai fost câteva alte patente similare, practic dezvoltări paralele 
pe același tip de produs), telefonul (cu toții cunoaștem invenţia 
lui Graham Bell, dar alte invenţii din aceeași perioadă, cum a 
fost cea a italianului Antonio Meucci, sau patentele lui Edison 
legate de telefonie au demonstrat aceeași idee, că invenţii epocale 
au fost mai întotdeauna realizate în paralel de mai multe 
persoane, în general fără să știe unii de alţii) sau avionul (unde 
iarăși, avem și noi, românii, un inventator din prima generaţie, 
pe Traian Vuia, chiar dacă, pentru majoritatea planetei, frații 
Wright sunt totuși cei care au inventat avionul) 


e fie vorbim despre idei care au apărut „înainte de timpul lor” 
(cu câţiva ani sau cu câteva secole înainte) și care nu au putut fi 
utilizate cu adevărat în momentul în care au apărut, dar au fost 
utilizate, ceva mai târziu, de alți antreprenori, de alți inventatori, 
de alte companii; cel mai simplu exemplu din perioada modernă 
este cel al companiei Google și al motorului lor de căutare 
Internet; Google nu a fost primul motor de căutare, deoarece în 
1998, când Google și-a lansat produsul, erau deja pe piață mai 
multe motoare de căutare, unele chiar destul de mari și relativ 
bine stabilite pe piață, chiar dacă rezultatele generate nu aveau 
totuși relevanta pe care utilizatorii Internet și-o doreau; Google 
nu a făcut practic decât să ia o idee mai veche (search-ul pe 
Internet), să o realizeze cu un algoritm, culmea, și mai vechi 
(pentru că el s-a bazat ca idee de pornire pe modul relativ clasic 
în care Universitatea Stanford și alte universități americane își 
arhivau și îndosariau documentele, astfel încât acestea să poată 
fi găsite cât mai ușor, atunci când era nevoie să fie căutate 
anumite informaţii); interesant cum dintr-o idee de search online 
care exista deja pe piaţă și dintr-un mod de arhivare care exista 
de mult timp în universităţile americane a rezultat (din nou, 
trebuie spus, cu multă muncă, efort, inteligență, cu finanțarea 
potrivită, cu oamenii potriviţi) cea mai mare afacere globală din 

ecosistemul Internet actual; un alt exemplu la fel de spectaculos 
pentru această situație de companii care nu au adus pe piaţă o 
idee radical nouă, ci au folosit idei mai vechi, într-un mod 
inovativ, ar fi și Apple, care nu a inventat nici calculatorul, nici 
MP3 player-ul, nici telefonul mobil și nici măcar tableta PC, dar 
a încercat să facă toate aceste produse mai bine și într-un mod 
diferit de concurență 


- la final, dar nu în cele din urmă, există și motivaţia trivială a celor 
care vin cu idei și care folosesc această inflatare a valorii ideii pentru 
a putea negocia mai bine un eventual parteneriat de afaceri; din 
păcate, în momentul în care vrei să faci un parteneriat și nu deții 
decât o idee, nu vei găsi niciodată un partener serios pentru o astfel 
de propunere; dacă este o idee ce poate fi structurată astfel încât să 
fie patentată, deci să poți avea și o protecție a mărcii sau a 
conceptului, dar în același timp să poți da și încredere unui partener 
de investiții că nu ai rămas doar la stadiul de idee, ci ai mers mai 
departe și ai investit timp, efort, poate și bani în acea idee până 
când ai adus-o la stadiul de patent, atunci poţi începe o discuţie; o 
simplă idee are însă în general o proprietate interesantă, și anume 
că nu poate fi patentată, nu poate fi brevetată și deci nu poate fi 
protejată atât timp cât este doar o idee și nimic mai mult; această 
constatare simplă (care vine însă dintr-o tradiție veche a înregistrării 
de marcă sau de drepturi de autor) ne arată, dacă mai era nevoie, 
cât de neînsemnată este valoarea unei idei, dacă aceasta nu este 
dublată și de o anumită materializare într-un concept care să poată 
fi patentat (ceea ce, nu e nicio surpriză, înseamnă de obicei mult 
mai multă muncă decât cea necesară pentru a genera o idee) 


- în realitate, probabil că nici nu merită protejate ideile pur și simplu, 
pentru că, dacă aveți o idee care vi se pare OK, probabil că sunt 
încă un milion de oameni pe glob care au aceeași idee, în același 
timp; dacă aveţi o idee excelentă, cu siguranță mai sunt câteva 
zeci de mii de oameni care se gândesc la ea (iar unii chiar 

acționează asupra ei, așa că sunteţi deja în întârziere); chiar dacă 
ideea este genială (iar asemenea idei nu apar foarte des), tot mai 
sunt probabil câteva zeci sau sute de oameni care o analizează, și, 
iarăși, unii dintre ei poate o transformă deja într-o afacere; dacă 
vorbim despre unele dintre aceste idei spectaculoase, o problemă 
importantă este că nu prea e loc de mai multe afaceri bazate pe o 
astfel de idee, mai ales într-o economie globalizată, și mai ales în 
acele industrii ale momentului, care au de-a face cu Internetul, cu 
IT-ul, zone în care barierele geografice sau culturale sunt din ce 
în ce mai scăzute; iată de ce, dacă mâine vă vine cumva ideea să 
faceţi un motor de căutare tip Google sau un site social tip 
Facebook, puteţi renunţa din start, pentru că Google sau Facebook 
au ocupat deja acel spaţiu pe piaţă și nu veți avea nicio șansă 
(evident, există metode de a te diferenţia, dar vorbim în acest caz 
de mult mai mult decât de o idee, vorbim de un plan de afaceri, 
vorbim de o strategie și vorbim, în mare măsură, de o imple- 
mentare cât mai eficientă) 


Și atunci, revenind la întrebarea iniţială, care ar fi totuși valoarea 
ideilor ? Cu siguranţă, în plan social, în plan politic sau în plan 
cultural, ideile sunt cele care fac diferenţa, care ne ajută să trecem 
dintr-o etapă în alta, așa că valoarea lor este însemnată, cu toate că, 
și în acele domenii, ideile fără o aplicare potrivită, fără a căpăta 
aderenţă, ele nu pot face vreo diferenţă: așa încât, și în aceste domenii, 
probabil regula cu 1% inspirație și 99% transpiraţie rămâne în mare 
parte valabilă. 


În ceea ce privește succesul în afaceri și rolul ideilor, eu am o 
părere care poate suna cinic, anume că orice idee, în sine, nu valorează 
nimic. De ce spun asta ? Pentru că, în realitate, valoarea cuantificabilă 
a unei idei este dată de ceea ce produce acea idee. În general, în 
business, analiza valorii unei afaceri se face fie pe rezultatele actuale 
(ca un multiplu al profitabilității actuale sau ca un procent din 
veniturile actuale sau o combinaţie a acestora), fie pe niște rezultate 

viitoare estimate, situaţie în care se calculează de obicei sumele de 
cash pe care afacerea le poate produce în viitor, discountate și aduse 
înapoi la momentul prezent. lată de ce, pur și simplu o idee, fără nici 
cea mai mică aplicaţie, are o valoare zero, pentru că ea, în sine, nu 
poate produce absolut nimic. De aici în sus sunt mai multe nivele de 
valorizare a ideii: 


- dacă există deja o marcă înregistrată sau o altfel de patentare a 
ideii, ea începe să aibă o valoare materială (valoarea netă a paten- 
tului sau, în cazul în care acest patent poate fi aplicat imediat, 
valoarea estimată a aplicării acelui patent) 


- dacă există un pilot al proiectului care demonstrează că acea idee 
poate produce profit sau venituri sau un anumit tip de tracțiune 
în ceea ce privește clienţii, atunci, din nou, există metode simple 
de a calcula valoarea ideii 


- dacă vorbim deja de o afacere care funcționează și este profitabilă, 
pornită de la o astfel de idee, atunci avem cel mai înalt grad de 
valorizare a ideii, pentru că ea valorează atunci cât o afacere 
profitabilă; dar în toate aceste cazuri, ceea ce calculăm de fapt ca 
valoare nu este ideea, ci afacerea care rezultă din ea; trebuie să 
ţineţi întotdeauna minte acest lucru atunci când vă construiți 
propria afacere sau atunci când apelaţi la un investitor pentru a 
pune pe picioare o astfel de afacere pe baza unei idei care vi se 
pare interesantă 


Și nu uitaţi un lucru foarte important: cu cât vorbiţi mai puţin 
despre ideea voastră de afaceri, cu atât mai puţine șanse aveţi să o 
puneţi vreodată în aplicare ! Fiecare discuţie, fiecare feedback primit 
(mai ales de la oameni de afaceri cu experienţă, dar și din grupul de 
contact imediat) sunt utile pentru a valida oportunitatea pe care o 
astfel de idee o generează (oportunitate despre care voi vorbi în capi- 
tolul următor). lată de ce paranoia secretomaniei în ceea ce privește 

ideile noastre de afaceri este nu doar inutilă, este chiar dăunătoare 
unei dezvoltări eficiente a oricărui proiect de afaceri serios. 


Și pentru că vorbim de idei și de valoarea acestora, veștile sunt 
și mai proaste pentru cei care credeau că ideea lor este foarte valoroasă 
și poate fi imediat materializată, inclusiv din punct de vedere 
financiar: IDEILE VALOROASE POT FI GENERATE LA 
COMANDĂ ! Da, oricât ar părea acest concept în contradicție cu 
noțiunea de „idee” care înseamnă inspirație, ideile bune pot fi 
generate în funcție de necesităţi, nu trebuie nici să le cumpărăm și 
nici să le „visăm”. lată câteva metode structurate de a genera idei 
valoroase, multe dintre ele vă sunt probabil deja cunoscute: 


w 1. Focus groups 


Atunci când aveţi o problemă în business, dar și atunci când 
vreți să generați o nouă idee de business, un focus-group (sau un set 
de focus-groups) bine organizat vă poate ajuta foarte mult; ca o 
recomandare, nu faceţi așa ceva pe cont propriu, dacă nu aveți 
experiența necesară, ci apelați mai bine la un consultant, la un 
specialist. 


= 2. Brainstorming 


O metodă excelentă de a genera idei cu potențial, mai ales dacă 
puteți să adunaţi un grup cât mai potrivit pentru un astfel de brain- 
storming (la limită, puteți face și singuri acest brainstorming, dar 
cum regula de bază în acest exerciţiu este generarea unui volum cât 
mai mare de idei, e bine totuși să existe un grup de minimum 3-4 
persoane care să genereze această „furtună de idei”). Regulile sunt 
simple și clare, cea mai importantă fiind „nu se admit critici”. Cu 
alte cuvinte, oricât de absurde ar părea unele idei generate în acest 
sistem, ele nu trebuie criticate, pentru a nu bloca fluxul creativ al 

celor 
mod 
priet 
(inte 
crea 


cet 


care propun aceste idei. Cu toții facem brainstorming, fie în 
structurat, fie „în joacă” (atunci când suntem într-un grup de 
eni), din păcate regula de bază este de cele mai multe ori încălcată 
rvine cineva cu o critică de genul „ce idee absurdă”, după care 


tivitatea grupului în ansamblu este afectată). 


mp 3. Brainwriting 


Spre deosebire de brainstorming, adăugarea ideilor se face în scris, 
sa ce poate lărgi grupul de participanţi, deoarece prezenţa fizică 
ı mai este necesară (poate fi realizat pe un forum Internet sau pur 
simplu prin e-mail). Ca și la brainstorming, trebuie stabilite regulile 
2 la început, trebuie să existe un moderator, trebuie să existe o 
>matică foarte clară și trebuie să existe niște limite de timp 


restabilite. 


w» 4. Brainstorming invers | 


Spre deosebire de brainstorming, varianta de reverse brainstorming 
permite și criticile, așa că este bine de folosit doar atunci când ideile 
sau tematica dezbaterii sunt ceva mai avansate, nu de la primele 
întâlniri, pentru că altfel, așa cum spuneam, creativitatea poate fi 


afectată. 


w 5. Analiza inventarului de probleme 


Toate afacerile viabile provin, în realitate, nu de la o idee genială, 
ci de la identificarea unei nevoi reale în piață și apoi de la găsirea 
unor soluții eficiente de a rezolva acea nevoie, problemă sau durere 
a consumatorilor. lată de ce o metodă foarte eficientă în identificarea 


unor idei bune de afaceri este analiza inventarului de probleme, de 


obicei în legătură cu un anumit domeniu sau cu o anumită activitate, 
pentru a fi mai eficient. Pe măsură ce acest inventar al problemelor 

este alcătuit, în paralel cu acesta se construiește și o listă de soluții 
pentru rezolvarea cât mai eficientă a acelor probleme ale clienţilor. 


w> 6. Metoda Gordon 


Metoda Gordon este o metodă antiintuitivă, în care vrem să 
găsim o idee pe o anumită direcție specifică, însă nu indicăm de la 
început care este acea direcție participanţilor la meeting, ci le dăm o 
asociere mai largă, chiar dacă având o legătură indirectă cu subiectul 
(de exemplu dacă vrem să gândim o idee pentru un nou site social 
de dating, am putea indica participanţilor conceptul „prietenie” și ei 
ar trebui să vină cu idei pe această direcție, fără să știe de la început 
că lucrăm de fapt la o idee de social-networking). Uneori, asemenea 
metode pot să dea și ele rezultate excelente (însă nu e obligatoriu să 
folosiți doar una dintre aceste metode structurate de generare a 
ideilor, puteţi de fapt să aplicaţi mai multe și apoi să găsiţi cea mai 
bună idee sau soluţie la intersecția acestora). 


w 7. Metoda notebook-ului colectiv 


O metodă colaborativă în care fiecare membru al echipei scrie 
într-un notebook ideile care îi vin într-un anumit interval de timp (o 
zi, O săptămână) și apoi îl dă mai departe următorului membru, iar 
la final se poate discuta pe baza tuturor ideilor care au fost colectate 
și va fi aleasă cea mai potrivită. 


w> 8. Listarea atributelor 


Se alcătuiește o listă de atribute pentru problema sau problemele 
cu care ne confruntăm, după care, urmărind acea listă de atribute, 
găsim pas cu pas și idei sau soluții la problemele aflate în dezbatere. 


O metodă asemănătoare este metoda numită „Check-List”, în care 
se înșiră pe o listă lungă diverse variații sau modificări care ar putea 

fi propuse pentru un produs sau o idee, apoi pe această bază se iau 
deciziile cele mai potrivite (funcționează cel mai bine atunci când 
ideea pe care vrem să o obținem este una bazată pe o altă idee sau 
soluție existentă în piaţă, iar noi dorim doar să venim cu lucruri 
diferite sau mai bune decât cele deja oferite). Iată aici o scurtă listă 
pe care analiza unui asemenea produs nou pe care vrem să îl 
„inventăm ar putea avea loc: 


e există noi metode de a folosi produsul, noi căi de a-l pune la 
lucru ? 

e ce am putea copia, ce am putea găsi similar în trecut, ce am 
putea emula ? 

e ce am putea modifica în ceea ce privește culoarea, forma, 
materialul ? 

e putem face mai mare, mai mic, miniaturiza, putem multiplica ? 

e putem schimba componentele, putem schimba diverse elemen- 
te între ele, putem schimba cauza cu efectul ? 

e putem să Îl facem invers, să îl întoarcem cu 180%, să îi inversăm 
rolul ? 

e putem să combinăm, să folosim un aliaj, să amestecăm, să com- 
binăm ceea ce face acest produs cu ce fac alte produse ? 


În mod simptomatic pentru tipul de product-development care 
este de succes în prezent, întrebările de mai sus (și probabil încă altele 
la fel) au contribuit decisiv la crearea unor produse revoluționare 
cum sunt iPod sau iPhone, dar și multe alte produse. Echipele de 
cercetare au trecut prin acest check-list înainte de a propune niște 
prototipuri ale produselor respective, tocmai pentru că aveau foarte 
multe surse de inspirație în piaţă, la produsele existente, și era păcat 
să nu le folosească. Rezultatul? Produse revoluționare, bazate pe 
idei geniale care, în mod paradoxal, au fost generate „la comandă”, 
nu au fost idei venite în mod natural... 

w> 9, Abordarea „Visează mare” 


Această abordare, numită de americani „Dream Big Approach”, 
este una destul de mult întâlnită în activitatea multor antreprenori. 
Conceptul este că, dacă vrei să ajungi cât mai sus, trebuie în primul 
rând să îţi setezi niște obiective cât mai ambiţioase. Din acest punct 
de vedere, nu este un lucru rău că antreprenorii visează uneori la 
realizări care sunt, pur și simplu, în afara posibilităţii lor fizice de 
realizare. Totul este ca după un astfel de exercițiu creativ, în care 
visezi cu ochii deschiși la modul cum compania ta va schimba lumea 
(sau, după caz, la milioanele de dolari pe care le vei realiza tu însuți 
în acest proces), să poţi reveni cu picioarele pe pământ și, bazat pe 
„Visul“ de mai devreme, să poţi schiţa un plan realizabil și acţionabil 
imediat. Și cine știe, poate că, până la urmă, chiar și visul acela aparent 
irealizabil va fi mai aproape decât ai crezut vreodată... 


În afară de aceste câteva metode structurate de generare a ideilor, 
mai există numeroase alte metode, cum ar fi Asocierile Libere, 
Relaţiile Forţate, Analiza Parametrizată etc. Este doar o mică dovadă 
în plus a faptului că ideile bune se găsesc peste tot, cu condiţia să știi 
să le identifici, să le scoţi la suprafaţă și apoi, mult mai important, să 
le pui corect în aplicare. 


La finalul acestui capitol, câteva sfaturi personale cu privire la 
modul cum puteți, separat de generarea structurată a ideilor, să vă 
asiguraţi că maximizaţi potenţialul vostru natural de a produce idei 
bune, oricând atunci când aveţi nevoie de ele: 


- Folosiţi la maximum timpul zilei (sau al nopţii) atunci când nu aveți 
vreo grijă imediată, pentru că acela este timpul cel mai creativ al 
fiecăruia dintre noi; indiferent dacă suntem sub duș sau ascultăm 
muzica noastră preferată, sau alergăm în parc, sau facem sport la 
sală, dacă acelea sunt momentele când scăpăm de orice griji și 
când intrăm într-o zonă de confort personal, cu siguranţă tot acelea 

sunt și momentele zilei în care ne vin cele mai bune idei, atunci 
când suntem pregătiți și când încurajăm aceste idei 


- Uneori, oricât ne-am strădui (sau poate tocmai pentru că ne străduim 
prea mult), intrăm într-un „unghi mort” în care nu ne mai vin 
deloc idei bune; acela este momentul în care trebuie să întrerupem 
procesul de gândire, pentru că nu va mai genera nimic bun; 
dimpotrivă, adesea răspunsul cel mai bun vine exact atunci când 
nu te mai gândești la o problemă, iată sfatul meu dacă ajungeţi la 
acel punct: sleep on it, așa cum spune englezul, mergeţi la culcare 
și e foarte posibil ca a doua zi dimineaţă lucrurile să fie mai clare 
și chiar să vă treziţi cu ideea sau cu răspunsul cel mai potrivit în 
minte ! 


- Cartografiaţi-vă mintea ! Deși avem în prezent tot felul de metode 
informatice de a structura o informație, de a organiza această 
informaţie, eu aș recomanda, în acest caz în mod special, să luați 
pur și simplu o foaie albă de hârtie și să puneţi acolo problemele 
care vă frământă, la început nestructurat, în funcţie de fluxul 
gândirii, apoi ordonându-le ca pe o hartă adevărată, în funcție de 
„latitudine” și „longitudine“ (mă refer aici la o ordonare după 
„importanţă” și „urgenţă”), astfel încât să vă asiguraţi că nimic 
nu rămâne nerezolvat, dar în același timp că rezolvaţi cu precădere 
acele probleme importante și urgente, deci că nu începeți cu cele 
mai puțin importante și urgente... 


- Programațţi-vă visul cu ochii deschişi! Fiecare dintre noi visează 
nu doar noaptea, în somn, dar și cu ochii deschiși; acest day- 
dreaming este o parte importantă din natura umană și este foarte 
bine că este așa, cu condiţia să folosiți momentele cele mai potrivite 
pentru așa ceva, nu invers; iar momentele cele mai potrivite 
depind în mare parte de tipul de persoană cu care vă identificați; 
doar ca un exemplu, dacă sunteţi o persoană care funcționează 
bine seara (a night person), nu vă programaţi să visați cu ochii 

deschişi dimineaţa, pentru că nu veţi fi eficient atunci, păstraţi 
acest proces pentru perioada de seară, atunci când funcționați cel 
mai bine; rezultatele creative pentru persoanele care reușesc chiar 
să facă acest tip de programare (foarte puţine, deoarece e nevoie 
de determinare, disciplină și de un program relativ riguros) sunt 
excelente, cel puțin din ceea ce am putut eu să observ 


- Râdeţi mai mult de problemele pe care le aveţi ! Uneori, ideile cele 
mai bune vin atunci când ieși din tiparele gândirii de business, 
când râzi puţin de problemele cu care te confrunţi sau chiar când 
faci lucruri trăsnite, caraghioase; aceste acțiuni care de multe ori 
le par celorlalți deplasate sunt cele care pot declanșa o doză 
suplimentară semnificativă de creativitate, cele care vă pot ajuta 
să găsiţi acea idee corectă, potrivită, excelentă ! Această abordare 
trebuie să fie însă una conștientă (cel puţin până la un punct), 
pentru că dacă sunteți doar măscărici și lucrurile caraghioase pe 
care le faceţi vă caracterizează tot timpul, e greu de crezut că ele 
vor ajuta în vreun fel într-un plan de business serios 


L] De la idee la oportunitate 


Acum, că știm nu doar care este valoarea ideilor, dar și faptul că 
putem genera idei valoroase în mod structurat, mai trebuie să vedem 
care este distanţa dintre o idee de business și o oportunitate reală de 
afaceri. 


Analiza unei oportunităţi de afaceri este foarte complicată, 
pentru că nu există instrumente reale, măsurabile, ale acestei analize: 
în realitate, singura măsură clară a oportunității unei idei este 
momentul în care ea se transformă într-un business de succes, etapă 
care apare însă mult mai târziu, în geneza unei afaceri (la câteva luni 
sau chiar la câțiva ani de la demararea proiectului). Dacă acest lucru 
nu se întâmplă însă, dacă afacerea nu va avea succes, nu înseamnă 

nici măcar că nu a existat o oportunitate, pentru că este posibil ca 
acea oportunitate să fi fost acolo cu adevărat, dar o execuţie 
inconsistentă a făcut ca businessul să eșueze... 


Și atunci, cum vedem totuși o oportunitate de afaceri ? Este oare 
totul bazat, în aceste condiţii, pe „fler” (gut-feeling) antreprenorial ? 
Cine validează cumva acest fler? Analizând modul cum putem 
identifica oportunităţile de afaceri, lucrurile devin însă relativ simple 
atunci când le structurăm în cele 4 căi de recunoaștere a oportu- 
nităților (pur și simplu pentru că nu mai există altele): 


>> 1. Educaţie 


Educaţia este un element foarte important pentru recunoașterea 
oportunităţilor, iar aici nu vorbim doar de educația legată în mod 
specific de un domeniu de activitate, ci de educația pe care o primim 
în general, atât din școală, în mod formal, cât și din familie sau din 
alte zone, în mod informal; o componentă majoră pentru majoritatea 
antreprenorilor din acest punct de vedere este autoeducația, deci acea 
componentă de educație pe care antreprenorii și-o auto- 
administrează, ca autodidacţi. Este cunoscut faptul că mulți dintre 
marii antreprenori ai lumii nu au terminat nici măcar studiile 
universitare (deși sunt unii la fel de cunoscuţi care au terminat chiar 
și studii postuniversitare), așa că dezbaterea cu privire la rolul 
educației formale în dezvoltarea cu succes a afacerilor antreprenoriale 
este încă în plină desfășurare. 


Pe diverse studii sociologice, mai ales cele realizate pe continentul 
american, rezultă că nu există corelaţii statistice între nivelul de studii 
(deci între educaţia formală) si succesul în afaceri. Ceea ce vine 
probabil ca o ușurare pentru ambele tabere, și pentru cei care susțin 
valoarea studiilor, dar și pentru cei care susțin că e mai bine să începi 
repede o activitate antreprenorială și să renunţi la facultate sau chiar 
la terminarea studiilor medii (expresia americană drop-out nu descrie 

doar persoanele care au abandonat studiile, ci mai descrie, ca o 
coincidenţă, și jumătate dintre cei mai bogaţi oameni de afaceri din 
SUA, începând cu Bill Gates, Steve Jobs, Larry Ellison sau Michael 
Dell, ca exemple absolut remarcabile în acest sens). 


Ceea ce însă este important de menţionat este că toţi acești 
antreprenori extraordinari au decis să renunţe la ȘCOALĂ, nu la 
STUDII sau la EDUCAȚIE, pentru a-și dezvolta propriile afaceri. Atât 
ei, cât și mulți alți antreprenori valoroși nu au încetat de fapt niciodată 
să studieze și să se educe, fie și dacă a fost vorba de autoeducațţie... 


>> 2. Experiența 


În ceea ce privește experiența, e ușor să înțelegem că ea este 
extrem de relevantă pentru oricine, atunci când analizează o idee de 
afaceri și încearcă să identifice care este oportunitatea pe care această 
idee o prezintă. Experienţa poate fi, în principiu, de două feluri, una 
este cea personală, iar alta este cea legată de job, de activitatea 
desfășurată într-o organizaţie (sau în mai multe). lată de ce, este foarte 
important ca, înainte de a porni la dezvoltarea unei afaceri, să aveţi 
o minimă experienţă de lucru în domeniul de referință (sau, în 
anumite cazuri, este util să aveţi experienţă în zona de servicii aferente 
acelui domeniu de activitate). 


Cum obţineţi această experienţă ? Nimic mai simplu, puteţi de 
exemplu să vă angajați (fie și part-time sau chiar ca intern, dacă sunteți 
încă în anii de studii) într-o companie care operează în acel domeniu 
și să învățați, la fața locului și din experienţă, cât mai multe lucruri 
despre acel domeniu. Veţi avea astfel posibilitatea să vedeți nu doar 
ce se face bine, ci poate și lucruri care nu se fac suficient de bine și 
pot fi îmbunătăţite (ceea ce poate da mai multă consistenţă și valoare 
proiectului vostru de afaceri). De multe ori sunt șocat să văd prea 
mulți antreprenori care vin și propun proiecte din domenii de afaceri 
pe care nu le cunosc deloc și care nu au avut nici măcar curiozitatea 


88 MARIUS GHENEA 


sau interesul de a lua contact cu acel domeniu printr-o astfel de 
minimă experienţă de lucru într-o companie de profil... 


Cele mai valoroase companii, în opinia mea, sunt acelea care 
reușesc să dea angajaţilor lor (mergând până la cei mai bine plătiți 
manageri din ierarhie) posibilitatea să aibă o experienţă reală în 
companie. Pe modelul consacrat de McDonalds și preluat de multe 
alte companii, în care trebuie să treci prin toate poziţiile, de la cea de 
servit la tejghea până la căratul mărfii și până la spălatul pe jos în 
restaurant, pentru a ajunge sus, în management, asemenea companii 
dau o experienţă reală angajaților lor, care vor fi apoi mult mai bine 
pregătiți să găsească soluțiile potrivite pentru tot felul de probleme 
care apar în activitatea unei companii. 


Eu însumi, prin natura dezvoltării antreprenoriale de la zero pe 
care am realizat-o în prima companie de calculatoare, am învăţat nu 
doar să asamblez sau să depanez calculatoare, dar și să transport 
toate aceste produse (inclusiv să car și să instalez asemenea 
calculatoare la domiciliul clienţilor), să fac vânzarea produselor 
(inclusiv prin accentuarea avantajelor oferite de firmă, a tuturor 
argumentelor de vânzare), să fac în plus și customer-care (răspunzând 
la telefon pentru diverse cereri și întrebări). Nu spun că toți 
antreprenorii ar trebui să urmeze același drum al acumulării unei 
experienţe atât de diverse, însă cu siguranţă măcar o experienţă de 
bază în domeniul în care vrei să îți dezvolţi o afacere trebuie să ai, 
altfel nu te poți numi antreprenor... 


>> 3. Informaţii din rețelele de contacte (networking) 


Partea de networking ar solicita probabil un capitol întreg (sau 
poate chiar o carte întreagă), în actualele condiţii în care rețelele 
sociale sunt atât de puternice și cresc atât de rapid. Fără să intru în 
detalii cu privire la modul cum lucrează aceste rețele sociale, vreau 
doar să spun că, în prezent, informațiile din rețelele de contacte (în 

general din cele de tip social-netavorks pe Internet, dar fără a subestima 
în vreun fel valoarea încă foarte mare a rețelelor sociale tradiționale) 
sunt o armă extrem de puternică pe care un antreprenor o poate folosi 
în orice moment al dezvoltării afacerii sale. Cu siguranţă, rețelele 
sociale vor fi foarte importante atunci când afacerea crește și are 
nevoie să convingă rapid cât mai mulți clienți de calitatea și compe- 
titivitatea produselor și serviciilor oferite. Și vor fi la fel de importante 
atunci când vom dori să creștem valoarea brandului nostru. Dar până 
atunci, înainte de a avea o afacere propriu-zisă, atunci când doar 
analizăm care este oportunitatea reală de business pe care o idee o 
prezintă, cât de importante ar putea fi aceste informații din rețelele 
de contacte ? 


Logica ne spune că valoarea unor astfel de rețele în faza inițială 
este extraordinară, pentru că ai acolo, în aceste rețele, atât de mulți 
oameni care îți pot valida (sau invalida, sau corecta) ideea, în calea 
sa către o oportunitate de business. Și totuși, din motive greu de 
identificat, mult prea puţini antreprenori la început de drum folosesc 
cu adevărat acest tip de informații. Discutând cu mulți antreprenori, 
culmea, chiar cu mulţi antreprenori tineri, care probabil petrec zilnic 
mai mult timp pe FaceBook decât uitându-se la televizor, constat că 
acești antreprenori omit în analiza lor de business lucruri simple cum 
ar fi verificarea unei idei sau a unui concept prin rețelele sociale 
existente, 


Dacă tot ai câteva mii de prieteni pe FaceBook și/sau câteva mii 
de urmăritori pe Twitter, nu ar fi o idee bună să îi întrebi în primul 
rând pe aceștia ce părere au despre ideea ta ? Sunt acolo, nu te costă 
nimic și, de cele mai multe ori, îţi vor da un răspuns plin de candoare 
și de sinceritate, deoarece ei se ghidează după normele sociale (ale 
rețelei sau după norme sociale generice), nu așteaptă nici măcar o 
minimă recompensă pentru contribuţia lor. Așa că folosiți aceste 
canale, aceste rețele, aceste oportunități uriașe pe care platformele 
de social-networking le deschid. 

În orice caz, nici acum câţiva ani (sau acum câteva zeci de ani) 
nu era imposibil să obţii astfel de informaţii, chiar dacă instrumentele 
erau mai rudimentare, probabil procesul era în mare parte off-line, 
iar numărul de răspunsuri sau de persoane care ar fi putut intra 
într-un astfel de proces era mult mai mic. Cu toate acestea, și acum, 
ca și atunci, orice student cu o idee de afaceri poate verifica rapid 
oportunitatea acesteia făcând un mic chestionar cât mai bine gândit 
și care să fie completat de colegii săi din facultate, sau poate chiar de 
persoane de pe stradă, dacă acel student cooptează încă 2-3 colegi 
pentru un astfel de ministudiu sociologic ad-hoc. Ca o recomandare, 
dacă faceţi un astfel de studiu, oricât de informal, rugaţi un sociolog 
cu experienţă să vă redacteze întrebările, pe baza unui set de obiective 
pe care vi le propuneţi pentru acest studiu. 


De ce aceste lucruri nu se fac mai des nu am să înţeleg niciodată. 
Poate din lene, poate din suficiență sau poate pentru că unii 
antreprenori nu văd aceste lucruri simple și preferă să consume mult 
mai mult timp, efort și poate chiar și bani, dezvoltând niște concepte 
de business ce se vor dovedi neviabile, pe care, dacă le-ar fi testat 
social la început, ar fi aflat că: i) nu sunt bune de nimic sau ii) sunt 
greșite, dar ar putea funcţiona cu niște modificări mai mici sau mai 
mari. Și așa cum se spune, o modificare în stadiul de proiect este în 
general de zece ori mai ieftină decât o modificare în stadiul de prototip 
sau pilot și de o sută de ori mai ieftină decât o modificare a produsului 
sau a businessului final. 


>> 4. Fler antreprenorial (Gut-Feeling) 


Dacă ai epuizat toate celelalte trei metode de a determina 
oportunitatea unei idei de afaceri, rămâne întotdeauna cea de-a patra: 
intuiţia, flerul antreprenorial sau ceea ce se numește gut-feeling. Fără 
să teoretizez prea mult asupra intuiției, este demonstrat de științele 
neurologice că ceea ce denumim „intuiție” este de fapt o asociere 
între diverse semnale subliminale, pe care creierul le detectează în 

mod inconștient, și acţiunile noastre (care mai apoi sunt numite 
„intuitive”). Evident, tocmai pentru că vorbim de semnale subli- 
minale, este destul de complicat să punem într-o ecuaţie aceste 
semnale cu rezultatele acțiunilor noastre bazate pe intuiție. Acesta 
este și motivul pentru care eu personal nu sunt un mare susținător al 
intuiţiei, ca argument unic în luarea unei decizii antreprenoriale 
importante. 


Personal cred că orice antreprenor rezonabil ar trebui mai întâi 
să analizeze faptele pe baza informaţiilor pe care le poate extrage, în 
mod rezonabil, din primele trei metode de identificare a 
oportunităţilor. Dacă oricare dintre aceste trei metode bazate pe 
informații, acțiuni și fapte reale (sau, și mai rău, dacă două sau toate 
trei metodele) ne sugerează faptul că nu există o oportunitate în ideea 
noastră de afaceri, cred că, în ciuda unei intuiţii care ar spune invers, 
ar trebui oricum să renunțăm. Dacă dimpotrivă, toate metodele de 
mai sus generează un rezultat pozitiv, putem eventual să luăm și 
intuiţia în calcul, tocmai pentru că, pe baza unor rezultate raționale 
pozitive, e greu de crezut că niște semnale subliminale vor infirma 
validitatea acelei oportunități. lar dacă intuiţia va spune, chiar și în 
acest caz, să nu mergeţi mai departe, cu toate argumentele raţionale 
pozitive de până atunci, înseamnă că ceva este totuși în neregulă și 
acesta ar fi unul dintre puţinele cazuri în care aș merge pe intuiţie în 
pofida dovezilor raționale. 


Ca să nu risc să distrug total ideea existenței unei intuiții antre- 
prenoriale specifice și valoroase, pot spune însă, din proprie expe- 
riență, că în întâlnirile cu sute (poate peste o mie) de antreprenori în 
ultimul an, cred că am început să detectez, la cei mai valoroși dintre 
ei, o anumită trăsătură greu de definit și care are legătură cu această 
intuiție antreprenorială. Așa că, în opinia mea, această intuiție există, 
ea ar fi însă mai bine să fie validată și în alte moduri, prin argumente 
solide, înainte de luarea unei decizii importante. Acest gut-feeling 

este ceva ce nu pot defini, dar e în același timp ceva ce cred că deja 
recunosc atunci când văd la antreprenorii din jurul meu... 


Epuizând cele patru metode de a identifica o oportunitate, e util 
să mergem mai departe și să vedem care ar fi acele indicii importante 
care ne pot ajuta să înțelegem astfel de oportunități. lar aceste indicii 
sunt indisolubil legate de nevoile din piaţă sau, altfel spus, nu există 
vreo oportunitate reală de afaceri fără o nevoie reală (sau măcar 
percepută) a pieţei, a consumatorilor, a companiilor sau a altor posibili 
clienţi. Așa ajungem la criteriile de identificare a nevoii din piață 
pentru o idee (sau pentru un proiect de business): 


- tipul nevoii din piaţă: este această nevoie în creștere, în scădere, 
trecută, viitoare, emergentă etc. ? În funcție de răspunsul la aceste 
întrebări, putem înțelege mai bine dacă nu cumva ideea noastră 
vine prea târziu (dacă nevoia este deja de domeniul trecutului 
sau dacă e deja în regres) sau prea devreme (dacă este o nevoie 
care va deveni reală doar peste mulți ani) 


- timing-ul nevoii din piaţă: este această nevoie una recurentă sau 
una singulară ? care este frecvenţa acestei nevoi ? unde se află 
această nevoie pe ciclul său de viaţă ? Răspunsul la aceste întrebări 
ne arată în plus și cât de consistentă poate fi oferta bazată pe ideea 
noastră de afaceri, iar sfaturile simple aici ar fi să fiți atenţi la acele 
nevoi care se rezolvă printr-un singur produs (pentru că acele afaceri 
sunt greu de dezvoltat, în lipsa recurenţei tipice și a frecvenţei de 
cumpărare pe care toate afacerile și-o doresc de la clienţii lor) 


- beneficiile oferite de produs vs. riscurile percepute de piaţă: care 
este utilitatea, care este atractivitatea, care sunt gusturile, moti- 
vaţiile și obiceiurile cumpărătorilor ? În funcţie de răspunsul la 
aceste întrebări, puteţi determina alte riscuri sau avantaje ale ideii 
voastre de afaceri (sau, în orice caz, soluţii cu privire la îmbună- 
tățiri posibile ale ideii) 

- cum este nevoia respectivă satisfăcută în prezent: există alte 
produse sau servicii care satisfac această nevoie ? Pot apărea rapid 
astfel de soluţii, eventual pornind de la produse existente și 
modificate ? Aici trebuie să fiți atenți nu doar la concurenţa 
existentă în același segment, ci și la produse sau servicii care, într-o 
formă modificată, ar putea rezolva aceeași nevoie a pieţei (caz în 
care este riscant să începeţi o afacere în acel domeniu) 


- relația dintre preţ și performanţă sau valoare: care este elasticitatea 
cererii și a preţurilor ? cât de stabilă este piaţa ? În multe cazuri, 
chiar dacă există o piaţă bună pentru acel produs sau pentru acea 
idee, e posibil ca un preţ greșit sau o estimare greșită a cantităților 
pe care piaţa le poate solicita să facă diferența dintre succes și 
încă o oportunitate eșuată 

- dimensiunea pieţei și potenţialul de creștere: care sunt dimen- 
siunile curente, tendinţele de creștere și care sunt riscurile cu 
privire la acea piaţă ? 


- care este disponibilitatea financiară a clienţilor: indicele de încre- 
dere al consumatorilor, veniturile medii, posibilitatea de 
finanţare ? Uneori, o idee excelentă care răspunde unei nevoi reale 
a consumatorilor poate să se transforme într-o afacere foarte 
proastă, dacă nu există și disponibilitatea financiară necesară: e 
suficient să ne uităm la afacerile cu electrocasnice din ultimii ani, 
care au mers excelent atât timp cât a existat finanţare prin credit 
de consum și care apoi au intrat în mari probleme în momentul în 
care această finanţare nu a mai fost disponibilă, chiar dacă nevoile 
reale ale pieţei nu s-au schimbat foarte mult 


- fluxurile de cash și finanţarea: care este necesarul de cash, care 
sunt expunerile maxime de cash, de unde se asigură finanțarea 
afacerii ? Ceea ce poate părea o oportunitate excelentă, devine o 
mare capcană pentru antreprenori atunci când nu există o analiză 
atentă a implicaţiilor de cash și finanţare; cel mai bun exemplu 

din ultimii ani ni-l dau proiectele cu fonduri europene, care pe 
hârtie arată toate excelent (sunt bani nerambursabili, nu-i așa ?), 
dar atunci când trecem la implementare, de cele mai multe ori 
necesitățile de cash-flow sunt împovărătoare pentru antreprenori, 
mai ales pentru aceia care nu și-au asigurat de la bun început 
sursele de bani pentru cash-flow și pentru partea de cofinanțare 


- comparația cu alte investiții: uneori, este mai simplu să analizăm 
nevoile pieţei și oportunitatea unei idei de ataceri dacă facem 
comparații cu alte investiții, preferabil investiţii care să fie totuși 
comparabile; ca o recomandare, încercaţi ca, atunci când faceţi orice 
comparaţie, să cunoașteți cât mai bine toate informațiile despre acea 
afacere, înainte de a trage o concluzie; din păcate, de multe ori 
antreprenorii se lasă înșelați de aspectul reușit al unor afaceri 
cunoscute, fără să înțeleagă că în spatele acelei fațade de succes 
pot să se ascundă și multe probleme; un exemplu clasic aici este cel 
al liniilor aeriene, activitatea care a atras, de-a lungul timpului, 
numeroși antreprenori fascinați atât de ideea de a opera o com- 
panie cu multe avioane, dar și de aparenţa profitabilă a afacerilor 
din domeniu. Rezultatul acestei comparații prost făcute: mult prea 
multe companii aeriene operează azi în stare de faliment sau 
insolvenţă, ca o dovadă a problemelor de sistem din acest domeniu. 
Cine a făcut o comparaţie corectă în acest domeniu ? Acei antre- 
prenori care au înțeles avantajele low-cost flying în dauna modelului 
tradițional și care nu și-au propus să facă linii aeriene ca cele 
tradiţionale, ci foarte diferite de cele tradiționale, în avantajul 
clienţilor (cel puţin ca preț, dacă nu ca serviciu), dar și în avantajul 
propriu, ca profitabilitate. Un alt risc al comparației cu alte investiţii 
este și capcana „me too” („și eu”), atunci când vedem o afacere 
care arată atât de bine, încât ideea noastră este să o copiem pur și 
simplu. Aceste „clone” ale unui model consacrat nu funcționează 
decât în condiţii bine definite și, în orice caz, o copie de tip copy- 
paste simplu nu va funcționa niciodată (din motive care țin de piața 
adresabilă, de diferenţele culturale sau geografice, de resursele 
financiare implicate, ca și de mulți alţi factori) 

Ld Planul de afaceri 


Acest paragraf are rolul de a oferi cele mai clare informaţii despre 
rolul unui plan de afaceri într-o activitate antreprenorială, despre ce 
ar trebui să conţină un astfel de plan de afaceri, cine și cum ar trebui 
să îl redacteze și, la final, ce ar trebui făcut cu acest plan de afaceri pe 
măsură ce businessul se dezvoltă. 


Business-plan-ul ca document a fost pe rând lăudat, criticat, 
neglijat sau supraapreciat. Cu toate că niciun business-plan nu poate 
rezolva toate problemele unei afaceri, cu toate imperfecțiunile și 
limitările sale, cu toate că este realizat de niște oameni care, de multe 
ori, nu au abilităţi foarte bune în acest domeniu al redactării unor 
documente structurate, cred că planul de afaceri este totuși un 
element foarte important pentru succesul oricărei afaceri. De fapt, 
pentru a defini importanţa planului de afaceri, putem spune: 


Planul de afaceri este probabil cel mai important document al 


unei afaceri aflate în stadiul de start-up antreprenorial. 


Evident, planurile de afaceri nu se realizează doar pentru afaceri 
antreprenoriale la start-up, dar ar fi foarte bine să înceapă totuși chiar 
din acea fază. Un business-plan bine făcut de la început este în același 
timp și o „călăuză” excelentă pentru companie, în creșterea acesteia 
de la un start-up la o companie de succes, dar și o „cronică” a istoriei 
companiei, mai ales când afacerea începe să aibă și o anumită istorie. 


Principalele reticenţe ale antreprenorilor cu privire la redactarea 
unui plan de afaceri sunt următoarele, în experiența mea: 


- Ce rost are să facem acum, la început, un plan de afaceri care oricum 
se va dovedi incorect peste numai 6-9 luni și va trebui schimbat ? 
Răspunsul meu aici ar fi că un plan este mai bun decât niciunul; dacă 
nu avem niciun plan, cum știm unde vrem să ajungem, care ne 

sunt obiectivele ? Cum am putea măsura în vreun fel activitatea și 
performanța companiei ? Cu siguranţă, vor fi multe modificăti de 
făcut, dar cu atât mai mult, faptul că vom reveni frecvent și vom 
face modificări pe plan ne va ajuta să înțelegem mai bine businessul 
și să luăm decizii din ce în ce mai bine și mai repede, iar de la un 
punct încolo, dacă avem un proiect viabil, vom constata (cu surpriză 
la început, cu mândrie mai apoi) că planul nostru începe să 
corespundă din ce în ce mai bine cu businessul real, până la 
atingerea unui punct de convergenţă 


- Nu am nevoie de finanţare de la bancă sau de la un investitor, de 
ce să pierd timpul cu redactarea unui business-plan formal, pe 
care oricum îl am foarte bine întipărit în minte ? Ca răspuns 
bazat pe experienţa personală, pot să vă spun că pe mine un astfel 
de business-plan m-a ajutat să câștig primul nostru contract de 
distribuție major, cu un producător japonez de talie mondială, 
care în lipsa unui astfel de document cred că nu ar fi acceptat 
măcar să aibă o discuţie cu mine; un business-plan, așa cum voi 
arăta în continuare, nu este necesar doar când ţi-l cere banca sau 
un investitor, el poate fi util și în tot felul de alte situaţii și poate fi 
apreciat de multe alte părți implicate în dezvoltarea afacerii 
noastre 


- Nu mă pricep să fac un business-plan și nu vreau să chem un con- 
sultant pentru redactare, deoarece nu vreau să îi dau informații 
confidențiale despre activitatea noastră! Cred că este foarte 
important ca orice business-plan, mai ales cel de start, gândit și 
redactat la începutul afacerii, să fie opera antreprenorului sau a 
echipei de antreprenori, nu a unui consultant sau a vreunui angajat 
al companiei; există în momentul de față atâtea resurse Internet cu 
tot felul de soluţii template pentru redactarea unui plan de afaceri, 
încât e foarte greu de crezut că un antreprenor inteligent și valoros 
nu se va descurca măcar cu o redactare inițială rezonabilă; dacă 

vorbim de proiecții financiare sau alte asemenea părți specializate 
ale planului, e posibil ca un antreprenor sau altul să nu aibă 
abilităţile și competențele necesare pentru a crea acele proiecţii, dar 
cu siguranță antreprenorii trebuie să fie cei care vin cu toate 
presupunerile și input-urile de bază în proiecţii, pentru că altfel, 
dacă e doar un exercițiu teoretic al unor specialiști în finanţe, nu 
are nicio valoare pentru afacere 


- Am făcut mai multe business-plan-uri și pentru bancă, și pentru 
fonduri europene și nu am obţinut vreo finanţare, de ce să mai 
fac un plan de afaceri dacă tot nu obţin nimic cu el ? Problema 
cea mai importantă cu planurile de afaceri făcute pentru bancă 
sau pentru accesarea de fonduri structurale este că majoritatea 
acestor planuri de afaceri, din păcate, NU AU NICIO LEGĂTURĂ 
CU AFACEREA! Atât banca, dar și fondurile europene (autori- 
tățile de management ale fondurilor) au abordări extrem de 
birocratice, în care acumularea unui anumit număr de puncte este 
mult mai importantă decât o evaluare rezonabilă a viabilității unei 
afaceri! lată de ce nu m-aș prezenta niciodată la un investitor de 
tip business-angel sau venture-capital cu un plan făcut de un 
consultant pentru fonduri europene, pentru că acel plan nu are 
vreo valoare de business; e mare păcat că atât de multe contracte 
pe fonduri europene sunt semnate în acest mod, ca o pură 
birocraţie, iar acesta este unul dintre principalele motive pentru 
care absorbţia acestor fonduri este în continuare atât de mică în 
România 


e Pentru cine ar putea fi util planul de afaceri: 
- Pentru toți cei implicaţi de la bun început (sau de la un anumit 
moment) în companie, nu doar direct, ci și indirect: acționari, mana- 
gement, angajaţi, clienţi, furnizori, consultanţi, bănci etc. In caz că 


nu doriţi ca toate informațiile din business-plan să ajungă la un 

număr atât de mare de persoane interesate, porniţi de la un business- 
plan complet și prescurtați-l pentru uzul eficient al fiecărei categorii 
(de exemplu, pentru bancă veţi lăsa toate datele financiare, însă 
pentru clienți, puteți pune doar un scurt set de idei pe pagina de. 
Internet, extrase din sumarul executiv al planului) 


- Un business-plan corect făcut este, printre altele, modul cel mai 
eficient de a determina viabilitatea afacerii și alți indicatori impor- 
tanți, cum ar fi randamentul estimat, cifrele de afaceri, profita- 
bilitatea etc. De multe ori, vorbesc cu antreprenori care sunt extrem 
de încrezători în potențialul businessului lor, dar nu au niciun 
răspuns la o întrebare pe care eu o consider simplă, de genul „care 
estimezi că va fi profitul tău net anul viitor” sau „peste 2 ani” 


- Este un instrument foarte important pentru a obține suport financiar 
sau alte tipuri de suport; discutăm în general cu precădere despre 
partea financiară (împrumuturi, linii de credit de la bancă sau de 
la furnizori, finanţare de la potențiali coinvestitori etc.), dar 
omitem din păcate alte tipuri de suport, unele la fel de importante 
ca cel financiar, pe care nu le poţi obține decât dacă ai un plan de 
afaceri bine pus la punct (de exemplu, dacă vrei să atragi în Board 
un om cu multă experienţă în domeniu, pe o poziție nonexecutivă, 
dar care te poate ajuta cu contacte, informaţii, strategie, . a trebui 
să îi arăţi un astfel de document, altfel nu va fi interesat să 
participe) 


- În timp, un plan de afaceri bine făcut și apoi actualizat cu responsa- 
bilitate devine probabil și cel mai bun instrument de autoevaluare 
pentru antreprenor, în funcție de cum reușește acesta, alături de 
echipa lui, să îndeplinească obiectivele pe care și le-a stabilit 


- Este foarte important de precizat că planificarea afacerii NU se 


termină niciodată; chiar dacă am pus pe hârtie planul cel mai bun 
de afaceri posibil acum, cu siguranţă va treb-: ‚a revedem acest 

plan frecvent și să îl modificăm pentru că, și dacă planificarea 
noastră a fost perfectă la început (ceea ce este imposibil), oricum 
piața are o dinamică extrem de accentuată și uneori neașteptată, 
așa că ceea ce părea perfect ieri poate solicita ușoare (sau mai 
mari) modificări azi și, cu siguranţă, mâine și în viitor; un business- 
plan real și solid este probabil documentul cu cele mai multe 
modificări în timp din toata documentația unei companii. 


>> Structura Planului de Afaceri 


Nu este scopul acestei cărţi de a realiza un business-plan, ci numai 
de a da antreprenorilor sau celor care doresc să devină antreprenori 
acele instrumente și acele informații care să îi ajute să genereze, atunci 
când va fi nevoie, un plan de afaceri bine structurat, iar apoi să îl 
folosească în cel mai eficient mod posibil. În continuare, voi prezenta 
pe scurt care este cea mai potrivită structură pentru un plan de afaceri: 


>> O pagină introductivă: aici trebuie menţionat numele afacerii, 
adresa acesteia și alte date de contact, natura afacerii și orice alte 
informaţii de acest gen pe care un cititor să le poată vedea înainte de 
a intra în conţinut 


>> Sumarul executiv: aici este de fapt un rezumat al planului 
de afaceri, care trebuie însă evident redactat la sfârșitul planului, 
chiar dacă este introdus la început; acest sumar executiv are o 
importanţă vitală pentru înţelegerea planului de afaceri, deoarece 
mulți dintre cititori (investitori, parteneri etc.) nu vor trece de fapt 
de acest rezumat și singura voastră șansă de a-i convinge că aveţi o 
afacere valoroasă este să le oferiţi toată informaţia necesară, cât mai 
succint, în acest prim capitol; am remarcat că se fac două tipuri de 
greșeli în acest sumar executiv, fie se copiază cu copy-paste titlurile și 
primul paragraf din fiecare capitol al planului (ceea ce e greșit, pentru 
că primele paragrafe nu conţin în general cele mai utile informații 

ale capitolului), fie se face un Executive Summary care nu are nicio 
legătură cu capitolele următoare (ceea ce iarăși este evident greșit); 
de fapt, acest prim capitol arată printre altele și capacitatea de sinteză 
a antreprenorului (care trebuie să aleagă pentru acest rezumat inițial 
cele mai relevante informații), dar în plus și capacitatea sa de analiză 
(ceea ce, printre altele, definește un antreprenor de calitate) 


>> Analiza pieței și a industriei: în acest capitol trebuie început 
cu o analiză cât mai clară (dar cât mai scurtă) a industriei și pieței 
relevante; cineva care nu cunoaște absolut nimic despre respectiva 
industrie ar trebui, la finalul lecturii acestui capitol, să aibă o idee 
generală destul de clară, pentru a putea merge mai departe cu studiul 
planului de afaceri; aici trebuie indicate atât starea actuală a pieţei, 
cât și tendinţele cele mai importante, jucătorii majori, competitorii 
direcți, segmentele de piaţă și așa mai departe 


>> Descrierea businessului: în acest capitol începem deja să 
descriem propria noastră afacere sau proiectul nostru; este acum 
momentul potrivit să vorbim despre echipă, despre antreprenori, 
despre resursele utilizate, despre modul cum funcționează în prezent 
afacerea (din nou, dacă este vorba de un proiect incipient sau care 
încă nu este materializat într-o afacere, e util să dați totuși o descriere 
a modului cum acest business va arăta în momentul când va fi 
funcțional) 


>> Planul de producţie și/sau de operaţiuni: la acest capitol 
lucrurile se împart puțin în funcție de tipul de activitate; cu siguranţă, 
un plan de producţie detaliat nu este necesar decât la o afacere 
implicată în activități specifice de producție, în timp ce o afacere din 
comerţ, servicii sau din alte domenii de activitate, va prezenta aici 
detaliile cu privire la operațiuni, deși multe dintre serviciile prestate 
sau produsele vândute sunt și ele subiectul unui minim proces de 
producție (fie o asamblare, fie o împachetare și livrare, fie alte procese 

similare celor de producţie); se vor descrie procesele, furnizorii și 
relaţia cu aceștia, materiile prime sau mărfurile utilizate, operaţiunile 
din toate zonele productive sau de desfacere, fluxurile de lucru, 
tehnologiile utilizate etc. i 


> Planul de marketing: pentru a înțelege mai bine structura 
planului de marketing, trebuie să pornim de la cei 4P (produs, preţ, 
plasament/ distribuţie și promovare) și să analizăm activitatea 
companiei pe toate cele patru componente; pentru ca un plan de 
marketing să fie relevant în contextul unui plan de afaceri general al 
companiei, el trebuie demarat numai după realizarea capitolului 
privitor la Analiza industriei și a competiției, pentru că altfel nu poate 
fi corect alcătuit; datele din planul de marketing trebuie să fie cât 
mai relevante, preferabil luate din surse cât mai clare și mai credibile, 
nu doar bazate pe date interne sau estimări antreprenoriale (așa cum 
se întâmplă, din păcate, prea des); trebuie să conţină o strategie clară, 
cu obiective concrete, cu planuri de acțiune, cu bugete asociate (ceea 
ce înseamnă că trebuie bine corelat acest plan cu planul financiar, iar 
acest lucru nu se întâmplă, din păcate, întotdeauna); planul de 
marketing trebuie în plus să înceapă de la analiza pieţei ţintă, prin 
identificarea oportunităţilor, dar și a amenințărilor pe care le putem 
întâlni acolo; apoi, întorcându-ne la analiza internă, putem determina 
punctele tari, dar și punctele slabe pe care noi înșine le avem ca afacere, 
ca organizaţie. 


SWOT = Strengths, Weaknesses, Opportunities and Threats 


Puncte tari, puncte slabe, oportunități și pericole 


Unul dintre aspectele care prezintă cea mai mare confuzie pentru 
majoritatea antreprenorilor, atunci când aceștia redactează business-plan-ul, 
este această analiză SWOT (de obicei introdusă în Planul de marketing, 
așa cum ar fi oarecum firesc). Confuzia pare să fie generalizată în această 
categorie, deoarece mulţi antreprenori confundă oportunităţile cu punctele 
tari și slăbiciunile cu pericole. 


102 MARIUS GHENEA 


În caz că mai este necesar, reamintesc faptul că oportunitățile și 
pericolele sunt elemente EXTERIOARE afacerii (vin din afară, fie de la 
piață, fie de la concurenţi, fie de la alte forțe din piată), în timp ce Punctele 
tari și punctele slabe sunt elemente INTERNE afacerii (sunt legate de 
organizația noastră și pot să reprezinte avantaje sau dezavantaje ale noastre 
ca antreprenori, ale oamenilor din echipă sau ale afacerii noastre în ansamblu, 
privită din exterior). 


Un sfat pe care îl dau antreprenorilor este, dacă sunt în continuare 
confuzi, să uite de SWOT și să listeze pur și simplu punctele tari și punctele 
slabe ale companiei, apoi oportunitățile si pericolele din piată, moment în 
care o mare parte a confuziei se va disipa de la sine. 


> Planul organizaţional: o parte foarte importantă a planului 
de afaceri în ansamblu, pentru că aici trebuie stabilite regulile cu 
privire la deținerea companiei (acţionari, pârghii și mecanisme), 
nivelurile de autoritate, echipa de management, angajații și așezarea 
lor în schemă (inclusiv o minimă schiță de chart organizaţional, dar 
și rolurile și responsabilitățile, ca și mecanismele de control; în 
continuare, prea multe afaceri nu au aceste lucruri suficient de bine 
precizate și implementate, ceea ce generează două tipuri de probleme, 
una care ține de percepție (chiar cu bună-credinţă, unii asociați, 
manageri sau angajați vor face lucruri pe care nu ar trebui să le facă, 
pur și simplu pentru că nu au un manual sau niște reguli clare pe 
care să le urmeze) și cealaltă care poate ţine chiar de rea-credință 
(vor fi întotdeauna oameni gata să exploateze, în beneficiu propriu, 
lipsa de reguli și mai ales lipsa de control) 


>> Evaluarea riscurilor: deși frecvent neglijată, evaluarea 
riscurilor trebuie să constituie un capitol separat și bine documentat 
în orice business-plan; cea mai mare greșeală pe care o poate face un 
antreprenor este să nu vadă niciun risc în afacerea sa; ce e drept, 
marea majoritate a antreprenorilor văd (sau în orice caz, simt) 
majoritatea riscurilor pe care afacerea lor le suportă, însă în lipsa 

unei abordări structurate a acestei probleme, ei nu reușesc să facă 
față suficient de bine acestor riscuri, în momentul în care ele se 
manifestă; calea cea mai bună de a înfrunta aceste riscuri este de a le 
pune cât mai clar în planul de afaceri și, în paralel, de a propune 
pentru fiecare dintre aceste riscuri (sau pentru orice combinaţie a 
lor) niște soluţii de contingenţă, niște „planuri B”; acestea nu trebuie 
să fie la rândul lor niște planuri de afaceri complete, ci doar să ofere 
soluțiile pentru combaterea riscurilor potenţiale; uneori, acela este 
de fapt momentul în care determinăm viabilitatea unei afaceri, mai 
ales atunci când găsim un set de riscuri care sunt total în afara contro- 
lului nostru, riscuri pentru care, din această cauză, nici nu putem să 
venim cu soluţii contingente, așa că nu rămâne decât să ne asumăm 
sau nu acele riscuri, cu toate implicațiile lor; din experiența mea, 
dacă un antreprenor își mai asumă uneori astfel de riscuri 
necontrolabile, un investitor va spune întotdeauna NU la un proiect 
de investiţii care prezintă unul sau mai multe riscuri pentru care nu 
există nici control, nici remedii 


+ >> Planul financiar: planul financiar trebuie să plece de la niște 
presupuneri (assumptions) cât mai realiste, care să provină de la antre- 
prenori și de la oamenii-cheie; în lipsa acestor date iniţiale, orice 
planificare financiară este defectuoasă; de asemenea, planificarea 
financiară trebuie să înceapă cu un exercițiu de bugetare cât mai 
serios, eventual reluat iterativ de mai multe ori, pentru a ajunge la 
niște structuri de costuri și venituri cât mai aproape de realitate; foarte 
importantă în planul financiar (poate cea mai importantă) este 
planificarea fluxurilor de numerar (cash-flows); de multe ori, constat 
cu surprindere că dintre cele trei rapoarte/proiecţii financiare ale 
companiei (contul de profit și pierdere sau P&L, bilanţul sau 
BalanceSheet și fluxurile de numerar sau Cash-Flow) lipsește tocmai 
acesta, care este cel mai important; trebuie să înțelegem foarte clar 
că o companie poate funcționa cu profituri negative (deci pe pierdere) 
sau chiar cu capital negativ, dar nu poate exista atunci când nu mai 
ai bani să îți plătești facturile, angajaţii etc.; iar acela este momentul 

pe care un plan de cash-flow ţi-l evidenţiază prin intrarea „în roșu” 
(pe negativ) a cifrei de control de la finalul zilei; mai ales pentru 
businessuri antreprenoriale în perioada start-up, planificarea finan- 
ciară ar trebui făcută în principal pe cash-flow, nu pe profit; e clar, pe 
de o parte, că o afacere la început de drum nu poate fi din prima zi 
pe break-even, însă acea afacere trebuie oricum, din prima zi, să își 
plătească diverse facturi, servicii, datorii, iar pentru asta are nevoie 
de cash; un alt element foarte important într-un plan financiar al 
unui business-plan, mai ales, din nou, pentru afaceri start-up, este 
determinarea punctului de break-even (practic, punctul în care nu mai 
pierdem bani, ca afacere, fie pe costurile curente, fie pe costurile totale, 
în funcţie de tipul de break-even); în funcție de momentul în care 
estimăm atingerea nivelului de break-even se va organiza, în conti- 
nuare, tot planul de investiţii și finanțare a companiei, pentru a fi 
siguri că afacerea va avea suficientă finanţare până în acel punct 


>> Anexe, materiale suplimentare: în orice plan de afaceri, 
utilizăm un set de informații care este, în ansamblu, mult mai amplu 
decât planul în sine; în măsura în care orice astfel de informaţii pot fi 
de interes pentru cei care studiază planul nostru de afaceri, acestea 
pot fi incluse la final sub forma unor anexe (cât mai bine structurate, 
numerotate și cât mai ușor de găsit, în caz că e nevoie să facem apel 
la ele); în această categorie pot intra CV-uri ale oamenilor-cheie, 
referințe, studii de piață, copii după contracte importante, liste de 
prețuri etc. etc. 


Antreprenoriat 105 


CAPITOLUL 3 
Surse de finanţare 


Introducere 

Bootstrapping: strângerea curelei ca sursă 
de finanţare a afacerii 

Surse personale: ce înseamnă să riști totul 
într-o afacere 

Cei trei P: părinţii, prietenii și alți proști 


Îngeri investitori: lei, dragoni sau rechini? 
Băncile: bani ieftini sau bani scumpi? 
Fonduri de investiţii: următoarea etapă 
de dezvoltare 

Fondurile europene: mitul banilor,„gratuiţi 
Listarea la bursă și alte surse de finanţare 


E 


Surse de finanţare 


(J Introducere 


Deși faptul că orice start-up antrepre- 
norial are nevoie de finanțare pare un adevăr elementar, sunt încă 
prea mulți antreprenori, în România sau aiurea, care nu înțeleg acest 
lucru suficient de bine. lată de ce, înainte de a merge mai departe, 
pas cu pas, voi începe acest capitol cu un preambul despre importanța 
finanţării în activitățile antreprenoriale pentru a identifica toate 
posibilele surse de finanţare disponibile pentru un antreprenor, care 
dintre ele sunt cele mai potrivite în diverse contexte sau momente 
ale dezvoltării afacerii și cum pot fi accesate aceste tipuri de finanţare. 


Problema pornește, într-o mare măsură, de la realitatea că antre- 
prenorii de succes nu sunt acei antreprenori pentru care motivația 
financiară este cea mai importantă în activitatea lor. Toţi antreprenorii 
de succes au vrut, mai mult decât orice, să facă o diferenţă. În mod 
clar banii pot face o anumită diferenţă, superficială, dar dacă ai un 
proiect de business extraordinar, nu te gândești neapărat la câți bani 
îți va aduce în momentul în care va fi o afacere de succes, ci cum va 
schimba lumea sau măcar o mică parte din ea ! 

Sună ca niște vorbe mari, dar în realitate chiar așa se întâmplă, 
deși mulţi dintre noi nu conștientizăm acest lucru decât mult mai 
târziu. Transformarea lumii nu trebuie să fie una spectaculoasă, chiar 
și mici schimbări în bine sunt totuși lucruri extraordinare și sunt 
rezultatul activității și inovației antreprenoriale. Iar pentru cei care 
pornesc o afacere doar mânați de dorinţa de a face cât mai mulți 
bani, puteți să vă gândiţi din nou... 


Așa cum am mai menţionat în această carte, ca și în diverse 
articole de presă recente, există un clișeu, probabil cel mai important 
legat de antreprenori, și anume că un antreprenor se gândește în 
principal la bani, la modul în care se poate îmbogăţi rapid. După ani 
de discuţii cu sute de antreprenori (mai ales de la începutul Arenei 
Leilor, din 2007), am constatat că aceste clișee sunt false, mai precis 
există și antreprenori care corespund acestor descrieri, însă aceștia 
sunt în general cei mai slabi antreprenori, cei mai lipsiți de succes. 
Deci sunt și unele excepţii, evident, dar ce ar fi o regulă fără excepţii ? 


În Arena Leilor, această realitate este cel mai ușor de identificat, 
mai ales că acea emisiune are o proprietate ciudată, anume că atrage 
nu doar antreprenori valoroși, dar și oportuniști pentru care singurul 
lucru important sunt cei 100 mii euro puși în joc (o proprietate 
asemănătoare cu flacăra unei lămpi care atrage atât moliile, cât și 
fluturii în egală măsură). De multe ori, sunt chiar excedat de această 
lipsă de maturitate în gândirea unor participanţi care scriu un plan 
pe nici două pagini, din care singura parte cu adevărat concretă este 
cea în care solicită o sută de mii de euro ca finanțare. Îi întreb pe 
acești oameni: dacă pragul maxim în Arenă ar fi fost de 200 mii euro, 
ai fi cerut de două ori mai mult ? Ce anume justifică această cerere, 
deoarece pare clar că ea nu are nicio legătură cu nevoile reale de 
finanţare ale proiectului propus ? Uneori necesarul e mult mai mic, 
alteori substanţial mai mare ! Acești pseudoantreprenori nu cred o 
iotă din proiectul lor, dar ideea de a „primi” o asemenea sumă de 
bani ca finanţare este irezistibilă... 

Dimpotrivă, cei mai buni antreprenori sunt cei care cred cu tărie 
în proiectul lor, chiar dacă poate nu înţeleg toate implicaţiile 
financiare de la bun început. Și aceștia sunt oamenii dintre care se 
vor cerne, se vor alege antreprenorii de mare succes de peste un 
număr de ani, care își vor realiza în primul rând viziunea, iar apoi, 
ca un efect secundar fericit, dar neplanificat, vor reuși probabil să 
ajungă și la o anumită afluenţă financiară, la acea „bogăţie” pe care 
nu au visat-o, de care nu au fost obsedaţi. 


Din această constatare paradoxală despre adevăratul spirit 
antreprenorial (care nu este „mânat în luptă” de dorinţa de înavuţire) 
provine și marea problemă a finanţării eficiente a unui business 
antreprenorial. Am văzut mult prea mulți antreprenori valoroși care 
sunt mândri că „nu au nicio datorie” (deși teoria de business arată 
că, dacă nu ai un minim grad de leverage, afacerea ta nu este corect 
optimizată, ca structură de finanțare) sau că nu vor vinde niciodată 
părți din afacerea lor unor fonduri de investiţii (eroare: nu ar fi vorba 
de o „vânzare“, ci de o investiţie), sau de faptul că preferă ca afacerea 
lor să rămână mică decât să apeleze pentru creștere la diverse soluții 
de finanţare, cu costurile și riscurile lor. 


Cel puțin așa îi veți auzi pe antreprenori abordând la suprafață 
subiectul, însă ceea ce vor ei cu adevărat să spună nu este faptul că 
le e teamă de riscuri (pentru că orice antreprenor, din momentul în 
care pornește o afacere, știe că își asumă integral și riscul inerent 
acelei afaceri), ci faptul că au o anumită aversiune față de bani, față 
de zona financiară. E suficient să vezi în plus cum este structurată 
activitatea de management și control financiar în majoritatea 
afacerilor antreprenoriale, ca să îţi dai seama că mulți dintre acești 
antreprenori chiar au „ceva“ împotriva zonei financiare. 


Acest „ceva” provine din următoarele trei direcții: i) e o zonă pe 
care din păcate nu o cunosc (și nici nu încearcă să o învețe), deci le 
este teamă de ea, ii) are de a face cu banii, cu finanţarea, iar 
antreprenorii vor să își îndeplinească obiectivele de afaceri, nu să 
aibă de-a face cu probleme financiare, așa că fug de această parte a 

activităţii și iii) nu în ultimul rând, de multe ori, din păcate, oamenii 
din zona financiară nu rezonează deloc cu viziunea antreprenorială, 
mulți dintre ei comportându-se, indiferent de studii și de experienţă, 
ca niște „contabili” care nu fac decât să „mestece” numere fără sens 
pentru afacere, în loc să ofere soluții de finanţare și o strategie clară, 
eficientă, din acest punct de vedere. Suficiente motive pentru care 
majoritatea antreprenorilor au o anumită reținere sau chiar aversiune 
față de zona financiară, ceea ce face cu atât mai dificilă o strategie 
financiară eficientă pentru dezvoltarea companiei. 


Dacă am înţeles că o strategie de finanţare este esenţială pentru 
dezvoltarea oricărei afaceri, trebuie să mai înțelegem două lucruri: 


1. Antreprenorul nu poate „delega” strategia de finanţare a 
companiei, trebuie să participe în mod activ și la elaborarea, dar și la 
implementarea acesteia; așadar, chiar dacă un manager financiar al 
companiei sau un consultant extern lucrează la acea strategie, 
antreprenorul sau echipa antreprenorială care conduce și deține 
compania trebuie să fie activ implicat, iar pentru asta, trebuie să 
înțeleagă cât mai bine noţiunile financiare de bază; nu e niciodată 
prea târziu pentru studiu: mergeţi la un curs de specializare, citiți o 
carte, învăţaţi cât mai mult despre domeniul financiar, chiar dacă nu 
sunteți în mod natural atrași de acest domeniu. ! 


2. Nu există o singură soluție perfectă de finanţare pentru toate 
afacerile: fiecare afacere, în funcţie de stadiul în care se află, de 
domeniul de activitate, de antreprenorii care dețin afacerea, de 
contextul economic general, dar și de tot felul de alte elemente 
particulare, trebuie să determine în mod tactic care este cel mai bun 
mod de a finanța afacerea în orice moment, și apoi să urmeze acea 
tactică sub forma unui plan de acţiune cât mai precis. 


Și acum, putem merge mai departe pas cu pas, pentru a identifica 
toate posibilele surse de finanţare pentru o afacere antreprenorială, 


momentele potrivite pentru utilizarea fiecărei astfel de surse și, nu 

în ultimul rând, cele mai potrivite strategii pentru utilizarea acestor 
tipuri de finanțare. 


_] Bootstrapping: strângerea curelei ca sursă de finanțare 
a afacerii 


„Uli leu econoniisit e un leu câștigat” 
(din înțelepciunea populară românească) 


Știu că poate părea ciudat să încep cu o sursă de finanţare care 
nu generează un aport fizic de cash sau de finanţare în companie, 
dar cred că de prea multe ori, în toate companiile (și vorbesc aici nu 
doar de mici afaceri antreprenoriale, dar și de mari corporații sau chiar 
de zona guvernamentală, dacă ar fi să o privim și pe ea ca pe un exer- 
cițiu for-profit, deci ca pe o companie), cea mai neglijată sursă de 
finanţare este această rezonabilă strângere a curelei sau bootstrapping 
(voi folosi în continuare doar acest termen din limba engleză, care mi 
se pare că descrie mai bine conceptul). Și pentru a fi înțeles cât mai 
corect, aș porni de la o definiţie: „bootstrapping este acea modalitate de 
a asigura sursele de finanțare ale unei afaceri fără a apela la resurse externe, 
ci doar făcând economii și folosind cât mai eficient resursele proprii, atât 
cele monetare, cât și orice alte resurse proprii”. 


Dar de ce se numește bootstrapping ? Mă bucur că aţi întrebat, 
pentru că în realitate, deși l-am tradus în românește prin „strângerea 
curelei” (nu foarte fericită traducere, ținând cont că în România strânsul 
curele: are implicaţii sociale, de obicei negative), în realitate nu are 
nicio legătură cu asta, traducerea ad litteram ar trebui să fie „trasul de 
sireturi”, dar în românește o asemenea traducere ar însemna cu totul 
altceva și nu ar avea sens. Termenul provine dintr-o nuvelă americană 
mai veche al cărui personaj povestește cum s-a aruncat singur peste 
un gard trăgându-se de propriile șireturi. Uneori am văzut în diverse 
dicționare de business că termenul este pus pe seama cărții Surprin- 
zătoarele aventuri ale Baronului Miinchausen, dar cei care au citit această 

carte știu că una dintre poveștile baronului era despre cum s-a scos 
singur dintr-o mlaștină, trăgându-se NU de șireturi, ci de propriul 
păr (deci nu ar fi avut cum să rezulte în bootstrapping, ci poate în 
„Pigtail-pulling” sau ceva asemănător). Într-un fel sau altul, e vorba 
însă de paralelismul dintre aceste aventuri complet incredibile (și 
neadevărate) de tipul celor povestite de Baronul Miinchausen și 
startul unei afaceri aproape fără niciun ban, ceea ce poate fi foarte 
adevărat, deși pare imposibil. Și sună ca și când te-ai scoate singur 
din mlaștină, trăgându-te de păr sau de șireturi. Și de aici, conceptul 
de bootstrapping. 


Pentru că în general, în teoria de business, se vorbește de 
bootstrapping aproape exclusiv în legătură cu afaceri mici antre- 
prenoriale, aflate în faza de start-up, am să reamintesc faptul că acest 
concept se aplică de fapt oricărei afaceri, indiferent de structura sa 
sau de stadiul său de dezvoltare. Nu este niciodată prea devreme 
sau prea târziu să folosești cât mai eficient resurse interne de 
finanţare, să economisești în mod optim resursele, să fii riguros cu 
investițiile și cheltuielile, iar asta înseamnă bootstrapping. În 
continuare, vom descrie cele mai importante elemente ale unui 
bootstrapping eficient. Cea mai bună analiză pentru un start-up din 
acest punct de vedere este făcută, în opinia mea, de Guy Kawasaki, 
în „The Art of the Start”, care are un capitol special intitulat „The Art 
of Bootstrapping”. Este și aceasta o artă, pentru că uneori, dacă te 
concentrezi numai pe reducerea cheltuielilor sau găsirea de 
alternative mai ieftine, s-ar putea să afectezi performanța companiei, 
iar rezultatul să se întoarcă împotriva ta. Din recomandările lui Guy, 
ca și din alte recomandări ale unor antreprenori valoroși, dar 
completând și cu recomandările mele, am ajuns la o listă de „zece 
porunci” pentru a face un bootstrapping eficient pentru un start-up: 


>> 1. Pornește de acasă sau din biroul virtual! 


Știu că sună destul de banal, dar dacă ai un garaj sau un demisol 
pe care îl poţi folosi (cazul tipic american de unde au pornit afaceri 

ca Dell sau Microsoft), înseamnă că poţi să începi deja o afacere fără 
să te gândești de unde vei găsi finanţarea pentru a închiria un spațiu 
de birouri sau pentru depozit. 


În România, spaţiile de locuit nu au din păcate nici avantajul 
suprafeței (sunt apartamente sau case mici, fără garaje sau alte 
dependinţe care să poată fi folosite în acest scop) și nici al accesului 
sau locației (un garaj are marele avantaj că are o ieșire direct în stradă, 
pe când o cameră într-un apartament al părinților, care este la etajul 8 
al unui bloc și mai ales când apartamentul nu este decomandat, 
prezintă un acces mai dificil); dar chiar și așa, se pot găsi soluții, uneori 
cu adevărat creative, și în plus, în această eră a afacerilor online, de 
multe ori biroul devine și el virtual, așa încât nu mai avem cu adevărat 
nevoie de acest acces la stradă sau de un anumit tip de locație. 


Eu am desfășurat aproape o jumătate de an o afacere de start-up 
în anii '90, în București, într-un spațiu la demisolul unei case, spațiu 
pe care l-am închiriat practic fără bani (prestam în schimb niște 
servicii de reparații la calculatoarele proprietarilor casei), pentru că 
demisolul era nefolosit și avea acces direct în stradă, iar în acest mod, 
am început ca și când am fi investit deja câteva mii de euro în chiria 
unui spațiu stradal, fără să plătim de fapt niciun ban (doar micile 
costuri de igienizare a spațiului, activitate pe care oricum am făcut-o 
chiar noi, transformându-ne pentru un weekend în zugravi, așa cum 
vezi uneori și prin filmele americane). 


Sunt tot timpul surprins că în România lipsește substanţial 
această creativitate pe partea de bootstrapping... 


>> 2. Cumpără totul în barter! 
Am amintit mai devreme că în acest start-up din anii '90 plăteam 


chiria în barter cu servicii de întreținere pentru calculatoare, ceea ce 
era exact specialitatea noastră, deci ne costa foarte puţin până la 

aproape nimic; aici este secretul unei strategii eficiente de barter la 
start-up; orice start-up are o anumită zonă de expertiză în care 
serviciile prestate sau produsele vândute au valoare adăugată foarte 
mare, însă la început de drum nu există suficienţi clienţi pentru aceste 
produse sau servicii. 


Din acest punct de vedere, mai ales dacă vorbim de un start-up 
de servicii, puteți considera de fapt că aceste servicii au cost zero 
pentru voi (deoarece oricum nu aveţi vânzarea 100% acoperită, deci 
aveţi oricând timp și resurse pentru a presta mai multe servicii), în 
timp ce, pentru partenerul de barter, acele servicii sau produse au 
cost foarte clar, dat de prețul pieţei ! 


Folosiţi acel preţ al pieţei, mergeţi chiar și cu un discount generos 
sub acel preț și propuneţi partenerilor potenţiali de barter aceste 
servicii la schimb cu ceea ce vă trebuie de la ei: un spaţiu pentru 
desfășurarea activităţii, ca în cazul de mai sus, sau calculatoare și 
software, dacă aveţi nevoie, sau publicitate pe diverse canale media; 
aveţi mare grijă însă să NU achiziţionaţi în barter decât acele produse 
sau servicii care vă sunt ABSOLUT necesare (nimic de genul „nice to 
have”, totul trebuie sa fie „must have”) şi să nu oferiţi în barter decât 
acele produse sau servicii pentru care ecartul dintre prețul vostru 
net de cost și prețul oferit în barter să fie semnificativ (recomandarea 
mea este de minimum 30%, dar cu cât mai mult, cu atât mai bine !). 


Chiar dacă nu reușiți cu primul furnizor, nu disperaţi, transmiteţi 
oferta la absolut toți furnizorii posibili din piaţă și, până la urmă, 
unul dintre ei va accepta această ofertă... 


> 3. Concentrează-te pe funcționalitate, nu pe formă ! 


Este în natura umană să ne placă produsele și serviciile de cea 
mai bună calitate, care au un design superior, care au în plus și o 

percepţie de brand cât mai ridicată; dar pentru un start-up (ca și mai 
departe pentru orice companie, în orice moment al dezvoltării sale), 
alunecarea spre forme în dauna funcționalității este un risc uriaș; 
pentru un start-up, poate fi chiar fatal ! Imaginaţi-vă un mic start-up 
care, din prima zi, cumpără pentru toți angajaţii computerele cele 
mai scumpe de la Apple, mașini de la Mercedes și mobilier de la 
Armani; sună ridicol, nu-i așa ? 


Un asemenea start-up va da faliment foarte repede, indiferent 
de sursele de finanțare externe găsite. Cu cuvintele lui Kawasaki, 
„ceea ce trebuie să facă un scaun este să îţi susțină fundul, nimic mai 
mult !” lar ceea ce trebuie să facă un birou este să îţi susțină calcu- 
latorul, nimic mai mult ! 


Steve Jobs a demonstrat probabil cel mai bine acest tip de 
abordare pragmatică, atunci când, la începuturile Apple, a cumpărat 
de la un magazin de vechituri niște uși dezafectate și niște suporţi 
de lemn, din care a confecționat birouri pe care să lucreze, spunând 
că îndeplinesc aceeași funcție ca și un birou, dar sunt de 10 ori mai 
ieftine (aceasta este și în prezent cea mai simbolică imagine despre 
bootstrapping pe care o găsiți pe Internet). 


>> 4. Folosește voluntari și interni ! 


Majoritatea antreprenorilor simt nevoia unor resurse umane 
suplimentare, mai ales la început de drum, atunci când afacerea nu 
este foarte predictibilă și când, de la o zi la alta, necesitatea cu privire 
la angajaţi ar putea să se modifice dramatic; nu uitaţi că există 
întotdeauna, în ciuda a ceea ce ne-ar putea spune intuiţia, oameni care 
vor lucra într-o astfel de întreprindere numai pentru o fracțiune a 
prețului pieței pentru acea forță de muncă sau chiar pe gratis, ca interni! 


Incercaţi să găsiți acești oameni, să vedeți ce anume îi motivează 
și să îi folosiți cât mai eficient; la final, nu uitaţi totuși să îi răsplătiți 


Antreprenoriat 117 


cum se cuvine, dacă activitatea generează veniturile care pot acoperi 
corect acest efort... 


>> 5, Folosește puterea extraordinară a Internetului de a reduce 
costurile ! 


Poţi face acest lucru atât pe partea de promovare a companiei 
(un site pe Internet este un cost infinit mai mic decât tipărirea și 
distribuirea de broșuri sau alte metode tradiționale de promovare). 


Folosește TOATE instrumentele gratuite disponibile pe Net în 
mod legal: există atât de multe resurse pe Net, despre care de multe 
ori nu aflăm suficient, încât uneori trebuie să te întrebi dacă faci o 
alegere bună plătind pentru aceste servicii doar pentru că nu ești 
familiar cu Internetul sau pentru că nu ai căutat suficient de atent și 
de inteligent online. 


lar dacă trebuie să plătești ceva, alege să cumperi online, este 
mai rapid, mai ieftin, mai simplu, îţi oferă o alegere mai amplă și, nu 
în ultimul rând, te poate ajuta să fii cu un pas înaintea concurenţilor 
tăi care încă nu procedează la fel ! 


>> 6. Incasează cât mai multe avansuri ! 


Mulţi antreprenori uită că o sursă importantă de finanţare este 
chiar în fața lor, respectiv în buzunarele (sau conturile) clienților lor. 
Aflaţi ce anume i-ar determina pe acești clienţi să vă plătească 
produsele sau serviciile în avans (sau măcar să plătească un anumit 
procent în avans). 


Fiecare client are punctele sale sensibile, din acest punct de 


vedere: poate îi interesează un discount semnificativ pentru plata în 
avans (și poate veţi fi fericiți să îl oferiţi !) sau poate vor să le oferiţi și 

niște servicii gratuite pentru care altfel ar plăti suplimentar (livrare, 
mentenanţă, consultanţă, implementare ?) sau poate pur și simplu e 
nevoie să aveţi o relaţie cât mai bună, de încredere, cu directorul 
general sau financiar al clientului (care altfel nu va plăti în avans, 
temându-se că nu va primi serviciile sau produsele corect și la timp). 


Istoria de business (mai ales cea recentă) este plină de pilde 
extraordinare despre antreprenori astăzi celebri (Steve Jobs, Michael 
Dell, Bill Gates sau alții) care, la început de drum, au făcut și acest tip 
de bootstrapping, încasând bani în avans de la clienţi, bani fără de 
care companiile lor nu ar fi avut succesul pe care îl au azi Microsoft, 
Apple sau Dell. 


Eu însumi am început în anii '90 într-o afacere de asamblare de 
calculatoare în care peste 50% din clienți ne plăteau în avans, deși în 
realitate noi livram calculatorul în aceeași zi (astfel încât, pe un plan 
de cash-flow, dacă am fi avut așa ceva atunci, nici nu ar fi apărut ca 
avansuri de la cumpărători), dar acel avans plătit practic pentru o 
jumătate de zi a fost esențial pentru dezvoltarea în continuare a 
afacerii noastre. Cum se întâmpla totul: dimineaţa venea clientul și 
ne indica o configuraţie de PC specifică, pentru care plătea și suma 
integrală. Noi (eram trei asociaţi, fiind în același timp și singurii 
angajați ai firmei) începeam să alergăm prin tot Bucureștiul, la 
furnizorii noștri de componente (plăci de bază, hard-disk-uri, plăci 
video, carcase etc.) și cu banii avansați de client cumpăram tot ce era 
necesar, după care reveneam la sediu, asamblam calculatorul sau 
calculatoarele comandate în acea zi, iar în aceeași după-amiază 
cumpărătorul revenea și își ridica acel calculator asamblat și testat 
(sau, în anumite cazuri, mergeam chiar noi și îl livram). 


Dacă ne gândim puțin, deși pare un proces destul de banal, fără 
acest minim avans de 6-8 ore, afacerea noastră nu ar fi funcţionat 
niciodată, pentru că, dacă nu ar fi existat această minimă încredere a 
clienților, noi nu am fi putut ține în stoc orice fel de hard-disk, placă 

de bază, placă video sau carcasă pe care clienţii ar fi putut-o solicita, 
iar aceia erau ani în care totul se asambla pe configurații specifice, 
nu exista la noi noțiunea de configuraţie standard de PC! Ca să 
susţinem pe finanțarea noastră asemenea stocuri, ar fi trebuit să 
investim zeci de mii de euro pe care nu îi aveam în acel moment ! 
lată deci un element de bootstrapping cu implicaţii financiare uriașe 
pentru dezvoltarea afacerii... 


>> 7. Promovează-ţi afacerea din gură în gură ! 


Nu doar pentru un start-up care trebuie să facă bootstrapping, 
dar și pentru o companie mare, bine dezvoltată, cel mai bun, cel mai 
valoros tip de promovare este cel de tip word-of-mouth, pentru că 
promovarea din gură în gură, TOCMAI pentru că este o promovare 
neplătită, generează mult mai multă încredere și un grad mai mare 
de atașament. Și dacă până și companiile mari tânjesc după situația 
în care sunt promovate din gură în gură (iată cum Apple, azi cea mai 
mare companie de tehnologie din lume, din punctul de vedere al 
capitalizării, a reușit să ajungă în această poziţie, tocmai prin promo- 
varea de acest tip, word-of-mouth, mult mai mult decât prin promo- 
varea plătită), de ce nu ar pune toate eforturile un start-up pentru 
promovarea din gură în gură ? 


Ca un test cu privire la cât de bine este cunoscută afacerea voastră 
prin word-of-mouth, faceţi un mic studiu chiar în scara blocului și 
vedeţi câți colocatari cunosc afacerea voastră și câți sunt interesați 
să cumpere produse sau servicii de la această companie. Dacă nici 
măcar un sfert dintre cei care locuiesc în același bloc nu cunosc firma, 
înseamnă că aveţi o mare problemă! La fel puteţi face un test dacă 
sunteţi student, cu unii dintre colegii de la facultate... 


Ce vreau să spun este că, probabil, voi înșivă NU aţi făcut sufi- 
cient pentru a vă promova propria afacere, ceea ce este ciudat. Dar vă 

asigur că li se întâmplă multor antreprenori, din trei motive: i) mulți 
spun că nu sunt buni la așa ceva, să își promoveze propriile produse 
(ceea ce e greu de crezut, în condiţiile în care în generai antreprenorul 
este persoana care cunoaște cel mai bine produsele sau serviciile 
companiei, deci ar fi, cu siguranţă, și cel mai bun promotor al 
acestora), ii) alții spun că nu le place să se laude (dar chiar și așa, 
dacă nu vă „lăudaţi” voi, nimeni altcineva nu o va face, la început), 
iar la final, iii) alţii spun că nici măcar nu s-au gândit să facă o astfel 
de promovare din gură în gură (iar aici problema este deja rezolvată, 
dacă aţi citit aceste rânduri). 


Vorbiţi cu prieteni, dar și cu necunoscuți despre afacerea voastră, 
încercaţi să îi transformați în fani, în susținători ai cauzei voastre ! 
Voi știți foarte bine că este o cauză bună, pentru că altfel nu ați mai fi 
început această afacere, mai rămâne doar să le spuneți și celorlalți... 


>> 8. Incepe de jos și poziționează-te corect! 


Niciun client nu apreciază atunci când este tratat de sus, dar cu 
atât mai mult atunci când e tratat de sus de o companie mică, la 
început de drum. Poziţionaţi-vă corect în discuţiile cu primii clienți, 
știți foarte bine că în lipsa acestor primi clienți nu veți ajunge niciodată 
într-o etapă superioară de dezvoltare a afacerii. O altă recomandare 
rezonabilă pentru această situație de start-up este să începeți de jos 
nu doar ca business, dar și ca persoană ! 


Când am început prima afacere, terminasem deja facultatea, 
fusesem pentru o scurtă perioadă profesor la un liceu și condusesem, 
tot pentru scurt timp, ca inginer electronist, o echipă tehnică la o 
companie mare din România, așa că mă consideram deja un om care 
avea niște realizări, dar în momentul în care am început afacerea am 
devenit brusc nu doar directorul general al firmei, dar și asamblatorul 
de PC-uri de rezervă (când ceilalți colegi aveau prea mult de lucru), 
cărăușul de serviciu (unul dintre birourile din prima perioadă a fost și 

într-un bloc la etajul 8, cu un lift care mergea cam jumătate din timp, 
în rest trebuia să urc 8 etaje pe scări cu carcase și monitoare în braţe, 
într-o perioadă în care acestea aveau mult mai multe kilograme ca 
acum) dar și omul de service la domiciliul clientului în anumite cazuri. 


Aceste activităţi nu mi s-au părut în niciun fel sub statutul meu 
social sau profesional, iar aceasta este o chestiune de poziţionare. 
Chiar și azi, nu am nici cea mai mică problemă să cer scuze unui 
client care are o problemă cu oricare dintre companiile în care 
investesc, chiar dacă aș putea spune că nu e problema mea să discut 
cu clienţii. Fără să fie rău-intenţionaţi, am văzut din păcate mult prea 
mulți antreprenori care nu înţeleg aceste realități simple și încearcă, 
în mod greșit, ca în Patul lui Procust, să schimbe realitățile după 
percepția lor, în loc să se poziţioneze cât mai bine în funcție de aceste 
realități externe. 


Unde este aici componența de bootstrapping ? Foarte simplu: 
pe de o parte, făcând acele munci mai „de jos” în faza inițială, salvezi 
banii pe care probabil ar trebui să îi plătești altor angajaţi ca să facă 
acele lucruri (și, în mod poate ciudat, muncile acestea considerate 
„de jos” trebuie în general remunerate mai mult decât cele considerate 
de standard mai înalt); iar pe de altă parte, făcând chiar tu toate aceste 
lucruri la început și poziționându-te corect față de clienţi, cu siguranţă 
vei salva mulți bani (pe care altfel i-ai cheltui în litigii cu clienţii), dar 
și mai important, s-ar putea să ai niște încasări peste așteptări, ceea 
ce, până la urmă, tot bootstrapping înseamnă... 


>> 9. Intră pe piaţă cât mai repede ! 


O recomandare valabilă nu doar pentru intrarea inițială pe piaţă, 
dar și pentru orice lansări ulterioare de produse și servicii noi ! Chiar 
și cu un produs sau serviciu care încă nu este complet finalizat, este 
important să intri cât mai repede pe piaţă, atunci când crezi că măcar 

80% din muncă este realizată. Dacă mai aștepți pentru cele 20%, este 
posibil ca timpul de intrare pe piaţă să se dubleze, ceea ce în multe 
cazuri poate însemna abandonul sau decesul afacerii, chiar înainte 
de a fi lansată pe piaţă. 


Sigur că nu e bine ca produsul tău să fie plin de defecte sau de 
bug-uri, dar am văzut prea mulți antreprenori care au clacat, mai 
ales în zona online, pentru că au pierdut mult prea mult timp în 
detaliile finisării produsului perfect (indiferent că era vorba de un 
site web, o aplicaţie sau un alt produs IT), iar între timp s-a produs 
oricare dintre următoarele lucruri (sau, și mai rău, toate în același 
timp): i) intrarea mai rapidă pe piață a unui concurent care a ocupat 
aceeași nișă de piaţă, nemailăsând spațiu suficient pentru altcineva, 
ii) prelungind prea mult perioada de pre-launch antreprenorul a 
epuizat toate resursele financiare pe care le avea și nu a putut găsi 
noi finanţări, TOCMAI pentru că nu avea ce să le arate finanțatorilor 
ca produs deja lansat sau chiar iii) nevoia pentru acel produs sau 
serviciu a ajuns dincolo de zenit, a început să scadă și nu mai avea 
sens ca un astfel de produs să fie lansat... 


>> 10. Concentrează-te pe cash-flow, NU pe profitabilitate ! 


Este ultima, dar cea mai importantă dintre cele 10 „porunci“, în 
opinia mea: deși poate părea oarecum antinomică faţa de tot ce am 
spus până acum, vorbind în principal de reduceri de costuri (ceea ce 
înseamnă, dacă vreţi, prin reflexie, creșterea profitabilității), în 
realitate avem în vedere același lucru: adevărul fundamental în 
business, și anume că orice afacere există NUMAI atât timp cât 
continuă să aibă un flux de cash total pozitiv (cu alte cuvinte, atât 
timp cât pe un plan de cash-flow consolidat, care să includă și intrările 
de cash din finanţări externe sau din orice surse, cifra finală de control 
de pe linia de jos NU este în roșu). 

Sunt (iarăși spun, din păcate !) prea mulţi antreprenori care, deși 
simt ca gut-feeling această regulă de aur, nu o conceptualizează deloc 
și nu înțeleg de fapt ce implicaţii are această regulă. Pentru a pune 
această teorie posibil complicată într-un limbaj cât mai simplu, voi 
spune că toate facturile se plătesc doar cu bani, nu cu profituri sau 
cu alte cifre din contabilitate ! Cu alte cuvinte, ca să poți să îţi susții 
businessul, trebuie să ai banii necesari pentru a plăti aceste facturi 
(furnizori, salarii, impozite sau alte tipuri de plăți pe care orice 
companie TREBUIE să le facă). 


lar pentru a putea plăti facturile, este bine ca, mai ales la începutul 
afacerii (dar chiar și mai târziu, când afacerea este deja mai bine 
dezvoltată), să optezi pentru o soluţie de leasing sau de închiriere, în 
locul uneia de cumpărare cu plata integrală. lată de ce multe companii 
evită pe cât posibil să cumpere active imobiliare (deoarece este mai 
bine pentru cash-flow să le închirieze sau să le achiziţioneze în leasing) 
sau să cumpere cu plata integrală mașini sau echipamente (pentru că 
este preferabil să le contracteze în leasing). Într-o abordare 
convențională, vom constata că profitabilitatea este, fie și marginal, 
afectată, de un contract de leasing (dobânzi, costuri de management 
care se scad din profitul companiei), deci dacă am gândi compania, 
de la start-up, exclusiv bazată pe obiective de profit, ar rezulta că 
trebuie să cumpărăm totul „cu banii jos”. Dar aceasta este, în viața 
reală a unui business, o mare greșeală, deoarece dacă procedezi așa, 
e posibil să termini foarte repede orice sursă de cash pe care o aveai 
la început și afacerea să se blocheze, chiar dacă este profitabilă pe 
hârtie, din cauza lipsei de cash. 


Ce învăţăm de aici ? Că la începutul afacerii, la start-up, trebuie 
să începi într-un mod care să solicite un necesar de capital cât mai 
mic, să te bazezi cât mai mult pe vânzări frecvente sau în orice caz 
recurente și pe termene de plată de la clienţi cât mai mici, dacă se 

poate chiar negative (adică avansuri de la clienți, ca la punctul 6). Ce 
se poate întâmpla uneori (și am văzut, mi-e teamă, cel puțin câteva 
start-up-uri zdrobite de o asemenea situație) este să apară un mare 
client (o corporație) care să facă o comandă uriașă, cu un termen de 
plată solicitat foarte mare. Ce fac majoritatea antreprenorilor la început 
de drum într-o astfel de situaţie ? Sar pe această „oportunitate” și 
acceptă orice condiţii li se impun de clientul cel mare. 


Dar uită că nu au cum să finanţeze un astfel de deal, după care 
încep să caute disperaţi soluții, dar numai după ce au semnat con- 
tractul (contract care, la pagina 86, pagină pe care nu ai ajuns măcar 
să o citești, are o secțiune amplă de penalitățţi și daune pe care micul 
furnizor va trebui să le plătească, dacă nu livrează corect și la timp). 
Și de aici până la faliment nu mai sunt decât niște formalități. Ce ar 
trebui să facă antreprenorii într-o astfel de situaţie ? Sunt multe căi 
de a evita un risc incontrolabil: i) căutaţi o companie mai mare din 
același domeniu, pentru care să fiți un subcontractor, cu obligaţii 
mai mici și riscuri mai mici (cu alte cuvinte, mulțumiţi-vă cu mai 
puțin, luaţi doar o felie din tort, pentru că dacă vreţi să îl înghițiți 
singur, pe tot, și nemestecat, cu siguranță vă veţi îneca); îi) renegociați 
substanţial condiţiile contractului (livrări parțiale recurente, plăți 
parțiale, solicitați avansuri substanţiale care să minimizeze riscul de 
a nu face față implicaţiilor de cash-flow); iii) o altă abordare rezonabilă 
este însă și cea în care îi spuneți clientului „îmi pare rău, dar este un 
contract pe care eu nu îl pot susține, îţi pot recomanda alte câteva 
companii care ar fi mai potrivite pentru acest contract”; sigur că dacă 
faceți un astfel de statement, aţi pierdut un potențial client mare, dar 
ați câștigat probabil respectul său, e posibil să recâștigați chiar și o 
mai mică patte a acelui contract ca subcontractant și, nu în cele din 
urmă, ați rămas în business, pentru că, altfel, riscurile de colaps ar fi 
fost mult prea mari... 

La final, ca să recapitulăm, iată cele zece porunci de bootstrapping 
pentru antreprenorii aflaţi la început de drum (dintre care multe se 
aplică și la companii mai mari, mai dezvoltate): 


1. Pornește de acasă sau din biroul virtual 

2. Cumpără totul în barter 

3. Concentrează-te pe funcţionalitate, nu pe formă 

4. Folosește voluntari și interni 

5. Folosește puterea extraordinară a Internetului de a reduce 
costurile 

6. Încasează cât mai multe avansuri 

7. Promovează-ţi afacerea din gură în gură 


8. Incepe de jos și poziţionează-te corect 


9. Intră pe piaţă cât mai repede 
10. Concentrează-te pe cash-flow, NU pe profitabilitate 


[_] Surse personale: ce înseamnă să risti totul 
într-o afacere 


Orice antreprenor riscă multe lucruri în afacerea sa, de la bun 
început: timp, energie, speranțele sale de reușită. Dar nu e suficient, 
antreprenorii trebuie să pună mai mult decât atât la risc: trebuie să 
riște și banii sau bunurile lor. În multe cazuri, antreprenorii riscă 
totul, ca la un joc de poker în care mergi all-in, înainte de a vedea 
măcar primele cărți ! Ce e drept, spre deosebire de un joc de poker, 
acolo unde vorbim despre teoria probabilităților (și noroc), în afaceri, 
antreprenorii valoroși merg și pe o foarte bună cunoaștere a 
domeniului lor de activitate, inovează în acel domeniu și asta le 
permite să fie înaintea celorlalți. Cu siguranţă că și în afacerile 
antreprenoriale este nevoie de șansă, însă antreprenorul poate 

contribui activ la apropierea acestei șanse prin atitudinea sa, prin 
efortul său, prin deciziile pe care le ia. 


Cu adevărat, multe dintre afacerile antreprenoriale de succes din 
România ultimilor zeci de ani au fost realizate de antreprenori care 
au riscat totul în aceste afaceri: și-au ipotecat casele, și-au gajat 
mașinile, au folosit toți banii proprii sau pe care îi aveau la dispoziție 
pentru dezvoltarea afacerii lor, iar atunci când au avut nevoie de 
mai mulți bani, au mers la prieteni, la bancă, la societăţile de leasing, 
la investitori. Această realitate a dezvoltărilor antreprenoriale este 
încă prea puţin prezentată generațiilor mai noi de antreprenori, dintre 
care unii trăiesc cu senzația că antreprenoriatul poate fi o ocupație 
part-time, cu o implicare parțială, și în orice caz fără a pune la risc 
propriile bunuri sau banii proprii. S-ar putea să fie câțiva antreprenori 
care au reușit, fie și pentru scurt timp, să aibă succes cu o astfel de 
abordare lipsită de implicare și de dedicație, dar dacă ar fi așa, ar fi 
oricum o excepție greu de imaginat, cam așa cum ar fi o chintă royală 
la un joc de poker (mulți jucători de poker nu prind o astfel de mână 
niciodată în viață). Așa că să îți imaginezi că fără să te implici 100% 
și fără să risti tu însuţi în acea afacere, dar să ai succes cu ea, este ca 
și când ai aștepta toată viața o chintă royală la un joc de poker. 


Dar de ce vorbim atât de mult despre această necesitate pentru 
antreprenori să utilizeze (și evident să riște) banii proprii și propriile 
bunuri în dezvoltarea afacerii lor ? Am să încep cu o discuţie pe care 
am avut-o cu un candidat din Arena Leilor, cu câţiva ani în urmă, 
discuție care, în termeni asemănători, s-a repetat de zeci de ori apoi 
cu alți candidaţi care nu păreau să înțeleagă necesitatea ca și ei să 
riște ceva alături de un investitor business-angel (despre care vom 
vorbi ceva mai pe larg în următoarele paragrafe ale cărţii): 


Candidat: „Am nevoie de 100 mii euro pentru acest proiect de 
afaceri și ofer 40% din acţiuni pentru această finanţare”. 

M.G.: „În regulă, tu câți bani vei pune în această afacere ?” 

Candidat: „Eu nu vin cu bani în afacere, eu vin cu această idee și 
cu acest proiect care este excelent, iar în continuare eu voi fi în plus 
și managerul operaţional al afacerii”. 

M.G.: „Ai economii, ai ceva bani puși deoparte ?” 

Candidat: „Da, am vreo 40 mii euro la bancă”. 

M.G.: „Și ai cumva și o casă sau o locuinţă fără sarcini, fără ipoteci 
pe ea ?” 

Candidat: „Da, am un apartament de 3 camere”. 

M.G.: „Cât crezi că valorează ?” 

Candidat: „Cel puțin 80 mii euro”. 

M.G.: „Asta Înseamnă că, de fapt, tu nu ai nevoie de un investitor, 
poți porni această afacere pe cont propriu, folosind resursele finan- 
ciare personale și apoi, dacă va fi cazul, ipotecându-ți apartamentul 
pentru a obține finanțare suplimentară de la bancă; e posibil să nu 
ajungi chiar la 100 mii euro, ținând cont că banca va lua un grad de 
supraacoperire a creditului, dar oricum, ajungi cel puțin la 80-85 mii 
euro, care ar trebui să fie suficient pentru lansarea afacerii, până ia 
breakeven”. 

Candidat: „Păi cum vreți să pun ipotecă pe locuința mea ? 
Înseamnă să risc să rămân fără locuinţă, dacă mi-o execută banca!” 

M.G.: „Ceea ce îmi spui tu de fapt este că, dacă aș pune 100 mii 
euro în afacerea ta, trebuie să îmi iau de la început la revedere de la 
bani, dacă gândești așa ! Înseamnă că nu ai deloc încredere în propriul 
tău proiect de afaceri și atunci cum te aștepți să am eu sau oricine 
altcineva încredere în proiectul tău ?” 


Acesta este un aspect extrem de important ai oricărei afaceri, cât 
de multă încredere are antreprenorul însuși în propria sa afacere ! 
lată de ce, în acest capitol, după partea care ţine de bootstrapping, 
PRIMA sursă de finanțare netă pentru afacere este și trebuie să fie 
cea din resurse personale ale antreprenorului. Și asta cel puţin din 
câteva motive foarte serioase: 

O Banii proprii, orice am gândi despre ei și oricât de paradoxal 
ar părea, SUNT CEI MAI IEFTINI BANI! Orice alte sume de bani pe 
care le vom solicita din surse externe vor avea UN COSI, pe lângă 
valoarea lor netă, intrinsecă. Exemplul simplu este cel legat de bancă, 
unde ţi se va spune clar că ai DE PLĂTIT O DOBÂNDĂ în valoare 
de x % (din păcate, în România, vorbim încă de xx %, adică dobânzi 
dublu-digit ca procent). Dar nu vă lăsaţi înșelați de aparenţe, pentru 
că nu doar banii de la bancă au un cost, ci chiar și cei de la prieteni 
sau de la familie. S-ar putea ca aceștia din urmă să nu vă solicite o 
dobândă, dar gândiţi-vă la toate celelalte costuri, cele sociale, pe care 
va trebui să le acceptaţi din cauza normelor din societate. lar în ceea 
ce privește fondurile nerambursabile, chiar dacă sună extraordinar 
să primești niște bani pe care nu trebuie să îi mai dai înapoi, vă asigur 
că și acele sume au costurile lor, uneori mai mari decât principalul 
sumei oferite nerambursabil ! Dar și aceasta este o analiză detaliată 
pe care o vom face la capitolul dedicat acestui tip de fonduri. Oricum, 
rețineţi, vă rog, această concluzie, banii proprii sunt cei mai ieftini 
pentru un antreprenor ! 


O Orice proiect de afaceri se bazează în cea mai mare măsură 
pe viziunea antreprenorului și pe încrederea sa în propriul plan de 
afaceri. Dacă ești antreprenor și ai o încredere deplină în planul tău 
de afaceri, de ce să NU folosești toate sumele și bunurile pe care le 
deții pentru dezvoltarea acelei afaceri? lar dacă dimpotrivă, dacă 
NU ai încredere în propriul plan de afaceri, atunci de ce naiba ai mai 
început această afacere și de ce ai merge să ceri bani altora pentru a 
pune în aplicare acel plan în care nici măcar tu nu crezi ? Ar fi ca și 
când ai încerca să furi de la alții (cel puţin atât timp cât nu ai pus și 
tu bani în afacere), ceea ce nu este deloc corect... 


O Așa cum arătam și în dialogul decupat din Arena Leilor, să 
începi o afacere cu niște bani proprii (sau făcând o ipotecă pe propria 
casă, în caz că nu dispui de suficienţi bani cash) este singurul mod 
de a convinge un potenţial investitor că tu însuți crezi cu adevărat în 

proiectul tău; iată de ce, este bine ca la fundaţia afacerii să stea măcar 
o minimă doză de finanţare proprie, care să arate atât încrederea ta 
în afacere, cât și faptul că îți asumi integral riscul de a pierde acei 
bani, în caz că lucrurile merg prost; asumarea riscurilor de către 
antreprenor este cel mai bun mod de a convinge și pe alții să vină 
alături de el și să riște (bani sau altceva) alături de acesta. 


O La final, există încă o motivație psihologică importantă pentru 
care ar trebui să începeți, pe cât posibil, cu riscuri proprii, cu bani 
proprii: în momentul în care te bazezi exclusiv pe niște fonduri atrase 
din exterior, există riscul (și am văzut acest lucru întâmplându-se și 
cu cei mai corecți oameni) să te uiţi la acei bani ca la ceva ce se poate 
cheltui cu destulă larghețe (pentru că, nu-i așa, „nu sunt banii noștri”); 
dimpotrivă, dacă știi că sunt banii tăi (eventual! ultimii tăi bani), vei 
fi mult mai strict cu utilizarea lor și te vei asigura că respecţi nu doar 
regula de a risca banii proprii în propria afacere, dar vei respecta cu 
sfințenie și toate regulile de bootstrapping, deci vei face totul pentru 
a „întinde cât mai mult acei bani, pentru a folosi cât mai bine acele 
resurse personale”... 


_] Cei trei P: părinții, prietenii și alți proști 


Când am început acest capitol, am reluat o discuţie mai veche 
cu privire la terminologia 3P. Și asta pentru că mulți mi-au zis că 
„n-ar trebui să sugerez că părinţii și prietenii sunt proști, atunci când 
oferă bani pentru începerea unei afaceri”. Am insistat totuși pentru 
această denumire, pe de o parte pentru că este în linie cu conceptul 
american de „Family, Friends and other Fools” (uneori folosit ca 
„Family, Friends and Fools”) și pe de altă parte pentru că, mai ales în 
România, este nevoie de un semnal de alarmă în ceea ce privește 
acest tip de finanţare a afacerilor: de prea multe ori, asemenea bani 
sunt daţi cu cele mai bune intenţii, dar cu cele mai proaste rezultate, 
mi-e teamă. Nu este însă o cauză pierdută, trebuie doar să înțelegem 

ce nu funcționează suficient de bine în acest mecanism, iar apoi să 
corectăm ceea ce este de corectat. 


În Marea Britanie (unde, repet, antreprenoriatul modern există 
din secolul al XVIII-lea !) se folosește doar expresia „Family and 
Friends’ Financing, iar evitarea cuvântului „fools” este probabil în 
parte datorată unui convenționalism britanic, dar în parte și datorită 
faptului că acolo conceptul este bine înțeles și nu se fac la fel de multe 
erori ca la noi. Pentru a analiza eficient această metodă de finanţare, 
trebuie însă să precizăm, de la bun început, că în ciuda a ceea ce ne-ar 
putea spune intuiţia, cei 3P reprezintă, în realitate, modul în care 
MAJORITATEA start-up-urilor antreprenoriale se finanţează, inițial ! 


Pe de altă parte, mergând pe logica necesităţilor financiare iniţiale 
ale unui stat-up, i) probabil că antreprenorul (sau antreprenorii, dacă 
încep într-o echipă antreprenorială) nu va avea banii necesari pentru 
a porni sau a dezvolta acea afacere, ii) este mult prea devreme pentru 
a merge la o bancă sau la un investitor instituțional și atunci iii) cea 
mai la îndemână soluție rămâne un membru al familiei sau un prieten 
sau o cunoștință care deține sume de bani suficiente pentru a susține 
acea investiție inițială. 


Înainte de a vorbi despre avantajele și dezavantajele acestui tip 
de finanţare, trebuie deci să concluzionăm deja că este cel mai 
răspândit mecanism de finanţare pentru start-up antreprenorial și 
că, în consecinţă, asemenea finanţări 3P sunt responsabile pentru 
multe dintre succesele deosebite în afaceri, companii mari având în 
realitate prima „sămânță ” de finanțare plantată de un investitor tip 
3P. Chiar și în povestea mea antreprenorială există, în prima companie 
pe care am fondat-o, un investitor de tip 3P, un unchi de-al meu din 
București care ne-a împrumutat cu echivalentul a 3000 dolari la 
începuturile afacerii noastre, aceia fiind practic primii bani pe care 
i-am putut investi în business, în principal în capital circulant (compo- 
nente și calculatoare pentru asamblare și vânzare). 

Și acum, hai să vedem de ce acest tip de finanţare este cel mai 
popular printre antreprenori, care sunt avantajele lui: 


1. Este întotdeauna mai rapid să obţii o confirmare cu privire la 
o finanţare de la cineva pe care îl cunoști, decât de la o bancă sau de 
la cineva cu care nu ai nicio legătură; chiar dacă acel 3P la care apelezi 
îți va răspunde negativ, cel puţin știi că nu vei parcurge un proces 
lung de discuții și de analiză, pentru ca la final să ți se spună tot nu, 
știi că totul va fi scurt și bazat pe o birocrație minimă. 


2. Dacă obţii o astfel de finanţare 3P, pe parcursul colaborării cu 
„investitorul ad-hoc”, relaţia va fi mult mai informală decât dacă la 
capătul celălalt al finanţării ar fi o bancă sau un investitor profesional; 
aceștia ar cere probabil mult mai multe.documente și pe parcursul 
colaborării, nu doar la început pentru aprobare, iar aceste documente 
și raportări, chiar dacă în parte ar putea fi utile, pot în același timp să 
consume mult timp și efort fără să genereze cu adevărat o reflectare 
reală a rezultatelor de business, deci fără să ajute prea mult, ba chiar 
ar putea să încurce dezvoltarea businessului; trebuie însă spus că, în 
varianta 3P, această abordare informală de parcurs poate totuși să 
genereze și efecte negative (de exemplu, antreprenorul ar putea 
considera, în aceste condiţii, că nu are vreun fel de responsabilitate 
formală față de investitor, atât în ceea ce privește raportarea, cât și în 
ceea ce privește rezultatele, ceea ce ar fi o interpretare greșită). 


3. O finanţare 3P poate fi primul pas foarte important către o 
finanţare mai semnificativă care să vină de la un investitor 
profesionist, dar poate pune inclusiv bazele pentru un leverage de 
finanţare bancară; cu alte cuvinte, trebuie văzută această finanțare 
ca un prim pas într-un proces mai amplu și de mai lungă durată, nu 
trebuie să vedem o astfel de finanţare ca singura de care vom avea 
nevoie vreodată; la fel ar trebui spus că, după o primă finanţare de 
acest tip 3P, este contraindicat să mergeţi din nou și să solicitați 
finanțare suplimentară de la același investitor din familie sau din 

cercul de prieteni, pentru că, așa cum spune englezul, fool me once, 
shame on you, fool me twice, shame on me sau cu alte cuvinte, a doua 
oară investitorul ar putea considera cererea ca un afront, pentru că 
se va întreba ce aţi făcut cu primii bani și de ce nu ați ajuns la 
rezultatele pe care le-aţi promis... 


4. În măsura în care afacerea va fi de succes, este întotdeauna mai 
plăcut să împarţi succesul, profiturile, rezultatul pozitiv cu cineva 
apropiat (din familie sau din cercul de prieteni), decât cu un necunoscut 
sau cu o instituţie lipsită de personalitate și individualitate (de exemplu 
cu un fond de investiţii, caz în care meritele și o parte însemnată a 
profiturilor vor merge la un manager de investiții care nu a avut de 
fapt niciun rol real în afacere, ba, chiar mai mult, ţi-a pus frecvent tot 
felul de piedici, iar acum se laudă cu rezultatele tale); desigur că există 
întotdeauna și varianta cealaltă, în care proiectul este un eșec (pe un 
studiu american recent, 72% dintre companiile finanţate în mod 3P 
ajung la faliment în primii 5 ani de activitate), iar atunci va fi mai greu 
de împărţit această povară a eșecului cu cineva apropiat, este foarte 
posibil ca un asemenea rezultat să influenţeze de fapt chiar și relatia 
socială existentă și să lase urme adânci (în această situație, într-adevăr, 
ai prefera să împarţi eșecul cu un birocrat dintr-o bancă sau dintr-un 
fond de investiții, nu-i așa ?) 


5. Un element foarte important care vine în avantajul investițiilor 
3P este că acești investitori (fie că vorbim de familie, fie că vorbim de 
prieteni), vă cunosc foarte bine ca om, posibil și ca antreprenor, și 
atunci pot să judece mult mai bine caracterul vostru ca persoană 
(nimeni nu ar investi alături de un om necinstit, lipsit de etică), dar 
și abilitatea voastră de a genera randament în business (cât de dispuși 
sunteţi la efort, cât de inteligenţi sunteți, cât de determinati sunteți 
să vă atingeţi obiectivele); acesta este, în realitate, un mare avantaj 
pe care niciun investitor protesionist nu îl are, deoarece acești 
investitori nu vă vor cunoaște personal atât de bine și va trebui să se 
bazeze pe CV-ul vostru și pe referințe de la terți... 

Pe lângă aceste avantaje clare, vizibile, există însă și numeroase 
riscuri și dezavantaje în accesarea acestui tip de finanțare, multe 
dintre ele strecurându-se tocmai prin portițele pe care „ușurința“ 
obținerii acestor sume le deschide. lată în continuare doar câteva 
(sper eu, cele mai importante) capcane pe care finanțarea 3P le întinde 
atât celor care solicită, cât și celor care oferă finanţare în acest mod și 
pentru care, probabil, această finanțare se numește „părinţi, prieteni 
și alți proști”: 


O De multe ori, „investitorii” 3P nu au de fapt bani pe care își 
pot permite să îi piardă ! Este primul și cel mai important lucru pe 
care trebuie să îl aveţi în vedere, atunci când mergeţi către o asemenea 
rută de finanţare: este ruda voastră o persoană care să își permită să 
piardă cei 5000 (sau 50000) de euro pe care îi cereți ca împrumut ? 
Dacă cei care vă ajută sunt chiar părinţii voștri și dacă pentru a vă 
susține financiar trebuie să își pună ipotecă pe propria lor casă, nu îi 
lăsaţi să facă asta ! Statistic vorbind, sunt mult mai multe afaceri care 
eșuează, decât afaceri care reușesc: vreţi să luaţi acest risc în numele 
părinţilor voștri, riscul ca ei să rămână fără un acoperiș deasupra 
capului, la o vârstă la care probabil nu mai au multe opțiuni în viaţă, 
fiind deja la pensie sau aproape de pensie ? Cu siguranţă însă, dacă 
sunt părinți cu mulți bani, aţi fi antreprenori proști dacă nu aţi apela, 
în modul cel mai formal, la ei, pentru o finanţare: acei părinţi își pot 
permite să piardă niște bani cu voi și o vor face cu bucurie, dacă le 
prezentaţi un plan serios și dacă voi înșivă veţi fi foarte serioşi în 
punerea acelui plan în aplicare; dar dacă luaţi bani (sau chiar garanții 
personale) de la oameni care nu își permit să piardă acei bani, pentru 
că nu au de unde, tot începutul afacerii este unul greșit, pentru că, și 
dacă afacerea va merge bine, vor exista numeroase momente foarte 
tensionate în relaţia cu acel investitor, care știe că, dacă afacerea 
eșuează, el însuși a pierdut tot, alături de voi ! 


O Antreprenorii tind să împrumute prea mulți bani de la 3P, 
fără să aibă nevoie cu adevărat de ei, doar pentru că sunt simplu de 

obţinut ! Și aceasta este o mare greșeală care încarcă de obicei afacerea 
cu cheltuieli sau investiţii nejustificate (din ciclul „acum avem bani, 
hai să îi cheltuim !”). Este esenţial ca finanţarea de tip 3P să fie făcută 
numai când compania este pregătită pentru o astfel de finanţare și 
numai în măsura și în suma pe care acel start-up le poate digera în 
mod rezonabil pentru creștere, pe un plan bine stabilit de la început. 
Ca un exemplu simplu, nu are rost să împrumuţi 50 mii euro de la 
un 3P atunci când ai doar 2-3 clienţi și te-ai putea foarte bine descurca 
de fapt cu un împrumut de câteva sute de euro pentru a satisface 
acei clienți și pentru a ajunge la următorii clienți. Dacă luaţi bani 
mulți de la 3P doar pentru că aceștia sunt disponibili, trebuie măcar 
să vă gândiţi care va fi capacitatea reală a companiei de a plăti înapoi 
aceste sume (probabil și cu dobândă), înainte de a accepta o astfel de 
finanţare. 


O „Unchiule, împrumută-mi și mie 50 mii euro pentru start-up-ul 
meu antreprenorial, nu știu când și cum ti-i pot da înapoi !”. O mare 
eroare în accesarea finanțărilor 3P este lipsa totală a unui repayment 
plan, a unui spreadsheet simplu care să prezinte „investitorului“ la ce 
momente de timp și ce sume va primi înapoi, până la plata integrală 
a datoriei. Această lipsă de planificare inițială generează cele mai 
mari frustrări în relația dintre un antreprenor și finanţatorii săi de 
tip 3P: aceștia nu sunt siguri nici dacă și nici când vor primi acești 
bani înapoi, iar dacă ceva se întâmplă cu ei și cu situaţia lor financiară 
(de exemplu au o nevoie urgentă de bani) sau ceva rău se întâmplă 
aparent cu activitatea companiei pe care o finanţează (deși este poate 
doar o „groapă” sezonieră, așa cum se întâmplă la multe afaceri), 
iritarea va atinge cote maxime și poate degenera în certuri și chiar 
litigii (în instanţă sau în alte forme la care e mai bine să nu ne gândim). 
Dacă însă totul este pus pe un plan oricât de simplu de repayment, 
atunci toate aceste probleme dispar, mai ales dacă planul este 
îndeplinit la zi. De fapt, chiar și dacă apar modificări în planul de 
plată, este mai bine să renegociezi aceste termene și sume cu finan- 
țatorul, decât să nu ai niciun plan ! 

O Majoritatea investitorilor 3P nu înţeleg absolut nimic din 
afacerea pe care vreţi să o dezvoltați ! Aceasta este o problemă foarte 
importantă și mult prea des neglijată. Dacă nu reușiţi să îi faceţi să 
înțeleagă măcar în linii mari care este afacerea și cum va crește ea, 
gândiți-vă de două ori dacă vreţi să acceptaţi acei bani. Afacerea, 
oricât de minunată ar părea pe hârtie, va trece și prin momente dificile 
(mai ales în primele luni, în primii ani, în perioada de start-up): dacă 
investitorul 3P nu înțelege nimic din această afacere, e foarte probabil 
că va reacționa disproporționat în orice moment dificil al afacerii, 
ceea ce va însemna o colaborare foarte dificilă cu el. Dimpotrivă, 
dacă îl faceţi să înțeleagă afacerea (sau, în mod ideal, dacă el însuși 
are o expertiză semnificativă în segmentul de business în care intrați), 
va fi un partener mult mai bun, care va susține cu mai multă încredere 
afacerea și în momentele dificile... 


O Majoritatea investiţiilor tip 3P se fac fără suficientă documen- 
tare legală și contractuală ! Aceasta este o capcană clasică, deoarece, 
tocmai pentru că suntem „în familie” sau „între prieteni”, simpla 
menţiune a unui contract notarial, făcut de niște avocaţi, sună ca o 
„insultă” și, din motive de convenţie socială, de cele mai multe ori 
se renunță la un astfel de contract. Așa cum știm cu toţii, ORICE 
contract este inutil (sau în orice caz NU este scos din sertar pentru a 
fi folosit împotriva celeilalte părţi) atât timp cât totul merge bine. 
ORICE contract este, în realitate, util, doar atunci când lucrurile merg 
prost. Într-un contract obișnuit, riscul ca lucrurile să meargă cu 
adevărat prost (mă refer aici la ceea ce nu se poate rezolva sau 
rediscuta cu un telefon sau într-o întâlnire de conciliere) este mult 
sub 50%. Așa cum am văzut deja, „șansa“ ca o afacere finanțată de 
3P să dea faliment în primii cinci ani este de 72%, deci mai mult de 
2/3 probabilitatea ca lucrurile să NU meargă bine. Și atunci, de ce să 
nu începem totuși cu un contract cât mai clar și mai formal ? NU aș 
recomanda niciunui antreprenor (și evident niciunui investitor 3P) 
să înceapă o astfel de finanţare fără un contract făcut de un avocat, 
cred că e o recomandare de bun-simt... 

O Majoritatea investitorilor 3P oferă împrumuturi, dar consideră 
că au de fapt o parte din afacere ! Aceasta este o problemă importantă 
care trebuie tranșată cât mai bine de la bun început: vrei să intri ca 
partener în afacerea mea ? În acest caz, banii pe care îi aduci nu vor 
fi împrumut, ci vor constitui o capitalizare suplimentară a companiei, 
tu vei fi asociat și vei participa ca orice asociat al companiei la decizii 
și la activitatea companiei, dar nu vei încasa dobânzi pentru acei 
bani, ci doar dividende sau sume rezultate din exit, dacă vor exista 
alți investitori care să cumpere compania. Vrei să vii cu această sumă 
de bani ca împrumut ? Atunci stabilim de la bun început o dobândă 
și niște condiţii clare ale împrumutului, dar nu te amesteci în vreun 
fel în activitatea companiei sau în deciziile asociațţilor, decât în măsura 
în care ele sunt legate de contractul de împrumut dintre noi. Mai 
departe, este la latitudinea antreprenorilor (și apoi este un subiect 
de negociere cu investitorii 3P) dacă participarea este ca împrumut 
sau ca asociat în firmă. Ca o recomandare din partea mea, aș considera 
participarea ca asociat a unui investitor 3P numai dacă el poate veni 
cu valoare adăugată semnificativă ca asociat, altfel aș merge numai 
pe varianta împrumutului cu dobândă (și eventual cu o conversie în 
acţiuni, dacă nu se pot respecta termenele de repayment). Ce înseamnă 
„valoare adăugată semnificativă” ? În general, vorbim de situația în 
care acei investitori sunt foarte apropiaţi de domeniul de activitate 
al companiei și pot ajuta prin expertiză, prin contacte, prin promovare 
sau în alte forme. Din păcate, în majoritatea cazurilor, se merge pe 
un împrumut prea puțin formalizat, situaţie în care, poate pe bună 
dreptate, investitorul 3P consideră că are nu doar de încasat niște 
dobânzi, dar are în plus și niște drepturi de preferinţă în companie, 
pentru că a oferit această sumă inițială de bani... 


ȘI acum, ca o recapitulare a tuturor aspectelor de care trebuie să 
ținem cont (cu plus și cu minus) în cazul unei finanţări de tip 3P: 


> Este cea mai rapidă și cea mai lipsită de birocratie finanțare 
> Pe parcursul colaborării, relația este informală, față de alte 


finanţări 


Antreprenoriat 137 


> O finanțare 3P poate pregăti o rundă mai mare de finanţare 

ulterioară 
> Dacă va fi un succes, e mai plăcut să îl împarți cu o rudă sau 

un prieten 

> Cei 3P vă cunosc mai bine ca om, deci vă pot judeca mai corect 

> Aveţi grijă să nu luaţi bani decât de la 3P care își permit să îi 
piardă ! 

> Nu împrumutați de la 3P decât atunci când sunteți pregătiți 
și numai sumele cu adevărat necesare, nu mai mult ! 

> Faceţi de la bun început un plan de repayment cât mai clar 

>> Asiguraţi-vă că investitorul 3P înțelege cât mai bine afacerea 
voastră 

> Faceți întotdeauna un contract clar, formal, pentru o astfel 
de investiție 

> Stabiliți cât mai clar, de la început, dacă investiţia este un 
împrumut sau este o participaţie a investitorului 3P ca acţionar în 
companie 


[_] Îngeri investitori: lei, dragoni sau rechini ? 


Un capitol al cărții de care mă simt foarte apropiat, eu însumi 
fiind un „înger investitor” (sau un business-angel, în terminologia de 
specialitate americană) de mai mulți ani, pe piața de profil din România. 
E bine să începem din nou cu o definiţie (conform cu Wikipedia): 


„An angel investor or angel (also known as a business angel or 
informal investor) is an affluent individual who provides capital 
for a business start-up, usually in exchange for convertible debt or 
ownership equity. A small but increasing number of angel investors 
organize themselves into angel groups or angel networks to share 
research and pool their investment capital.” 


Sau mai pe românește: „un înger-investitor sau înger (cunoscut 
și ca business-angel sau investitor informal) este un individ cu 

posibilităţi financiare mari care oferă capital pentru businessuri aflate 
în stadiul de start-up, de obicei în schimbul participării ca acționar 
în companie sau ca împrumut convertibil. Un număr mic, dar în 
creștere de business-angels se organizează în grupuri sau rețele de 
business-angels pentru a pune în comun analizele lor și pentru a 
sindicaliza capitalul investit.” 


De fapt, ca să punem punctul pe „i”, un business-angel este cel 
care pune, de multe ori, „sămânța“ de finanțare care este necesară la 
început pentru a începe afacerea și pentru a reuși atragerea unor alte 
tipuri de finanțare, mai mari, ulterior. lată de ce acest tip de finanțare 
este numit de cele mai multe ori seed-financing sau pur și simplu seed. 


În România, ideea de business-angel este relativ recentă și ea a 
devenit cu adevărat cunoscută publicului larg numai după primele 
difuzări (în anul 2007) ale emisiunii de televiziune Arena Leilor. Acest 
show TV a început în anul 2001 în Japonia, sub numele de Mane no 
Tora (Money Tigers), fiind la acel moment primul reality-show de 
business din Japonia (și probabil din întreaga lume, exceptând 
canalele TV americane care difuzaseră deja astfel de programe și 
înainte de anii 2000). Internaţionalizarea conceptului Arenei Leilor 
se datorează în mare parte BBC-ului, care preia acest format Sony 
Pictures în mod exclusiv și îl lansează în Marea Britanie, în anul 2005, 
sub titlul Dragons” Den (ceea ce tradus ad litteram ar însemna 
„Ascunzișul Dragonilor”). Din 2005 și până în prezent, în Marea 
Britanie au fost difuzate 8 serii Dragons’ Den, toţi dragonii britanici 
bucurându-se azi de o largă recunoaștere. 


De fapt, unul dintre dragonii britanici din primele 2 serii, Doug 
Richard, organizează și participă alături de mine la programul 
SchoolforStartups România, program social de educaţie antrepre- 
norială care se desfășoară anual începând cu anul 2011 în București și 
Cluj. Am fost foarte bucuros când Doug m-a invitat să particip la acest 
program, care își propune să învețe 200 de antreprenori care doresc să 
înceapă o afacere tot ce trebuie să știe despre un start-up antreprenorial, 

înainte de a începe așa ceva. Mi se pare un concept excelent și de fapt, 
în Marea Britanie, el a funcționat foarte bine până acum, livrând mai 
mult de 8000 de absolvenţi ai acestei școli de start-up antreprenorial 
în ultimii ani, pentru că este mai bine să înveți diverse lucruri despre 
o inițiativă antreprenorială în mod sistematic, de la oameni cu 
experienţă, înainte de a începe afacerea și înainte de a face toate greșelile 
posibile, dintre care, pe unele, cu siguranţă le-ai fi putut evita, dacă ai 
fi parcurs înainte un astfel de program ca SchoolforStartups. Și 
bineînţeles, deja vei evita multe dintre aceste greșeli „standard” ale 
unui start-up dacă ai citit până aici această carte (și mult mai multe, 
dacă o vei citi în continuare). Evident, SchoolforStartups nu poate 
garanta succesul tău antreprenorial viitor, deoarece acesta depinde de 
foarte mulţi factori, însă acest program te poate ajuta să pornești la 
drum cu o șansă mult mai mare de succes. Pentru detalii și aplicaţii, 
vizitaţi site-ul programului www.Schoolforstartups.ro. 


Limba engleză și rețeaua mondială de parteneriate ale BBC i-au 
adus în foarte scurt timp acestui show Dragons' Den consacrarea ca 
cel mai important format internaţional de business-show pentru 
televiziune, cu emisiuni licențiate azi în peste 20 ţări: Afganistan, 
Arabia Saudită, Australia, Canada, Cehia, Finlanda, Irlanda, Israel, 
Liban și prin redifuzare în alte ţări din Orientul Apropiat și Mijlociu, 
Olanda, Noua Zeelandă, Nigeria, Polonia, România, Rusia, Statele 
Unite, Suedia, Turcia, Ucraina. Dacă în majoritatea ţărilor anglofone 
(și chiar și în alte țări, ca Olanda sau Suedia) se păstrează numele de 
Dragons’ Den, este totuși interesant de analizat numele show-ului 
pe glob, acesta devenind Sharks, „Rechinii” în Israel (respectiv „Shark 
Tank”, „Rezervorul cu rechini” în SUA sau Business Sharks în 
Polonia), Arena Leilor în România sau Lejionan Kita, „În Gura Leului” 
în Finlanda, „Kapital” în Rusia, sau chiar „Den-D” (Ziua D) în Cehia. 


Indiscutabil, numele românesc mi se pare cel mai reușit, mai ales 
prin potrivirea în română a numelui monedei naționale cu simbolul 
leonin (știaţi că numele monedei românești vine de la lowenthaler, talerii 

olandezi care circulau ca monedă de facto în Țările Române prin secolul 
al XVII-lea și aveau și în denumire, ca și pe monedă leul, de unde și 
denumirea ulterioară confirmată de Banca Naţională în secolul al 
XIX-lea). Din acest punct de vedere, cred că în Marea Britanie un nume 
cu o logică asemănătoare ar fi fost „Guinea Pigs”, ceea ce ar introduce și 
o doză de umor negru, britanic, în denumire. Indiferent dacă e vorba de 
lei, tigri, dragoni sau rechini, toate aceste emisiuni păstrează același 
format pe care telespectatorii români îl văd în Arena Leilor: intrarea 
candidaților, pitch-ul propriu-zis, banii care stau pe masă, la vedere, 
tipul de ambianţă industrială în care se face filmarea etc. 


Dar de unde toată această discuţie despre Arena Leilor ? Evident, 
pentru că Arena este locul unde puteți vedea, la lucru, pe viu, niște 
business-angels sau îngeri-investitori, discutând cu antreprenori la 
început de drum, care au nevoie de finanţare pentru start-up-ul lor. 
Am fost întrebat, în nenumărate rânduri, ce îţi trebuie ca să fii un 
business-angel. Cred că înger-investitor poate fi orice persoană care, 
dispunând de resurse financiare personale semnificative (tipic un 
„milionar”, nu doar pe hârtie, dar și „în contul bancar”), preferabil 
dublate de o experienţă de business semnificativă (și de un background 
serios bazat pe succese anterioare în activitatea de om de afaceri), 
investește propriii bani în afaceri de tip start-up alături de diverși 
antreprenori la început de drum. Gama investiţiei depinde de la țară 
la țară și de la proiect la proiect, pentru România eu cred că o medie 
a participărilor individuale de tip business-angel ar fi în jurul cifrei 
de 100.000 euro per proiect. 


Principalul rol al unui business-angel este să ofere suport finan- 
ciar unui proiect mic de afaceri care nu ar putea accesa ușor un alt 
tip de finanţare (credit bancar, finanţare tip private-equity, bursă etc.). 
Acest tip de investitor face în general echipă și investește alături de 
antreprenorii care încep de exemplu proiecte mici, chiar înainte de 
lansarea pe piaţă, sau care fac deja mici afaceri, dar acestea se află 
încă în stadiul inițial de dezvoltare și au nevoie de finanţare la acel 

stadiu, în care banii personali ai micului întreprinzător nu mai sunt 
suficienţi, iar banca sau investitorii instituţionali (fonduri de investiţii) 
nu sunt încă dispuși să investească, din cauza profilului de risc ridicat 
și a lipsei de stabilitate și istorie a afacerii. 


Domeniile de activitate pot fi relativ diversificate, însă gama 
investițiilor este totuși limitată de valoarea maximă relativ mică ce 
poate fi investită într-un astfel de proiect (valoarea se limitează 
implicit, pentru că la nivele mai mari de finanţare trebuie să intervină 
o structură de investiții mai solidă, o bancă, un fond de investiții sau 
un investitor strategic). De asemenea, tipul de afaceri pretabile acestui 
tip de investiție /investitor este determinat și de randamentul propus 
(de obicei mare, pentru a acoperi cu un „premium“ rata mare de 
risc) și profilul tipic al antreprenorului care apelează la business- 
angels pentru dezvoltarea afacerii sale (de cele mai multe ori tânăr, 
ambițios, inteligent și motivat, dar fără foarte multă experiență). În 
aceste condiții, nu pot fi demarate nici mari proiecte industriale sau 
de producție, nici alte afaceri care necesită investiţii mari de capital. 
Dimpotrivă, profilul tipic al afacerii potrivite pentru așa ceva este 
unul cu necesități mici de capital (cum ar fi serviciile) și care eventual 
au și o componentă tehnologică (cu precădere legate de IT, comu- 
nicaţii), pentru a putea oferi un orizont bun de exit. 


Avantajul principal al unui antreprenor care apelează la un 
business-angel și reușește să câștige un asemenea partener este că 
nu are nevoie de vreo garanție pentru această finanţare venită de la 
îngerul-investitor (la bancă sau în alte tipuri de finanţare, riscurile 
bancherilor sau ale investitorilor sunt parțial sau total acoperite cu 
diverse tipuri de garanţii). În plus, rolul unui business-angel este în 
general mai activ decât cel al investitorilor financiari instituţionali, 
pentru că acesta poate oferi sprijin direct și personal în elaborarea 
sau rafinarea strategiei, stabilirea și urmărirea obiectivelor, un audit 
informal permanent asupra organizației, structurarea departa- 

mentelor companiei, aducerea și motivarea unor resurse umane 
valoroase în companie (care vor veni să lucreze acolo pe baza 
reputației acelui business-angel), furnizarea de contacte utile de 
afaceri. Nu în ultimul rând, un business-angel cu experiență poate 
găsi rute de a duce afacerea la următorul nivel (având acces la fonduri 
de investiţii și bănci, poate refinanța afacerea sau, de ce nu, poate 
găsi rute de exit prin vânzarea către un alt investitor a companiei, cu 
un randament foarte bun nu doar pentru el personal, cât și pentru 
antreprenorul care a beneficiat de acest parteneriat). 


Personal am investit în peste 10 proiecte ca business-angel, până 
în prezent, oriunde ca domeniu de activitate, de la IT, Internet și 
business online până la activități de distribuție, servicii sau chiar 
producţie industrială. Unul dintre cele mai relevante exemple de 
investiție business-angel pe care am realizat-o în ultimii ani a fost 
investiția de la VikingProfil, un producător român de sisteme de 
acoperiș tip ţiglă-metalică, din Ploiești. Antreprenorul care deținea 
această afacere avea nevoie de o investiție pentru extinderea activității 
cu facilități de producţie și distribuţie la nivel naţional, deoarece 
businessul era atunci reprezentat doar în Ploiești și județul Prahova, 
având în același timp și mici vânzări în București, prin prisma 
proximităţii geografice. El a urmărit cu interes, chiar de la primele 
ediții, emisiunea Arena Leilor și din această emisiune a înțeles că există 
o nouă rută de finanţare pentru afacerea sa, rută care părea cea mai 
potrivită, la acel moment: o investiţie de tip business-angel. El încercase 
de fapt și obținerea unei finanţări de la un fond de investiţii, dar acest 
fond i-a spus că afacerea lui era încă prea mică pentru a intra în 
„radarul” lor de proiecte de investiții (veţi vedea ce înseamnă asta 
într-unul dintre capitolele următoare, destinate fondurilor de investiții 
private-equity și venture-capital), așa că l-au trimis tot către un 
business-angel, ca soluție mai potrivită pentru nivelul de dezvoltare 
de la VikingProfil din acel moment. El a întrebat „Stiti cumva un astfel 
de business-angel în România, pe care să îl puteţi recomanda ?”. 
Răspunsul a fost „Încearcă să vorbești cu Marius Ghenea”. 

Nu întâmplător, era un fond de investiții dintre cele mai active 
și mai eficiente pe piața românească, fond cu care eu am lucrat în 
trecut. Făcând legătura și cu Arena Leilor, antreprenorul m-a căutat 
pur și simplu trimițându-mi un e-mail, așa cum, by the way, 
procedează în prezent mulți antreprenori români la început de drum, 
care au nevoie fie de finanţare, fie măcar de un sfat, mai ales că sunt 
ușor de găsit pe Net, e suficient un simplu google search pe numele 
meu. Ce e drept, pentru mine a fost important nu doar e-mail-ul 
antreprenorului, ci și recomandarea fondului de investiţii, care mi-a 
spus că e un proiect ce merită analizat. Zis și făcut, i-am confirmat că 
vreau să analizez acest proiect, noroc că era la Ploiești, și nu la Satu 
Mare, așa că am ajuns repede, am văzut fabrica, birourile, am vorbit 
puțin cu oamenii și din prima vizită mi-am dat seama că putem face 
o treabă excelentă, dacă ne unim forţele. 


Evident, cel mai important lucru a fost că am simţit, de la bun 
început, o chimie excelentă cu antreprenorul, altfel ar fi fost greu să 
investesc într-un domeniu industrial pe care îl cunoșteam destul de 
puțin. Chiar și azi glumim (colaborăm acum pe noi proiecte de 
business) cu privire la faptul că mi-a trimis un e-mail, în loc să vină în 
Arena Leilor și să își susțină proiectul acolo. Și, trebuie să spun cu 
sinceritate, dacă ar fi venit în Arena, e posibil ca finalitatea acestui 
proiect de investiţii să fi fost diferită: poate ar fi investit un alt coleg 
„leu” din Arenă, sau poate aș fi investit tot eu, sau poate nu ar fi investit 
nimeni. Pentru că (și aici revin și la concluziile capitolului 2), de multe 
ori, prezentarea (ceea ce americanii numesc „piteh”) este extrem de 
importantă pentru obținerea rezultatului dorit de antreprenor. Poţi să 
ai cel mai bun proiect, dar dacă nu îl și prezinti suficient de bine, nu 
vei obține finanţare pentru el. lată de ce, tactica antreprenorului de la 
VikingProfil a fost excelentă, pentru că m-a adus foarte rapid, doar 
după 2-3 schimburi de e-mail-uri, la el la firmă, unde avea cu adevărat 
ce să îmi prezinte, unde se simţea în largul lui și unde a reușit, foarte 
repede, să mă convingă de planul lui de expansiune națională. 

Despre ce era vorba din punctul de vedere al conceptului de 
business ? Un concept care, deși eclectic, mi-a plăcut de la bun 
început. În loc să propună o facilitate foarte mare de producție într-o 
singură locaţie, el a propus să mergem pe facilități de producție mai 
mici, regionalizate. Așa am deschis asemenea facilități la Cluj și 
Craiova, urmând să deschidem în următorul an și la Constanţa, Arad 
si lași, pentru a acoperi cât mai bine întregul teritoriu național. Ideea 
era că acoperișurile sunt produse de tichet mare (1500-2000 euro) și 
care se vând către piaţa rezidențială într-un mod similar cu vânzarea 
de retail, deși nu prin magazine, ci prin dealeri și montatori de aseme- 
nea sisteme. lar transportul, ca și configurarea fiecărui acoperiș, 
reprezintă o parte importantă din cost, dar și din valoarea adăugată 
pentru client. Astfel, în loc să produci într-o singură locație în cantități 
foarte mari și să transporți apoi la clienți pe 200-300 km, mai bine 
produci regional cantități mai mici, mai bine personalizate pe cererile 
clienților, și cu un impact al transportului de 5-10 ori mai mic 
(transport pe 25-50 km). Dar, pentru o asemenea abordare, cra nevoie 
de investiții semnificative (totalul investiţiei, cu tot cu leverage, a 
depășit 1 milion euro) și de o dezvoltare foarte rapidă, pentru a reuși 
să fructificăm această oportunitate. 


Făcând puțin fast-forward pe partea de implementare a inves- 
tiției și pe partea operațională în acel an, rezultatul după mai puţin 
de 12 luni a fost că, după ce finalizasem aceste investiţii, iar cifrele 
de afaceri crescuseră de 4 ori de la un an la altul, am realizat un exit 
către cel mai mare jucător de acest profil de pe piaţa din Polonia, un 
investitor strategic cu o cifră de afaceri anuală de aproape jumătate 
de miliard de euro. În acest exit, ne-am triplat banii investiţi, deci a 
fost o afacere excelentă, pe orice metodă de calcul tipică din domeniul 
investiţional (IRR, multiplu de cash sau orice alt asemenea calcul). 
Dacă mai adaug și faptul că documentele de exit au fost semnate cu 
numai 2 luni înainte de declanșarea crizei economice din 2008, 
completez astfel imaginea unei investiții business-angel de mare 
succes, în care atât eu, cât și antreprenorul am realizat un exit foarte 

bun și apoi am putut reinvesti banii obţinuţi în noi proiecte de 
business, unele dintre ele sunt proiecte pe care și acum le realizăm 
tot împreună. 


Separat de acest exemplu, așa cum am spus și mai devreme, în 
ultimii ani am investit în peste 10 proiecte de tip business-angel, 
sumele investite au fost în general între 100.000 și 200.000 euro pe 
proiect și, pe lângă investiţia financiară propriu-zisă, am colaborat 
cu managementul și partenerii antreprenori la elaborarea sau 
adaptarea strategiei, monitorizarea activităţii și a rezultatelor, dar 
nu am participat niciodată la aspectele operaționale, deoarece nu 
cred că acesta ar trebui să fie rolul unui business-angel. Patru dintre 
aceste investiţii sunt deja realizate /materializate ca exit, sunt în 
continuare investit în mod activ ca business-angel în 7-8 proiecte. 


Decizia de a investi sau nu într-o afacere ține de un set de condiţii 
pe care mi le impun pentru a face o asemenea investiție, ele sunt 
simple și clare: 

e trebuie să pot înțelege afacerea propusă ca industrie, indicatori 
de afaceri și piață 

e trebuie să se încadreze într-un anumit palier de investiţie (tipic 
100.000 euro pentru o investiţie) 

e trebuie să aibă un randament rezonabil (minimum 30% pe an) 
într-un scenariu conservativ de business 

e [a final, dar nu în cele din urmă, participaţia mea ar trebui să 
fie semnificativă, deși nu mă uit neapărat la o participaţie majoritară 
în proiectele în care investesc (de fapt, aici există o schemă simplă de 
corecție, care poate porni de la o participaţie majoritară a investi- 
torului business-angel, mai ales dacă proiectul este la început și 
rezultatele nu sunt încă vizibile, iar dacă planul de afaceri se mate- 
rializează an de an, antreprenorul primește, cu titlu gratuit, pachete 
de acţiuni până la nivelul la care reia controlul companiei, situație în 
care ambii parteneri sunt mulțumiți, îngerul-investitor pentru că 
minimizează riscul, iar antreprenorul pentru că, dacă își face bine 
planul, reduce „sacrificiul” de acțiuni cu această finanțare) 

Legat de acest concept (Business Angel) este cert faptul că în 
prezent această „specie” este încă „rara avis in terris”, în mediul de 
afaceri din România. Explicaţiile sunt destul de simple și logice: pentru 
a putea fi un business-angel, trebuie în primul rând să ai experiență 
de afaceri, dar și să dispui de sume substanţiale de bani, preferabil 
din afaceri corecte, și lichizi (în cont sau în instrumente și plasamente 
foarte lichide). Insist asupra lichidităţii și legalității banilor, pentru că 
sunt probabil multe averi „dubioase” în România, probabil că și acei 
oameni pot face investiții private, dar vor fi mai curând de tip „business- 
demon”, pentru că vor fi menite să „spele” bani mai curând decât să 
realizeze randamente semnificative pe bani curaţi. Din acest punct de 
vedere, primul moment de apariţie a unor business-angels reali în orice 
piață este momentul primelor exit-uri din afaceri private, ceea ce în 
România s-a întâmplat foarte târziu, numai la sfârșitul anilor '90 și 
începutul noului mileniu. Am realizat primul exit în 2001, atunci a 
fost și momentul când am început să fac investiții ca business-angel. 


Sunt foarte puţini asemenea investitori și din două motive care 
țin de „cerere” și „ofertă”. Cei care cer bani de la business-angels nu 
sunt încă pregătiţi: educaţia de business în România este încă destul 
de redusă, motiv pentru care mulți wannabe-entrepreneurs vin cu o 
idee banală, fără niciun fel de plan sau structură de afaceri, și așteaptă 
sute de mii de euro doar pentru acea idee. lar cei care oferă bani ca 
business-angels nu sunt nici ei mult mai experimentați, așa că fie nu 
văd oportunităţile reale, fie investesc în false oportunităţi, pentru că 
nu studiază problemele suficient de atent și își închipuie că, dacă au 
avut succes în trecut cu o afacere, va fi la fel de simplu și cu urmă- 
toarea (nu este !). Nu în ultimul rând, atât timp cât Bursa, imobiliarele 
și alte investiții pasive sau cvasipasive au generat randamente 
aparente foarte bune în România, mulți oameni cu bani au fost tentaţi 
să meargă mai curând pe acest „easy-way”, decât să investească, 
mult mai riscant, în business, alături de alți antreprenori. lar în 
momentul în care balonul acestor investiţii cum au fost cele din 
imobiliare s-a spart, mulţi dintre oamenii care ar fi putut deveni 

business-angels au rămas ei înșiși fără lichidităţi, blocaţi în tot felul 
de plasamente în terenuri situate undeva departe, fără vreo valoare 
sau posibilitate de lichidizare. Așa că, nici până în 2008 și nici după 
acest an situația nu s-a schimbat prea mult în România, din punct de 
vedere al prezenţei pe piață a unui segment de business-angels, 
aceștia fiind în continuare o prezenţă foarte discretă... 


Cum poate fi contactat un business-angel și cine sunt aceștia ? 
Ei bine, între business-angel și antreprenor nu există posibilitatea de 
contact formalizat sau instituționalizat (există niște încercări de a 
crea cluburi de Business Angels în București, dar nu e încă nimic 
foarte specific), ci doar o abordare informală. Însă antreprenorii care 
chiar vor să aibă succes în afaceri și care sunt suficient de inteligenţi, 
motivaţi și determinaţi vor găsi probabil calea de a apela la business- 
angel, dacă aceasta este soluția de finanțare potrivită pentru ei. 


Trebuie spus foarte clar că un business-angel nu este o persoană 
care are o „etichetă“ vizibilă pe care scrie „business-angel”. Directorul 
financiar al companiei la care lucrezi, care a făcut tranzacţii foarte 
bune pe bursă în ultimii 5 ani câștigând milioane cu inteligenţă și 
puţin noroc, ar putea fi (sau ar putea juca rolul) unui business-angel. 
Patronul supermarket-ului din cartier, care tocmai a fost cumpărat 
de o rețea internațională, primind 3 milioane în tranzacţie, este și el 
un posibil business-angel („știe” business, are bani și probabil vrea 
să investească din nou în afaceri noi). La limită, chiar și vecinul care 
a câștigat 3 milioane la loterie ar putea deveni și el un business-angel, 
chiar dacă nu a făcut vreodată afaceri, până acum. 


Pentru un antreprenor este important, în măsura în care se 
gândește la obținerea unei finanţări de la un business angel, să 
înţeleagă ce așteaptă acest business-angel de la antreprenor și ce 
anume va aprecia acesta, atunci când va lua decizia de a finanța (sau 
nu) proiectul propus de un antreprenor: 

- Primul lucru care contează pentru un investitor business-angel, deși 
nu întotdeauna suficient de clar precizat, este experienţa 
antreprenorului în domeniul în care se încadrează proiectul de 
afaceri propus. Să nu uităm că investitorul business-angel nu are 
probabil prea multe cunoștințe legate de acea afacere sau de acel 
domeniu de activitate, așa că dacă nici antreprenorul nu are 
experienţă în chiar domeniul în care va dezvolta afacerea, e puțin 
probabil că cineva ar putea investi pe astfel de premise (mai puțin 
acei business-angels care investesc doar în zona lor de expertiză, 
dar chiar și aceștia NU vor investi decât alături de un profesionist 
în domeniu, deci tot la aceeași concluzie ajungem); iar la acest 
punct, mulți antreprenori lipsiți de experienţă spun „eu sunt tânăr 
și nu aș putea să am experienţă”; evident, răspunsul corect ar fi 
„atunci mai adună ceva experienţă specifică și revino când crezi 
că știi foarte bine despre ce vorbesti, altfel pierdem amândoi 
timpul”; este de neimaginat cum unii oameni nu văd lucruri 
simple, chiar când acestea parcă îi lovesc în față; au venit mulți 
așa-ziși antreprenori care aveau zero experiență despre domeniul 
în care voiau să dezvolte o afacere și nici măcar nu se gândiseră 
că ar putea să lucreze câteva luni într-o firmă de profil, să înveţe 
un minim de cunoștințe despre domeniu, înainte de a începe o 
afacere pe cont propriu; dar este chiar și mai rău, mulți dintre ei 
nu se obosiseră măcar să studieze niște resurse Internet despre 
acel domeniu, resurse disponibile azi la distanţă de un click ! 


- Continuând puţin ideea de la punctul anterior, nu doar experiența 
în domeniu a antreprenorului este analizată de business-angel, 
dar și realizările concrete până în prezent ale acestuia în domeniul 
respectiv (sau măcar în general); acest al doilea pas de verificare 
este necesar, deoarece sunt oameni care lucrează o viaţă în același 
domeniu de activitate, însă tot nu înțeleg mare lucru din acel 
domeniu, așa că ar fi bine ca în domeniul vostru să aveţi deja nu 
doar o activitate oarecare, dar și niște realizări; sau, dacă vârsta 
este încă foarte tânără și nu ați avut timpul fizic necesar pentru a 

obține niște realizări semnificative în acel domeniu, măcar să aveţi 
anumite realizări în general care să dea încredere unui investitor 
că veți putea avea realizări și în afacerea pe care o demaraţi (poate 
niște realizări în facultate, pe diverse proiecte studențești, sau în 
organizații studențești, sau în alte ONG-uri, sau într-un job part- 
time în timpul facultăţii, sau alte asemenea realizări) 


- Foarte importantă pentru un business-angel este reputaţia antre- 
renorului, ca și etica acestuia, atât în afaceri, cât și în viaţa privată; 
ÎNCREDEREA este liantul esenţial care face posibilă colaborarea 
între un business-angel și un antreprenor; spre deosebire de bănci 
sau fonduri de investiţii, unde deciziile sunt impersonale, sunt 
ale unei instituții, în cazul unui business-angel, decizia este foarte 
personală, acel om va investi banii săi în afacerea unui antreprenor, 
ceea ce nu poate în niciun caz să facă dacă nu are încredere în 
antreprenor ca om, ca etică și reputaţie. Și nu vă gândiţi că aceste 
lucruri nu se pot afla ușor; mai ales în zilele noastre, în care 
informaţia, atât cea socială, cât și cea personală, este propagată 
cu viteza gândului de reţelele de socializare și de Internet în 
general, să nu vă miraţi dacă, înainte de a confirma investiţia, un 
business-angel nu va analiza cu mare atenţie pagina voastră de 
Facebook, poză cu poză, iar dacă unele vă prezintă în situații 
discutabile, s-ar putea să fie cauza pentru care pierdeţi o astfel de 
oportunitate... 


- Commitment sau asumarea necondiționată de către antreprenor a 
unui risc alături de business-angel, în respectivul proiect. Revin la 
exemplul din Arena Leilor, cu acel antreprenor care, ca mulți alţii, 
nu înțelegea de ce ar trebui să riște și el ceva (bani, casa personală, 
orice altceva) în afacere, alături de business-angel. Dacă nu există 
această asumare clară a responsabilității față de modul cum 
evoluează afacerea, „garantată“ cu banii pe care el însuși i-a investit 
sau cu garanţiile personale pe care le-a dat, antreprenorul nu va fi 
deloc motivat să ducă mai departe afacerea atunci când lucrurile 

vor părea dificile și, nu de puține ori, în asemenea situaţii dificile, 
antreprenorii se retrag și, cu o expresie consacrată, „îl dau cheile 
afacerii investitorului business-angel”. Problema este că niciun 
business-angel nu își propune să rămână singur cu o asemenea 
afacere pe cap (și oricum nu ar ști ce să facă într-o asemenea situaţie, 
pentru că nu are experienţă în acel domeniu și poate nici timp să se 
dedice restructurării afacerii), iar dacă antreprenorul nu a arătat 
de la bun început commitment, sunt șanse mari ca o asemenea situație 
neplăcută să se întâmple cândva, pe parcurs... 


- Pasiunea cu care antreprenorul abordează afacerea. Sunt unii 
antreprenori care chiar te captivează cu pasiunea pe care o pun 
nu doar în modul cum își prezintă sau susțin proiectul de afaceri, 
ci și cu pasiunea extraordinară pe care o pun acolo, în afacerea 
reală, zi de zi ! Este greu să nu vrei să colaborezi cu astfel de oameni 
deosebiți, iar dacă și aspectele financiare ale proiectului sunt în 
regulă, nu mai există prea multe obstacole în calea semnării unui 
parteneriat de investiții. Dimpotrivă, un antreprenor care nu pune 
el însuși multă pasiune nu este deloc convingător pentru un 
business-angel. Prefer un antreprenor pasionat, chiar încăpățânat, 
care crede în viziunea lui și uneori pare chiar exagerat în această 
credință, unui antreprenor șovăielnic sau nesigur, căruia îi dai 
peste cap planul de afaceri din două întrebări sau observaţii, și 
care, în plus, e foarte fericit să fie de acord cu tine, să își schimbe 
eventual toată gândirea și planul de business, doar ca să obțină 
finanțare. Asemenea antreprenori nu vor avea niciodată succes și 
le recomand tuturor colegilor mei care fac investiţii business-angel 
să se ferească de asemenea „exemplare”... 


- Chimia între antreprenor și investitor este și ea foarte importantă ! 
Așa cum am mai precizat în această carte, o investiție făcută din 
bani personali, într-o structură informală, este o investiţie în care 
te implici mai mult decât ar face-o un fond de investiții sau o 
bancă, or, în această situaţie vei avea, chiar dacă nu pe o bază 

zilnică, o relație destul de intensă cu antreprenorul sau antrepre- 
norii care deţin și conduc acea afacere. Iar o astfel de investiţie, 
pe lângă calculele de risc vs. randament și toate celelalte consi- 
derații teoretice, va fi totuși o parte din viaţa ta, cel puţin în 
următorii ani, până la un exit sau la trecerea companiei într-o altă 
etapă de dezvoltare. Și, ca business-angel, te întrebi dacă vrei să 
petreci fie și o fracțiune a acelor ani următori cu o persoană cu 
care nu ai deloc chimie bună. La fel ca într-un mariaj, cred că 
acest aspect contează destul de mult în orice decizie luată de un 
business-angel. Pe lângă faptul că ne dorim să facem lucruri care 
să ne aducă plăcere, și nu neplăcere, lipsă de chimie poate 
contribui în mod substanţial la un posibil eșec al investiţiei, pentru 
că din cauza acestei lipse de chimie (vorbesc în parte și din 
experienţa proprie) este posibil să te implici mai puţin decât ar trebui 
în acea afacere, să ai mai puţină încredere în deciziile acelui 
antreprenor și să le contești mai mult (chiar dacă sunt poate cele 
corecte), iar de aici până la o dezaliniere semnificativă între cei doi 
parteneri (antreprenor și business-angeli) nu mai e decât un pas... 


Aceasta este o carte pentru antreprenori, așa că, în continuare, 
am să încerc să listez mai jos și lucrurile cele mai importante pentru 
un antreprenor, atunci când ia decizia să aducă în companie un 
investitor business-angel. Sigur că, într-o analiză superficială, mai 
ales în perioada de start-up, oricine vine cu bani în afacere pare bine- 
venit, dar în realitate am constatat că dacă investitorii business-angel 
au niște reguli destul de clare cu privire la ce caută într-un antreprenor 
pentru a investi în el (reguli pe care le-am descris mai sus), un proces 
similar, în oglindă, ar trebui să aibă loc și în cazul antreprenorilor. 
Ce ar trebui să analizeze ei, cum anume ar trebui să aleagă investitorul 
potrivit ? Asta evident în cazul, care pare oarecum privilegiat, că un 
astfel de antreprenor la start-up ar avea chiar posibilitatea să aleagă 
dintre mai mulți business-angels pe cel mai potrivit. Sună puţin 
exagerat, dar, în realitate, nu vom ști niciodată, nici în viața personală 
și nici în cea de business sau socială, „cine alege pe cine”. lată aici 

câteva criterii de bază pentru ca antreprenorii să poată face alegerea 
cea mai bună, dacă au posibilitatea: 


1. Alegeţi un investitor business-angel care să aibă gradul potrivit 
sau dorit de voi în ceea ce privește implicarea în afacere: sunt 
antreprenori care, mai ales la început de drum, preferă un business- 
angel extrem de activ, chiar hands-on în afacere, care să îl ajute, să îl 
ghideze pe partea de strategie, dar uneori chiar și în zona de opera- 
țiuni; dimpotrivă, sunt antreprenori care preferă un business-angel 
mai puțin implicat în activitatea operațională, care să participe doar 
Ja deciziile importante. În funcție de aceste obiective ale fiecărui 
antreprenor, poate fi găsit și profilul potrivit de business-angel (iar 
informațiile pot fi obținute în principal de la companiile deja aflate 
în portofoliul acelui business-angel și de la antreprenorii cu care a 
lucrat în trecut). 


2. Încercaţi să găsiți un business-angel care a investit deja cu 
succes și în alte proiecte similare (ca industrie, tip de activitate etc.) 
cu cel pe care îl dezvoltați voi acum. Va fi mult mai simplu pentru el 
să înțeleagă afacerea voastră și va fi mult mai simplu pentru voi să 
colaboraţi cu el pe parcursul derulării investiţiei. Pentru aceasta, 
încercați să aflaţi detalii despre portofoliul de investiții al acestui 
business-angel, să vedeți care dintre celelalte companii de portofoliu 
au profile asemănătoare. Nu ezitaţi să întrebaţi chiar alți antreprenori 
care lucrează cu același business-angel cât de bine colaborează, cât 
de bine înțelege afacerea etc. 


3. Alegeţi investitorul potrivit ca valoare a finanţării. În piețele 
de investiții mature (cu precădere în SUA, dar și în Marea Britanie), 
business-angels sunt deja destul de bine structuraţi nu doar ca 
domeniu de investiţii, dar și ca sume pe care le investesc: astfel, există 
investitori business-angel de seria A sau „seed” (vom mai vorbi 
despre acest tip de finanţare), care investesc sume mai mici în proiecte 
mai numeroase (cu un grad de risc mai mare, dar și cu un potenţial 

de randament foarte mare), așa cum există business-angels de serie 
B sau de sume mai mari (uneori chiar peste 1 milion de dolari pe 
proiect) și există și super-angels, adică investitori care pot merge mult 
mai sus ca sume investite, după cum există și cluburi sau sindicate 
de business-angels, care pot investi împreună sume semnificative 
într-un start-up (din păcate așa ceva încă nu există și în România). 
Nu mergeţi cu solicitarea unei investiții de 10-20 mii euro la un 
business-angel care nu investește decât sume mult mai mari și, 
alternativ, nu propuneţi o investiţie de jumătate de milion de euro 
unui business-angel despre care știți că nu investește decât maximum 
90 mii euro pe proiect. 


4. Căutaţi business-angels „cât mai aproape de casă”. De fapt, și 
ei vor căuta același lucru. Pentru un business-angel, să investească 
la mare distanţă înseamnă creșterea semnificativă a costurilor 
(deplasări, ședințe de board, discuții cu echipa) dar și a riscurilor 
(mai departe înseamnă mai puţin sub control). Dar și pentru un 
antreprenor este mai bine să aibă un investitor cât mai aproape de 
casă, deoarece revenind la elementul esenţial care duce la o astfel de 
investiție business-angel (și care este ÎNCREDEREA), această 
încredere prezintă o variaţie invers proporțională cu distanţa dintre 
antreprenor și business-angel: cu cât distanța este mai mare, cu atât 
încrederea va fi mai mică. Ca antreprenor, vreţi un business angel 
din zona voastră locală și pentru faptul că, în realitate, acest business- 
angel local vă poate ajuta mult mai bine în perioada de start-up, 
decât unul aflat la mare distanţă. 


5. Și pentru că vorbim despre cum vă poate ajuta un business- 
angel, ultimul și cel mai important criteriu de alegere a celui mai 
potrivit business-angel este „ce poate aduce în afară de bani ?” Sigur 
că este o întrebare foarte normală, deoarece un business-angel ar 
trebui să aducă în afacere mai mult decât bani: ar trebui să poată 
ajuta cu contacte utile, cu promovare, cu imagine și credibilitate (în 

discuţia cu un furnizor sau cu o bancă, de exemplu !), pe lângă suma 
de bani pe care o furnizează. Foarte important este și faptul că, dacă 
îl convingeţi să investească, veți obține de fapt toate celelalte avantaje 
ca un „bonus” de la business-angel, deoarece va fi atunci și interesul 
lui ca afacerea să meargă bine și va contribui cu orice poate aduce 
valoare. Dar dacă este un business-angel care nu are contacte sau, 
mai rău, dacă e o persoană cu un trecut dubios sau cu bani realizaţi 
în mod ilegal, riscaţi să primiţi niște bani și, odată cu ei, să luați și 
toate minusurile pe care un astfel de investitor le poate aduce 
(neîncrederea băncilor și a furnizorilor, poate chiar și a clienţilor; 
decizii împotriva businessului, deteriorarea imaginii companiei etc.) 


Ca la orice alt tip de finanţare, și în finanţarea de tip business- 
angel trebuie înțelese cât mai bine care sunt momentele potrivite pentru 
o astfel de finanțare, sumele, structurile de finanţare și condiţiile 
stabilite cu investitorul. De exemplu, pentru sume seed foarte mici 
(de ordinul 10-20 mii euro) nu aș recomanda unui antreprenor să 
meargă către un business-angel, deoarece nu cred că va fi o investiție 
eficientă la acest nivel. Pentru sume de acest ordin, în general antre- 
prenorii ar trebui să poată să găsească resurse proprii sau interne de 
finanţare, în funcție de tipul afacerii și stadiul în care se află. 


Iar alte soluţii sunt de găsit în concursurile de proiecte start-up 
cu diverse premii în gama 5-50 mii euro, care sunt tot mai numeroase 
și care pot oferi o astfel de finanţare utilă la început, ca un prim pas, 
după care discuţia cu un business-angel (sau chiar cu un fond 
venture-capital) poate fi direcția potrivită. Sau o schemă de micro- 
creditare, sau alte soluţii care să nu implice, la un nivel atât de inci- 
pient, un partener financiar în afacere. 


La final, dacă punem împreună ce vor investitorii business-angel 
de la antreprenori și ce ar trebui să analizeze antreprenorii atunci 
când aleg un business-angel, iată pe scurt ce contează pentru un 
business-angel: 

O experiența specifică a antreprenorului 

O realizările anterioare în domeniu (sau în alte domenii) 
O reputația personală, etica antreprenorului 

O commitment-ul sau asumarea riscurilor afacerii 

O pasiunea cu care abordează afacerea 

O chimia pe care o poate avea cu investitorul 


Și acum, iată ce ar trebui să conteze pentru un antreprenor: 


O gradul de implicare a investitorului în afacerile finanțate 
ca business-angel 

O succesul înregistrat de business-angel în trecut în proiecte 
similare | 

O să fie investitorul potrivit ca valoare a finanțării pe care o 
acordă de obicei 

O să fie un investitor cât mai aproape de casă 

O să poată aduce valoare cât mai mare în afacere, în afară de 
banii pe care îi finanţează 


Q] Bâncile: bani ieftini sau bani scumpi ? 


Facem un scurt intermezzo între două tipuri de investitori financiari 
(business-angels și fonduri de investiţii), pentru a vorbi puţin și despre 
finanțarea bancară, un tip de finanțare care, de obicei, apare în strategia 
financiară a unei companii înainte de o discuţie cu un fond de investiţii 
și, de cele mai multe ori, după ce a fost obţinută o primă rundă de 
finanţare de la un investitor 3P sau de la un business-angel. 


Gândirea cu privire la finanţarea bancară este foarte polarizată, 
din câte am observat. Există un număr foarte mare de antreprenori 
care spun că finanţarea bancară este extrem de scumpă, dar există și 
un număr (mult mai mic, ce e drept) de antreprenori care susțin că 
finanţarea bancară este cea mai ieftină finanţare. Evident, aceste lucruri 
trebuie nuanţate și în funcție de ţara în care ne aflăm, ca și de situația 

specifică a pieţei financiare relevante. Spre exemplu, în România, 
putem spune fără teama de a greși că în general costurile reale ale 
creditelor sunt prea mari, ca dobânzi și costuri totale, față de alte piețe 
financiare din Europa sau din lume, indiferent dacă aceste credite sunt 
contractate de companii în lei, euro sau chiar în valute mai „exotice“. 
Așa încât avem un element de comparaţie și, prin prisma comparaţiei 
cu alte pieţe, creditele bancare sunt mai scumpe în România pentru 
afacerile antreprenoriale, față de același tip de credit contractat de 
afaceri antreprenoriale din alte țări europene. 


Dar cum sunt aceste credite, din punctul de vedere al „costului 
total”, față de alte tipuri de finanțare pe care un start-up antrepre- 
norial le poate accesa ? Ei bine, la această întrebare răspunsul s-ar 
putea să fie unul greu de acceptat la prima vedere: finanțarea bancară 
este, totuși, cea mai ieftină variantă de finanţare, pentru că este cam 
singurul tip de finanţare, în afară de banii proprii, pentru care 
finanţatorul nu solicită părți din companie (acţiuni, instrumente 
convertibile, alte tipuri de participaţii). Și pentru că singurul cost 
este o dobândă (plus costurile de management și administrare, cu 
care trebuie să fiți oricum foarte atenţi, pentru că acolo pot apărea 
cele mai mari probleme), putem spune că acești bani sunt totuși bani 
ieftini, deoarece ne permit, ca antreprenori, să rămânem în continuare 
stăpâni 100% pe propriul nostru business (și să ne și bucurăm, tot 
100%, de roadele acestui business, dacă afacerea va fi profitabilă). 
Deși aici apare deja un caveat, în sensul că majoritatea băncilor, mai 
ales când finanţează un start-up, vor pune tot felul de condiţii care 
limitează de exemplu distribuţia de dividende sau alte acţiuni pe 
care antreprenorii ar dori să le întreprindă, cel puţin atât timp cât 
creditul nu este rambursat către bancă. 


Putem încerca, de fapt, să facem o comparaţie și între varianta 
unui credit bancar și cea a utilizării unor sume personale de bani 
pentru dezvoltarea afacerii. Și aici există două „școli“ de gândire în 
rândul antreprenorilor: sunt unii care nu apreciază deloc ideea de a 

plăti dobânzi unei bănci și atunci fac tot posibilul pentru a evita o 
situaţie în care să contracteze un credit bancar, chiar atunci când 
activitatea lor și rezultatele de bilanţ ale companiei ar justifica 
acordarea unui astfel de împrumut; sunt pe de altă parte antreprenori 
care apreciază foarte mult sumele provenite din credit bancar, chiar 
dacă acestea creează o îndatorare suplimentară a companiei, deci o 
presiune în plus, deoarece acești antreprenori spun că sunt mai 
eficienţi în asemenea contexte, puși sub presiune, mai curând decât 
atunci când lucrează cu banii proprii și nu au niciun fel de probleme 
și de emoții. În plus, la o analiză mai cinică, orice ban personal pe 
care îl investești în afacere este un ban pe care îl riști 100% în acea 
afacere. Dacă ne gândim însă la un credit bancar, riscul este limitat 
de tipul de colateral (garanţiile oferite) și de structura contractului 
de credit. 


Să spunem că două companii antreprenoriale, A și B, sunt în 
poziţii identice într-un anumit moment, iar compania A decide să se 
capitalizeze suplimentar prin aport în numerar de la antreprenor, în 
timp ce, în același moment, compania B decide să contracteze un 
credit bancar pentru a se finanța în continuare. Să presupunem, în 
plus, pentru comparabilitate, că cei doi antreprenori aveau, înainte 
de această operațiune, sume egale de bani disponibile. Mai mult, să 
spunem că suma luată drept credit de compania B este egală cu suma 
ce reprezintă mărire de capital la compania A și în același timp este 
egală cu suma de bani pe care fiecare dintre antreprenori o avea 
disponibilă. Astfel, după mărirea de capital, antreprenorul care deține 
A nu mai are niciun ban, în timp ce în cazul B, antreprenorul are în 
continuare toți banii personali disponibili. Să mergem mai departe 
cu raționamentul și să presupunem că, din cauza crizei economice, 
ambele companii dau faliment. În cazul companiei A, antreprenorul 
nu va mai recupera niciun ban și va rămâne practic falit și în plan 
personal, în timp ce în cazul falimentului B, banca va trebui să încerce 
să își recupereze cât mai mult din creanţa neperformantă, în timp ce 
antreprenorul va avea în continuare bani disponibili, pe care nu îi 

datorează nimănui și cu care poate, de exemplu, să înceapă o nouă 
afacere. lată cum, deși la o prima analiză varianta capitalizării prin 
resurse proprii pare mult mai ieftină decât cea a finanţării pe credit 
bancar, se poate vedea că, cel puţin într-un scenariu negativ, cea de-a 
doua variantă este, din punctul de vedere al costului total, mult mai 
ieftină pentru antreprenor... 


Să nu fiu greșit înţeles: eu nu susțin aici că cea mai bună este 
varianta finanţării prin credite bancare, pentru orice sume, în orice 
moment al dezvoltării afacerii și în orice condiții impuse de o bancă 
sau de alta. Spun doar că, spre deosebire de ceea ce ne-ar putea indica 
intuiţia, creditele bancare sunt totuși mai ieftine decât ne imaginăm 
noi. Și pentru că vrem să vedem probabil cât, cum și când ne putem 
îndatora bancar, ca afacere antreprenorială, trebuie să vorbim puţin 
despre leverage. Leverage este o tehnică specifică domeniului financiar 
în care cineva, de cele mai multe ori o companie sau un investitor, 
multiplică rezultatele activităţii, fie prin multiplicarea profiturilor 
sau câștigurilor, fie, în scenariul negativ, prin multiplicarea pier- 
derilor, cel mai tipic mod de a genera efectul de leverage fiind prin 
contractarea de împrumuturi. 


În acest fel, presupunând că avem posibilitatea să punem niște 
bani la lucru cu un randament al capitalului de 30%, de exemplu 
într-o afacere antreprenorială care are o capitalizare inițială de 100 
mii euro, înseamnă că putem produce un randament de 30 mii euro 
la finalul anului. Dacă însă, pe lângă cele 100 mii euro capital inițial, 
mai împrumutăm încă 100 mii euro de la bancă, atunci la finalul 
anului, randamentul operaţional se poate dubla până la 60 mii euro, 
fără alte modificări în finanţarea sau activitatea companiei ! lar 
această dublare înseamnă leverage. Sigur, dacă luăm în calcul și 
costurile creditului (să spunem că avem de plată o dobândă anuală 
de 10% pentru simplitatea calculului), atunci achităm 10 mii de euro 
ca dobândă bancară și rămânem cu un randament de 50 mii euro, 
ceea ce, oricum, înseamnă un leverage suplimentar de 66% față de 

randamentul inițial obținut. Deși oricum, majoritatea analiștilor 
financiari se vor opri la randamentul înainte de costurile financiare, 
deci înainte de dobândă, și vor vedea o dublare chiar acolo unde un 
antreprenor vede mai puţin, din cauza acestor costuri financiare. 


Evident, această formulă funcționează bine numai dacă randa- 
mentul companiei este semnificativ mai mare decât dobânda bancară. 
Dacă, spre exemplu, randamentul este sub dobânda bancară, atunci 
efectul de leverage poate intra în roșu (adică se transformă în procent 
negativ) și apare un cerc vicios pentru companie: cu cât împrumută 
mai mulți bani, cu atât compania realizează pierderi mai mari. Acesta 
este ciclul fără ieșire care se încheie de obicei cu falimentul companiei 
care a intrat într-un asemenea doom-loop... 


_] Fonduri de investiții: următoarea etapă de dezvoltare 


Fondurile de investiții (și am inclus aici atât fondurile de tip 
venture-capital, cât și pe cele de tip private-equity) pot apărea doar 
mai târziu în dezvoltarea unui start-up antreprenorial. Cu toate 
acestea, cred că acest tip de investitor este unul dintre cei mai impor- 
tanți din întreg ciclul de finanțare al unei afaceri, poate și pentru 
faptul că este, de obicei, ultimul investitor în ordine cronologică 
înainte de o vânzare finală către un strategic (o situaţie de exit), sau 
înainte de o listare publică la bursă (un IPO). Și pentru că sunt atât 
de importanți în ceea ce privește finanţarea și dezvoltarea afacerilor 
(dar uneori sunt responsabili și de distrugerea acestora), cred că este 
util să începem cu puţină istorie despre Fondurile de investiţii. 


Dacă vrem să identificăm momentul în care a fost dat cu adevărat 
startul în ceea ce privește investiţiile de tip private-equity, putem 
merge înapoi în timp până la începutul secolului al XIX-lea, mai precis 
în 1901, când achiziția oțelăriilor lui Andrew Carnegie de către J.P. 
Morgan a marcat probabil prima tranzacţie majoră de private-equity 
din lume, respectiv un buyout. 

În mod structurat însă, fondurile de investiții au apărut imediat 
după încheierea celui de-al Doilea Război Mondial, atunci când, mai 
ales în SUA, nevoia de capital de expansiune era uriașă, companiile 
nu erau suficient capitalizate, în schimb aveau piețe de desfacere în 
creștere rapidă, atât cea națională din SUA, cât și tot mai multe pieţe 
internaționale care nu fuseseră accesibile companiilor americane 
înainte de război, dar acum, ca națiune victorioasă, puteau beneficia 
de noi deschideri pe aceste noi pieţe. În aceste condiții a început prima 
perioadă a investiţiilor de tip private-equity (și venture-capital), 
perioadă în care fondurile de investiţii erau destul de nestructurate 
și făceau în general investiții mici și sporadice. Cu toate acestea, în 
aceeași perioadă se pun bazele reale ale investiţiilor de tip venture- 
capital și private-equity mai ales în zona de tehnologie (în principal 
electronică și IT) și tot în acea perioadă se formează ceea ce avea să 
rămână și până în zilele noastre cel mai important cluster de investiții 
de acest gen din lume: Silicon Valley. Fonduri de investiții cum sunt 
Kleiner Perkins sau Sequoia Capital sunt cunoscute azi în întreaga 
lume, însă ele au luat fiinţă la începutul anilor '70, premergând astfel 
toate dezvoltările IT fabuloase din ultimii 40 ani, începând cu 
Microsoft și continuând cu Apple sau Google, ca să dăm doar câteva 
exemple de companii care au fost finanțate de investitori de tip 
venture-capital. În prezent, aproape că nu există companie impor- 
tantă din domeniul IT/Internet care să nu fi trecut măcar printr-o 
rundă de finanţare de tip venture-capital sau private-equity. 


Vorbind de venture-capital și private-equity, probabil că acum 
ar fi o bună idee să definim ce înseamnă fiecare dintre cele două 
tipuri de fonduri de investiţii, să vedem în ce fel se aseamănă și în ce 
fel sunt diferite ele: 


Fondurile de venture-capital sunt fonduri care investesc în 
companii aflate în stadiul inițial (early-stage), fie la start-up, fie în 
perioada care urmează după start-up, companii care au potenţial de 
creștere foarte mare. Fondurile venture-capital, ca orice investitor 

de acest gen, realizează profit preluând o parte din acțiunile 
companiei în care investesc și apoi valorificându-le în runde ulterioare 
de finanţare sau prin IPO. Investiţia de tip venture-capital este în 
general cea care urmează după investiţii de tip seed de la business- 
angels sau din alte surse și se situează în gama de peste un milion de 
dolari per proiect (în funcţie de tipul de fond și de piaţa relevantă, 
unele investiţii de venture-capital pot ajunge și la peste 10 milioane 
dolari sau mai mult). 


Fondurile de private-equity sunt vehicule colective de investiţii 
destinate să realizeze plasamente în equity (preluarea de acţiuni în 
companii) sau în alte instrumente de tip equity, în funcţie de strategiile 
de investiţii ale investitorilor. De obicei, structura unui fond de 
investiţii de acest gen este una de Limited Partnership sau LP 
(parteneriat cu răspundere limitată), iar sumele necesare fondului 
sunt adunate de la investitorii individuali și apoi gestionate de o 
firmă private-equity. În general, o singură firmă de private-equity 
gestionează mai multe fonduri separate de investiţii, în funcție de 
modul cum sunt acestea strânse de la investitori (fac aceste precizări 
deoarece de multe ori nu este clară diferenţa între fondul de investiţii 
propriu-zis și firma de private-equity care îi face managementul). 
Fondurile de private-equity realizează profituri din vânzarea 
ulterioară, la un preț mai mare, a participaţiilor în companii (fie prin 
vânzare de tip exit către un strategic, fie prin IPO sau prin alte metode 
de vânzare a acţiunilor deţinute). 


Din aceste profituri, firma de management primește o cotă-parte 
numită carried interest, dar numai dacă generează un randament peste 
un anumit hurdle-rate sau randament minim. Ca moment și dimen- 
siune a investiţiei private-equity, aceasta se adresează companiilor 
aflate la un moment mai îndepărtat de start-up, respectiv în mo- 
mentul în care compania este în plină dezvoltare și are nevoie de 
capital de expansiune, iar sumele investite într-o companie sunt de 
ordinul zecilor de milioane de dolari. Până nu demult, fondurile de 

private-equity foloseau foarte mult leverage în majoritatea 
tranzacţiilor lor, prin atragerea de finanţări bancare suplimentare 
pentru preluări de capital în diverse companii, asemenea tranzacții 
fiind denumite LBO's (Leveraged BuyOuts). După mai multe 
evenimente care au distrus încrederea în astfel de mecanisme în anii 
'90, această tendinţă s-a diminuat, însă ea a revenit puternic în atenţia 
investitorilor în anii 2000, până la criza economică recentă, când 
formulele LBO au început din nou să fie abandonate sau, în orice 
caz, leverage-ul propriu-zis (ca raport între sumele atrase și sumele 
proprii) a scăzut foarte mult. 


lată așadar că atât când vorbim despre venture-capital, cât și 
despre private-equity, sunt multe asemănări, pentru că ambele 
investesc sume destul de mari care nu sunt potrivite pentru companii 
foarte mici sau în stadiu foarte incipient și sunt interesate de o 
materializare a randamentului după un anumit interval de timp, de 
cele mai multe ori prin vânzarea participaţiilor într-o tranzacție de 
exit. Există și mici deosebiri, mai ales în ceea ce privește stadiul de 
investiții (venture-capital investind în general într-un stadiu mai 
apropiat de start-up, de unde probabil și noţiunea de „venture“, care 
sugerează printre altele și un grad de risc mai ridicat al companiei- 
țintă, în timp ce private-equity investește în companii mai bine 
dezvoltate și cu un grad mai mic de risc) și în ceea ce privește sumele 
investite (de la milioane la zeci de milioane de dolari). 


Am făcut o descriere mai detaliată a modului cum funcţionează 
aceste structuri de investiţii deoarece, în ciuda faptului că folosesc 
frecvent cuvinte ca private-equity, mulți antreprenori nu înțeleg de 
fapt cum funcționează aceste fonduri și din această cauză au mari 
probleme în a relaționa cu aceste instituţii, chiar atunci când ar putea 
beneficia de finanţări de tip venture-capital sau private-equity. Eu 
personal am realizat cu adevărat existenţa acestui tip de investitori 
în România (și în estul Europei) la sfârșitul anilor '90, când compania 
noastră era deja un lider de piaţă local și începusem deja să ne 

dezvoltăm în mai multe țări din regiune, așa încât ne întrebam care 
ar fi investitorii potriviţi cu care să continuăm, în același ritm sau 
chiar mai rapid, această dezvoltare. Până la acel moment, după 
începutul afacerii care a fost bazat pe surse proprii, pe foarte mult 
bootstrapping și pe unul dintre „cei trei P”, trecusem rapid în stadiul 
în care firma era, ca să spun așa, „bancabilă” (primii ani de activitate 
profitabili, creștere rapidă, active care puteau fi puse garanţii) și am 
început să ne dezvoltăm folosind și această sursă de finanţare, creditul 
bancar. 


Câţiva ani mai târziu, după ce extinsesem și structurasem cât 
mai eficient liniile de credit bancar, pentru a trece în următoarea etapă, 
am realizat că nu mai era cazul să continuăm dezvoltarea „pe 
datorie”, așa că era nevoie de un alt tip de finanţare, de la un investitor 
instituțional. Așa am ajuns la ideea cooptării ca investitor a unui 
fond de venture-capital sau private-equity și am început să batem la 
cele câteva uși ale fondurilor de investiţii cu activitate în România în 
anii '90. Ceea ce este de remarcat e faptul că, mai bine de un deceniu 
mai târziu, cam toate acele fonduri de investiţii cu care am discutat 
în acei ani sunt încă în piaţă și sunt fonduri de investiții foarte active 
și în prezent. lată deci că un fond de investiţii, deși are uneori această 
aparenţă oportunistică, este totuși o structură gândită pe termen lung 
(de obicei pe 10 ani iniţial, cu prelungiri ulterioare în funcţie de 
rezultatele atinse) și cu o abordare strategică a unei pieţe (naţionale, 
regionale sau poate sectoriale, dacă este un fond cu un profil clar 
sectorial de investiţii). 


În acel moment, nici eu nu știam mare lucru despre fondurile de 
investiţii, dar aveam să aflu, în următorii ani, tot felul de informaţii, 
unele plăcute, altele mai puţin plăcute, despre modul cum operează 
aceste structuri de investiţii. Și iată ce cred că ar trebui să știe fiecare 
antreprenor care vrea să atragă un fond de investiții ca asociat/ 
acționar în companie: 

w 1. Momentul când e bine să demarezi discuţiile cu un fond de 
investiții 


Nu există în realitate un „moment perfect” să abordezi un fond 
de investiții, dar ideal ar fi să începeţi cu cel puţin 1-2 ani înainte de 
perioada în care compania ajunge să epuizeze alte căi de dezvoltare 
organică și ar putea avea nevoie rapidă de o injecție de cash de la un 
astfel de fond de investiţii. De ce să începeţi mai din timp ? Pentru că 
relaţia cu un fond de investiţii este asemănătoare cu situaţia în care 
faci curte unei femei mai mult timp înainte de a-i cere mâna și de a 
pronunța măcar „logodna” (ceea ce ar însemna, în situația investiţiilor 
de private-equity, că semnaţi un term-sheet sau un pre-acord și intrați 
în faza de due-diligence, adică acea fază în care fondul de investiții își 
trimite oamenii să verifice dacă „nurii” pe care i-aţi arătat în perioada 
de tatonare sunt autentici și nu rezultatul unor „operaţii estetice”). lar 
o astfel de relație trebuie abordată cu grijă și crescută gradual. 

lată de ce, nu e nicio problemă să bateţi la ușa unui fond de 
investiții cu mai mult timp înainte de a fi pregătit pentru o astfel de 
investiție, doar pentru a le arăta că existaţi în piaţă, că sunteţi o 
companie care crește repede și că aveţi niște obiective ambiţioase pe 
care sunteți pe cale să le îndepliniţi. Veţi fi surprinși să vedeţi cât de 
simplu va fi să aveţi asemenea conversații cu manageri ai fondurilor 
de investiții (mai ales acum, când evident nu au prea mult de lucru). 
Va fi mult mai ușor după aceea, cunoscând acești oameni și cunos- 
când mai bine sistemul în care operează, să realizaţi o tranzacție bună 
pentru voi și compania voastră. 


w> 2. Importanța oamenilor cu care negociezi detaliile tranzacţiei 


__ Din păcate, în fondurile de investiţii, ca în orice companie, lucrea- 
ză tot niște oameni, nu sunt nici acolo supraoameni. lată de ce, uneori 
este destul de dificil pentru un antreprenor de calibru mare, sau măcar 
cu o viziune de excepţie, să lucreze eficient cu unii dintre acești 
oameni, mai ales cu acei manageri de investiții care sunt extrem de 

birocraţi și pentru care nu contează nimic altceva în afară de modul 
cum arată spreadsheet-ul cu cifre (dar se poate și mai rău, sunt unii 
care nici măcar ei nu înțeleg acele cifre, deși asta le este de fapt 
meseria !). lată de ce, dacă începeţi să „curtaţi” fonduri de investiții 
cu ceva timp înainte de a avea efectiv nevoie de un astfel de partener, 
aveţi marele privilegiu să cunoașteți mai bine și oamenii care lucrează 
în aceste fonduri de investiţii. 


Dacă nu știți unde îi găsiți, mergeţi la orice eveniment de business 
care are ca focus activitatea de venture-capital sau private-equity și 
vor fi acolo, deci îi veți putea contacta și cunoaște. Apoi, indiferent 
cât de bine (sau de rău) ar fi cotat un fond de investiţii, încercaţi să 
identificați persoana cu care, în cazul unei tranzacții, aţi colabora pe 
o bază permanentă (mai precis, persoana sau persoanele din acel 
fond de investiţii care vor intra după tranzacție ca directori în 
Consiliul de administraţie sau în Board). Din experiența mea, acelea 
vor fi cele mai importante persoane pentru compania voastră în toată 
perioada cât veţi avea un fond de investiţii alături. lar acele persoane 
vor fi în mare măsură responsabile de succesul, dar și de potenţialul 
eșec al companiei voastre, pentru că ei vor fi o parte importantă din 
orice decizii majore ale companiei, în noua structură. 


Așa că gândiţi-vă de două ori înainte de a vă „căsători” cu acești 
oameni: sunt ei oameni cu care aţi putea lucra pe termen lung, înțeleg 
ei businessul vostru, sunt ei decision-makers, astfel încât să nu așteptați 
la nesfârșit orice decizie de la fond ? Și, nu în ultimul rând, sunt ei 
oameni cu care v-ar face plăcere să staţi la o bere ? Chiar dacă pare 
trivial, e un element important de analiză, vă asigur (pentru antre- 
prenorii femei, înlocuiţi eventual „bere” cu „ceai” sau „cafea“, con- 
ceptul rămâne același, însă din nu știu ce motiv, se pare că lumea 
fondurilor de investiţii rămâne totuși „a men's world”, marea 
majoritate a celor implicați în private-equity sunt bărbați). Faceţi cu 
ei acest test al unui bruderschaft și vedeţi cum se descurcă. 

Eu am avut șansa să lucrez cu cele mai valoroase fonduri de 
investiții internaționale care sunt active pe piața din România și cu, 
probabil, cel mai bun manager de investiţii din aceste fonduri, un 
om de la care am învățat extrem de mult atât ca manager, cât și ca 
antreprenor. Și da, a trecut și testul la o bere (sau mai multe), chiar 
cu brio... 


w> 3. Modul în care se lucrează cu un fond de investitii în perioada 
când ești „companie de portofoliu” 


Fondurile de investiţii intră într-o companie pentru a-și maximiza 
valoarea din companie și pentru a realiza un exit la un randament 
cât mai bun, nimic altceva. Trebuie să înțelegeţi de la bun început 
acest lucru, iar pentru acei antreprenori care, poate pe bună dreptate, 
nu vor să realizeze un exit rapid, ci vor să dezvolte afacerea ca o 
afacere de familie și, eventual, să o transmită generațiilor viitoare, e 
bine de știut că, în acest caz, un fond de investiţii nu este partenerul 
potrivit. Dar presupunând că, la fel ca majoritatea antreprenorilor, 
ne uităm la un business ca la un proiect pentru o anumită perioadă 
de timp, nu pentru o viaţă (sau mai multe generații), putem să ne 
gândim la un fond de investiţii ca la un partener potrivit pentru un 
asemenea parcurs. Însă și în acest caz, trebuie să înțelegeți foarte 
bine cum funcţionează o astfel de colaborare. 


Cele mai importante lucruri pe care le-am învăţat eu, din proprie 
experienţă, sunt legate de: i) formalizarea activităţii, uneori excesivă, 
față de perioada anterioară, când majoritatea analizelor și deciziilor 
erau luate în mod informal, ii) intervale de timp mari necesare pentru 
semnături și aprobări, mai ales atunci când în board sunt și directori 
din străinătate, iii) senzația că joci mult prea lipsit de risc, în majo- 
ritatea timpului (fondurile de investiţii au un apetit foarte scăzut de 
risc și atunci orice propunere ambițioasă și riscantă, pe care un 
antreprenor și-ar risca oricând banii și reușita personală, întâmpină 
foarte multe rețineri din partea reprezentanţilor unui fond de 

investiţii, care, până la urmă, nu au ambiţii antreprenoriale, vor doar 
să își asigure spatele, în multe cazuri) și iv) trebuie să înveţi, ca 
antreprenor (mai ales dacă înainte ai condus totul de unul singur) că 
ești parte dintr-o echipă și că, în realitate, nu totul se mișcă așa cum 
vrei sau așa cum decizi tu (dacă înveţi acest lucru rapid și ești suficient 
de flexibil, cred că este un avantaj și pentru tine, dar și pentru 
businessul tău). 


mp 4. Ce trebuie să știi cu privire la managementul financiar al 
companiei în perioada când ai alături un fond de investiții 


Un lucru important pentru orice fond de investiţii (cu siguranţă 
mult mai important decât pentru un antreprenor, care de multe ori 
simte, mai curând decât analizează, rezultatele financiare ale com- 
paniei) este controlul financiar al companiei. Pentru aceasta, la 
venirea unui fond de investiţii într-o companie antreprenorială, de 
cele mai multe ori, primul schimbat este directorul financiar (uneori, 
de fapt, nici nu există un adevărat director financiar în companiile 
antreprenoriale, ci mai curând un departament financiar-contabil 
condus de o persoană cu competenţe în zona de contabilitate). 


Ceea ce nu vede aproape niciun antreprenor în acel moment este 
pericolul ca directorul financiar (care va fi în general propus și recrutat 
de fondul de investiţii) să devină un inamic al său, care îi frânează 
sau chiar îi sabotează mișcările, într-o luptă internă care nu existase 
niciodată înainte, în acea afacere antreprenorială. Antreprenorii sunt 
din păcate, în marea lor majoritate, nepregătiți pentru astfel de jocuri 
și lupte politice, ei vor să dezvolte o afacere și știu cum să facă acest 
lucru, nu să asculte de niște oameni care nu fac decât să „mestece 
numere” toată ziua. 


Cu siguranță, un antreprenor inteligent și flexibil poate lucra 


bine cu un director financiar valoros și chiar are nevoie de un 
asemenea sprijin, într-o companie care până atunci nu a beneficiat 

de o astfel de expertiză. Lucrurile pot însă degenera, în momentul în 
care tot felul de interese personale obscure intră în joc, iar board-ul 
unei companii în care există investitori de tip private-equity sau 
venture-capital este uneori, din păcate, plin de „agende personale 
ascunse” ale unor oameni care sunt doar vremelnic în acea afacere și 
au cu totul alte obiective decât bunăstarea și dezvoltarea acelei afaceri 
antreprenoriale... 


Concluzii despre fondurile de investiții 


w» Venture-capital: 

1. investiţii în start-up (sau curând după start-up) 

2. investiții în companii high-growth 

3. grad de risc mai ridicat 

4. randament așteptat mai mare 

5. investiții de ordinul milioanelor de dolari 

6. exit prin vânzarea către alte fonduri mai mari, investitori 
strategici sau IPO 


mp Private-equity: 

1. investiții în companii aflate în plină dezvoltare 

2. grad de risc mai scăzut 

3. randament așteptat mai mic decât VC (sau BA) 

4, investiţii de ordinul zecilor de milioane de dolari 

5. exit prin vânzare către investitori strategici sau IPO 


Și câteva idei cu privire la ce trebuie să știi când lucrezi cu fonduri 
de investiţii: 


1. începe discuțiile cu mult timp înainte 


2. alege foarte atent fondul, tinând cont de oamenii cu care vei 
colabora 

3. învață modul cum operează un fond de investiţii, înainte de 
a semna o tranzacție 
4. ai grijă cu directorul financiar numit de fond ! 


_] Fondurile europene: mitul banilor „gratuiţi” 


Acest scurt capitol nu își propune să discute despre modul cum 
se redactează un proiect pentru fonduri europene, ci va încerca să 
demonstreze două lucruri: 

1. pentru cei care nu cred deloc în varianta finanţărilor pentru 
afaceri antreprenoriale provenite din fonduri europene, să arate că 
acest lucru este posibil; 

2. pentru cei care cred că fondurile europene sunt bani „ușori”, 
care vin fără vreun cost sau obligaţie, să le arate că nu este deloc așa. 


În ansamblu, ceea ce încerc să subliniez în acest capitol este faptul 
că banii europeni pot contribui semnificativ la dezvoltarea unor tipuri 
de afaceri antreprenoriale (dar nu a tuturor afacerilor antreprenoriale) 
însă trebuie să avem mare grijă, atunci când analizăm un proiect 
bazat pe fonduri europene, să vedem și costurile sau riscurile unui 
astfel de proiect, nu doar avantajele. 


În primul rând, încep cu precizarea că fondurile europene nu 
sunt disponibile pentru orice fel de activitate sau investiție. Mai mult, 
în ciuda a ceea ce cred mulţi antreprenori, programele bazate pe 
fonduri europene sunt în mare măsură destinate autorităților publice 
centrale și locale (cum ar fi POR, Programul de Dezvoltare Regională, 
sau PODCA, Programul Operaţional pentru Dezvoltarea Capacităţii 
Administrative, sau POSM, Programul Operaţional Sectorial pentru 
Mediu etc.) în timp ce o parte mai mică sunt destinate și societăților 
comerciale, ca acelea care sunt afaceri antreprenoriale (IMM-uri). 


În această categorie, de interes în prezent ar putea fi POS CCE 
(Programul Operaţional Sectorial pentru Creșterea Competitivităţii 

Fconomice), PNDR (Programul Naţional pentru Dezvoltare Rurală, 
în cazul afacerilor antreprenoriale care pot contribui la dezvoltare 
rurală) sau POSDRU (Programul Operaţional Sectorial pentru 
Dezvoltarea Resurselor Umane). 


Trebuie să spunem, în plus, că toate aceste programe sunt bazate 
pe o experienţă comunitară îndelungată (ele nu sunt experimentate 
pentru prima oară în România, ci au contribuit la dezvoltarea de 
ansamblu a unor țări care au intrat în Uniunea Europeană înaintea 
României, de exemplu Grecia, Portugalia sau Spania, ca să nu mai 
vorbim și de țările din noua Europă, cum ar fi Polonia, Cehia sau 
Ungaria). Cu toate acestea, chiar la nivelul de vârf al birocrației UE, 
există în prezent discuții destul de aprinse cu privire la eficiența 
utilizării acestor fonduri: să nu vă închipuiţi că doar în România ar 
exista tentaţia furtului acestor bani (sau, să spunem, a abuzurilor în 
alocarea și utilizarea lor). 


Alte țări europene mai vechi au oferit exemple negative în acest 
sens, asa cum vedem acum situaţia din Grecia sau din alte state membre. 
Problema nici măcar nu provine în principal de la corupție, ci mai ales 
de la lipsa de înţelegere a fenomenului economic de către birocrații care 
alocă și aprobă aceste fonduri: niciun funcționar care semnează asemenea 
fonduri NU este în vreun fel responsabil de modul cum aceste fonduri 
generează efecte economice și sociale pozitive. Nu există nicio 
măsurătoare reală a succesului proiectelor bazate pe fonduri europene, 
iată de ce nu cred că ele își vor atinge cu adevărat scopurile. 


Există chiar o acţiune importantă la nivel european, fondurile 
Jeremie, care sunt fonduri compozite, unde nu doar banii europeni 
sunt puși în joc, ci și sume provenind de la fonduri de investiții. 
Teoretic, aceasta ar trebui să fie o formulă ideală, care să ajute la 
„multiplicarea” banilor europeni, deoarece fondurile de investiții 
profesioniste sunt remunerate nu după câți bani europeni atrag, ci 
în funcţie de randamentul net al afacerilor în care investesc acești 
bani și banii proprii, așa încât am putea asista la o schimbare cu 180 

de grade a modului de gândire și alocare a fondurilor europene, în 
următorii ani. Deocamdată, în România, situația pare destul de lipsită 
de transparenţă din acest punct de vedere, dar nu putem decât să 
sperăm că lucrurile se vor îndrepta în direcția bună. 


Totuși, dacă aceste fonduri europene sunt acolo și sunt dispo- 
nibile acum, ar fi păcat ca tocmai antreprenorii adevăraţi, care ar 
putea pune eficient la lucru acești bani, să nu beneficieze de ei. De 
fapt, tocmai aceasta pare să fie problema: majoritatea fondurilor de 
acest tip sunt contractate de afaceri care nu sunt deținute și conduse 
de antreprenori adevăraţi, ci de oameni cu puţină experienţă 
antreprenorială, dar cu „contacte” în locurile potrivite și care în plus 
știu să contracteze un consultant priceput pe fonduri europene. 


lată o scurtă schemă cu privire la modul cum poate fi analizată, 
de către un antreprenor, ideea unei finanţări europene: 


1. Porniţi de la o NEVOIE reală a companiei, NU de la un Program 
Sectorial ! 


Cu alte cuvinte, dacă se lansează un program de fonduri europene 
pentru agricultură, nu încercați să „inventaţi” o dezvoltare a afacerii 
voastre în agricultură doar pentru a putea accesa niște bani europeni. 


Faceţi mai bine o listă cu zonele din afacerea voastră unde este 
nevoie de finanțare suplimentară (indiferent că e vorba de echipa- 
mente productive sau IT, de training pentru angajaţi sau de 
construcția unei noi zone de depozitare), apoi cu această listă în mână 
chemaţi la o discuţie o companie de consultanţă pe fonduri europene 
și vedeţi care dintre problemele acute de finanțare pe care le aveţi 
pot fi satisfăcute, total sau parţial, cu bani europeni. 


2. Când aveți o direcție clară de investiţii (la intersecția între nevoile 
curente ale firmei și programele europene disponibile), faceți o analiză foarte 
atentă cu privire la costurile totale ale proiectului european, față de alte 
soluții pe care le puteți pune în aplicare. 

Ajungem aici din nou la conceptul de bootstrapping, și iată cum: 
dacă, spre exemplu, aveţi nevoie de niște echipamente de producție, 
iar fondurile europene vă condiționează de achiziționarea acestor 
echipamente din UE, ca echipamente noi, iar procentul de co- 
finanțare este 50% sau în această gamă, e posibil să achiziționați niște 
echipamente similare second-hand din Europa, sau chiar noi din Asia, 
cu un cost total mai mic decât cofinanțarea pe care trebuie să o aduceți 
în programul european. 


În plus, nu veţi mai avea nici toate obligaţiile generate de pro- 
gramul european, nu veţi avea nici toate problemele generate de 
decontări și cash-flow. Cu alte cuvinte, nu tot ce este finanțat cu bani 
europeni este mai ieftin decât ceea ce este finanțat cu banii proprii, 
oricât ar fi de paradoxal... 


3. Nu vă complicați cu fonduri europene pentru sume foarte mici ! 


În accesarea fondurilor europene, există tot felul de sunken costs 
(costuri ascunse), care pot deveni importante atunci când sumele 
solicitate sunt foarte mici, până la nivelul la care aplicanții au costuri 
mai mari cu birocraţia aprobării dosarului (și din cauza obligaţiilor 
ulterioare), decât sumele nete care le sunt finanţate nerambursabil. 


Există și situații în care sume mici pot fi totuși utile, mai ales 
pentru întreprinderi foarte mici sau microintreprinderi, de exemplu 
este un domeniu de intervenție european (4.3) care se numește 
„Sprijinirea dezvoltării microîntreprinderilor”, dar chiar și acesta 
pornește totuși de la peste 20 mii euro (100 mii RON pe proiect). 


4. Faceţi o planificare cât mai atentă a cash-flow-ului pe proiectul euro- 
pean contractat ! 


Cele mai multe proiecte cu finanțare europeană eșuează (culmea, 
nu doar în ceea ce privește întreprinderile antreprenoriale private, ci 

și în sectorul public) din cauza problemelor de cash-flow. La autori- 
tățile publice, de cele mai multe ori, deși s-a aprobat un proiect euro- 
pean, lipsește cofinanţarea locală sau guvernamentală, iată de ce 
absorbția fondurilor europene este atât de catastrofală în România, 
în prezent. 


Cu privire la afacerile antreprenoriale, din păcate, atunci când 
pornesc pe direcţia fondurilor europene, majoritatea antreprenorilor 
spun „ne descurcăm noi cu cofinanțarea”, în loc să facă un plan serios 
de cash-flow pe acel proiect și să vadă cum afectează acest proiect 
întregul cash-flow al companiei. lar aici, un sfat (bazat și pe experiența 
personală) este că în proiecția de cash-flow a unui proiect european 
să luaţi tot timpul în calcul, ca decontare, dublul intervalului de timp 
„garantat” de autoritatea de management a proiectului. 

Întotdeauna apare o problemă neprevăzută în această zonă și 
de cele mai multe ori plăţile sunt întârziate, fără să fie neapărat vina 
antreprenorului: Problema este că, dacă din punct de vedere al 
autorității, „nu e nicio problemă”, antreprenorul trebuie totuși să 
scoată acești bani de undeva, pentru a-și plăti colaboratorii, angajaţii, 
furnizorii. lar aceasta este o problemă foarte serioasă pe care puţini 
contractanţi de fonduri europene o planifică de la bun început, 
suficient de bine... 


Și acum, concluzii: 


1. Accesaţi fonduri europene doar pentru o nevoie reală a 
companiei 
2. Analizați costurile proiectului, față de varianta „fără 


fonduri europene” sau alte variante posibile 

3. Nu accesaţi fonduri europene pentru sume foarte mici 

4. Faceţi o planificare cât mai atentă a cash-flow-ului pe 
fonduri europene 

_] Listarea la bursă și alte surse de finanțare 


Trebuie spus de la început că listarea la bursă nu este o finanțare 
tipică pentru o afacere antreprenorială. De aceea nici nu vom intra în 
prea multe detalii cu privire la această opțiune, ea apare, în opinia 
mea, în vederile unui antreprenor ca sursă de finanţare (sau, de ce nu, 
ca variantă optimă de exit) doar într-una dintre următoarele situații: 


O aţi adus deja în companie un fond de investiţii, care vă poate 
ajuta să structurați activitatea într-un fel potrivit pentru o listare pe bursă 


O activați într-un domeniu special de afaceri (de exemplu IT, 
biotech, cleantech) și serviţi deja o piaţă globală, chiar dacă reprezentați 
o companie antreprenorială aflată numai la 2-3 ani de la start-up 
(situaţie în care o listare pe o bursă străină importantă poate fi o soluție) 


O aveţi o afacere antreprenorială, dar care a crescut suficient de 
mult (să spunem că poate fi evaluată prin metode de piaţă la 100 
milioane euro) și care nu poate trece într-o etapă mai înaltă de 
dezvoltare decât dacă atrage o finanțare suplimentară semnificativă. 


Cum niciuna dintre situaţiile de mai sus nu este, în realitate, o 
situație tipică pentru o afacere antreprenorială din România și cum 
nici bursa de valori de la noi nu oferă în acești ani prea multe 
oportunități companiilor antreprenoriale care ar putea încerca să se 
listeze, nu vom zăbovi prea mult la acest subiect al listării la bursă, 
însă aș vrea totuși să vedem, pe scurt, care ar putea fi avantajele și 
dezavantajele pe care o companie le are atunci când devine o companie 
listată public. 


> Avantaje (atât pentru companie, cât și pentru antreprenori): 


O Capacitatea de a atrage finanţare sub formă de capital: este 
clar că un IPO (Iniţial Public Offering, deci o Ofertă Iniţială Publică 

de acţiuni pe Bursă) este destinat să crească nivelul de capitalizare al 
companiei, iar o listare de succes poate mări spectaculos nivelul de 
capitalizare al unei afaceri antreprenoriale 


O Capacitatea sporită de a face împrumuturi pentru creșterea 
finanţării: ulterior acestei măriri de capital, e clar că afacerea va avea 
o bază pe care poate cu ușurință să împrumute (credite bancare sau 
prin alte instrumente) sume mari, până la paritatea capitalului atras 
sau chiar peste acest nivel, în funcţie de tipul de leverage 


O Valorizarea superioară a companiei (în cazul unui IPO de 
succes): spre deosebire de o tranzacţie privată, în care investitorii 
(de obicei fonduri de investiţii) vor face o analiză la rece, bazată pe 
cifrele de afaceri istorice și profitabilitatea companiei, ca și pe 
estimările cu privire la evoluţia viitoare a companiei, în cazul unei 
listări publice, compania poate utiliza mai bine și activele sale 
intangibile (recunoașterea de piaţă, brandurile pe care le deţine, 
momentul lansării ofertei) astfel încât să obțină o evaluare superioară 
a companiei 


O Lichiditate sporită pentru companie și pentru acționari: prin 
natura lor, acţiunile pe bursă sunt în general foarte lichide, putând fi 
vândute de pe o zi pe alta, la valori apropiate cu valoarea curentă de 
pe bursă; antreprenorii care merg însă către un IPO trebuie să 
înțeleagă de la bun început că pentru ei, ca principali deținători ai 
acelor acțiuni, vor exista restricţii formale de tranzacţionare, dar și 
probleme informale cu privire la vânzarea unor pachete mari de 
acţiuni într-un interval scurt de timp (deoarece acest tip de acţiune 
din partea antreprenorului ar putea semnala investitorilor de pe bursă 
neîncrederea fondatorului în propria afacere, ceea ce ar putea prăbuși 
rapid valorile titlului pe bursă) 


O Prestigiu pentru antreprenori, dar și pentru manageri sau 
simpli angajaţi: este mult mai simplu să vorbești despre compania ta 

(indiferent că ești angajat, manager sau acţionar) ca despre o 
companie listată la bursă, acest lucru dă în general o notă de încredere 
mai mare a celorlalți față de companie și față de tine; în plus, în general 
la orice IPO, managerii și angajaţii-cheie primesc diverse forme de 
stock-options (opțiuni de acţiuni), pe care le pot exercita ulterior, deci 
pot să beneficieze, în parte, și ei de această creștere a valorii companiei 
(la care, de fapt, au fost contribuitori importanţi !) 


O Materializarea (fie și parțială) a valorii financiare personale: 
una dintre problemele multor antreprenori cu care vorbesc este că, 
deși afacerile lor merg foarte bine și sunt profitabile, ei nu pleacă 
niciodată cu vreun ban „acasă”, deoarece trebuie să reinvestească 
totul în compania pe care au fondat-o și o conduc; așa că nu au 
posibilitatea nici să își îndeplinească visul de a-și cumpăra o barcă 
(sau altceva ce și-au dorit dintotdeauna) și nici să aibă la dispoziție 
niște sume de bani substanţiale pe care să le investească în noi proiecte 
(sau, de ce nu, în plasamente speculative chiar pe Bursă); iată cum, o 
listare la bursă le permite acestor antreprenori, fără să afecteze în 
niciun fel compania, ca și cash-flow sau finanțare, să vândă pachete 
proprii de acțiuni pe bursă și, cu banii obținuți, să urmărească aceste 
noi interese și/sau hobby-uri... 


> Dezavantaje (similar, şi pentru companie, și pentru antreprenori): 


O O campanie publică este mai mult ţinta diverselor atacuri, 
litigii, controale de orice fel, decât o companie privată; așa că, atunci 
când ieșiți public, trebuie să vă gândiţi și la toate aceste implicaţii 


O Costuri suplimentare semnificative: aceste costuri în plus apar 
atât în perioada de dinainte de listare (costuri cu consultanţi, cu 
brokeri de investiții și cu toate acțiunile necesare pentru ca o companie 
antreprenorială să intre în conformitate cu regulile unei companii 
publice), dar și în perioada de după listare, când această conformitate 
trebuie menținută (ceea ce înseamnă iarăși diverse costuri); acesta 

este de fapt unul dintre motivele importante pentru care nu se 
recomandă un IPO pentru companii cu o valoare de capitalizare mică, 
insuficientă, deoarece costurile administrative ale listării ar putea să 
eclipseze beneficiile rezultate din posibila mărire de capital 


O Necesitatea implementării unei guvernanţe corporatiste 
birocratice: nu atât costurile sunt problema, cât faptul că întreaga 
companie ar putea fi paralizată de o birocraţie excesivă, pentru a face 
față condiţiilor impuse de regulamentele bursiere și de poziţia de 
companie publică; și aici trebuie o analiză atentă înainte de a lansa un 
prospect de emisiune acțiuni: este compania pregătită din acest punct 
de vedere ? Corespunde spiritul companiei cu acest regim ? Evident, 
există soluții pentru a rezolva cât mai bine aceste neajunsuri (iar dacă 
până și Google, celebră pentru stilul său antreprenorial și informal de 
activitate a reușit să iasă public în 2004, ce e drept la 3 ani după ce 
aduseseră un manager corporatist ca CEO, pe Eric Schmidt, înseamnă 
că multe companii pot face acest pas, cu ajustările de rigoare) 


O Obligaţia de a face publică orice informație relevantă despre 
companie: aceasta este o obligaţie care provine din regulamentele 
bursiere (valabile cam pe orice piaţă bursieră din lume) cu privire la 
transparenţa informaţiilor despre companiile publice (deoarece 
acţionarii sau cei care vor să cumpere acțiuni au dreptul să cunoască 
toate aceste informații); teoretic, această obligație nu reprezintă un 
dezavantaj în sine, dar dacă sunteți o companie care are concurenți 
foarte serioși care sunt companii private, ei vor avea avantajul de a 
putea ascunde mult mai bine informaţii sensibile din interiorul 
companiei (mai ales cele negative); practic, această obligație de 
disclosure dezavantajează companiile publice cel mai puternic atunci 
când: (i) sunt într-o situaţie proastă sau (ii) când toată bursa este 
într-o Situaţie proastă 


O Presiune sporită pe menţinerea creșterii companiei: toate 
statisticile arată că, spre deosebire de companiile private, companiile 

listate la bursă își schimbă mult mai frecvent managementul, mai ales 
cel de vârf (CEO); de ce aceste schimbări mult mai frecvente ? Pentru 
că acţionarii (reprezentaţi în board și în Adunarea generală), sunt foarte 
nerăbdători să vadă rezultate cât mai bune, cât mai repede: cum 
raportările sunt trimestriale, de obicei dacă 2-3 trimestre la rând nu se 
îndeplinesc obiectivele (uneori chiar și după un trimestru), 
managementul este schimbat, în speranţa că acolo era problema; din 
păcate, o astfel de abordare afectează serios gândirea strategică, de 
termen lung, a conducerii companiei și o forțează pe aceasta să 
gândească mai curând doar pe rezultatele de termen scurt, ceea ce nu 
este neapărat foarte bine... 


O Pierderea controlului de către antreprenorul fondator: un 
element important pentru orice antreprenor este CONTROLUL; atunci 
când era singurul deţinător al companiei, era deplin în control, apoi a 
venit un fond de investiţii la board și deja o parte din acest control a 
fost pierdut, iar cu o listare la bursă, de multe ori există posibilitatea 
ca antreprenorul să piardă complet controlul companiei; fiecare 
antreprenor trebuie să se gândească atent la acest aspect, atunci când 
planifică o flotare pe bursă, pentru că până la urmă este un calcul 
matematic, știind care este procentul pe care ești dispus să îl flotezi 
(dar care în același timp este potrivit și pentru piaţă) și făcând calculele 
corespunzătoare, pentru a vedea dacă la finalul acestui proces (eventual 
după ce mai vinzi câteva acţiuni pentru a materializa ceva din această 
listare), mai deții încă majoritatea acțiunilor companiei sau nu... 


După toate aceste tipuri și surse de finanţare disponibile pentru 
o afacere antreprenorială, cred că este destul de clar, pentru oricine, 
că există suficiente soluţii de finanţare, astfel încât, în funcţie de tipul 
de companie și situaţia propriu-zisă a acelei companii, să puteţi apela 
la cel mai potrivit mod de finanţare a afacerii voastre. Dar lista nu se 
oprește aici. Fără să putem aloca suficient spaţiu și pentru alte tipuri 
de finanţare (unele destul de puțin convenţionale), iată aici alte câteva 
idei și variante pe care le puteţi încerca: 

O Vendor Credit: sunt foarte mulți antreprenori care nu au 
obținut niște termene de plată corecte de la furnizori, termene care, 
renegociate, le-ar putea aduce o finanţare netă (pe cash-flow) 
semnificativă, mai ales dacă vorbim de companii care distribuie (sau 
revând în cantități mari) produse de la acești furnizori 


O Factoring: în același timp, chiar dacă unii clienţi vor impune 
termene de plată foarte lungi, împovărătoare pentru companie, puteți 
încerca să încasați acele sume mult mai rapid prin mecanisme de 
factoring (o bancă sau un IEN, o instituţie financiară nebancară, vă 
poate achita acele facturi, cu un anumit cost, imediat ce facturile sunt 
emise) 


O Emiterea de obligaţiuni: sigur că nu este o operaţiune foarte 
simplă, dar în anumite condiţii și pentru anumite companii 
antreprenoriale, ar putea face diferența dintre eșec (faliment, de 
exemplu) și succes (în măsura în care banii obţinuţi din aceste 
obligaţiuni pot fi folosiți pentru dezvoltarea profitabilă a afacerii) 


O Finanţare prin vinderea de acţiuni către angajaţi: nu este nici 
aceasta o metodă convenţională, deoarece foarte puţini angajați ar 
putea fi interesaţi să cumpere cu bani acţiuni într-o companie privată, 
fără să știe cum pot valorifica vreodată acele acțiuni; dacă însă le 
spuneți cât mai clar cum se pot tranzacționa și dacă există garanţii 
de lichiditate, atunci s-ar putea ca răspunsul să fie mai entuziast, 
mai ales dacă pot plăti în tranșe, eventual cu mici părți din salariu 
(aveţi însă grijă ca această ofertă să nu intre în reglementările ofertelor 
publice !) 

CAPITOLUL 4 
Managementul dezvoltării afacerii 


O Durerile de creștere 
O Noi pieţe, noi produse, noi teritorii 


O Resurse externe de crestere | 
O Afacerile cu probleme și soluţiile de restructurare 


CAPITOLUL. 


Managementul dezvoltării afacerii 


LJ Durerile de creștere 


Afacerile sunt ca mersul pe bicicletă: nu poți să mergi înapoi și 
nu poţi sta pe loc, deoarece vei cădea. Singura soluție este să 
mergi înainte ! 


Proverb chinezesc 


Creșterea este în natura umană, dar și 
în natura afacerilor. Fără să spun că toate afacerile sunt gândite pentru 
creștere, majoritatea au un asemenea obiectiv, fie el implicit sau 
explicit. Există însă și afaceri viabile care nu sunt dezvoltate în ideea 
de a crește. Multe dintre acestea sunt ceea ce numim lifestyle business, 
adică afacerile legate de un anumit mod de viaţă și care nu se schimbă 
în timp ca formă sau dimensiune: restaurante mono-locaţie, 
manufacturi tradiționale, pensiuni sau mici hoteluri neafiliate etc. 
Mai există într-adevăr și un alt tip de afaceri care nu cresc, anume 
afacerile proaste: acestea nu doar că nu cresc, ci chiar dau înapoi (și, 
în cele din urmă, eșuează). 


Dar de ce este atât de atrăgătoare pentru afaceri ideea de creștere, 
în afară de posibila relaționare cu creșterea naturală umană (copil, 

adolescent, tânăr, adult) ? Există un semn „egal” între „mai mare” și 
„mai valoros” ? Creșterea face o afacere mai mare, iar o afacere mai 
mare are câteva atuuri greu de ignorat: 


- realizează economii de scară pe partea de operaţiuni (pe scurt, 
reușește să optimizeze costurile operaționale mai bine, în primul 
rând pentru că partea de costuri fixe este aplicată la un volum 
mai mare al vânzărilor, iar pe de altă parte pentru că apar avantaje 
economice chiar și în ceea ce privește costurile variabile) 


- o companie mai mare este mai atractivă pentru furnizori: pentru 
un astfel de furnizor este, în general, mai bine să vândă o cantitate 
din produsele sau serviciile sale printr-un singur client mai mare, 
decât să vândă aceeași cantitate prin mai mulți clienți mai mici; 
iată de ce, cu puţine excepții, producătorii și furnizorii vor căuta 
clienţi care să aibă această caracteristică 


- o companie mai mare este în plus mai credibilă față de stakeholders: 
angajaţii vor fi mai mândri și mai motivaţi să lucreze într-o 
companie mare (cu unele excepții); clienţii vor prefera să cumpere 
de la o firmă mai mare, care le dă mai multă încredere (din nou, 
cu anumite limitări și excepţii); nu în cele din urmă, băncile sau 
alte instituţii financiare și de investiţii se vor uita cu mai mult 
interes la o afacere mare, decât la una mică 


- la final, dar nu în cele din urmă, oarecum în ciuda a ceea ce ne-ar 
putea indica intuiţia, antreprenorul însuși are o posibilitate mai 
mare de a influența bunul mers al companiei într-o afacere mai 
mare, decât într-una mică; chiar dacă la o primă vedere, ne 
imaginăm că într-o companie mică rolul și puterea de influență 
ale antreprenorului sunt mai mari, în realitate, pe măsură ce 
compania crește, antreprenorul are din ce în ce mai multe resurse 
(financiare, materiale și umane) la dispoziție pentru a putea 
influenţa în mod radical afacerea în ansamblu, rezultatele acesteia; 

eu personal am experimentat acest lucru în mai multe companii 
start-up în care pârghia de influenţă antreprenorială a fost din ce 
în ce mai puternică, pe măsură ce compania a crescut foarte rapid 
după start-up; ce e drept, după încă o perioadă de timp, se ajunge 
într-o zonă de dezvoltare mai lentă, într-o companie mai mare, în 
care rolul antreprenorului este mai redus decât în perioada 
anterioară (de fapt, de multe ori, acela este și momentul în care se 
trece la structurarea companiei într-o schemă de tip corporatist) 


Acestea fiind spuse, creșterea nu vine însă numai cu binecu- 
vântări pentru antreprenori. Chiar dacă ajung la anumite economii 
de scară, chiar dacă devin mai atractivi pentru terțe părți interesate, 
chiar dacă le crește posibilitatea de a influența bunul mers al aface- 
rilor, odată cu aceste avantaje, vine și o serie de dezavantaje, sau în 
orice caz de presiuni care trebuie cât mai corect adresate: 


- presiunea pe resursele financiare; 
- presiunea pe resursele umane și organizaționale; 
- presiunea pe antreprenori. 


œ> Presiunea pe resursele financiare 


Am început această listă cu presiunea pe resursele financiare, 
deoarece în ciuda așteptărilor multor antreprenori aflați la start-up, 
creșterea afacerii nu înseamnă și o creștere implicită a resurselor 
financiare disponibile. Dimpotrivă, o creștere a cifrei de afaceri, mai 
ales una rapidă, duce de obicei la o presiune financiară foarte mare 
pentru companie. De ce se întâmplă așa ceva ? Pe lângă implicaţiile 
pe care le pot avea necesităţile suplimentare de mijloace fixe (noi 
birouri, echipamente, mașini etc.) în perioada de creștere iniţială, cele 
mai mari și mai periculoase implicaţii sunt legate de capitalul de 
lucru. În condiţiile în care acesta este de obicei pozitiv (mai ales la 
începutul afacerii, când furnizorii nu oferă termene de plată iar clienții 
solicită termene de plată lungi), orice creștere a afacerii fără o 

modificare structurală a modului cum este asigurat acest capital de 
lucru, conduce la o creștere proporţională a nevoii de capital pentru 
companie. Capital suplimentar care, mai ales la început, este dificil 
de asigurat, deoarece banca nu este încă interesată să ofere o linie de 
credit, iar acţionarii au folosit deja probabil toate resursele personale 
sau de la cei 3P. Care este soluţia în acest caz ? 


În primul rând, trebuie să înţelegeți cât mai bine cum funcţio- 
nează ciclul capitalului de lucru, pentru a vedea apoi cum îl puteţi 
optimiza. Capitalul de lucru este alcătuit, pentru o companie tipică de 
retail, distribuţie, producție sau alte afaceri similare, din sumele de 
bani blocate în acel moment în stocuri de marfă sau materii prime, 
sumele care trebuie încasate de la clienţi și sumele care trebuie plătite 
furnizorilor. Suma algebrică a acestora rezultă în capitalul de lucru, 
iar în condiţiile în care zilele de stoc (media zilelor în care produsele 
stau în stoc, între achiziţie și vânzare) sunt mai numeroase decât 
diferenţa dintre zilele de plată și zilele de încasare, vorbim despre un 
capital de lucru pozitiv. Ideal este să încercaţi să „negativaţi” acest 
capital de lucru în orice mod care nu afectează abilitatea companiei 
de a realiza vânzări cât mai bune. Ţinând cont de cele trei elemente 
ale capitalului de lucru, acțiunile pe care le puteți întreprinde pentru a 
micșora sau chiar a duce la negativ capitalul de lucru sunt următoarele: 


Pe furnizori: negocieri pentru un termen de plată cât mai lung, 
astfel încât să puteţi să vă finanţaţi cât mai bine capitalul de lucru de 
la aceștia; uneori, un furnizor va accepta un termen de plată mai 
lung, dar va crește puţin prețul, pentru a compensa acest lucru: dacă 
aveţi o marjă suficient de bună, este recomandabil să acceptaţi această 
variantă, decât să solicitați un discount mai mare și să plătiți imediat 
sau într-un interval de timp mult mai scurt. 


Pe clienţi: efortul trebuie să fie îndreptat atât către limitarea 
termenelor de plată pe care le acceptaţi din partea clienților, cât și, 

foarte important, pe colectarea la timp a sumelor de bani (multe 
companii au termene maxime de plată la clienţi, de 30 zile, în timp 
ce încasarea banilor are loc în realitate la 40-45 zile); în ceea ce privește 
clienţii, mai aveți în anumite situații posibilitatea să obţineţi de la ei 
chiar sume în avans, ceea ce are un efect extraordinar asupra capita- 
lului de lucru, pentru că trece sumele de încasat (care constituie o 
povară financiară pentru companie) în sume deja încasate; în plus, 
un client care a plătit un avans reprezintă și o vânzare sigură. 


Poate că mulți se întreabă ce i-ar face pe clienţi să plătească în 
avans: în primul rând există întotdeauna tentaţia unui preţ mai bun 
(pe care să îl oferiţi pentru o plată în avans) și apoi, există alte avantaje 
pe care le puteți oferi clienților care plătesc în avans; dacă sunteţi în 
situația de a avea o cerere mare, care depășește posibilitatea de 
furnizare (fie și pentru o perioadă limitată de timp), în acest caz, este 
recomandat să folosiți cât mai mult metoda plăţilor în avans din 


partea clienţilor. 


Pe stocuri: ideal, pentru a putea reduce implicaţiile financiare 
pentru companie, stocurile ar trebui să fie zero (sau, în orice caz, 
numărul de zile de stoc să fie zero, adică toate produsele să intre și 
să iasă din stoc în aceeași zi); în afacerile reale, acest lucru nu este 
posibil, deși există modele de vânzări online care se apropie destul 
de mult de acest model teoretic; produsele aflate în stoc prezintă 
multe probleme și neajunsuri pentru antreprenori (mai ales cele care 
se mișcă foarte greu către vânzare, pentru că acelea se învechesc în 
stoc și pot să se deprecieze fizic sau moral, nemaiavând la final aceeași 
valoare ca cea cu care au intrat în stoc); în condițiile în care majoritatea 
afacerilor tipice lucrează oricum cu un anumit tip de stoc (chiar și în 
domeniul serviciilor, construcțiilor, agriculturii, există stocuri 
specifice de materiale pe baza cărora se prestează acele servicii, se 
realizează construcții, se însămânţează sau se fertilizează în agricul- 
tură etc.) este imperativ să gestionaţi cât mai bine aceste stocuri 

Pentru a le putea gestiona eficient, aveţi nevoie de două lucruri: 
(i) de o vizibilitate cât mai bună, preferabil fizică, a stocurilor (să 
puteți merge la depozit sau oriunde sunt localizate aceste stocuri și 
să le inspectațţi fizic cât mai des posibil, nici nu știți cât de important 
este și de ce probleme vă poate scăpa o astfel de vizită, măcar o dată 
la câteva zile, măcar la începutul afacerii !) și (ii) de un sistem de 
analiză și optimizare, ceea ce înseamnă că, în orice format informatic 
(fie și într-un simplu fișier excel sau pivot), ar trebui să puteți vedea 
nu doar lista stocurilor, dar și informațiile cele mai importante despre 
acestea, în principal cele legate de stocurile vechi sau cu mișcare foarte 
redusă (uneori numite stocuri slow-moving, iar în cazul în care nu 
realizează deloc vânzări, trec chiar în categoria non-moving); la final, 
trebuie însă să fac o precizare, anume că simpla inspecţie fizică și 
analiza pe un fișier a stocurilor nu rezolvă marile probleme pe care 
stocurile le prezintă pentru antreprenori. 


După o astfel de analiză, trebuie luate și măsurile cele mai 
potrivite, de exemplu în cazul produselor fără mișcare, se pot face 
oferte cu reduceri de preț foarte mari, mergând până la vânzare în 
pierdere, sau chiar acţiuni de a oferi acele produse gratuit, împreună 
cu alte achiziţii ale cumpărătorilor; o greșeală tipică făcută de mulți 
antreprenori este să lase acele produse acolo și nici măcar să nu 
provizioneze corespunzător pierderile care pot apărea, ceea ce rezultă 
într-un capital de lucru fals, pentru că se bazează pe valori ale sto- 
curilor care nu mai sunt materializabile prin vânzare; în afară de 
aceste stocuri fără mișcare, trebuie în plus urmărite și toate celelalte 
stocuri și, de asemenea, în orice moment, antreprenorul să se asigure 
că are volumul și sortimentul de produse optim în stoc. 


Presupunând că ați parcurs tot acest exercițiu legat de capitalul 
de lucru și că aţi optimizat toate elementele sale până la punctul la 
care capitalul de lucru devine negativ, asta înseamnă că aţi intrat 
într-o situație mult mai bună din perspectiva necesarului de finanţare: 
de acum înainte, păstrând structura negativă a capitalului de lucru, 

pe măsură ce afacerea crește, aveți la dispoziție din ce în ce mai multi 
bani! Nu, nu este o poveste, este chiar ceea ce se întâmplă, într-o 
asemenea situație. 


Cum se poate întâmpla așa ceva ? Simplu, vă finanțați, principial, 
fie pe banii furnizorilor, fie uneori pe banii clienților (dacă aceștia 
plătesc, de exemplu, avansuri semnificative). Este aceasta o situație 
proastă ? Nu, este o situaţie excelentă, dar pe care trebuie să o 
gestionați cu multă grijă. Principala problemă pe care am văzut-o 
din acest punct de vedere la antreprenorii aflați la început de drum 
și care au un astfel de circuit financiar tip fly-wheel, este că ei confundă 
cu profitul sumele de bani excedentare care rezultă din capitalul de 
lucru negativ. Acele sume de bani nu au nicio legătură cu profitul și 
ele trebuie foarte atent gestionate. 


Exemplul tipic este al unui magazin online, care vinde totul către 
clienți cu plata imediată, deci numărul de zile de plată la clienți este 
zero, sau în orice caz aproape de zero, dacă ţinem cont de procedurile 
de încasare pe card sau prin curieri, în cazul plăţii la livrare. În ceea 
ce privește zilele de plată la furnizori, aceștia îi vor oferi probabil, 
atunci când au cât de cât o relație de colaborare cu magazinul, un 
termen de 15 sau poate chiar 30 de zile. Dacă magazinul online 
respectiv merge pe o politică de aprovizionare just-in-time (adică ia 
comenzile clienţilor după care colectează produsele de la furnizori 
și le trimite la clienți), înseamnă că și zilele de stoc pot fi estimate în 
jurul valorii zero. În aceste condiţii, singura componentă importantă 
din capitalul de lucru este numărul de zile de plată la furnizori, iar 
cele 15 sau 30 de zile, la o vânzare lunară de, să spunem, 100 mii lei, 
înseamnă 50 mii sau chiar 100 mii lei ca și cash-flow suplimentar 
generat de această situaţie a capitalului negativ de lucru. Acești bani 
sunt în contul magazinului și nu vor fi datoraţi decât peste o lună 
către furnizori. Dacă antreprenorul ia acești bani și îi folosește la alte 
cheltuieli sau investiţii, pe termen scurt nu se întâmplă nimic, totul 
merge în continuare fără probleme. 

Să presupunem acum că afacerea crește și, în loc de 100 mii lei 
pe lună, magazinul vinde în luna următoare de 150 mii lei, în luna a 
treia de 200 mii lei, în luna a patra de 250 mii lei și așa mai departe, 
cu o creștere de la o lună la alta de 50 mii lei. Presupunem în plus că 
magazinul nu face profit deloc, deci că profiturile brute din vânzări 
sunt absorbite integral de cheltuielile curente ale companiei. Și totuși, 
dacă în luna a doua am vândut de 150 mii lei, față de cei 100 mii din 
prima lună, în cont îmi vor intra încă 50 mii de lei care încă nu sunt 
datorați la furnizori, deci am încă 50 mii lei pe care îi pot folosi, ca și 
în prima lună, pentru alte cheltuieli și investiții. lar peste o lună, am 
iarăși plăcuta surpriză să găsesc încă 50 mii lei în cont, pentru că 
acum vânzarea a crescut la 200 mii lei. 


Teoretic, dacă aș putea menţine această creștere, chiar în condiţiile 
în care vând fără profit, înseamnă că în fiecare lună am 50 mii lei pe 
care îi pot folosi pentru orice vreau eu. lată greșeala pe care au făcut-o 
prea mulţi antreprenori, considerând, pe acest ciclu de creștere, că 
pot face chiar orice cu acei bani (care nu erau de fapt ai companiei, ci 
erau datorațţi către furnizori, doar că nu erau încă scadenti). lată cum 
s-a umplut România de mașini scumpe și de tot felul de achiziţii 
inutile făcute de antreprenori care au văzut acei bani în cont și i-au 
confundat cu banii lor proprii. Și totuși, ce am descris mai devreme 
seamănă cu un perpetuum mobile: unde se oprește el, unde se rupe 
acest cerc ? În funcţie de industrie, există niște cicluri sezoniere. Chiar 
dacă ești într-o afacere la început de drum și ești pe un trend de 
creștere accentuată, trebuie să înţelegi că vin și niște corecţii, fie ele 
sezoniere (perioada de după Crăciun, de exemplu, când mai toate 
vânzările scad), fie chiar și de termen mai lung (așa cum este criza 
din acești ultimi ani). 


Ce se întâmplă într-o perioadă de scădere? Exact reversul 
fenomenului din perioada de creștere: dacă într-o lună ai vândut de 
150 mii lei și în luna viitoare vânzarea scade la 100 mii lei, ai de plătit 
cei 150 mii lei din luna trecută către furnizori (presupunând în 

continuare, pentru simplitate, un termen de plată mediu de 30 de zile), 
dar nu încasezi de la clienţi decât 100 mii lei, așa încât mai trebuie 
„Să vii de-acasă” cu încă 50 mii lei, pe care, din păcate, i-ai cheltuit în 
perioada când afacerea era în creștere și ai folosit toți banii din cont 
pentru a-ți cumpăra noul Q7. 


Dacă acest aspect legat de gestionarea cât mai eficientă a 
capitalului de lucru este acum mai clar, putem trece la următorul 
element de presiune financiară pentru orice companie, dar mai ales 
pentru o companie în creștere: CASH-FLOW. 


În românește, CASH-FLOW este în general tradus prin „fluxuri 
de numerar”, însă dacă am dat deja această definiţie, în continuare 
vom folosi totuși cuvântul în original, atât pentru simplitate, cât și 
pentru faptul că are o putere mai mare de sugestie. La un start-up și 
în principiu pe toată perioada iniţială de creștere rapidă a unei 
companii, regula numărul unu în ceea ce privește planificarea 
financiară este următoarea: 


Planifică pentru cash-flow și nu pentru profit ! 


Ca să înțelegem mai bine noțiunea de cash-flow, vă puteţi gândi 
la apa de la robinet: în momentul în care am deschis robinetul, apa 
curge (mai încet sau mai repede, cu un debit mai mic sau mai mare, 
în funcție de poziția robinetului). În momentul în care am închis 
complet robinetul, apa nu mai curge deloc. Acela este, metaforic 
vorbind, și momentul în care o companie încetează să mai existe. 
Interesant este faptul că acel moment nu are o legătură directă cu 
profitabilitatea unei afaceri, ci DOAR cu posibilitatea ei de a susține 
fluxurile de numerar necesare desfășurării activităţii. Pentru a exista, 
o companie trebuie să își plătească furnizorii, angajaţii, chiria, celelalte 
cheltuieli. Și totuși, pare un pic ciudat: pot să am o companie foarte 
profitabilă și care să nu își poată plăti facturile ? Și dimpotrivă, pot 
avea o companie neprofitabilă care să poată plăti aceste facturi în 

continuare ? Desigur, iar o parte din demonstraţie a fost deja făcută 
cu privire la circuitul capitalului de lucru, atunci când am arătat cum 
poți cheltui cu ușurință bani care nu sunt ai tăi sau ai companiei. 


În mod clar, pe termen mediu și lung, o companie nu poate 
supraviețui dacă este neprofitabilă, pentru că pierderile acumulate 
în timp vor deveni imposibil de acoperit. Și pentru că modelele viabile 
de business sunt cele care generează o valoare superioară costurilor 
implicate de activitatea companiei, ceea ce se traduce, în mod normal, 
în profituri (mai puţin la unele industrii, cum ar fi cea a liniilor 
aeriene). Totuși, pe termen mai scurt, și mai ales la începutul afacerii, 
atenţia trebuie să fie la cash-flow și nu la profit. De exemplu, dacă 
pentru a avea un profit mai mare, acceptaţi să vindeţi unui client 
care vă plătește la un interval de timp nepermis de mare, în momentul 
în care ați emis factura, contabilitatea înregistrează deja acea factură 
și adaosul aferent care, după deducerea cheltuielilor, se transformă 
în profit. 


Cu toate acestea, în cont nu aţi primit încă niciun ban, și s-ar 
putea să nu primiţi banii de la acel client decât după o jumătate de 
an (sau, în cazuri chiar mai nefericite, niciodată). lar în această 
jumătate de an trebuie oricum să vă plătiţi furnizorii, angajaţii și 
celelalte cheltuieli, cu bani pe care nu îi aveţi. De obicei, acesta este 
momentul în care afacerea încetează să existe, se sufocă din probleme 
de cash-flow, nu de profitabilitate. Desigur, nici această situație nu 
este una fără soluţii, pentru un antreprenor care înțelege importanţa 
planificării pentru cash-flow: dacă, de exemplu, problema este cu 
termenele de plată prea lungi la clienţi, atunci poți merge să le 
renegociezi; dacă nu le poţi renegocia, înseamnă în principiu că sunt 
clienți foarte puternici și cu o reputaţie excelentă (ceea ce se numește 
uneori clienți triplu-A, AAA), iar pentru asemenea clienţi, nu este o 
problemă să obţii o soluţie de factoring sau de scontare a facturilor, 
printr-o bancă sau printr-o societate financiară. Dar, în această situație 
va trebui să accepţi niște costuri de finanţare, care nu vor fi mici, 

însă iarăși, cel mai important lucru este să primești acei bani mai 
rapid, pentru că la început, CASH-FLOW-ul este CEL MAI 
IMPORTANT. 


Discutând cu mulți antreprenori, unii dintre ei mi-au spus că au 
conștientizat această problemă, a cash-flow-ului, cel puțin prin ceea 
ce au simţit zi de zi, în activitatea curentă. Însă prea puţini au mers 
mai departe, pentru că dacă ai o problemă, trebuie în primul rând să 
o analizezi și apoi să o rezolvi ! lar rezolvarea problemei cash-flow- 
ului, mai ales într-o companie mică, aflată la început de drum, este 
legată și de niște proiecții cât mai rezonabile ale fluxurilor de numerar. 
Cu toate că antreprenorii acceptă că acesta este cel mai important 
lucru la început, ei continuă să facă NUMAI proiecţii de venituri și 
cheltuieli, adică proiecţii legate de profitabilitatea companiei. De ce 
fac oare antreprenorii (mulți dintre ei) această greșeală ? Pentru că e 
mai simplu să faci o proiecţie a veniturilor și cheltuielilor, decât să 
faci o proiecție de cash-flow. Pe lângă elementele mai ușor de estimat 
într-un tabel de venituri și cheltuieli, în cazul proiecţiilor de cash- 
flow trebuie să estimezi nu doar cât vei vinde, ci și când vei încasa 
acele vânzări (ceea ce prezintă alte variabile), care vor fi implicaţiile 
de taxe (de exemplu TVA, care în general nu este luată în calcul în 
proiecţiile tipice de profitabilitate), ca și alte presupuneri care necesită 
o analiză mai complicată. 


Cu toate acestea, tocmai pentru că este mai complicată, o proiecție 
de cash-flow ajută mult mai mult, mai ales în ceea ce privește evoluţia 
sezonieră a afacerii, deoarece o astfel de proiecție (făcută pe câteva 
luni înainte și apoi întreținută săptămânal sau lunar pe un principiu 
de rolling, adică de adăugare a unei luni de proiecţie după fiecare 
lună care trece) poate nu doar să vă ajute, poate să vă salveze afacerea. 
Antreprenorii care au asemenea proiecţii sunt cei care sunt avertizați 

„din timp că în luna februarie vor avea o problemă de cash-flow, 
deoarece pe proiecţiile făcute, linia de jos se colorează în rosu (maniera 
tradițională britanică de a descrie numerele contabile negative). Dacă 

știi din octombrie că vei avea o problemă de acest gen în februarie și 
dacă în plus, proiecţiile îţi arată și magnitudinea acestei probleme 
(cu cât vei fi în minus pe cash), atunci poți începe să acționezi din 
timp (la furnizori, la clienţi, la bănci, în propriul stoc, la costurile cu 
angajaţii sau la alte costuri ale afacerii), pentru a rezolva în avans 
acea posibilă intrare pe minus. 


Dacă însă nu ai asemenea proiecţii și descoperi chiar în cursul 
lunii februarie că ai această problemă, e foarte posibil că nu vei mai 
avea suficient timp și spațiu de manevră pentru a o rezolva (furnizorii 
îți vor bloca probabil livrările, iar din acel moment până la încetarea 
businessului, nu mai este decât o distanţă formală în timp). Și nu am 
menţionat luna februarie în mod întâmplător, este într-adevăr luna 
cea mai dificilă a anului pentru foarte multe afaceri, dintr-un motiv 
foarte simplu: vânzările retail de Crăciun sunt în general mari pe 
majoritatea gamelor de produse, ceea ce înseamnă că încasările sunt 
excelente, însă ele sunt însoţite de niște achiziţii foarte mari de la 
furnizori, achiziţii care în medie, vin la scadenţă în luna februarie. 


Luna februarie este una dintre cele mai slabe luni ale anului, ca 
vânzări, iată de ce încasările vor fi mici, dar plăţile de făcut vor fi 
mult mai mari. S-ar putea crede că antreprenorii cunosc aceste lucruri 
și că, mai ales după ce s-au lovit într-un an de această problemă 
sezonieră de cash-flow, o vor planifica mai bine anul viitor. Am văzut 
însă aceste erori repetate de atâtea ori încât cred în continuare că 
singura soluţie pentru a evita asemenea capcane este, oricât ar părea 
de formalist, întreţinerea continuă a unei proiecţii de cash-flow pe 
minimum 3-4 luni înainte, dacă nu mai mult. 


Dacă la start-up, majoritatea afacerilor nu pot să vorbească despre 
profitabilitate, pentru că prima perioadă va fi una în care costurile 
vor fi mai mari decât veniturile, antreprenorii trebuie să aibă totuși, 
de la start, o estimare cât mai clară cu privire la atingerea nivelului 
de break-even. Break-even-ul poate fi definit în mai multe moduri, 

teoretic el reprezintă acel nivel al vânzării la care se acoperă costurile 
companiei (sau, dacă asumăm că toate produsele au aceeași valoare 
sau facem o medie a lor, numărul de produse pentru care compania 
își acoperă costurile fixe și variabile din rezultatul vânzării). Astfel, 
break-even este un număr pe care antreprenorii ar trebui să îl 
proiecteze încă din stadiul de business-planning. De exemplu, dacă 
vorbim de un stand care vinde gogoși, numărul de gogoși pe care 
trebuie să le vindem pentru a atinge o poziţie neutră între costuri și 
venituri este numărul de break-even. 


Problema cea mai mare NU este însă acest număr de produse, ci 
TIMPUL în care putem ajunge acolo. De aici, lucrurile devin ceva 
mai clare: dacă la începutul activităţii vând doar 5-10 gogoși pe zi și 
apoi, treptat, prin crearea unui vad, prin promovare și prin alte 
metode, ajung la un moment dat la cele 200 pe zi care ar reprezenta 
numărul de break-even, întrebarea este în câte zile sau luni sau ani 
ajung la acest punct. Pentru că în tot intervalul de timp care trece din 
prima zi până când ajung la cele 200 (după care, evident, ar trebui să 
nu mai cobor sub acest nivel, în condiţiile în care afacerea este în 
continuare în creștere), trebuie „să aduc bani de acasă”. Această 
expresie pare un pic ruptă din context, dar oricine este antreprenor 
înțelege extrem de bine ce înseamnă ea: înseamnă că, după ce ai 
investit diverse sume de bani, plus efort, transpirație și poate și puțină 
inspirație, ești nevoit să mai vii cu alte sume de bani, pur și simplu 
pentru că nu ai de unde să îţi plătești facturile companiei, cât timp 
nu ai ajuns la break-even. 


Ținând cont de cât de critic este acest interval de timp, este sur- 
prinzător cât de puţini antreprenori start-up fac cu adevărat o 
estimare realistă a intervalului necesar pentru break-even. Acest 
interval depinde mult de industrie (la un magazin tradițional dintr-un 
mall, spre exemplu, ar putea fi din prima zi a deschiderii, pentru că 
beneficiază de foarte multă promovare; într-un magazin aflat într-o 
locaţie independentă, poate dura câteva luni, până când se formează 

un minim vad care să asigure acel nivel de vânzare de bază; la un 
magazin online, poate dura un an, uneori chiar un an și jumătate, să 
atingi acest prag). Dacă nu înțelegem aceste lucruri, start-up-ul nostru 
este în mare pericol chiar din start. 


Un aspect care este trecut de obicei sub tăcere când vorbim de 
presiunile financiare pe o companie în creștere este cel al taxelor. Aici, 
eu am constatat empiric faptul că lumea antreprenorială se împarte în 
două categorii foarte clare: antreprenorii care plătesc prea multe taxe 
pe de o parte, și antreprenorii care vor să nu plătească deloc taxe. 
Categoria a doua este mai ușor de analizat, pentru că aici vorbim de 
activităţi ilegale și care sunt o ameninţare nu doar din perspectiva 
evaziunii fiscale, dar chiar și din perspectiva unei concurente corecte, 
bazate pe norme de piaţă: dacă eu plătesc taxe corecte și tu nu le plătești, 
ba chiar le „furi” (situaţie tipică mai ales în ceea ce privește TVA), 
atunci eu nu am cum să concurez la preţuri cu tine, pentru că ar trebui 
să ofer preţuri cu câteva zeci de procente mai mici! Așa că pentru 
această categorie, eu aș spune AȘA NU, în cel mai hotărât mod. 


Există însă cealaltă categorie de antreprenori, mai ales la început 
de drum, cei care nu vor să aibă „vreo problemă cu fiscul” și atunci 
plătesc orice taxă fără să încerce măcar să o înțeleagă, să vadă dacă 
este cu adevărat necesar să fie plătită, să studieze dacă nu există 
metode de optimizare a taxelor. Optimizarea taxelor (în general 
cunoscută ca „optimizare fiscală”) este o activitate cât se poate de 
legitimă, deoarece orice afacere are dreptul să își aleagă cele mai 
favorabile condiţii în care să opereze, respectând evident dispoziţiile 
legilor și reglementărilor relevante. Dacă, spre exemplu, Bulgaria 
oferă, în spaţiul european, o taxă corporate de 10% și dacă pentru 
mine ca și afacere, costurile relocării acolo (de la București la Ruse 
sunt doar 70 kilometri) sunt mai mici decât taxele suplimentare 
plătite, atunci cred că este legitim ca o astfel de companie să analizeze 
serios opțiunea respectivă, rămânând în cadrul legilor locale și 
europene: iar asta se numește optimizare fiscală. 

Sunt multe alte exemple de acest gen, l-am dat doar pe cel care e 
probabil cel mai important stereotip, în ultima perioadă (spun 
„stereotip” tocmai pentru că nu e sigur că orice astfel de relocare va 
aduce beneficii nete, depinde de tipul de afacere și de o analiză 
specifică a situației). Problema antreprenorilor la început de drum 
este că nu au nici posibilitatea de a solicita niște opinii avizate, de a 
beneficia de o consultanță profesionistă, deoarece aceasta ar putea 
costa mai mult decât beneficiile obținute din optimizările fiscale 
realizate, în cadrul unei companii mici. În general însă, antreprenorii 
inteligenți, dacă nu pornesc cu acea idee fixă „mai bine plătesc mai 
mult decât trebuie, ca să nu am probleme”, vor găsi soluţii de 
compromis, care să nu coste mult ca și consultanţă, însă să ofere soluţii 
viabile (evident, cel mai bun mod este de a merge pe experienţa altora, 
care au făcut acele lucruri și care au reușit). Aici însă ajungem la o 
altă problemă antreprenorială, anume individualismul, despre care 
însă vom vorbi în alte ocazii. 


O Concluzii cu privire la rezolvarea presiunilor financiare pentru 
o companie aflată în creștere: 


1. evident, în primul rând, fiţi foarte atenţi cu achizițiile de 
mijloace fixe 

2. înțelegeți și optimizaţi ciclurile capitalului de lucru: cu cât mai 
mult le duceti către negativ, cu atât mai puţine presiuni finan- 
ciare veți avea 

3. faceți proiecții de cash-flow realiste și apoi întreţineţi-le con- 
stant, pentru a putea identifica momentele sezoniere cu cel mai 
mare stress pe cash 

4. calculati pragul de break-even, atât ca număr de produse, cât și 
ca timp în care puteți să ajungeţi acolo și apoi planificați în 
funcţie de acest interval de timp 

5. optimizaţi taxele în mod legal, așa cum ați optimiza orice altă 
componentă a costurilor afacerii ! 

= Presiunea pe resursele umane și organizaționale 


O altă presiune care devine acută în perioadele de creștere este 
presiunea pe resursele umane. O companie mare are în primul rând 
un Departament de resurse umane bine structurat, unde se analizează 
problemele și necesitățile de personal, se iau deciziile cu privire la 
dezvoltarea resurselor umane, se rezolvă orice eventuale dispute sau 
neînțelegeri (sau cel puţin, aceasta este ideea). În plus, o companie 
mare, are în general departamente bine structurate, cu atribuţii, 
obiective și responsabilități specifice, conduse de manageri, care 
raportează unui director general și unui consiliu de administraţie. 
La început de drum, pentru un start-up antreprenorial, toate aceste 
structuri complexe sunt realizate de o singură persoană: antrepre- 
norul! El este și director de resurse umane, și manager de linie, și 
director general dar și consiliu de administraţie al companiei ! 


Gândindu-ne la această situaţie, noi cei care am mai activat și în 
mediul corporatist, ne cutremurăm: cum poate oare să le facă un om 
pe toate ? Destul de greu, vă spun din experiența mea de antreprenor, 
de această dată. Problemele legate de departamente și activități sunt 
în realitate mici față de problema cea mai mare, care este cea legată 
de gestionarea resurselor umane ale companiei antreprenoriale. Dacă 
pe activități specifice, antreprenorii înţeleg destul de repede că e bine 
să aducă oameni potriviţi, astfel încât aceste funcții sunt rapid ocupate 
(chiar dacă nu de manageri cu experienţă, dar oricum de oameni 
motivaţi și care lucrează mai tot timpul sub directa îndrumare și 
supraveghere a antreprenorilor), în ceea ce privește partea de resurse 
umane, durează în general câțiva ani și câteva zeci de angajaţi (uneori 
peste o sută de angajaţi), până când un antreprenor se decide, cu 
greu, să apeleze la un director de resurse umane sau să formeze un 
departament specializat. 


Așa că mult timp, antreprenorul este, de facto, și directorul de 
resurse umane al companiei. Cel puţin 3 ani după înființarea primului 

start-up, eu am continuat nu doar să fac personal angajări, dar și să 
le dau personal oamenilor salariile, în fiecare lună (de două ori pe 
lună, ca să fiu exact). Atunci nici nu existau variante de plată pe card 
a salariilor, dar oricum, uitându-mă în urmă, îmi dau seama că o 
serie de activități ar fi putut să sufere optimizări, îmbunătățiri. 


Sau poate că succesul antreprenorial, într-o oarecare măsură, stă 
chiar în această legătură directă pe care antreprenorul o are cu toți 
angajaţii, ca într-o familie mai mare. În continuare, din punctul meu 
de vedere, aceasta este piatra filozofală în activitatea antreprenorială: 
cum faci să creezi și să mențţii acest spirit de familie într-un start-up, 
spirit care motivează mult mai puternic decât banii, pentru că 
motivează oamenii pe norme sociale, nu doar pe norme de piaţă, 
dar în același timp să nu riști să intri nepermis de mult în viaţa acestor 
oameni care lucrează cu tine, adică să le dai totuși libertatea de care 
au nevoie. 


Am văzut mulți antreprenori care obligau angajaţii să vină la un 
pahar de băutură în afara programului, doar ca să întreţină acest 
spirit: în opinia mea, o asemenea abordare, chiar dacă s-a demonstrat 
empiric, uneori, că funcționează foarte bine, este greșită. După mine, 
leadership antreprenorial înseamnă totuși altceva. În general, 
leadership înseamnă că oamenii te urmează fără a fi obligaţi, altfel 
nu mai este leaderhship. 


Ce e de făcut, în acest context delicat ? Cu siguranţă, primul lucru 
pe care orice antreprenor trebuie să îl facă este să realizeze o evaluare 
sinceră a situației: oamenii din echipă depind de el, iar el este în 
același timp și antreprenor, dar și director de resurse umane, de facto. 
Dacă ai înţeles această situaţie ciudată, deja ești pe drumul de a găsi 
și o soluţie corectă. O parte din soluţie ar fi să ai o atitudine cât mai 
corectă cu toți angajaţii, dar o altă parte este să cauţi, cât se poate de 
repede, un om care să preia cu succes managementul resurselor 


umane. lar aici apare o eroare antreprenorială destul de frecventă și 

destul de gravă, care ţine de nepotism: din motive de încredere (sau 
mai bine zis de lipsă de încredere), sarcina cu privire la resursele 
umane este încredințată de antreprenor unei persoane apropiate, din 
familie (de multe ori chiar soţia, dacă antreprenorul este bărbat și 
este însurat). 


lar aceasta este o dublă eroare, în primul rând că persoana nu 
este aleasă pe criterii de competenţă (ceea ce e important pentru orice 
job, dar mai ales pentru cel de la resurse umane) și în al doilea rând 
pentru că persoana, fiind din familie, va fi cu siguranţă privită cu 
mai puţină încredere de oamenii din echipă. În timp, aceste lucruri 
ar putea genera rupturi majore în cadrul echipei, pe care este greu să 
le sudezi mai apoi. 


Și pentru că am menţionat cuvântul nepotism, această problemă 
este, în sine, una dintre cele mai mari presiuni pe resursele umane 
ale unei companii antreprenoriale. Pare ciudat să vorbesc despre 
nepotism într-o afacere antreprenorială, care în principiu ar trebui 
să fie bazată pe meritocraţie și pe criterii stricte de eficiență economică. 
Și totuși, antreprenoriatele sunt, de multe ori, copleșite de nepotism, 
chiar mult peste ceea ce se întâmplă în corporații sau în alte structuri. 
Cum apare o asemenea problemă într-o afacere antreprenorială ? 
Nimic mai simplu, este o situaţie creată de modul cum se dezvoltă, 
de multe ori, activitățile antreprenoriale. 


Dacă începi o mică activitate de distribuţie a unor produse la niște 
magazine din oraș, pe cine suni prima oară când ai nevoie de o mașină 
să transporți produsele ? Pe cineva din familie, evident (sau, prin 
extensie, un cumătru sau un foarte bun prieten). lar atunci când te-ai 
căsătorit și ai deja o familie, cu cine te consuli în ceea ce privește 
deschiderea primei tale afaceri ? Cu partenerul sau partenera de viaţă, 
evident ! 

De multe ori, acest partener va fi în continuare și unul dintre 
fondatorii afacerii, alături de tine. lar de aici până la un frate, niște 
verișoare și mai mulți unchi, nu mai e o distanţă foarte mare. Curând, 
constaţi că în afacerea ta, pe lângă „angajaţii obișnuiți” există un grup 
destul de mare și de compact de „angajaţi din familie”. Din experiența 
mea, relaţia între angajaţii obișnuiți și cei „din familie” este întotdeauna 
complicată, indiferent cum ar fi setate evaluările acestor angajați. 
Teoretic, faţă de cei din familie, poți să procedezi în trei moduri: 


(i) să îi tratezi exact LA FEL ca pe orice alți angajaţi, aceasta ar fi 
probabil abordarea cea mai corectă, cu niște riscuri însă: partenerul 
de viață s-ar putea simţi la momente de timp nedreptăţit (deși tu ai 
încercat doar să fii corect), ceea ce poate transforma cealaltă parte a 
vieţii tale (viața de acasă, viața de după firmă) într-un coșmar; separat 
de acest risc, apare riscul ca și angajaţii obișnuiți să considere la 
momente de timp că faci o favoare familiei (mai ales atunci când e 
vorba despre promovări sau recompense), și atunci își pierd 
motivaţia, în plus vor înceta să mai fie amicali cu familia; 


(ii) să îi tratezi mai dur decât pe ceilalți angajaţi, pentru a arăta 
că ceri mai mult de la familie decât de la ceilalți; poate fi o metodă, 
însă cu siguranţă va fi demotivantă față de angajaţii din familie, care, 
până la urmă, sunt și ei niște oameni și nu te vor urma la nesfârșit 
doar pentru că sunt membri de familie; 


(iii) în cele din urmă, există și metoda cea mai proastă, aceea de 
a favoriza membrii de familie (sindromul cunoscut sub numele de 
„nevasta patronului”): evident că ceilalţi angajaţi vor simţi acest lucru 
și în curând vei descoperi că în jurul tău nu mai e decât familia, iar 
dacă până atunci i-ai favorizat, fii sigur că nu vor face o treabă bună 
pentru tine, deoarece nu au fost competenţi de la bun început, iar 
afacerea se va duce la vale. 

Ce soluţii există ? Nu prea multe, dar sunt câteva: 


- să încerci să nu implici familia sau rudele în afacerile tale (recunosc, 
acesta a fost în general modul meu de abordare a problemei); dacă 
faci această separație între cele două aspecte ale vieţii tale, cea 
personală, de familie, și cea de business, ai o șansă mai bună la o 
viață bună, cred eu; altfel, vei aduce la nesfârșit toate problemele 
și disputele de la birou acasă, uneori chiar până în pat; 


- să gândești de la început afacerea ca pe una de familie, în care 
membrii de familie să aibă un rol determinant, dacă nu deplin, în 
desfășurarea afacerii; această metodă funcționează foarte bine la 
afacerile lifestyle, de exemplu un mic restaurant care este gestionat 
de o familie, toți lucrează împreună și, dacă este nevoie, mai 
angajează câteva persoane din afară, care nu vor avea probleme 
să se integreze bine, pentru că vor înțelege de la bun început natura 
afacerii ca fiind una de familie și nu vor suspecta antreprenorul 
de nepotism; 


- dacă vrei totuși să lucrezi și cu cei din familie, mai ales că aceștia 
au, pe lângă inconvenientele deja menţionate, și niște avantaje 
importante (cele de încredere sunt în general cele mai importante 
pentru antreprenor, iar încrederea nu este un factor neglijabil, cu 
siguranţă !), trebuie să îi tratezi oricum la fel ca pe ceilalți și în 
plus, să încerci în mod proactiv să institui un climat de colaborare 
cât mai bun între toți angajaţii, indiferent că sunt din familie sau 
din afara acesteia. 


Ca o altă abordare posibilă pentru toate aceste presiuni care țin 
de resursele umane și de organizaţie în general, soluția potrivită ar 
putea uneori să vină din sindicalizare, din formarea unei echipe de 
antreprenori. De fapt, din ce în ce mai mult, vedem în ultimele decenii 
că marile companii ale planetei (Google, Microsoft și multe altele 
asemenea) sunt companii fondate de echipe de antreprenori. Care 

este secretul unei echipe de antreprenori ? Nu e de fapt un mare secret, 
pur și simplu este vorba despre forța echipei sau, cum știm cu toții 
din bătrâni, „unde-s doi (sau mai mulţi) puterea crește”. Într-o asemeneă 
echipă antreprenorială, resursele antreprenorilor se cumulează și 
uneori se multiplică (în sensul că ceea ce niciunul dintre noi nu ar 
putea face singur, putem face împreună). 


Chiar și în ceea ce privește resursele materiale de start, doi sau 
trei înseamnă mai mult decât unu (fiecare antreprenor, chiar tânăr și 
fără bani, are mici resurse personale, fie și un calculator sau o mașină 
second-hand înseamnă mai mult decât nimic, iar dacă 2-3 tineri 
sindicalizează aceste resurse într-o firmă start-up, s-ar putea să aibă 
deja suficient pentru a începe activitatea, fără a apela la vreo finan- 
tare). Și atunci, de ce nu toate antreprenoriatele sunt realizate în 
echipă ? Aici revenim la vechea problemă a individualismului care îi 
caracterizează pe mulți antreprenori valoroși, pur și simplu unii 
dintre ei nu pot lucra într-un asemenea mod (deși oricum, pe parcurs, 
vor lucra cu echipe de oameni și va trebui să se adapteze ei înșiși 
lucrului în echipă). Și de ce se „sparg“ de prea multe ori echipele 
antreprenoriale de start ? Aici răspunsul este oarecum asemănător 
cu cel legat de divorțurile din lumea reală: ca și o căsătorie, și un 
parteneriat de business este un angajament extrem de serios, care 
implică nu numai drepturi, ci și numeroase obligații. Dacă nu înţelegi 
acest lucru de la bun început, este foarte probabil că în curând se va 
ajunge la o despărțire. 


Oricum, pentru că vorbeam de valoarea și forța unei echipe 
antreprenoriale, pe lângă faptul că dacă ai o echipă de antreprenori 
alături de tine, ai rezolvat deja implicit o parte dintre presiunile 
exercitate pe resursele umane, în plus, într-un grup de antreprenori 
va fi întotdeauna o persoană mai orientată pe sales, una pe finanțe, 
poate chiar și una orientată pe conducerea oamenilor (un antreprenor 
cu un background în psihologie /sociologie, sau pur și simplu cu o 
înțelegere mai bună a acestei părți a activităţii companiei). În aceste 

condiţii, acel antreprenor va fi desemnat de echipă, în mod firesc, să 
conducă activităţile de resurse umane (și o va face mai bine !). 


Iar dacă ai pornit totuși singur la drumul antreprenorial, nu este 
niciodată prea târziu să te gândești și la opţiunea de a aduce unul 
sau mai mulţi parteneri, pe parcurs, alături de tine. Cine pot fi acești 
parteneri ? Pot fi unii dintre angajaţii cei mai valoroși, așa cum pot fi 
și investitori business-angel sau, în anumite situații, chiar competitori 
de-ai tăi cu care poți realiza o fuziune, caz în care ai rezolvat în același 
timp și o problemă concurențială, și ţi-ai găsit și un partener foarte 
bun. 


La final, cu privire la această chestiune a echipelor de antrepre- 
nori, dacă am putea să transportăm conceptul în zona de servicii 
financiare sau de servicii juridice, putem spune fără dubiu că cele 
mai mari companii din aceste domenii (big four în consultanţă sau 
marile case de avocatură din lume) sunt întotdeauna bazate pe echipe, 
pe parteneriate, nu sunt practici de consultanţă individuală. Într-o 
oarecare măsură, chiar dacă nu integral, această idee se poate aplica 
și în multe afaceri antreprenoriale. Eu personal am participat ca 
investitor, antreprenor și bineînţeles ca acţionar în mai bine de zece 
companii private (deci excluzând participanţii pe bursă) și, în toate 
aceste companii private, am lucrat în echipe de antreprenori, 
niciodată singur. | 


O Concluzii cu privire la rezolvarea presiunii pe resursele umane: 


1. înțelege că la începutul afacerii, tu ești și antreprenor dar și 
director de resurse umane, fă-ţi cât mai bine această sarcină și 
găsește cât mai curând un manager potrivit pentru această 
funcţie ! 

2. privește echipa cu care lucrezi ca o familie extinsă, însă cu 
moderație 

3. asigură-te că organizația pe care o conduci nu poate fi niciodată 
acuzată de nepotism ! 

4, gândește-te dacă nu cumva ar fi mai potrivit să pornesti într-o 
echipă antreprenorială 

5. chiar dacă ai pornit singur, gândește-te dacă nu ar fi util să ai 
unul sau câțiva parteneri alături de tine, atrași pe parcurs 


=> Presiunea pe antreprenor 


În ultima parte a acestui capitol, am să încerc un excurs care are 
și o notă personală, pentru că se leagă nu de modul cum funcționează 
sau cum crește o afacere, ci de modul cum funcţionează un 
antreprenor și care sunt resorturile sale. 


Antreprenorul însuși, în procesul de creștere a afacerii, este supus 
unei presiuni foarte mari și care vine din mai multe direcţii, așa cum 
am arătat până acum: din zona financiară, de resurse umane și de 
organizaţie în general. Dar mai există o presiune, poate mult mai 
mare, care se exercită asupra antreprenorului și care vine chiar din 
interiorul său ! 


Orice activitate antreprenorială bine făcută înseamnă multe 
sacrificii pentru antreprenor: în primii ani de activitate, în prima 
companie antreprenorială pe care am fondat-o alături de doi colegi 
de facultate, nu ţin minte să fi avut weekend-uri sau vacanțe, practic 
munceam acolo în fiecare zi a anului. În plus, ziua de muncă era una 
foarte lungă, de dimineaţă până noaptea târziu. lar noaptea târziu, 
când ne relaxam împreună, tot despre afacere și despre cum am putea 
să o îmbunătăţim discutam. Există pentru unii oameni care nu au 
fost niciodată antreprenori această iluzie a „antreprenoriatului cu 
jumătate de normă”. 


Sunt întotdeauna șocat când văd candidaţi în Arena Leilor care 
propun proiecte antreprenoriale, pe care ei înșiși urmează să le 

dezvolte, dar la întrebarea simplă „ce faci cu job-ul pe care îl ai 
acum ?”, ei spun „îl păstrez, pentru că pot să le fac pe amândouă în 
paralel”. Ziua în care am decis să încep o afacere a fost și ziua în care 
mi-am depus demisia de la job-ul meu ingineresc, acum aproape 20 
de ani. Cred că niciun antreprenor, oricât de norocos ar fi, nu poate 
avea cu adevărat succes durabil, dacă abordează antreprenoriatul 
ca pe o activitate part-time. 


Acestea fiind spuse, după o anumită perioadă (să zicem, după 
primii 2-3 ani) de activitate antreprenorială susținută, încep să apară 
unele semne de întrebare: oare chiar vreau să îmi petrec restul vieții 
făcând exact acest lucru, trăind în acest ritm intens și sacrificând 
orice înseamnă viață personală sau socială pentru succesul afacerii 
mele ? De la un punct încolo, aceasta este o întrebare rezonabilă, pe 
care mi-am pus-o și eu la un anumit moment. De obicei, acest moment 
este unul de creștere rapidă a companiei, în care și presiunile de 
diverse tipuri se accentuează în companie, iar pe de altă parte, 
antreprenorul însuși începe să dorească să mai facă și alte lucruri. 
Iar pe acest tip de presiune, am identificat trei tipuri de antreprenori: 


a) antreprenorul comod, care nu pregătește neapărat acest moment, 
„dar care de la un punct încolo începe să își ia vacanțe mai dese, să 
facă weekend-uri mai lungi, fără să aibă neapărat în spate o echipă 
puternică, pregătită, care să aibă delegarea necesară pentru a face 
lucrurile să se întâmple (cazul acelei afaceri în care antreprenorul 
încă mai semnează personal ordinele de plată, dar trece foarte rar pe 
la birou, ceea ce îi pune pe angajaţi în situaţia delicată de a găsi 
explicaţii pentru plățile întârziate); nu este deloc un caz fericit și 
trebuie să înțelegeţi că nu puteţi face un asemenea pas decât atunci 
când aţi pregătit foarte bine terenul; 


b) antreprenorul masochist, care nu acceptă să delege nimic din 
autoritate și din decizii către echipă, care continuă, an după an, să 

fie acolo non-stop, să rezolve toate problemele, mici sau mari; din 
păcate, o astfel de activitate poate fi extenuantă și, dacă la 20 de ani 
este în regulă să susții așa ceva pe termen mediu, peste un număr de 
ani acest lucru devine fizic din ce în ce mai dificil; riscul este că 
afacerea se va auto-limita (de fapt, nu afacerea, ci antreprenorul), 
pentru că nu va putea niciodată să facă mai mult decât „ceea ce poate 
face”, dacă nu folosește uriașul avantaj al unei afaceri antreprenoriale, 
anume că pune la lucru și capitalul, dar și celelalte resurse, pentru 
creșterea companiei, deci nu doar efortul și puterea unui singur om, 
ci ale unei întregi organizaţii; —€ 


c) antreprenorul profesionist care, chiar dacă face cu mare plăcere 
ceea ce face zi de zi în afacerea sa, înţelege că delegarea este necesară, 
formarea unor structuri este și ea necesară, dacă nu pentru că vrem 
să ne luăm câte o vacanţă din când în când, atunci măcar pentru un 
motiv mult mai prozaic, care ține de hazard: ce se întâmplă dacă 
mâine ai un accident sau o boală care te împiedică fizic să mai poți 
coordona afacerea ta ? Cine va fi acolo pentru a duce mai departe 
efortul și visul tău antrepenorial ? Dacă nu ai reușit să faci aceste 
delegări, dacă nu ai reușit să te descotorosești de ideea „eu știu 
întotdeauna mai bine”, va fi foarte greu pentru o afacere să îţi 
supraviețuiască, în acest sens. 


O Concluzii cu privire la presiunea pe antreprenor: 


1. în prima perioadă, e bine să dai totul și să faci orice sacrificiu 
consideri că este acceptabil pentru a-ți putea dezvolta cât mai 
bine afacerea 

2. trebuie însă, în același timp, mai ales pe măsură ce compania se 
dezvoltă, să începi să delegi responsabilităţi către echipă 

3. gândește-te ce s-ar întâmpla cu afacerea ta dacă mâine ai avea 
un accident ? 

[_] Noi pieţe, noi produse, noi teritorii 


Care sunt direcţiile în care o companie poate crește ? lată o 
întrebare grea pentru mulți antreprenori, deoarece majoritatea nu 
au analizat această idee și nu au reușit să o compartimenteze suficient 
de bine. Dacă însă stăm să ne gândim puțin, direcţiile de creștere nu 
pot să fie legate decât de PRODUSE și de PIEŢE (adică în linii mari, 
de noi înșine ca afacere și de piață, de clienţi ca și cumpărători ai 
produselor sau serviciilor noastre). Pusă în acești termeni, problema 
se simplifică substanţial, pentru că în combinaţie, cei doi factori de 
mai sus pot genera doar PATRU direcţii de dezvoltare: 


- penetrare pe piaţă: același produs pe aceeași piață 

- dezvoltare de piaţă: același produs pe o nouă piaţă 

- dezvoltare de produs: un nou produs pe aceeași piață 
- diversificare: un nou produs pe o nouă piață 


Când vedem lucrurile în această abordare, totul devine mult mai 
simplu. Sau în vorbele unui antreprenor cu care am discutat de 
curând, „eu făceam de atâta timp dezvoltare prin diversificare, doar 
că nu știam ce fac!” Nu există alte variante în afara celor patru 
enumerate mai sus, pentru dezvoltarea unei afaceri. Care dintre ele 
este cea mai potrivită pentru afacerea voastră ? La ce moment de 
timp, în ce combinaţie ? Voi încerca să dau câteva răspunsuri la aceste 
întrebări, în cele ce urmează. 


>> Penetrarea pieţei 


Cea mai tipică direcţie de creștere pentru un start-up este 
penetrarea pieței. Atunci când ești foarte la început, pare destul de 
clar că trebuie să te concentrezi pe produsul pe care îl oferi și pe 
piaţa principală pe care acţionezi. Sună foarte simplu, însă trebuie 
înțelese de la bun început niște lucruri la fel de simple, la fel de 
importante: 

- trebuie să găsești metodele pentru a convinge clienții să cumpere, 
apoi să cumpere din nou, apoi să cumpere mai mult; o mare parte 
din strategiile asociate penetrării pieţei se referă exact la aceste 
lucruri: în primul rând cum îi facem pe clienţi să realizeze o primă 
achiziție a produsului (sau serviciului) nostru (deci să aibă o primă 
experienţă cu produsul), în al doilea rând să îi facem să revină și să 
cumpere din nou (deci să devină cumpărători fideli) și nu în ultimul 
rând, să îi facem să revină și să cumpere mai mult (up-selling sau 
vânzare crescută); sunt într-adevăr și situaţii (deși mult mai rare 
decât ar părea la prima vedere), când clienţii nu vor cumpăra decât 
o singură dată, așa că nu poți merge pe acest ciclu de fidelizare și 
up-selling, dar chiar și atunci, poți să găsești o strategie care să 
includă și penetrarea pieței, cel puţin în prima fază (deși astfel de 
afaceri ar trebui să se bazeze pe direcţii de creștere alternative, dacă 
nu pot vinde decât o singură dată pe piața inițială) 


- trebuie să înţelegi că, într-o piaţă care nu se află într-o creștere 
spectaculoasă (așa cum se întâmplă doar pe piețe emergente și 
doar în anumite situații), totalul pieţei va fi aproximativ 
asemănător în fiecare interval de timp, așa că și înainte de intrarea 
ta pe piaţă, și după aceea, valoarea totală a pieței va rămâne de 
fapt constantă: și atunci, cum se poate să intri pe piață, dacă nu 
apare nicio creștere ? Penetrarea de piaţă înseamnă de fapt să iei 
cota de piaţă (sau marketshare, în engleză) de la ceilalți jucători ! 
Chiar dacă este o chestiune logică, puţini antreprenori merg mai 
departe să analizeze ce înseamnă această trecere a unor cumpă- 
rători de la un competitor la altul, cum poate fi stimulată și care 
pot fi consecinţele ei; iată cum, se ajunge de multe ori în situația 
că un nou intrat pe piaţă (un start-up) încearcă să penetreze piața 
oferind un preț mai mic decât concurenţa: deși este o tendință 
normală, ea are efecte foarte dure pentru toată piaţa și, în cele din 
urmă, și pentru noul intrat, deoarece dacă penetrarea de piaţă va 
funcționa pe aceste baze, cu siguranţă de la un anumit moment, 
jucătorii consacraţi de pe acea piaţă vor reacționa, fie printr-un 

preţ încă și mai mic care nu poate fi susținut de un nou intrat, fie 
prin alte metode (promovare agresivă etc.) care, iarăși, sunt greu 
de susținut de un start-up cu o capitalizare mică 


- la final, trebuie să înţelegi că totuși această direcție, de penetrare a 
pieţei, este cea mai bună direcție de abordat iniţial pentru creștere, 
chiar dacă vor exista poate și alte tentaţii; văd de prea multe ori o 
afacere care tocmai s-a deschis într-un oraș al țării (de exemplu la 
Constanţa), care crește destul de bine acolo, are probabil 1-2% din 
cota de piaţă locală pe acea piaţă și poate dubla această cotă în 
următorul an, dar se decide să deschidă puncte de lucru și în alte 
orașe din ţară, fără să aibă la dispoziţie un capital corespunzător 
pentru o astfel de dezvoltare; recomand tuturor antreprenorilor la 
început de drum să nu cadă în această capcană, pentru că ieșirea 
pe noi pieţe are foarte multe costuri (mai puţin în cazul afacerilor 
pe Internet, care pot fi gândite din start pentru o piaţă foarte largă), 
iar atunci când poți în continuare crește într-un ritm de dublare 
anuală în piața locală, de ce ai vrea, fără capital, să riști această 
creștere și profiturile din piaţă de bază, pentru niște extinderi 
riscante ? Un răspuns aici ar fi orgoliul antreprenorial, pentru că 
sunt mulți antreprenori pentru care volumul de afaceri pe care îl 
realizează devine mai important decât profitul, cash-flow-ul său 
însăși viabilitatea afacerii pe care o conduc 


>> Dezvoltarea de piață 


Dezvoltarea de piaţă este iarăși o direcție de analizat în orice 
construcție antreprenorială gândită pentru creștere. Ea înseamnă, pe 
scurt, vânzarea produselor existente unor pieţe noi. Din acest punct 
de vedere, pieţele noi pot avea diverse semnificaţii, de la cea 
geografică (așa cum am menționat o extindere posibilă de la 
Constanţa în alte orașe din ţară, cu aceleași produse, înseamnă 
dezvoltare de piață) până la cea demografică sau la alte grupuri de 
piață segmentate din punct de vedere sociologic. 

Spre exemplu, un produs care era vândut copiilor, prin dez- 
voltare demografică de piață, va fi vândut și adulţilor. Ca să nu pară 
prea teoretic, cel mai bun exemplu pe care îl am aici este cel al 
consolelor de jocuri, tipic adresate copiilor și adolescenților, care, 
mai ales în ultimele generaţii de console (Wii dar și alte console din 
piață), adresează din ce în ce mai mult și piaţa tinerilor și adulților. 
lată cum, un produs care era considerat ca fiind rezervat celor mici 
(o piaţă foarte interesantă, dar limitată), a devenit un produs și pentru 
cei mari (o piață mult mai largă), sau de fapt un produs pentru în- 
treaga familie. 


Dezvoltarea de piaţă are anumite caracteristici care o fac utili- 
zabilă pentru creștere antreprenorială doar în condiţii specifice: 


- este o dezvoltare care necesită în general capital semnificativ mai 
mare decât varianta dezvoltării prin penetrare de piaţă: vânzând 
unor noi clienți, costurile de promovare și de vânzare sunt mult 
mai mari, chiar și atunci când clienţii noi sunt doar în perspectiva 
demografică, nu doar în cea geografică; dacă în plus vrem să 
abordăm pieţe geografice noi, trebuie gândite și toate implicaţiile 
de investiții necesare pentru deschiderea unor centre de desfacere 
sau chiar de producție în acele zone geografice, iar implicaţiile de 
capital ar putea fi semnificative 


- este o dezvoltare care face însă mult sens mai ales atunci când ai 
acoperit deja foarte clar piaţa iniţială de adresare (pentru 
simplitate, vom vorbi aici de pieţe geografice, dar analiza poate fi 
aplicată și pe criterii demografice), se pune problema dacă mai 
poți crește suficient de rapid prin penetrare de piață; de fapt, dacă 
ești deja lider de piață pe un anumit produs într-o anumită zonă 
geografică, este clar că de la acel moment, trebuie să te gândești 
serios la o extindere și pe alte piețe geografice, deoarece acestea 
îți pot da creșterea de care ai nevoie, și în același timp, dacă ești 
lider de piaţă într-o anumită geografie, poţi utiliza experienţa 

acumulată pentru a te dezvolta și în alte piețe și, de ce nu, pentru 
a ajunge și în alte pieţe un lider (excepţia fiind situaţia în care ești 
lider într-o piață mică și emergentă și vrei să te dezvolți într-o 
piaţă mare și matură, iar în acest caz, poţi avea surprize neplăcute; 
eu însumi am văzut câteva business-uri foarte bune pornite din 
România și care au avut mari probleme atunci când au intrat pe 
pieţe mai mature, competitive) 


- în orice caz, dezvoltarea de piaţă nu este o soluţie care să funcționeze 
oricând, oricum; dezvoltarea demografică depinde mult de 
capacitatea produsului de a se adresa altor ţinte demografice sau 
sociografice, în timp ce dezvoltarea geografică are de-a face cu 
tipul „geografic” de business pe care afacerea voastră o reprezintă; 
din acest punct de vedere, există patru categorii principale, 
începând cu afacerile de proximitate (care nu pot să ofere produse 
sau servicii decât în zona de imediată proximitate, prin natura 
lor), apoi continuând cu afacerile de arie largă (cele care atrag 
consumatori de la distanțe mari, fiind destinaţii importante, ancore 
mari, cum ar fi reţelele de hipermarketuri, o rețea de distribuţie 
de mașini etc.), afacerile la distanță (care sunt în prezent repre- 
zentate în principal de magazinele online sau de alte afaceri 
Internet, dar au început să existe cu mult timp în urmă, sub forma 
vânzărilor prin telefon, poștă, catalog) și, nu în ultimul rând, există 
afacerile de tip direct, în care vânzătorii merg pur și simplu direct 
la clienţi și își vând produsele, situaţie în care aria geografică de 
adresare este în continuare importantă, dar ea poate fi ușor extinsă 
sau modificată; în funcție de categoria în care vă încadrați, se poate 
face o analiză mai detaliată cu privire la oportunitățile de dez- 
voltare de piață 


- o ultimă categorie care ține tot de dezvoltarea de piaţă este cea în 
care un produs existent capătă o nouă utilizare, în acest fel 
începând să adreseze o nouă piaţă pentru care nu fusese inițial 
menit; această modificare a utilizării produsului poate apărea fie 

la inițiativa companiei care îl oferă (dacă aceasta identifică anumite 
oportunități din acest punct de vedere), fie chiar din inițiativa 
clienţilor; un exemplu recent în acest sens este cel al autoturismelor 
SUV care, iniţial, au fost gândite pentru un grup destul de clar de 
utilizatori, anume bărbaţii care voiau să conducă și pe șosea, dar 
și off-road, cu aceeași mașină; în mod oarecum neașteptat, în multe 
ţări din lume, SUV-urile au devenii mașini preferate de femei, 
pentru că prin dimensiunile lor mai mari, aceste mașini oferă în 
același timp o senzaţie sporită de siguranţă (atât în trafic, dar și în 
ceea ce privește posibile atacuri, tâlhării care au femeile ca ţintă 
predilectă), dar și spațiu interior suficient pentru copii și pentru 
cumpărături; iată cum, de la publicul inițial preponderent 
masculin pentru aceste mașini, utilizarea produsului a suferit 
modificări și el a fost preluat, chiar cu entuziasm, de o nouă 
categorie de clienţi, respectiv femeile; iar aceasta este o situație 
tipică de dezvoltare de piaţă printr-o utilizare nouă sau diferită a 
unui produs existent (în momentul în care au constatat această 
situaţie, producătorii au început, în plus, să gândească niște mașini 
sau în orice caz niște pachete pentru aceste SUV-uri care să se 
adreseze în mod specific targetului feminin, ceea ce înseamnă deja 
diversificare). 


> Dezvoltarea de produse 


Dezvoltarea de produse este acea direcţie de creștere prin care 
se dezvoltă (sau se oferă) noi produse, în piața existentă, deci 
vânzarea de noi produse către același grup de clienți sau consumatori. 
Există în mediul antreprenorial o oarecare confuzie cu privire la 
creșterea prin dezvoltarea de produse și creșterea prin diversificare, 
despre care vom vorbi mai târziu: de multe ori, ceea ce este numită 
„diversificare” înseamnă de fapt o dezvoltare de produse, deoarece 
noile produse sunt adresate în continuare aceluiași grup ţintă. În 
general, pentru ca o dezvoltare de produs să fie eficientă, ea trebuie 
să se capitalizeze pe următoarele elemente: 

1. Experienţa firmei cu un anumit segment de clienţi sau consu- 
matori: lucrând deja cu un anumit tip de utilizatori, compania are 
posibilitatea de a acumula informații foarte valoroase, care mai apoi 
pot (și aș spune chiar trebuie, uneori) să ajute compania să identifice 
posibilităţile de dezvoltare de noi produse. În această categorie, 
exemplele cele mai clare sunt cele legate de produsele dezvoltate pe 
segmentul de consumatori de copii: toate companiile importante din 
domeniul produselor pentru copii (fie că e vorba despre producători 
de filme pentru copii sau de desene animate, fie că e vorba despre 
producători de jucării sau de alte produse tipice pentru copii), 
lucrează în mod activ, zi de zi, la dezvoltarea de noi produse, pentru 
aceeași piaţă, pornind de la produsele existente. 


Spre exemplu, după lansarea unui film (fie el de la Disney sau 
Universal ori alte companii) pentru copii, cum ar fi Shrek sau Toy 
Story, urmează destul de rapid lansarea unor produse noi, dar care 
utilizează experienţă acumulată în comercializarea produsului inițial 
(filmul): încep să fie produse jucării cu brand-ul respectiv și care 
reprezintă caracterele principale din film, apoi sunt produse și 
comercializate jocuri pe calculator sau pentru console, cu aceleași 
personaje, uneori se produc seturi de obiecte personalizate care 
formează colecții cu personajele filmului și pe care copiii sunt foarte 
fericiți să le cumpere și să își completeze colecția etc.; acest tip de 
dezvoltare nu ar fi posibil dacă nu s-ar baza pe experiența acumulată 
de producători în ceea ce privește piaţa țintă și preferințele acesteia. 


2. Existenţa unui sistem de distribuţie bine pus la punct, care 
facilitează servirea pieței existente cu noile produse. Una dintre 
problemele importante în ceea ce privește dezvoltarea de produse 
este distribuţia acestor noi produse către piața existentă; în momentul 
în care o companie servește deja o anumită piaţă cu un set de produse, 
beneficiind deja și de o rețea de distribuţie bine pusă la punct pentru 
acele produse iniţiale, dezvoltarea unui nou produs are avantajul că 
distribuția poate fi foarte simplu realizată prin logistică și rețeaua de 

distribuţie existente, evident cu condiţia ca noul produs să fie unul 
potrivit cu această rețea existentă. 


Exemple simple de dezvoltare de produs sunt cele din domeniul 
băuturilor răcoritoare, acolo unde după dezvoltarea unei rețele de 
distribuţie puternice pe un set inițial de produse, un astfel de 
producător începe să ofere și alte noi produse care pot fi ușor 
distribuite în aceeași rețea (fie că este vorba tot de băuturi, de exemplu 
extinderea către domeniul apelor minerale sau al băuturilor 
energizante, fie că este vorba de alte produse care pot fi oferite foarte 
simplu aceleiași piețe prin rețelele existente). 


3. La final, dar nu în cele din urmă, reputaţia firmei în rândul 
grupului țintă și așteptările consumatorilor (deci, în fond, branding-ul 
sau recunoașterea de brand a afacerii). În ceea ce privește acest 
subiect, există două tipuri de abordări, care pot fi analizate: sunt 
companii care, tocmai pentru a capitaliza cât mai eficient pe brandul 
deja dezvoltat, nu apelează la extensii de brand și își promovează 
toate produsele, inclusiv cele nou-dezvoltate, sub același nume de 
brand (de exemplu Samsung, care în ciuda diversității enorme de 
produse pe care le dezvoltă, de la televizoare și calculatoare până la 
mașini de spălat sau chiar automobile la un moment dat, folosește 
pentru toate aceste produse brandul Samsung, tocmai pentru a putea 
utiliza la maximum forța mărcii în promovarea mai ales a produselor 
noi); sunt alte companii care, pentru fiecare tip de produs sau în orice 
caz pentru fiecare categorie mare de produse, folosește branduri noi, 
așa încât o dezvoltare de produse rezultă într-un nou brand pe care 
acea companie îl va folosi. 


În acest caz, legătura cu brand-ul principal este mai puţin evidentă, 
însă ea există totuși, deoarece mulţi consumatori înțeleg că acel nou 
produs poartă mai departe reputația și promisiunea brandului mare, 
inițial (cazul Coca-Cola care, pe diverse tipuri de băuturi, are diverse 
nume de marcă, deși numele companiei-mamă și al principalei băuturi 

comercializate este unul singur). Indiferent de varianta de branding 
pentru care se optează, un lucru este cert: nu poți începe o dezvoltare 
solidă a unor noi produse, dacă nu ai câștigat deja o reputaţie puternică 
(și chiar o recunoaștere de brand importantă) cu primul sau cu primele 
produse sau servicii oferite pieţei. 


Mulţi antreprenori fac aici o greșeală importantă, deoarece ei 
încep cu un anumit produs, nu reușesc cu adevărat să îl impună pe 
piaţă sau să îi asigure o anumită poziţie și reputaţie, iar atunci când 
realizează aceste probleme, în loc să continue să promoveze produsul 
existent (sau să îmbunătățească acest produs, dacă este nevoie), 
preferă să înceapă o altă dezvoltare de produs, în ideea că „poate 
acesta va merge mâi bine”. În lipsa unei baze solide de experienţă cu 
clienţii, logistică și distribuţie, dar și de reputaţie și recunoaștere, 
este puțin probabil să ai succes cu o astfel de dezvoltare. 


>> Diversificare 


O a patra și ultimă direcție de creștere este diversificarea. Aceasta 
presupune dezvoltarea de produse noi pentru pieţe noi, de către o 
afacere existentă. Pentru că vorbim de produse noi și de piețe noi, ar 
putea rezulta că acest tip de dezvoltare (care, trebuie să spun de la 
bun început, este posibil cea mai interesantă, dar cu siguranţă și cea 
mai riscantă direcție de dezvoltare a unei afaceri) nu se bazează pe 
experiența acumulată deja de companie în ceea ce privește clienții 
existenți sau produsele existente. Cu toate acestea, orice strategie 
reușită de dezvoltare prin diversificare, folosește extrem de intens 
experienţa deja acumulată de companie și baza ei existentă, deoarece 
diversificarea trebuie să prezinte, oricum, anumite elemente de 
sinergie și de relaționare cu businessul existent. 


Există în principiu trei tipuri de diversificare, în funcţie de modul 
cum se produce această dezvoltare pe lanţul tipic de valoare adăugată 


dintr-o industrie: 

- diversificare (sau integrare) în amonte (backward integration); 
- diversificare (sau integrare) în aval (forward integration); 
- diversificare (sau integrare) orizontală. 


>> Diversificare (integrare) în amonte 


Diversificarea în amonte, sau „înapoi“, înseamnă că o companie 
decide să facă un pas înapoi în ceea ce privește lanţul de valoare 
adăugată dintr-o industrie. Presupunând că avem o afacere care 
distribuie produse electronice, iată cum ar putea arăta un lanţ tipic 
al industriei respective: 


Producători de materii prime (metale, silicon, plastic etc.) — Distribui- 
tori de materii prime — Producător de componente si subansambluri pentru 
industria electronică — Producător de electronice (televizoare etc.) — Dis- 
tribuitori de produse electronice (aici se află, pe lanț, chiar compania 
noastră) — Magazine generaliste sau specializate în vânzarea de produse 
electronice > Consumatorii (cumpărătorii finali ai acestor produse). 


Un pas înapoi pe acest lanţ ar însemna ca de la poziția de distri- 
buitori să devenim producătorii acestor produse. Pentru o perioadă 
lungă de timp, s-a considerat că un asemenea pas este foarte dificil 
de făcut, chiar imposibil, ținând cont de necesităţile importante pe 
care le are un producător, atât din perspectiva capitalului, cât și a 
tehnologiei. În ultimii ani, mai ales cu facilităţile de producție relativ 
ieftine din China și cu globalizarea outsourcing-ului în domeniul 
producției, devine mai simplu pentru o rețea de distribuţie să se 
transforme într-un producător. 


Contractând producţia într-o zonă unde costurile sunt foarte 
eficiente (tipic în Asia), un astfel de distribuitor care face un pas în 
amonte pe lanţul industriei poate beneficia de forța brandului, dar 
și de toată logistica sa care a fost oricum gândită pentru o distribuție 

cât mai eficientă. Un pas intermediar în acest sens sunt brandurile 
private dezvoltate de marile rețele comerciale, ceea ce nu înseamnă 
urcarea în amonte până la poziția unui producător, dar înseamnă că, 
din perspectiva pieţei, distribuitorul deţine integral controlul acelui 
brand privat și îl comercializează așa cum dorește, comportându-se 
în acest sens ca un adevărat producător. 


Diversificarea în amonte are însă și unele riscuri, cel mai impor- 
tant fiind acela că, urcând un pas în lanţul „trofic”, riști să îți generezi 
probleme competitive suplimentare, deoarece în acel caz, furnizorii 
tăi nu te vor mai privi doar ca pe un client și un partener, ci și ca pe un 
concurent. Un alt risc este că această integrare verticală înseamnă că, 
dacă una dintre cele două verigi ale lanţului nu mai funcționează 
suficient de bine, și cealaltă va suferi, deoarece ele sunt interde- 
pendente. 


>> Diversificare (integrare) în aval 


Integrarea în aval este similară cu cea în amonte, doar că mișcarea 
se face cu un pas în jos pe același lanţ de valoare adăugată. De exemplu, 
tot pe același lanţ prezentat anterior, un distribuitor de produse 
electronice ar putea decide, ca diversificare, să își deschidă propriile 
magazine de desfacere, deci să meargă la următorul pas. Ca și avantaje, 
această afacere are deja o reţea de distribuţie bine pusă la punct care îi 
poate furniza, în magazine, acele produse în mod eficient, sporind 
astfel șansele de succes ale unei asemenea integrări verticale. 


Dezavantajul însă este legat de problematica deloc simplă a cana- 
lului de distribuţie: dacă faci un pas în jos sau în aval, automat devii 
concurentul direct al propriilor tăi clienți de distribuţie, celelalte 
magazine din piață. Această situaţie nu este ușor de conciliat, însă 
așa cum am văzut și pe piața românească, dar și pe alte piețe, în 
măsura în care activităţile sunt bine separate și lucrează pe principii 
arms-lenigh (adică magazinele proprii nu primesc condiţii prefe- 

renţiale sau neconcurențţiale, în dauna celorlalte magazine), asemenea 
situații pot fi totuși gestionate relativ bine. 


O problemă antreprenorială importantă cu privire la această 
integrare verticală este necunoașterea suficientă a realităţilor lanțului 
de valoare adăugată. Trebuie spus, în acest context, că pe un astfel 
de lanţ nu ar trebui să existe verigi mai importante sau mai puţin 
importante, practic indiferent unde te afli pe acest lanţ, poţi avea o 
activitate de succes, poţi realiza profit, nu contează cât de jos sau cât 
de sus ești pe lanţ. Evident, există și situații speciale, în care unul sau 
altul dintre jucătorii acestui lanț pot avea mai multă influență sau 
chiar un anumit tip de dominantă, moment în care își pot impune 
propriile condiții. 


De exemplu, pe o piaţă în care cererea consumatorilor finali este 
scăzută, de obicei partea de jos a lanţului (cea care este mai aproape 
de consumatori) are un avantaj de negociere cu cei aflaţi în amonte. 
Dimpotrivă, pe o piaţă în care cererea este foarte mare, producătorii 
au oricum suficientă piață de desfacere și atunci ei sunt cei care impun 
condiţiile pieţei, reglând lanţul până la ultima verigă, respectiv la 
consumator (pe o cerere mare preţurile cresc, disponibilitatea de 
produse este mai redusă etc.). Într-o situaţie de echilibru însă (așa 
cum se întâmplă în mod normal pe piaţă), în care cererea și oferta 
sunt relativ echilibrate, la fel de echilibrate sunt și diversele verigi 
ale acestui lanţ. 


Uneori, antreprenorii subestimează sau supraestimează aceste 
dezechilibre temporare din piaţă, iată unul dintre principalele motive 
pentru care ei recurg prea des și mult prea puţin planificat la integrare 
verticală. În Arena Leilor, am văzut multe afaceri care erau într-o 
anumită poziție pe acest lanţ și se uitau cu multă invidie la posibilele 
profituri foarte mari pe care compania din amonte (de exemplu 
producătorul, în cazul unui distribuitor) le realizează. În realitate, 
asemenea aprecieri sunt de multe ori bazate pe necunoașterea 

informaţiilor de piaţă. Cu siguranţă, există verticale pe care 
producătorii realizează profituri uriașe (de exemplu în industria 
petrolieră, mai ales atunci când cererea este în creștere, așa cum s-a 
întâmplat în ultima perioadă). De multe ori însă, pe aceste verticale, 
integrarea este realizată tot de acei producători, așa că oricum nu 
prea mai e loc și de alți jucători pe acel lanţ (în cazul companiilor 
petroliere, acestea au în general și propriile lor rețele de distribuţie și 
benzinării, afaceri numite „downstream” în aceeași idee de integrare 
în aval). Însă în multe alte cazuri, antreprenorii decid să devină din 
distribuitori producători (sau din activitate de magazine să 
transforme în activitate de distribuţie) doar pentru că li se pare că ei 
câștigă prea puţin, iar cei din amonte (sau uneori din aval) câștigă 
mult mai mulţi bani, au profituri mult mai mari. Dacă acest lucru se 
întâmplă cu adevărat, sunt doar câteva posibile explicații: 


- prima ar fi că antreprenorul despre care vorbim nu are un model 
de business eficient, de aceea profiturile lui sunt foarte mici; acest 
antreprenor, dacă se diversifică vertical, nu va reuși decât să facă 
afaceri la fel de proaste ca cele pe care le face în prezent, deci nu 
va beneficia de profiturile mai mari de pe lanţ, atât timp cât nu 
înţelege care sunt problemele sale reale de business 


- a doua ar fi că într-adevăr, cei aflaţi în amonte (sau în aval) au 
anumite pârghii puternice de negociere, care le permit să încaseze 
majoritatea profiturilor de pe lanţ, nelăsând celorlalți mai nimic; 
cazul tipic din acest punct de vedere este cel al hipermarketurilor, 
care pun atât de multă presiune pe furnizorii lor din punct de 
vedere al prețurilor și condiţiilor de livrare sau de plată, încât 
aceștia, mai ales cei mai mici dintre ei, nu rezistă prea mult și dau 
faliment, cu astfel de clienți; aceasta este o dovadă clară a faptului 
că nu doar cei de deasupra noastră, de pe lanţ, sunt cei care pot 
pune presiune asupra noastră, ci și cei din aval; și ca să prezentăm 
aici o situaţie cu adevărat catastrofală, există și situația unor mici 
distribuitori care cumpără produsele lor de la mari producători 

cu o forţă uriașă de negociere și vând mai departe aceste produse 
unor rețele de hipermarketuri; între condiţiile foarte dure puse 
de producători și cele solicitate de magazinele mari, acești mici 
distribuitori sunt strânși ca într-o menghină și, în mod deloc 
surprinzător, puţini dintre ei rezistă pe termen lung 


- ultima explicaţie și cea care se potrivește cel mai des este că antre- 
prenorul nu a analizat cu adevărat modelul de business din aval 
sau din amonte, are doar o imagine vagă a acelor zone, își 
imaginează niște lucruri care nu sunt adevărate, deci el nu știe în 
realitate cât de profitabile pot fi aceste afaceri din amonte sau din 
aval, uneori există chiar diversificări realizate complet irațional, 
în zone care nu mai realizează deloc profituri și care sunt deja 
sub o presiune extremă; acesta este cazul tipic de antreprenor care 
spune „vreau să mă diversific vertical pentru că nu mai vreau să 
îi aduc profituri distribuitorului sau producătorului X sau Y, vreau 
să fac eu toate aceste profituri”; este o mare eroare, pentru că rolu- 
rile diferiților jucători dintr-un astfel de lanţ sunt destul de bine 
definite, altfel piaţa ar rezolva această situație și ar elimina verigile 
inutile, așa cum s-a întâmplat în diverse industrii, la momente de 
timp 


Atât integrarea în amonte cât și cea în aval sunt tipuri de diver- 
sificare pentru că nu doar produsele sunt diferite, prin această mutare 
în sus sau în jos pe lanţul industriei respective, ci și clienţii se schimbă, 
de fapt se schimbă radical, deși la prima vedere, lanţul merge până 
la final către exact aceiași consumatori. Dar în poziţia unui 
distribuitor, clienţii tăi NU sunt consumatorii finali, ci magazinele 
de desfacere, în timp ce ca producător, clienţii tăi sunt rețelele de 
distribuție, deci nu magazinele sau consumatorii. Dacă faci pasul în 
jos către o activitate de magazin, atunci clienţii se schimbă din nou, 
ei vor fi de această dată chiar consumatorii, utilizatorii finali ai 
produsului. 

>> Diversificare orizontală 


În cazul diversificării orizontale, compania decide să se lanseze 
într-o nouă categorie de produse, pe o nouă piaţă, care sunt parte 
dintr-un alt lanţ de valoare adăugată, deci într-o altă industrie (de 
aici numele de orizontal). Un exemplu tradiţional de diversificare 
orizontală este cel al producătorilor manufacturieri de ceasuri care 
intră și în producția de bijuterii, sau invers. Recent am participat la 
lansarea în România a ceasurilor Harry Winston, un producător 
cunoscut în trecut doar pentru bijuteriile sale deosebite. Aparent, 
cele două pieţe sunt complet diferite, însă există sinergii și există cu 
siguranţă o relaționare atât la nivel de procese de producție, cât și la 
distribuție, marketing și alte tipuri de complementarități care pot 
susţine o astfel de diversificare în mod eficient. Îndiscutabil, clienţii 
sunt în ținte parțial diferite chiar dacă există și zone importante de 
suprapunere, însă ceasurile au fost întotdeauna mai curând un atribut 
bărbătesc, în timp ce bijuteriile se adresează unui target feminin, chiar 
dacă uneori cumpărătorii sunt tot bărbați. 


Deci, din acest punct de vedere, fiind o extindere în pieţe diferite 
(măcar parţial) și cu produse diferite, putem vorbi de diversificare. 
Cu aceste precizări, devine mai clară situaţia diversificării în general, 
iar confuzia cu privire la diferențele dintre dezvoltare de produse și 
diversificare este, acum, lămurită. Pentru a putea însă face o diver- 
sificare de succes, trebuie găsite oricum niște complementarităţi clare 
și care ar putea fi clasificate după cum urmează: 


- produsele trebuie să fie relaționate pentru a ne asigura că avem, ca 
și companie, competențele și experiența necesare cu aceste noi 
produse (în exemplul cu ceasurile și bijuteriile, dacă e vorba de o 
manufactură de ceasuri high-end, cu siguranţă aceasta oferea deja 
o serie de ceasuri cu pietre prețioase, de unde o experienţă bună 
în zona de bijuterii și competenţe care pot fi folosite la crearea și 
vânzarea noilor produse, respectiv a bijuteriilor) 


222 MARIUS GHENEA 


n MŮĂĖŘŘŘŮŮ———— 


- produsele trebuie să funcționeze bine împreună pentru a maximiza 
oportunitățile de creștere a vânzărilor; dacă oferta de ceasuri este 
complementată de o ofertă de bijuterii, este posibil ca ambele 
produse să înregistreze o creștere de vânzări, de exemplu prin 
vânzarea combinată 


- produsele diversificate orizontal trebuie să poată fi relativ ușor intro- 
duse în canalul de distribuţie existent (în cazul ceasurilor și 
bijuteriilor, acest lucru este foarte ușor de înţeles, pentru că, în 
general, ele sunt cumpărate de consumatori din aceleași magazine, 
astfel că lanţul de distribuţie este și el relativ asemănător și ajunge 
în același punct de contact cu piața) 


- produsele trebuie să fie ușor de „împachetat”, fie pe baza utilizării 
complementare de către consumatori (calculatoare și software, 
televizoare și aparate video, ca să dăm câteva exemple), fie pe 
baza utilizării paralele a produselor (cum este cazul ceasurilor și 
bijuteriilor). 


Diversificarea orizontală este probabil cea mai complicată 
metodă de a crește o afacere, deoarece ambele componente sunt noi 
și sunt diferite (atât piața, cât și produsele). Practic, într-o diversificare 
orizontală, afacerea noastră intră într-un lanţ de valoare adăugată 
complet nou, în paralel cu lanţul în care ne aflăm deja cu produsele 
existente (ceea ce înseamnă, în subsidiar, noi relaţii și parteneriate 
care trebuie stabilite atât în amonte, cât și în aval). lată de ce, pentru 
a putea cu adevărat să facem acest pas către o diversificare orizontală, 
trebuie să stăpânim cât mai bine afacerea existentă și să găsim 
complementarități cât mai clare cu domeniul nou în care dorim să 
ne diversificăm. 

Există, la mulţi antreprenori, o fascinaţie a diversificării, care 


„este foarte greu de reprimat. In cazul unor antreprenori cu care am 
colaborat sau colaborez, aceștia veneau uneori cu propuneri de 

diversificare chiar și mai des decât o dată pe lună! De obicei, nici 
măcar nu erau propuneri de tip integrare verticală, ci mai întotdeauna 
de diversificare orizontală (care, repet, este cea mai dificilă). In plus, 
în multe cazuri, propunerile de diversificare nu erau absolut deloc 
relaționate și erau bazate doar pe o anumită oportunitate aparentă 
(care, la o analiză mai atentă, probabil ca nici măcar nu era o 
oportunitate). Ca să simplificăm lucrurile, am stabilit deja cu toți 
antreprenorii cu care lucrez sau în ale căror companii investesc în 
prezent că business-angel ca orice propunere de diversificare cu care 
ar veni trebuie să aibă o relaţie clară cu modelul existent de business, 
pentru a putea capitaliza pe ceea ce s-a construit și s-a câștigat deja 
în acest model de business. Și dacă totuși apare o oportunitate foarte 
mare, dar complet nerelaționată ? Sfatul meu este să spuneți oricum 
NU... 


Ca un mic exercițiu legat de opțiunile pe care o companie le are 
cu privire la toate aceste direcţii de creștere, să presupunem că avem 
o afacere care începe prin a produce pantofi de serie mică, atât de 
bărbați cât și de damă, pe care îi vinde prin reţele de distribuție specia- 
lizate din România, către magazine și mai departe către consumatori. 


O strategie de penetrare a pieței pentru această companie ar fi, de 
exemplu, crearea unei varietăți mai mari de modele de pantofi, astfel 
încât să existe posibilitatea ca aceiași clienţi să cumpere mai multe 
perechi (sau să recumpere mai frecvent). Această penetrare poate fi 
susținută și de alocarea unor fonduri de marketing și promovare, 
care să ridice nivelul de recunoaștere a mărcii de pantofi și să creeze 
cerere suplimentară în piața existentă. 


În ceea ce privește strategia dezvoltării de piață, cea mai clară 
direcție de dezvoltare a unui astfel de producător este pe piețele 
externe (dacă produsele sunt de bună calitate și costul producției 
este eficient, atunci există fie posibilitatea vânzării pe pieţe externe 
sub nume propriu, fie și posibilitatea de a vinde acești pantofi sub 

un nume al unui brand privat sau OEM, situaţie în care vor beneficia 
de susținerea de marketing a acelei companii străine). Alte dezvoltări 
posibile de piaţă ar fi și pe segmente demografice noi, ii exemplu 
lansarea unei linii de pantofi pentru copii. 


Strategia dezvoltării de produs ar putea fi legată de introducerea 
unei noi linii de producție, pentru curele, genţi sau alte accesorii din 
piele. Noile produse se pot adresa pieţei existente (clienţii de pantofi 
pot deveni clienţi și pentru aceste alte produse de marochinărie), iar 
sinergiile din punct de vedere al distribuţiei, logisticii și promovării 
de brand sunt și ele evidente. Dezvoltări de produs ar putea fi și în 
zona altor produse de modă (de exemplu îmbrăcăminte), dar aici 
sinergiile cu activitatea curentă nu mai sunt la fel de clare și trebuie 
atent analizate, înainte de a lua o decizie strategică... 


În ceea ce privește strategiile de diversificare, compania poate să 
analizeze oportunitatea de a realiza o integrare în aval, de exemplu 
să își deschidă și niște magazine de desfacere a producţiei proprii, 
astfel clienţii săi vor fi consumatorii finali (în faza iniţială, clienții 
erau distribuitorii și retailerii). În amonte, o integrare posibilă ar fi 
dezvoltarea unei activități de preluare și procesare primară a pieilor 
(astfel încât să își poată asigura necesarul de piele din producția 
proprie realizată în amonte), sau ar putea să dezvolte o activitate de 
producție pentru echipamentele necesare în producţia de pantofi. În 
ambele cazuri, compania are destul de multă experienţă cu acele 
produse noi (pentru că le utilizează deja în activitatea curentă și 
înțelege cel mai bine posibilele probleme de calitate sau nevoi ale 
clienţilor). Piaţa țintă este în acest caz una total diferită, pentru că 
pieile sau echipamentele de producţie nu mai sunt vândute consu- 
matorilor care cumpără pantofi, în acest caz clienţii vor fi firme de 
producție din același domeniu sau din domenii asemănătoare (în 
cazul activității de procesare a pieilor, clienţii ar putea fi nu doar 
producătorii de pantofi și marochinărie, dar și producătorii de 

mobilier din piele, sau producătorii de mașini, în cazul scaunelor de 
piele). 


Câteva scurte concluzii cu privire la direcţiile de creștere: 


- penetrare pe piaţă: același produs pe aceeași piaţă 

- dezvoltare de piaţă: același produs pe o nouă piață 

- dezvoltare de produs: un nou produs pe aceeași piață 

- diversificare: un nou produs pe o nouă piaţă 

- NU apelaţi la diversificare decât atunci când există o relațio- 
nare clară a noii linii de business cu activitatea existentă, cu modelul 
de business actual, oricât de ofertantă ar părea noua direcție de 
dezvoltare: prea multe afaceri antreprenoriale au eșuat tocmai pentru 
că s-au diversificat prea mult, prea repede, prea puţin relaționat cu 
businessul existent. 


[_] Resurse externe de creștere 


Resursele externe tipice pentru dezvoltarea, creșterea în conti- 
nuare a unei afaceri sunt francizarea, asocierile în participațiune (sau 
Joint-ventures), fuziunile și achiziţiile, ca și alte opţiuni ceva mai 
complicate, cum ar fi leverage-buyouts (achiziţia de către antreprenor 
sau chiar de un grup de angajaţi a unei alte afaceri prin utilizarea în 
principal a unor sume împrumutate). 


Acesta este în general un capitol foarte puţin abordat între temele 
antreprenoriale din România, iată un motiv în plus pentru a-i acorda 
o atenţie specială în această carte de antreprenoriat. Se vorbește destul 
de puţin despre asemenea resurse externe de creștere deoarece multe 
dintre ele sunt concepte destul de noi pentru afacerile antreprenoriale 
din România, probabil cea mai cunoscută fiind cea de francizare (este 
foarte cunoscută și asocierea în participațiune, însă ea este în general 
asociată cu mascarea unui contract de închiriere a unui spaţiu sau a 


226 MARIUS GHENEA 


unui activ, mai curând decât cu ceea ce înseamnă, în realitate, un 
joint-venture, o asociere pe un proiect comun care are un efect 
multiplicativ semnificativ pentru ambii sau toţi participanţii). 


Un alt aspect care trebuie explicitat de la început este natura 
polară a acestor resurse de creștere menționate: 


- pe de o parte, dacă suntem o afacere antreprenorială la început de 
drum sau chiar în stadiul de proiect, ne putem gândi la francizare 
din perspectiva oportunității pe care ne-ar oferi-o dacă am deveni 
francizați; la fel, dacă vorbim despre o achiziție, firma noastră ar 
putea deveni obiectul unei astfel de achiziţii, din partea unei 
companii mai mari (aceasta fiind o situaţie de exit pentru noi, ca 
și antreprenori) 


- pe de altă parte, fie că suntem o companie deja bine stabilită pe 
piaţă, fie că suntem oarecum mai la început, ne putem gândi, de 
exemplu, să francizăm noi înșine modelul nostru de business către 
terți, dezvoltând în acest fel mult mai repede afacerea noastră, 
decât în varianta unei creșteri organice; în mod similar, am putea 
fi în ipostaza în care firma noastră are resurse importante de cash 
(sau poate atrage finanţare), situaţie în care ne putem gândi să 
creștem prin achiziția unor companii mai mici de pe aceeași piață, 
în scopul consolidării și integrării acestora; în acest caz, nu mai 
suntem noi obiectul achiziţiei, ci suntem compania care inițiază o 
astfel de tranzacție, iar antreprenorii din companiile cumpărate 
de noi vor realiza un exit. 


Cu alte cuvinte, în general ne putem afla de o parte, dar și de 
cealaltă a mesei, în cazul majorității acestor tranzacţii (mai puţin joint- 
venture, unde vorbim în general.de un parteneriat pe baze egale). În 
acest capitol, vom analiza toate resursele externe de creștere pu- 
nându-ne în ambele poziții la masă, atât ca inițiator al unor asemenea 
dezvoltări, cât și ca ţintă, sau obiect, al acestora. Mai puţin în ceea ce 
privește achizițiile, unde vom analiza acum situaţia numai din 

perspectiva achizitorului, ținând cont că există un capitol dedicat 
exit-ului din business, în continuare, în această carte. 


>> Francizarea 


Francizarea este un acord între două părți (francizorul și 
francizatul), prin care primul îi dă celui de-al doilea anumite drepturi 
de distribuţie și de utilizare a unui nume de marcă, pe un anumit 
teritoriu, în schimbul unor plăţi numite royalties (redevenţe) și, foarte 
important, în schimbul acceptului francizatului de a se conforma unor 
proceduri operaționale standard. 


Există o percepţie destul de amestecată a conceptului de franciză 
la antreprenorii din România, atât din perspectiva francizorilor, cât 
și din perspectiva francizaţilor. Am să încerc să analizez situația din 
ambele perspective, punând în balanţă atât avantajele, cât și 
dezavantajele unui astfel de tip de dezvoltare. 


>> Situaţia francizatului 


În cazul unei companii care devine francizat sau contemplează 
ideea de a semna un astfel de contract, ar trebui cât mai bine înţelese, 
de la bun început, care sunt elementele importante și valoroase pe 
care oricine trebuie să le caute într-o franciză: 


- un concept de business clar, deja testat pe alte piețe și care a 
demonstrat succes (și care, în plus, să poată fi transportat cu 
succes în piața relevantă pentru noi) 


- o formulă unică, un design unic, mărci înregistrate sau patente 
valoroase, a căror dezvoltare pe cont propriu ar fi imposibilă sau 
ar dura foarte mult și ar implica necesităţi de capital foarte mari 


- un produs sau un serviciu cunoscut, cu o imagine favorabilă și 
cu un brand recunoscut, ca și suport ulterior, direct sau indirect, 

ij 


în susținerea acestui brand pe plan local în zona de activitate a 
francizei (dacă produsul nu are deloc recunoaștere și nu este 
susținut de francizor, probabil că este mai bine să începem o 
dezvoltare organică similară, în lipsa altor avantaje clare) 


- suport profesionist în implementarea francizei la nivel local, ca 
și susținere ulterioară cu diverse servicii centralizate ale 
francizorului (servicii de purchasing centralizat, servicii 
financiare, servicii centralizate de marketing etc., care pot 
reduce semnificativ costurile de operare ale francizatului, față 
de varianta dezvoltării independente). 


Oricând vi se propune un contract de franciză sau vă gândiţi la 
așa ceva, încercați să analizaţi propunerea pe baza acestor patru puncte: 
concept testat, unicitatea formulei sau a modelului, recunoașterea de 
brand a francizorului și, respectiv, suportul oferit (și reducerile de 
costuri care ar putea rezulta de aici, net de impactul redevenţelor 
plătite). Dacă un posibil francizor nu oferă niște avantaje clare în 
niciunul dintre aceste patru arii de interes (francizele mari, valoroase, 
oferă avantaje pe TOATE aceste domenii), mai bine nu pierdeţi timpul, 
este probabil o franciză fără merit și care nu va avea succes. 


Și acum, să vedem (ținând cont și de cele spuse anterior) care ar 
fi argumentele pro și contra din punct de vedere al francizatului. 


Pro: 


- Într-o franciză valoroasă, francizatul se poate baza de la bun 
început pe o acceptanţă bună a produsului, primește experiența de 
management prin însăși implementarea conceptului de franciză și 
deține, de la start, un control operaţional mai sigur și mai eficient 
decât într-o activitate similară, independentă 


- Francizatul își poate reduce substanţial cerințele de capital de 
start (cu condiţia ca termenii contractului de franciză să nu presupună 

plata unor sume foarte mari la demararea afacerii în franciză) și în 
plus, își poate reduce și cerințele de cunoaștere a pieţei, având o 
parte din această expertiză și cunoaștere furnizate de francizor; totuși, 
din acest punct de vedere, se merge prea des în extrema cealaltă, în 
care antreprenori fără cea mai mică idee despre un anumit domeniu 
de afaceri cumpără o franciză sperând că în acest mod vor reuși să 
realizeze o afacere de succes în acel domeniu fără să știe nimic despre 
el: acestea sunt de obicei francizele care eșuează destul de rapid. 


Contra: 


- Francizatul depinde foarte mult (în anumite situații, complet !) 
de succesul francizorului și de continuarea acestui succes în viitor; 
chiar dacă un anumit brand al unei francize pare foarte de succes 
azi, va mai fi el la fel de valoros peste câțiva ani ? Dacă există temeri 
că afacerea francizorului este în declin, e preferabil să nu intrați 
într-un contract de franciză în aceste condiţii; există cu siguranţă și 
unele opțiuni sau soluţii contingente într-o astfel de situație (vedem, 
spre exemplu, mai ales în industria HoReCa, afaceri francizate care, 
după un număr de ani în care au activat sub un anumit brand sau 
franciză, își transformă afacerea semnând cu o franciză concurentă) 


- Chiar și în cazul în care francizorul va avea succes și în viitor, 
francizatul nu are din păcate controlul locației, al serviciilor sau al 
promovării acelui brand; iar dacă, din orice motive, acea zonă sau 
locaţie nu prezintă mare interes pentru francizor, se poate întâmpla 
să ajungeţi să operaţi o afacere proastă pentru voi ca francizaţi, în 
timp ce pe ansamblu, francizorul ar putea totuși să prospere. 


> Situaţia francizorului 
In România, există foarte puține exemple de francize locale 


dezvoltate semnificativ. Explicaţiile pentru această subdezvoltare a 
francizelor românești sunt destul de simple: 

- în primul rând, pentru a dezvolta cu succes o franciză, trebuie să ai 
o companie puternică și cu un brand recunoscut; ținând cont de 
recunoașterea destul de mică a mărcilor românești care ar putea 
fi subiectul unor extinderi în franciză, era destul de greu de 
construit modele viabile de franciză (Dinu Patriciu este unul dintre 
puţinii antreprenori români care a acordat atenţie acestui tip de 
dezvoltare, atât în trecut prin rețelele de benzinării partener 
Rompetrol cât și, mai recent, prin dezvoltarea rețelei de mini- 
market MIC.ro, care este însă un model mixt) 


- în al doilea rând, chiar presupunând că ar fi existat capitalul și 
recunoașterea de brand, o rețea importantă de franciză nu se poate 
dezvolta decât într-un anumit interval de timp și în plus se bazează 
pe o standardizare a modelului de business pe care, din păcate, 
marea majoritate a afacerilor antreprenoriale din România nu au 
atins-o încă (sau nici nu au căutat-o); nu poți lansa o franciză de 
succes dacă propriul tău model de business nu este excelent 
standardizat 


- nu în ultimul rând, francizele românești nu au prins tracțiune și 
din cauza unei anumite neîncrederi care încă mai afectează mediul 
nostru antreprenorial: astfel, atât potenţialii francizori, cât și 
potenţialii francizaţi nu au fost foarte fericiți să intre în contracte 
de franciză de acest gen, temându-se uhii că li se vor fura secrete 
de business (și apoi francizaţii le vor folosi în mod independent, 
fără să mai plătească niște costuri de franciză), iar alţii (francizaţii) 
temându-se (poate pe bună dreptate) că vor plăti niște sume de 
bani semnificative pentru o valoare discutabilă a unui concept 
românesc de franciză. 

Mai există și situația românească a antreprenorului pe care l-aș 
denumi „francizorul visător”, respectiv acel antreprenor care are un 
mic business fără niște avantaje competitive clare, fără un model unic 
sau diferențiat, fără un brand recunoscut, și cu toate acestea pornește 

la drum în dezvoltarea unei francize naţionale (am văzut mai multe | 
asemenea proiecte care s-au oprit, de obicei, fie de la faza de „planșetă”, | 
fie, în cazul mai rău, la faza de implementare, după ce deja multe | 
dintre costurile necesare fuseseră deja comise. 


Și acum, să vedem cum se prezintă argumentele pro și contra cu 
privire la francizare, și din perspectiva potenţialului antreprenor 
francizor: 


Pro: | 


- Printr-o dezvoltare în franciză, spre comparaţie cu o dezvoltare 
similară a businessului în mod organic, Francizorul își reduce foarte 
mult nu doar costurile necesare expansiunii pe piaţă, dar și riscurile 
asociate acestei expansiuni; majoritatea costurilor legate de această 
expansiune vor fi preluate de francizaţi, ceea ce înseamnă că, și 
dacă modelul de franciză respectiv eșuează, Francizorul nu pierde | 
sumele de bani investite de francizați pentru dezvoltare, ci fiecare | 
francizat rămâne cu pierderile lui (sau încearcă să restructureze 
afacerea într-o altă direcţie sau cu un alt francizor) 


- Francizorul poate în plus reduce drastic timpul necesar pentru a 
dezvolta o piață mult mai mare, prin comparaţie cu varianta unei 
dezvoltări organice similare; pentru unele dezvoltări de business, 
timpul în care ajungi să te poziționezi suficient de bine pe o anumită 
piaţă este vital pentru succesul afacerii (cu un an mai târziu, e posibil 
să fie deja prea târziu pentru acea dezvoltare și poziționare) 


- Nu în ultimul rând, prin dezvoltarea rapidă în franciză (mai ales la 
acele francize de tip dealership, care se bazează în principal pe 
revânzarea unor produse ale francizorului de către francizați), 
francizorul are posibilitatea de a-și crește foarte rapid volumele de 
vânzare, deci și puterea de negociere la achiziţie, ceea ce îi generează 
reduceri semnificative de costuri cu produsele și logistica (în loc să 

cumpere doar pentru magazinele sale, cumpără pentru încă de zece 
ori mai multe magazine, deci poate să își mărească puterea de 
achiziție cu un ordin de mărime sau chiar mai mult). 


Contra: 


- Mai ales în situaţia în care un astfel de model de franciză începe să 
acorde francize locale foarte rapid, când compania nu este încă 
suficient de bine dezvoltată, francizorul ajunge să depindă în mod 
periculos de francizaţi, care îi pot afecta serios numele și brandul 
de piaţă, dacă nu respectă standardele rețelei (această problemă 
este rezolvată la companiile mai mari francizoare printr-un audit 
foarte strict al francizaţilor, dar și printr-un suport constant pe care 
îl acordă francizaţilor pentru a implementa și respecta standardele) 


- Chiar dacă franciza este o dezvoltare mai puţin intensivă din perspec- 
tiva capitalului, față de o dezvoltare organică similară, ea are totuși 
niște costuri care trebuie bine calculate de la bun început: mulți 
francizori trebuie să oprească dezvoltările lor în franciză pentru că 
le-au început prea rapid, prea devreme și nu pot face față implicațiilor 
suplimentare de capital solicitate de o astfel de dezvoltare. 


Cu privire la tipurile principale de francize, acestea se împart în: 

- francizele de tip dealership (care se bazează în principal pe revânzarea 

unor produse ale francizorului de către francizaţi: aici intră 
majoritatea francizelor din retail sau din vânzări auto) 

- francizele „metoda“ (în care se oferă către francizaţi un nume de brand, 

o imagine și un mod sau o metodă de a face business: în această 


categorie, probabil cel mai reprezentativ exemplu este McDonalds) 


- francizele de servicii (care funcționează practic ca o afiliere la un 
nume și la o rețea mai mari, a unui prestator de servicii indepen- 

dent: tipice pentru acest domeniu sunt francizele din real-estate, 
din consultanţă, avocatură sau din alte zone de servicii profe- 
sionale). 


Încercaţi să vedeţi ce tip de franciză se potrivește mai bine cu 
businessul vostru și care sunt plusurile și minusurile pe care acel tip 
de franciză le presupune. 


La final, când vorbim despre francize, este important de precizat 
că, la fel ca și în alte dezvoltări de business, și în domeniul francizelor 
este bine să fiți „pe val”, adică să intraţi cu un model de franciză 
potrivit, la momentul potrivit (să fie un business în creștere și care 
este apreciat de consumatori). Și pentru că de fapt aici vorbim despre 
trend-uri, iată câteva tendinţe actuale legate de industria de francize: 


- francizele good-health (produse bio, produse naturiste, produse 
ecologice, sucuri proaspete etc.) 

- francizele time-saving sau convenience (cele care ne salvează timpul: 
mini-market-uri de proximitate, livrări la domiciliu sau take-away 
de produse etc.) 

- francizele din domeniul medical (clinici, laboratoare etc.) 

- francizele pentru noul baby-boom (produse și servicii educaționale 
și de entertainment pentru copii, locuri de joacă, after-school sau 
servicii pentru părinţii acestor copii) 


>> Joint-ventures și asocieri în participaţiune 


In România, sunt în principal cunoscute două tipuri de asocieri 
în participațiune, deși nu acestea sunt în mod necesar cele mai 
importante sau mai relevante: 


- asocierea în participațiune formală care maschează un contract de 
închiriere sau un alt contract de servicii care nu ar putea fi semnat 
altfel: aici problema tipică este că; de exemplu, deținătorul unui 

spaţiu are niște limitări contractuale sau legale cu privire la 
închirierea acelui spaţiu către terţi, așa că nu poate semna un 
contract de închiriere, ci trebuie să se realizeze un joint-venture 
formal, prin care locatorul spaţiului primește de fapt echivalentul 
chiriei, deși teoretic asocierea presupune un alt tip de împărţire a 
beneficiilor rezultate din acea asociere 


- asocierea în participațiune realizată pentru participarea la o licitaţie, 
mai ales atunci când fiecare dintre companii, în mod individual, 
nu îndeplinește integral condiţiile de participare, dar într-o aso- 
ciere (uneori structurată ca un consorţiu) se întrunesc toate 
condiţiile impuse de beneficiar; acest tip de joint-venture, deși 
are în esenţă niște obiective rezonabile, este totuși în continuare 
destul de oportunist și nu pune parteneriatul respectiv într-o 
perspectivă mai amplă, de termen mai lung. 


De fapt, în general un joint-venture (JV) poate îmbrăca mult mai 
multe forme și este un parteneriat între două sau mai multe părți, 
care capătă o formă juridică specifică, mergând până la crearea unei 
noi entități de business, gândit în scopul realizării unor obiective 
comune și a distribuirii echitabile a beneficiilor obținute în comun: 


- JV în sectorul privat (cel mai comun tip de asociere) 

- JV între o companie și o Universitate (sau un corp al Univer- 
sității) 

- JV între companii aflate în ţări diferite (JV internaţional) 

“ele. 


De ce am dori, ca și antreprenori și deținători de afaceri, să 
realizăm asemenea asocieri ? Destul de simplu, pentru că uneori, 
putem face împreună lucruri pe care nu le putem face separat. lată 
un exemplu simplu: o companie deţine anumite echipamente sau 
active necesare unui proces de producție, iar o alta (sau chiar un 
grup de cercetare al unei universităţi) deține anumite patente sau 
tehnologii proprietare care, aplicate, pot genera un proiect viabil. 

Separat, nici unii, nici ceilalți, nu pot face nimic cu ceea ce au, pentru 
că le lipsesc elemente vitale necesare acelui proiect, dar împreună, 
se poate ajunge rapid la un proiect de succes. lar această opțiune a 
asocierii nu este valabilă doar pentru companii mari, ci pentru orice 
companie, chiar pentru un mic start-up antreprenorial. 


Nu întotdeauna, asemenea asocieri sunt însă de succes. Ce anume 
ar trebui să analizăm, la începutul unui demers de asociere, pentru a 
ne asigura că avem premisele unei asocieri reușite ? 


- în primul rând, este recomandabil să existe de la bun început o 
aliniere cât mai bună a obiectivelor celor două părţi (sau tuturor 
părţilor, deoarece există asocieri care cuprind 3-4 sau mai multe 
companii) pe acea asociere; în lipsa unor obiective comune foarte 
clare (și care în principiu ar fi bine să fie obiective de creștere a 
profiturilor, care sunt cele mai motivante și generează o aliniere 
implicită a părților), o astfel de asociere nu are o viaţă prea lungă 


- ar fi bine, în plus, să existe un oarecare grad de simetrie între cele 
două sau mai multe părţi (adică un anumit echilibru rezonabil, 
pentru că dacă părțile sunt foarte dezechilibrate, probabil că nici 
colaborarea nu va putea fi echilibrată); pe de altă parte, nici 
simetriile perfecte nu sunt de dorit, pentru că în general, în asocieri 
ca și în orice asemenea punere în comun, este bine ca o parte să fie 
totuși „mai egală” decât alta, să existe un primus inter pares, altfel 
vor fi greu de luat deciziile dificile de pe parcurs (voi vorbi de 
asocierile între egali și în cazul fuziunilor, în următorul paragraf) 


- trebuie setate niște obiective rezonabile: eroarea cu asocierile este 
că fie nu se așteaptă nimic de la ele (doar ceva formal), fie apar 
așteptări mult prea mari, care nu pot fi îndeplinite: o asociere nu 
este un panaceu universal pentru problemele din companii, este 
doar una dintre metodele de a stimula creșterea, sau de a rezolva 
o parte din aceste probleme 

- Timing-ul trebuie să fie și el corect; am văzut numeroase JV-uri făcute 
fie prea devreme, fie prea târziu, pe un anumit ciclu de business 
sau de produs; un JV este gândit să răspundă rapid, flexibil și 
adaptabil la schimbările și provocările pieţei, deci trebuie să fie 
făcut la timpul său 


- nu în cele din urmă, dacă vorbim despre o asociere, trebuie să existe 
și o minimă chimie bună între parteneri; o analiză iniţială din acest 
punct de vedere este foarte utilă, pentru că dacă această chimie 
nu există, atunci asocierea nu va funcționa nici ea (cazul tipic de 
malfuncţie a unei asocieri este asocierea unei mici afaceri antre- 
prenoriale cu o corporație, pentru exploatarea în comun a unei 
oportunităţi). 


>> fuziuni și achiziții (M&A) 


Fuziunile și achiziţiile (cunoscute în terminologia internațională 
sub acronimul M&A, care provine de la Mergers and Acquisitions) 
sunt în general considerate rute de creștere rezervate companiilor 
mari, bine capitalizate, deținute de investitori instituționali, de aceea 
nici aceste resurse externe ale creșterii nu sunt foarte bine studiate în 
domeniul antreprenorial. În ciuda opiniei comune, achizițiile (și mai 
ales fuziunile) pot fi arme excelente de luptă ale micilor afaceri 
antreprenoriale în încercarea lor de a se dezvolta pe piețe competitive, 
în care există și jucători mult mai mari. 


lar în ultimii ani, piața antreprenorială a afacerilor online din 
România a demonstrat acest lucru într-o măsură semnificativă: am 
văzut magazine online mici sau medii care au fuzionat sau care au 
realizat achiziţii, am văzut, de asemenea, și afaceri din domeniul 
Internet publishing care au mers pe aceeași rută a dezvoltării și 
consolidării prin mici achiziţii și fuziuni. 


Ce ar trebui să știm despre fuziuni ? Fuziunile sunt tranzacții 
care implică două sau mai multe companii dintre care, prin procesul 

punerii împreună a acestor entităţi, numai o singură entitate 
„Supraviețuiește”. Prin natura lor, fuziunile sunt foarte asemănătoare 
cu achizițiile, de fapt există anumite structuri de tranzacţii care sunt 
în același timp și fuziuni, dar și achiziţii, iată de ce în general ele 
sunt analizate împreună, ca M&A. Noi le vom analiza totuși separat, 
deoarece, mai ales pentru o activitate antreprenorială tipică, există 
niște diferențe specifice care provin în principal din obiectivele 
diferite ale celor două tipuri de tranzacţii. 


În ceea ce privește fuziunile realizate în mediul antreprenorial, 
ele oferă posibilitatea mai multor asemenea antreprenori să își 
unească forţele și să capete o voce mai importantă în piaţă, dar în 
același timp să reducă, prin optimizare și integrare, costurile de 
operare ale companiilor fuzionate. În funcţie de obiectivele specifice 
pe care un antreprenor (sau chiar și o corporație) le are într-un proces 
de fuziune, putem vorbi despre patru motive importante ale 
fuziunilor, grupate în două categorii importante, anume FUZIUNI 
DEFENSIVE și FUZIUNI OFENSIVE 


1. Supravieţuire: în mod clar o motivaţie pentru o fuziune 
defensivă, de exemplu dacă o companie are pierderi și un capital în 
scădere, sau a pierdut cota de piaţă, ori au apărut alte probleme care 
îi pun în pericol chiar existenţa ca și business, atunci una dintre 
posibilităţile de a încerca o revenire este printr-o fuziune (preferabil 
cu un jucător din aceeași industrie). 


2. Protecţie: în anumite situaţii, companiile pot să fie afectate de 
anumite modificări în piață (intrarea unui competitor low-cost, 
pierderea unor patente, inovaţii făcute și utilizate de concurenţi etc.) 
față de care acestea nu își pot asigura singure protecţia și au nevoie 
de un partener, alături de care să fie mai protejați împotriva acelui 
pericol sau împotriva acelei ameninţări; și aici vorbim cu siguranță 
despre o fuziune defensivă. 

3. Diversificare: am analizat deja diversificarea privită din 
perspectiva unei strategii de creștere în interiorul unei companii; 
același rezultat (diversificare) se poate obține de multe ori, cu mult 
succes, în operațiuni de fuziune cu alte companii care prezintă acea 
diversificare necesară pentru creșterea în continuare a afacerii; aici 
ar putea fi excelent dacă fuziunile realizate în scop de diversificare 
ar privi companii care sunt anti-ciclice sau anti-sezoniere, astfel încât 
să se susțină cât mai bine una pe cealaltă, după fuziune; doar că un 
exemplu teoretic antisezonier, putem să ne imaginăm o fuziune între 
o companie care produce înghețată și una care produce lemne de 
foc; îngheţata se va vinde foarte bine în sezonul cald, iar lemnele de 
foc în sezonul rece, astfel încât compania rezultată din fuziune nu ar 
avea probleme de vânzări sau de încasări și cash-flow niciodată, în 
cursul anului; la fel se pot analiza și fuziunile anti-ciclice (poate fi o 
combinaţie între companii care se află în cicluri diferite de business, 
unul scurt și celălalt lung, astfel încât cea cu ciclu scurt susține cash- 
flow-ul necesar amândurora, iar cea cu ciclu lung realizează o parte 
mai importantă din profiturile comune); la final, menţionez că 
fuziunile gândite pentru diversificare sunt în general ofensive, deși 
pot exista unele excepții. 


4. Creștere: evident, aici vorbim de acea categorie clar ofensivă, 
în care una sau mai multe companii care fuzionează aleg să meargă 
pe această rută pentru a grăbi creșterea cotei de piață, sau a vânzărilor, 
ori a profitabilităţii, sau a tuturor acestora la un loc; e clar că într-o 
variantă ofensivă de fuziune, punând împreună două sau mai multe 
companii de acest gen, va rezulta o combinaţie interesantă, care va 
avea o putere și o stabilitate financiară net superioare fiecărei entităţi 
luată separat, va câștiga competitivitate de piaţă și tehnologică și, 
deloc neglijabil, va putea atrage și selecta mai mult talent antrepre- 
norial și de management. 


Un aspect important într-o fuziune este cel legat de setarea cât 
mai corectă a procesului de fuziune și a așteptărilor legate de o astfel 

de tranzacție. Există în general tentaţia de a considera fuziunile ca 
niște asocieri între egali, dar în realitate, întotdeauna una dintre 
companiile care participă la fuziune va avea un anumit tip de domi- 
nanţă asupra celeilalte. De fapt, este foarte bine așa, pentru că cineva 
trebuie să fie totuși în „scaunul șoferului” și să ia toate deciziile 
necesare, ceea ce în cazul fuziunilor între egali poate prezenta pro- 
bleme semnificative. 


Dezavantajul faptului că orice fuziune este „inegală“, în opinia 
mea, este că din această cauză se pierd în general, în procese de fuziune, 
foarte multe resurse (oameni valoroși care pleacă pentru că nu sunt 
din echipa „învingătoare”), idei, proiecte cu potenţial. De fapt, aceeași 
problemă este destul de importantă și în cazul achiziţiilor. 

Trecând astfel la ACHIZIȚII, acestea sunt tranzacţii în care o 
companie întreagă este cumpărată de un achizitor, sau în anumite 
cazuri o parte substanţială a acelei companii (de obicei pachetul de 
acţiuni de control). În urma acestei tranzacţii, cele două companii 
devin una singură și sunt integrate, iar din acest punct de vedere, 
lucrurile sunt foarte asemănătoare cu ceea ce se întâmplă într-un 
proces de FUZIUNE. Ce urmărește un antreprenor atunci când face 
o achiziţie ? 


De cele mai multe ori, achiziţiile au obiective ofensive, altfel spus 
un antreprenor care face achiziții de companii încearcă în acest mod 
să crească mai repede, să își îmbunătățească poziția de pe piaţă, să 
își învingă concurenţii (nu de puţine ori, companiile achiziționate 
sunt de fapt foști concurenţi). Cu privire la perspectiva antrepre- 
norului care ar vinde o companie într-o tranzacţie tip achiziţie, acea 
situație va fi dezbătută mai pe larg în capitolul dedicat exit-ului. 
Pentru a putea cântări mai atent care sunt implicaţiile achiziţiilor, 
mai jos este o listă cu principalele avantaje, dar și dezavantaje sau 
riscuri, pe care achiziţiile realizate de o companie antreprenorială le 
prezintă: 

Avantaje: 


- poţi cumpăra o afacere deja existentă, cu o anumită piaţă, imagine, 
istorie, iar dacă acea companie achiziționată a fost și în trecut - 
profitabilă, antreprenorul care o cumpără nu trebuie decât să 
continue strategia curentă, folosind în plus economiile de scară 
pe care consolidarea și integrarea rezultate din tranzacţie le oferă 
companiei achiziționate (deci, în realitate, profitabilitatea poate 
fi chiar îmbunătățită suplimentar); personal, am făcut în anii 
trecuți două asemenea achiziţii în domeniul afacerilor online și 
într-adevăr, continuând strategia corectă a antreprenorilor de la 
care am cumpărat 100% din acţiunile acelor companii, am reușit 
să vedem nu doar cifre de afacere în creștere, dar și o profitabilitate 
mult îmbunătăţită, în anii care au urmat după achiziţie, față de 
perioada anterioară 


- alte lucruri valoroase pe care le poți cumpăra într-o tranzacţie de 
achiziție pot fi: locaţia (mai ales dacă este un business de retail 
sau de servicii, faptul că există o locaţie deja cunoscută de 
consumatori este un mare avantaj, faţă de varianta începerii de la 
zero); o structură de marketing (care deja funcționează, dacă 
vorbim despre achiziția unei companii profitabile); angajaţii 
existenţi (care pot să fie foarte eficienţi în noua structură 
consolidată și care pot fi selectaţi, alături de angajaţii celeilalte 
companii, în ideea promovării celor mai buni, indiferent de la 
care dintre companii provin) 


- în general, costul de achiziţie al unui business existent ar putea fi 
mai mic decât alte metode de a face o dezvoltare echivalentă (de 
exemplu pornind același proiect de la zero) și, în plus, poate fi 
mai puţin riscant decât alte metode 


- o achiziție eliberează în plus creativitatea antreprenorului: dacă 
mecanismele de business în compania achiziționată sunt deja puse 

la punct, antreprenorul care realizează achiziția se poate gândi la 
modul cum se pot utiliza sinergiile dintre cele două companii sau 
ce alte dezvoltări comune se mai pot realiza în mod eficient. 


Dezavantaje: 


- există în primul rând un risc major de supraevaluare a companiei 
țintă într-o achiziţie, mai ales când tranzacţia este realizată de un 
antreprenor; spre deosebire de schemele formale de evaluare în 
cazul unei achiziţii de către un investitor strategic sau de către un 
fond de investiţii, care sunt foarte bine structurate și analizate (și 
pe care le vom discuta pe scurt în capitolul dedicate exit-ului), 
înainte de a avansa o evaluare sau o negociere, un antreprenor 
nu apelează la aceste scheme complicate, ci are mai curând o 
abordare intuitivă, ca și în alte decizii sau activităţi ale sale; din 
păcate, mai ales când suntem într-un mediu competitiv, intuiţia 
nu ajută prea mult la o evaluare corectă, deoarece fiind un 
concurent, compania ţintă nu va divulga prea multe date pentru 
o analiză comprehensivă și în plus va tinde să supraliciteze 
propriile rezultate, active, merite de business, în speranţa unei 
evaluări mai bune; recomand ca în orice achiziţie, oricât de 
antreprenorială, confirmarea finală a tranzacţiei să fie întotdeauna 
subiectul unui due-diligence (unei analize reale, pe date și informaţii 
concrete din compania ţintă, oferite cu totală transparenţă) și 
bineînţeles, oricum, într-o vânzare orice vânzător ar trebui să dea 
în plus niște reprezentări și garanţii, în caz că există alte probleme 
majore care nu au fost totuși scoase la iveală de procesul de audit 
inițial (la fel cum în cazul vânzării unei case, vânzătorul garan- 
tează și despăgubește pentru orice vicii ascunse) 


- un alt risc foarte mare este pierderea angajaţilor-cheie din compania 
achiziționată, deoarece aceștia e posibil să nu se integreze în noua 
organizaţie rezultată după achiziție; în plus, aici este și marea 
problemă a achiziţiilor și fuziunilor, care prin natura lor inegală, 

încurajează în general promovarea angajaţilor chiar fără merit din 
compania mai mare, sau în orice caz, din compania câștigătoare a 
tranzacţiei (chiar dacă uneori este povestea „peștelui mic” care îl 
înghite pe cel mai mare); evitarea acestui risc se poate face numai 
printr-o transparenţă totală în procesul de integrare a resurselor 
umane, prin promovarea numai pe bază de merit, prin înțelegerea 
problemelor prin care trec angajaţii valoroși din compania 
achiziționată, angajaţi care, de multe ori, se simt „părăsiți” de 
antreprenorul care și-a vândut afacerea i 


- în ceea ce privește supraevaluarea, un alt tip de supraevaluare se 
produce uneori în cazul achiziţiilor și cu privire la capacitatea 
antreprenorului de a rezolva singur o asemenea consolidare, și 
de a o face în mod excelent; mulţi antreprenori fac achiziții mai 
curând pe bază de ego, decât pe criterii de piaţă; nu am crezut 
acest lucru până în urmă cu puţin timp, când a apărut o posibilitate 
pentru mine de a achiziționa una dintre fostele mele companii, 
situație în care am fost interesat de proiect în principal prin prisma 
aspectelor de ego și nu ale celor de profitabilitate sau alte criterii 
obiective; m-am retras din acel proiect tocmai pentru că mi-era 
teamă că, pe considerente subiective, aș putea face o evaluare 
greșită (sau o supraevaluare) a situaţiei și a posibilității mele de a 
o redresa 


- multe companii achiziționate nu au o istorie foarte solidă din punct 
de vedere a profitabilităţii; în general o companie cu un profit 
excelent și care este consistent în timp, de la un an la altul, este o 
companie dificil de achiziționat, pentru că acţionarii săi nu simt 
nevoia să vândă; dimpotrivă, o companie în care rezultatele 
oscilează foarte mult de la un an la altul sau care nu au fost 
niciodată prea bune, va fi probabil posibil de achiziționat la un 
preț mai mic, însă întrebarea este dacă va reuși noul antreprenor 
să aducă firma achiziționată la niște rezultate mult mai bune; de 
exemplu, dacă vorbim de retail, rezultate slabe sau inconsistente 

ar putea sugera locaţii sub-standard, iar în acest caz, achiziția 
acelei companii nu se prea justifică, deoarece dacă tot trebuie să 
schimbi locaţiile, probabil că poţi face acest lucru cu un cost mai 
mic de la zero, decât să achiziționezi acea companie și apoi să 
schimbi toate locaţiile. 


În teorie, conceptul cu privire la achiziţii și fuziuni este că „între- 
gul care rezultă este mai mare și mai valoros decât suma părților”. 
Cu toate acestea, în practică nu se întâmplă să vedem întotdeauna 
asemenea rezultate în urma operaţiunilor de tip M&A. Care sunt 
problemele care apar în practică ? În primul rând, așa cum există 
sinergii (sau ar trebui să existe) în orice achiziţie sau fuziune, la fel 
există și redundanțe sau suprapuneri nedorite între cele două com- 
panii care intră în tranzacţie. lar dacă în cazul sinergiilor putem să 
așteptăm costuri mai mici și/sau venituri mai mari în varianta post- 
M&A, în cazul redundanţelor, este posibil ca rezultatele acestora să 
fie negative. Pe ansamblu, o fuziune sau o achiziţie trebuie totuși să 
respecte câteva reguli simple, pentru a fi eficientă: 


- pe venituri: 1 + 1 2 2 (adică veniturile nu ar trebui să se canibalizeze 
după tranzacţie, ci să continue să fie la același nivel sau chiar să 
crească în continuare) 


- pe costuri: 1 + 1 < 2! (adică în urma integrării, costurile totale ale 
entității rezultate trebuie să fie net mai mici decât suma costurilor 
separate ale celor două companii). 


Cu o adunare simplă, vedem că în acest fel, dacă aceste reguli 
de bază sunt respectate, o tranzacţie de tip M&A poate contribui la 


creșterea profitabilă a afacerii. 


În ceea ce privește identificarea și selecția de posibili candidați 
pentru achiziţii, e important să fiți întotdeauna la curent cu ceea ce 

se întâmplă pe piaţa relevantă, mai ales la concurenți, deoarece 
asemenea informații pot fi foarte utile pentru determinarea unor ținte 
potrivite. Ca și structuri posibile ale tranzacţiilor de tip M&A, există 
variante extrem de diverse și de complexe, mai ales când tranzacţiile 
sunt legate de piaţa de capital. În orice caz însă, într-o astfel de 
tranzacţie, selectaţi în primul rând un avocat cu multă experienţă în 
astfel de tranzacţii, pentru că de o structură bună a deal-ului va 
depinde nu doar partea financiară a tranzacţiei dar și, foarte impor- 
tant, succesul viitor al companiei care rezultă prin consolidare ! 


Există din acest punct de vedere și alte variante de tranzacţii, 
unele care în realitate implică tot achiziții sau sunt din categoria M&A, 
cum ar fi structurile de leveraged-buyouts sau LBO, care sunt în realitate 

tot niște achiziţii de firme, dar făcute cu o finanţare a antreprenorului 
sau a persoanelor care achiziționează (în anumite situații, aceste 
persoane pot fi cei din managementul companiei, situație în care 
tranzacţia se numește MBO, Management BuyOut). 


kd Afacerile cu probleme și soluţiile de restructurare 


Am vorbit foarte mult de creștere într-un business antreprenorial 
aflat în perioada de start-up, dar ce se întâmplă atunci când creșterea 
fie nu apare deloc, fie este inconsistentă, fie după o perioadă de 
creștere începe să apară un declin ? Sau ce explicaţii există atunci 
când, aparent, compania crește în continuare, însă nu mai are posi- 
bilitatea să își plătească furnizorii sau alte datorii ? 


În general, problemele unei afaceri pot fi cauzate de surse externe 
sau de surse interne. Sursele externe pot fi crizele economice sau 
politice, modificări legislative majore care afectează industria în care 
operează compania, devalorizarea bruscă a monedei de referință față 
de cele internaţionale, anumite evoluţii sau revoluţii tehnologice sau 
de altă natură care schimbă fundamental modul de a funcţiona al 

unei industrii sau al alteia. Chiar dacă acestea sunt elemente 
semnificative de influenţă pentru orice afacere, aproape niciodată 
problemele unei companii nu sunt în exclusivitate generate de acești 
factori externi. Mai mult, putem spune că factorii externi, care nu 
sunt controlabili (și uneori nu sunt nici predictibili), duc la eșecul 
unei afaceri numai în măsura în care există și niște factori interni 
corelați. Altfel, ar fi oarecum paradoxal să vedem că, și într-o perioadă 
de criză extrem de dură, sunt totuși companii care supraviețuiesc, 
ba chiar și afaceri care continuă să crească și să fie profitabile. Cauzele 
interne care contribuie la eșecul unei afaceri sunt de mai multe tipuri, 
dar, în principal, ele se grupează în jurul problemelor de management 
și de leadership. Mai ales în mediul antreprenorial tipic, fondatorul 
companiei este în același timp și managerul general al acesteia, dar 
și liderul informal al organizaţiei. Așa că, într-un fel sau în altul, 
problemele companiei, dacă există, sunt în mare măsură cauzate chiar 
de antreprenorul însuși. Putem structura aceste probleme în trei 
categorii, toate strâns legate de activitatea antreprenorială propriu- 
zisă: 


m 1. Probleme strategice 


- greșeli în gestionarea relațiilor cu clienţii sau furnizorii (dar și cu alți 
parteneri sau stakeholders); una dintre cele mai frecvente erori, în 
această categorie, este acceptarea unor condiţii nerezonabile în 
relaţia cu furnizorii foarte importanţi sau cu clienţii cheie (așa cum 
menţionam și într-un alt capitol, există riscul de a sufoca o afacere 
complet, dacă aceasta este prinsă la mijloc între niște prețuri mari 
și lipsa termenelor de plată din partea furnizorilor și niște condiţii 
foarte dure ale clienţilor, din punct de vedere al prețului și al 
termenului de plată) 


- lipsa unor „planuri B”: deși antreprenorii văd, zi de zi, că lucrurile 
nu merg întotdeauna așa cum au fost planificate, aceștia refuză 

de cele mai multe ori să planifice pentru asemenea contingente, 
situaţie în care orice criză, schimbare de reglementări sau orice 
alte modificări rapide în piaţa relevantă prind antreprenorul (ca 
și pe restul companiei) pe nepregătite 


- fixarea pe un produs sau serviciu care este o „idee“ a antrepre- | 
norului mai curând decât o oportunitate reală de business | 


- erorile de apreciere cu privire la piața sau nișa relevantă pentru 
activitatea companiei; prea multe companii nu reușesc să se 
focalizeze pe produsele care aduc profitabilitate, pentru că 
încearcă să realizeze volume de afaceri din ce în ce mai mari bazate 
pe produse de margine mică, ceea ce nu aduce profituri, în schimb 
poate face ca firma să rămână rapid fără cash 


- diversificarea activității companiei în zone care nu sunt deloc relaționate | 
cu activitatea de bază; așa cum am precizat și în capitolul legat de 
diversificare, aceasta este o tentație importantă pentru mulţi antre- 
prenori și poate duce la utilizarea cashflow-ului produs de partea 
viabilă a companiei să fie risipit în proiecte de dezvoltare prin 
diversificare ce nu sunt bazate pe vreo sinergie sau pe vreo relaționare 


- concentrarea pe un proiect prea mare: antreprenorii au aspirații înalte 
și, uneori, se lansează (împreună cu întreaga echipă, cu întreaga 
companie) în proiecte mult peste posibilitățile lor și fără a verifica 
implicaţiile de cash-flow; de prea multe ori, acest mare proiect este 
și ultimul, pentru antreprenorii care procedează în acest mod. 


w» 2. Probleme de management 


- lipsa experienţei și abilităților de management: aici este o problemă 
la fel de veche cât istoria antreprenorială modernă, pentru că în 
general, la start-up, antreprenorul își asumă, de facto, rolul de 
manager general, dar și pe acela de director de resurse umane 

(uneori și director de marketing, director financiar și director de 
operaţiuni); ceea ce este poate rezonabil în momentul startului, 
devine nerezonabil atunci când compania s-a dezvoltat deja 
suficient, dar antreprenorul realizează în continuare, de unul 
singur, toate aceste activități de management, deși ar fi trebuit să 
își construiască deja o echipă de management; pe măsură ce 
compania crește, antreprenorul trebuie să își schimbe și el 
semnificativ stilul de management, iar dacă nu reușește, atunci 
ar trebui, pentru binele afacerii, să facă un pas în spate și să își 
angajeze un manager 


- lipsa unui departament financiar consistent cu o activitate completă, 
inclusiv planificare și management financiar: de cele mai multe 
ori, în afacerile antreprenoriale (chiar și în cele care au ajuns la 
anumite volume de afaceri semnificative, număr mare de angajați 
și o structură complexă de business), funcția financiară a com- 
paniei nu este nimic mai mult decât cea de contabilitate, iar acest 
lucru este extrem de periculos și trebuie rezolvat cât mai rapid în 
procesul de dezvoltare a afacerii, prin angajarea unui director 
financiar competent 


- o problemă importantă în afacerile antreprenoriale este că, nu de 
puţine ori, acestea schimbă frecvent oamenii din echipa de 
conducere, fie pentru că ei nu colaborează suficient de bine cu 
antreprenorul, fie pentru că nu sunt remuneraţi la nivelul lor de 
competenţă și experienţă, fie pentru alte motive obscure (uneori, 
din cauza nepotismului care există în multe companii antrepre- 
noriale); aceste schimbări frecvente sunt extrem de periculoase, 
pentru că în anumite situații, oamenii care pleacă sunt singurii 
care înțelegeau afacerea. 


imp 3. Probleme de planificare financiară și control al activităţii 


- folosirea unor credite prea mari și prea împovărătoare pentru 
companie: uneori, mai ales în perioadele bune de activitate, pare 

foarte simplu și eficient să extinzi o linie de credit sau să crești 
nivelul de îndatorare al companiei, în general; când vremurile nu 
mai sunt la fel de bune sau chiar când apar efecte sezoniere 
marcate, această lejeritate de extindere pe credit poate fi plătită 
scump de companie, mergând până la faliment 


- lipsa substanţială a unor proiecţii financiare serioase în afacerile 
antreprenoriale, mai ales atunci când este vorba despre proiecţiile 
de cash-flow, cele mai importante pentru bunul mers al companiei 


- rapoarte de management inadecvate: problema cu rapoartele de 
management bazate pe balanţa lunară (așa cum se întâmplă în multe 
companii antreprenoriale) este că datele sunt văzute de manage- 
ment mult prea târziu (de obicei, în ziua de 24 a lunii următoare !), 
când nu mai poți face decât o analiză despre ce a fost, nu te ajută cu 
nimic în proiectarea cifrelor pentru viitor; poate și din această cauză, 
foarte mulți antreprenori nu sunt de fapt foarte familiari nici măcar 
cu aceste rapoarte de tip balanţă, pentru că acolo sunt niște numere 
abstracte, pe care ei nu le înţeleg, care de multe ori nu se corelează 
cu ceea ce știu ei despre businessul lor 


- lipsa unor standarde în ceea ce privește costurile, tehnicile de creare 
a preţurilor și alte elemente de planificare, dar și de analiză finan- 
ciară a companiei; multe companii antreprenoriale nu au instru- 
mente pentru a-și determina, spre exemplu, cu precizie, costurile 
de producție, așa că și prețurile de vânzare suferă, fiind generate 
oarecum la întâmplare, în speranţa că vor acoperi, cu o marjă, 
toate aceste costuri 


- nu în ultimul rând, prea mulţi antreprenori nu înţeleg relațiile 
dinamice și complexe existente în orice companie între costurile 
fixe și cele variabile; astfel, eu am constatat din experienţă că sunt 
două tipuri de antreprenori, cei care consideră că toate costurile 
sunt variabile (sau că pot fi transformate în elemente variabile), 

și cei care văd toate (sau o mare parte) dintre costurile companiei 
ca pe niște costuri fixe; ambele abordări sunt greșite, deși din 
punctul meu de vedere, mai ales pentru un business care se află în 
declin sau este în pericol, mai toate costurile devin, din păcate, fixe. 


„Ar fi trebuit să vedem această problemă venind...” Așa ar putea 
spune mulți antreprenori care conduc companii cu probleme. Mai 
întotdeauna, problemele într-o companie nu apar peste noapte, ci se 
acumulează pe o perioadă de până la doi ani sau mai mult, înainte 
de a exploda. Dacă o astfel de explozie nedorită este rezultatul unor 
acumulări realizate într-o perioadă mai lungă de timp, nu ar putea fi 
o asemenea situație prevăzută, nu este ea predictibilă ? Sunt câteva 
modele predictive dezvoltate în această direcție, toate urmăresc în 
principal fluxurile de cash și ratele de îndatorare ale companiilor 
pentru a genera astfel de predicții. Din păcate, tocmai acele companii 
antreprenoriale care ar putea utiliza din plin astfel de instrumente 
nu au în general niște raportări financiare care să le permită să extragă 
astfel de informaţii. În această situație, putem totuși detecta simpto- 
mele unei companii cu probleme chiar și din semne mai puțin 
evidente decât numerele din proiecţiile sau rapoartele financiare: 


- schimbări în comportamentul antreprenorului (de exemplu, 
vine mai târziu la lucru, nu mai răspunde la telefoane sau alte 
astfel de schimbări) 

- schimbări de management care par greu de înțeles sau fără 
explicaţie 

- lansarea unui mare proiect în companie (prea mare pentru ceea 
ce poate susține businessul) 

- reducerea liniilor de credit (de la bancă, furnizori sau terți) 

- apariția unor noi competitori sau creșterea rapidă a unor 
competitori existenți 

- compania nu mai reușește să producă rapoartele financiare 
sau proiecţiile la timp. 

Toate aceste semnale sunt vizibile pentru angajaţi, pentru echipă, 
dar și pentru antreprenori (sau, putem spune, oricare dintre aceste 
semne sunt vizibile cel puţin pentru o parte dintre membrii echipei). 
Cu toate acestea, ele sunt de multe ori ignorate, până la punctul la 
care criza companiei devine mai mult decât evidentă. Prin ignorarea 
acestor semne, antreprenorii fac apoi greșeli și mai mari, de exemplu 
atunci când creșterea dă semne de saturare, în loc să se ajusteze 
costurile cu noua situație a companiei (sau să se găsească soluții 
corecte de a continua creșterea, așa cum am ilustrat în capitolul 
dedicat direcțiilor și resurselor de creștere), antreprenorul continuă 
să crească și mai mult costurile companiei, uneori cu explicația că 
„trebuie să revenim pe linia anterioară de creștere cât mai curând”. 


Optimismul este, de multe ori, un dușman foarte viclean al 
succesului antreprenorial. Folosind o glumă oarecum macabră, un 
optimist vede numai plusuri chiar și în cimitir. Nu este însă doar o glumă, 
ci este un adevăr trist pentru mulți antreprenori care trec prin 
perioade de criză cu afacerea lor. De exemplu, un antreprenor care a 
învăţat deja lecţia despre capitalul de lucru, poate vedea un semn 
bun în creșterea semnificativă a valorii creanţelor, pentru că acestea 
înseamnă vânzări mai mari, nu-i așa ? Din păcate, pe măsură ce 
creanţele clienţilor cresc și apoi ies de sub control, în realitate, o parte 
dintre aceste creanţe nu mai sunt încasabile (ceea ce finanțţiștii numesc 
creanţe dubioase, sume de bani care nu vor mai fi recuperate nicio- 
dată de la clienţi pentru că aceștia fie au intrat în faliment, fie au 
recurs la alte metode de a refuza plata). 


Un alt aspect care este subiectul unui fals optimism antreprenorial 
este și stocul de marfă: atunci când unii antreprenori văd stocuri mari 
în depozitul firmei, ei sunt foarte bucuroși pentru că asta înseamnă că 
afacerea merge bine. În anumite situaţii, nu este deloc așa: de multe ori, 
companiile intră în criză tocmai pentru că au achiziționat prea multă 

marfă pe stoc, ceea ce nu înseamnă doar o povară financiară 
suplimentară, dar mai înseamnă și faptul că din ce în ce mai multe 
produse din stoc nu se mai mișcă spre clienţi, acumulându-se în ceea 
ce se numește stoc non-moving, care apoi, prin uzura morală sau chiar 
fizică, devine un stoc cu o valoare mult mai mică decât cea la care a 
fost inițial cumpărat de la furnizori, tinzând către zero. 


Putem da și alte exemple, însă este cert că anumite abordări 
optimiste din partea antreprenorilor pot să fie foarte dăunătoare 
pentru afacere: problema importantă este că ceilalți oameni din 
echipă, chiar dacă la un moment dat văd că optimismul 
antreprenorului nu mai pare justificat, au în general multă încredere 
în deciziile și intuiţia acestuia pentru că, probabil, au mai trecut 
împreună și prin alte momente dificile, mai ales la începutul afacerii, 
atunci când fiecare zi însemna o nouă provocare. Antreprenorii înșiși 
nu ajută, de multe ori, la stabilirea unui dialog eficient cu restul 
echipei, pentru că de cele mai multe ori, în loc să solicite feed-back, 
aceștia le spun angajaţilor ce trebuie făcut în continuare, ba chiar pe 
un ton care nu admite replică sau alternative. 


Antreprenorii din companii care intră în criză au în principiu două 
moduri de a reacționa, oarecum diferite și în același timp asemănătoare: 
fie devin hiperactivi încercând să arate că se luptă cu criza din companie 
(deși în realitate, ocolesc problemele importante și rezolvă, în cel mai 
bun caz, efectele, iar nu cauza acelei crize), fie suferă de sindromul 
căprioarei care rămâne nemișcată în mijlocul drumului, atunci când 
vede farurile unei mașini. A doua situație este mult mai prezentă la 
antreprenorii care conduc companii aflate în această situaţie și ea se 
traduce printr-un blocaj total al acestora, care pur și simplu evită orice 
decizie, evită abordarea oricărei probleme reale, ceea ce nu face decât 
să accelereze spirala descendentă în care compania se află (sau 
doom-loop, cum mai este cunoscută această situație). 


252 MARIUS GHENEA 


In această a doua fază a crizei, apar și alte tendinţe sau manifes- 
tări în interiorul companiei, care sunt legate strâns de căderea accen- 
tuată în care se află afacerea: 


- nu doar antreprenorul, ci și ceilalți oameni cheie (ba chiar și 
persoane aflate mai jos in ierarhie) au încetat să mai ia decizii 
și chiar să mai răspundă la diverse solicitări 

- nu mai vorbește nimeni cu angajaţii, nici antreprenorul și nici 
ceilalți manageri 

- au crescut foarte mult stocurile, au crescut foarte mult creantele 
vechi (cele care deja este puţin probabil că vor mai fi achitate 
de clienţi) 

- clienţii tradiționali ezită deja să mai facă noi comenzi, deoarece 
nu mai au o comunicare bună cu furnizorul și nu mai sunt 
convinși că aceste noi comenzi vor fi corect onorate 

- apare o situație paradoxală, în care toți angajaţii, începând cu 
antreprenorul, suferă de blazare, dar în același timp există 
foarte mult stress în organizație (o situație destul de ciudată, 
dar care descrie foarte bine un business aflat într-o astfel de 
criză profundă) 

- informaţiile care circulă în companie sunt contradictorii și, în 
general, sunt bazate pe zvonuri, nu pe comunicări oficiale, tran- 
sparente, din partea conducerii 

- orice sfaturi din afară sau opinii ale angajaţilor cu privire la 
redresarea situației sunt ignorate, la acest moment 


Pare o situaţie fără scăpare, de fapt, de cele mai multe ori, chiar 
așa este ! O restructurare eficientă a unei astfel de companii nu mai 
este posibilă decât dacă se intervine din exterior, pentru că antre- 
prenorul însuși sau organizaţia pe care a creat-o nu mai au posibilitatea 
de a se scoate singuri din această situaţie, la fel de mult cum nici baronul 
Miinchausen nu ar fi reușit să se tragă singur (și pe calul său) din 
mlaștină. Soluţia este însă la îndemâna oricărui antreprenor, cu condiția 
să aibă sinceritatea să admită problema și să aibă încrederea de a lăsa 
un terț să vină să rezolve problema (fie o persoană care să fie angajată 

ca un turnaround manager, manager de restructurare, sau o companie 
de consultanţă specializată în restructurare). 


În România, această rută este una extrem de dificilă, mai ales. 
ținând cont de condiţiile specifice ale dezvoltării antreprenoriale din 
țara noastră. Obstacolele în calea unei astfel de soluţii sunt numeroase 
și antreprenorii au nevoie de multă voinţă și de multă inteligență pentru 
a le depăși cu succes. Dintre aceste obstacole, amintesc doar câteva: 


- antreprenorii români sunt, în marea lor majoritate, convinși că 
nimeni nu va putea înțelege, conduce, coordona și chiar restruc- 
tura afacerea lor mai bine decât ei înșiși; aici este nevoie de trecerea 
peste un prag de ego, dar și unul cultural, astfel încât un antre- 
prenor român aflat într-o asemenea situație să recunoască, față 
de el însuși dar și față de echipa sa, că are nevoie de o intervenţie 
din exterior, pentru a repune compania pe picioare 


- rezistența la schimbare este extrem de puternică nu doar la 
antreprenori, dar și la oamenii pe care i-au adus în echipă, mai ales 
cei din conducere sau oamenii cheie: se spune în general, și fără să 
fie o eroare, că orice afacere antreprenorială seamănă foarte bine 
cu antreprenorul care a fondat-o (pentru că, până la urmă, folosind 
o parafrază biblică, o afacere antreprenorială este într-adevăr făcută 
„după chipul și asemănarea” antreprenorului însuși) 


- chiar dacă toate aceste obstacole sunt depășite, în România este, în 
plus, destul de dificil să găsești consultanţi pe probleme de restruc- 
turare, poate pentru că, fiind într-o perioadă de emergenţă a 
dezvoltării antreprenoriale, multe companii au mers în sus și mult 
mai puține au mers în jos, în toți acești 20 de ani de antrepre- 
noriat modern românesc; într-adevăr, în ultimii doi ani, situaţia 
s-a schimbat semnificativ din acest punct de vedere, iar acum apar 
în sfârșit și acei specialiști în restructurări de care orice mediu de 
business din lume are nevoie 

- mai departe, apare și problema alegerii între un manager de 
restructurare sau un consultant pe restructurare; prima variantă 
este cea mai puternic angajată, în care managerul primește atribuţii 
foarte largi, practic la nivelul prerogativelor pe care înainte le-ar 
fi avut chiar antreprenorul, ceea ce înseamnă o posibilitate mai 
amplă și mai rapidă de intervenție, însă nu am văzut prea mulți 
antreprenori, chiar dintre cei cu companii aflate în criză, să accepte 
o asemenea predare a „puterii“ către un terț care vine din afara 
companiei; varianta cu un consultant este una mai ușor de acceptat 
de antreprenor, însă problema cu această metodă este că, indiferent 
cât de bun va fi consultantul, succesul restructurării va sta în 
principal în luarea deciziilor necesare de către antreprenor (iar 
dacă nu le-a luat în trecut, sunt șanse mari să nu ia deciziile bune 
nici acum, poate tocmai pentru că i-au fost recomandate de un 
consultant) 


Presupunând însă că o soluţie de intervenţie exterioară eficientă 
a fost identificată și acceptată de antreprenor, să vedem ce se întâmplă 
mai departe. Ceea ce găsește un consultant sau un turnaround manager 
în compania cu probleme nu este niciodată o imagine frumoasă iată 
| câteva constatări frecvente care apar în evaluarea inițială: 


| - compania este, tehnic vorbind, în insolvenţă (doar că nici compania 
însăși, nici creditorii, nu au declanșat încă procesul de insolvenţă, 
din diverse motive) 


- compania are deja un capital propriu puternic negativ (antreprenorii 
nu sunt în general atenţi la aceste aspecte financiare, dar o companie 
cu un capital propriu puternic negativ este, în traducere, o companie 
care nu a reușit să producă NICIODATA valoare sau, dacă a produs 
o astfel de valoare, antreprenorul a scos din companie acea valoare 
și încă mai mult decât ea prin dividende, cheltuieli personale 
exagerate decontate pe firmă sau alte asemenea tehnici) 

- o situație tipică întâlnită într-o astfel de fază este că firma lucrează 
cu furnizorii doar contra plăţi cash (ceea ce pune o presiune 
financiară foarte mare pe business și nu permite achiziționarea 
mărfurilor sau materiilor prime în cantitățile necesare și la mo- 
mentul necesar pentru o vânzare cât mai bună) 


- de cele mai multe ori, într-o companie aflată într-o situaţie de criză, 
creditele contractate sunt deja neplătite de mai mult timp (sau plăţile 
sunt întârziate, și în orice caz clauzele stabilite inițial cu băncile, | 
numite covenants, nu mai sunt respectate demult); această situaţie | 
este extrem de periculoasă pentru orice companie, deoarece dacă | 
cineva poate distruge un business, o bancă poate face acest lucru 
foarte ușor: cu o solicitare de retur imediat al creditului, banca poate 
bloca total activitatea companiei, după care falimentul nu mai este | 
decât o chestiune formală, chiar dacă va mai dura ceva timp până 
să se ajungă la acest rezultat final fatal. 


Pentru a putea rezolva asemenea probleme grave, consultantul 
sau managerul de restructurare trebuie să facă în primul rând o analiză 
foarte rapidă și corectă a situației și trebuie să înceapă prin a transmite 
câteva semnale clare în organizație către angajaţi, dar și în afara acesteia, 
către orice alți stakeholders care au un interes legat de companie: 


- primul mesaj este evident acela că începe imediat un proces amplu 
de schimbare (pentru angajaţi, acesta este un semnal că cei care 
se angajează într-o astfel de schimbare vor fi promovați, iar cei 
care rezistă vor fi schimbaţi sau pur și simplu trimiși acasă; pentru 
furnizori și bănci este un semnal că dacă schimbarea în bine se va 
întâmpla rapid, pot să mai aștepte puţin înainte de a începe 
procedurile de declarare a insolvenţei sau falimentului împotriva 
companiei) 


- al doilea mesaj, atât către companie, cât și către exterior, este că în 
perioada de restructurare, conducerea se va exercita în principal 

din zona financiară a companiei (uneori prin numirea unui 
manager financiar ca și interim GM, alteori prin numirea unui 
manager general cu o foarte bună înţelegere a mecanismelor 
financiare); chiar dacă această mutare poate avea și unele efecte 
secundare negative (pentru că va afecta probabil dezvoltarea de 
produse, marketingul și alte zone ale companiei), pe termen scurt 
este un compromis care poate scoate compania din criză; de fapt, 
chiar și în România, cele mai de succes restructurări din ultimii 
ani au fost realizate de manageri cu experienţă în zona financiară; 
într-o situaţie de criză trebuie stabilite foarte atent toate prioritățile 
de plăţi, astfel încât să nu se mai piardă cash inutil și să fie 
satisfăcute cererile cele mai urgente, acelea care ar putea să 
declanșeze cereri de insolvenţă sau blocarea activității companiei 
(în cazul furnizorilor); nu în ultimul rând, o centrare a activităţii 
pe zona financiară înseamnă și niște reeșalonări de plăţi care 
trebuie propuse și apoi negociate cu principalii creditori (din 
fericire, veți constata că în astfel de situații nedorite, creditorii 
sunt foarte flexibili, pentru că interesul lor este să își recupereze 
datoriile, nu să vă închidă sau să vă blocheze afacerea) 


- un alt mesaj important trebuie să fie cu privire la noul sistem de 


analiză, control, luare a deciziilor și implementare a acestora: nu 
este nimic mai periculos pentru un proces de restructurare decât 
să existe două centre de putere care să încerce să facă lucruri diferite 
în paralel, uneori complet divergente; de multe ori, acest al doilea 
centru de „putere” care apare (sau reapare) lângă cel instituit formal 
de cei care fac restructurarea este grupul antreprenorului („nucleul 
dur” care se creează de multe ori în jurul său și care îi va spune că 
managerul de restructurare nu își face bine treaba și îl va stimula 
pe antreprenor să intervină, chiar și atunci când nu este cazul); să 
menţii un echilibru rezonabil într-o asemenea situație este dificil 
și, nu de puţine ori, în companii aflate în criză, antreprenorul însuși 
este unul dintre oamenii care sunt „puși pe liber” de managerul de 
restructurare, chiar cu sprijinul consiliului de administraţie; ce e 

drept, o astfel de situaţie nu poate apărea decât dacă acea companie, 
fie ea și de extracţie antreprenorială, are deja o structură formală 
bine definită și care poate lua decizii chiar împotriva 
antreprenorului; ceea ce însă un antreprenor ar trebui să înțeleagă 
este că, de multe ori, să faci un pas în spate (sau măcar în lateral) 
este un lucru foarte bun și poate ajuta compania nu doar să 
supraviețuiască, dar să revină pe creștere și să redevină un succes, 
succes care, până la final, este al tău ca și antreprenor. 


In perioada de analiză vor avea loc mai multe activităţi, centrate 
pe trei direcții: 


- un diagnostic al situaţiei curente (fără de care nu se pot lua măsurile 
corecte pentru redresare) 


- o analiză strategică a situației companiei (care este piața relevantă, 
care sunt zonele în care compania poate concura mai bine, cum 
poate reveni compania, ce erori strategice a făcut în trecut ca și 
linii de produse, abordări de piaţă etc.) 


- o analiză a managementului: pe baza unor interviuri cât mai consis- 
tente și mai deschise, managerii vor fi evaluaţi și apoi se vor lua 
decizii cu privire la „cine rămâne” și “cine pleacă“; spre deosebire 
de un interviu tipic de angajare, unde criteriile sunt destul de 
obiective, în situația aceasta apar în plus și alți factori, unii 
subiectivi (rezistență la schimbare, chimia pe care o realizează cu 
managerul de restructurare, contribuția persoanei respective la 


erori care au adus compania în criză etc.). 


Atât activitatea curentă a oricărei companii cât și, mai ales, un 
plan serios de restructurare, pornesc de la analiza și proiecția de cash- 
flow. lată care ar fi elementele importante de analiză, pentru o 
companie aflată în criză: 

- determinarea volumului de cash disponibil (curent și pe termen 
scurt; e important de precizat că, pentru o eficiență maximă a 
restructurării, primele analize și decizii trebuie luate pe baza 
proiecțiilor de termen scurt) 


- determinarea locurilor unde ajung banii, atât pe ieșirile de numerar, 
cât și pe intrări; în general, la o astfel de analiză, rezultă mai multe 
variante de optimizare, chiar dacă toate sumele de cash intră în 
conturile potrivite și ies în direcţiile corecte, ceea ce nu este 
întotdeauna adevărat, mai ales într-o companie cu probleme 


- transpunerea tuturor costurilor companiei într-o formă de tip 
„procent din vânzări”, care poate reliefa mai exact și zonele unde 
costurile sunt nejustificat de mari, ca și acele costuri care au avut 
variaţii nejustificate în ultima perioadă 


- reconstruirea businessului sau business reengineering: chiar dacă, în 
majoritatea cazurilor, businessul va continua în linii mari la fel ca 
înainte, doar cu unele optimizări și eficientizări, este oricum un 
exercițiu foarte util să descompui în această situaţie afacerea, să o 
analizezi pe componente și apoi să o recompui exact așa cum ar fi 
ea mai eficientă; deci, practic, să iei businessul de la zero și să îl 
reconstruiești; în lipsa unui astfel de exercițiu, dacă afacerea are 
niște probleme fundamentale de structură, este foarte posibil ca 
doar printr-o optimizare a diverselor componente să nu reușești 
să restructurezi businessul pur și simplu pentru că acesta ar trebui 
să se schimbe radical, de la bază! 


- cele mai „ofertante” zone de activitate pentru o restructurare de 
succes sunt cele legate de capitalul de lucru (despre care am vorbit 
în capitolul anterior), costurile salariale (oricât ar fi de dureros, 
aici se pot face întotdeauna reduceri semnificative nu doar prin 
tăierea salariilor cu un anumit procent, dar și prin regândirea 

schemei organizaționale), activele (care sunt uneori neutilizate, 
în activități antreprenoriale, în condiţiile în care ar putea fi vândute 
și în acest fel s-ar putea elibera cash care să poată fi folosit pentru 
creșterea afacerii). 


După acești pași, trebuie construit un plan de restructurare, care 
în multe privinţe arată că un business-plan obișnuit, însă trebuie să 
se focalizeze pe acțiunile care generează cash, pe discuţiile cu 
creditorii și pe soluţiile de reeșalonare sau de restructurare a datoriilor 
și, nu în ultimul rând, pe acele acţiuni care pot să stimuleze creșterea 
pe termen mediu și lung, nu doar pe acțiunile imediate. Fără să intrăm 
în detalii cu privire la acest tip de plan, trebuie spus însă același 
lucru pe care l-am spus și cu privire la planul de afaceri în general: 
cel mai important lucru este ca acel plan să fie într-adevăr aplicat și 
implementat în mod serios, profesionist, pentru că indiferent cât de 
bun este un plan, în lipsa unei implementări eficiente, el nu poate 
avea niciun efect pozitiv pentru restructurarea afacerii ! 

CAPITOLUL 5 
Sfârșitul afacerii din perspectiva 
antreprenorială 


O Afacerea, „copilul” iubit al oricărui antreprenor | 
O Despre ciclurile de business 
O Cel mai neplăcut sfârșit al afacerii: falimentul 


O Succesiunea în familie (sau în afara familiei) 
O Exitul parţial sau total 
O Antreprenori în serie: povestea continuă 


ZI N cnd DD aN Te 


CAPITOLUL 


Sfârşitul afacerii din perspectiva 
antreprenorială 


L] Afacerea, „copilul“ iubit al oricărui antreprenor 


Pentru orice antreprenor, afacerea pe 
care o fondează și o dezvoltă reprezintă o parte foarte importantă 
din viaţa sa. Mai ales dacă vorbim de acei antreprenori care încep 
prima afacere înainte de a-și întemeia o familie, asemănarea acestei 
afaceri cu propriul tău copil nu mai pare deloc exagerată. In ceea ce 
mă privește, am mers exact pe această rută, așa încât, imediat după 
terminarea facultăţii (și cu mulţi ani înainte de a mă căsători și de a 
avea un copil), am înființat prima mea afacere antreprenorială, îm- 
preună cu doi foști colegi de facultate. 


Opt ani mai târziu am realizat un prim exit pentru mine ca 
antreprenor (după care au mai urmat și altele), un moment foarte 
emotionant pentru mine (ca și pentru cei împreună cu care lucrasem 
atâția ani), deoarece afacerea aceea era deja o parte foarte importantă 
din viața mea: poate cea mai importantă, la acel moment. Partea bună 
a lucrurilor, în afară de aspectele care ţin de realizările materiale, a 
fost că, eliberat de această relație destul de strânsă și de exclusivă pe 

care o aveam cu afacerea, am reușit, la doar un an (și respectiv doi 
ani) distanţă, să mă căsătoresc și să am un copil (pe care, indiscutabil, 
îl iubesc mai mult decât orice afacere din această lume !). Așa că, 
într-un fel, simt așa cum simt mulți antreprenori, în legătură cu 
afacerile lor, pentru că am trecut personal prin aceste situaţii, chiar 
de mai multe ori, până în prezent. 


Cu privire la relația dintre antreprenori și afacerile lor, ceea ce am 
înţeles eu foarte clar este că pentru majoritatea (dacă nu pentru toți) 
antreprenorilor valoroși, frumusețea acestei activităţi nu .este în 
rezultatele ei finale (succes de business, exit etc.), ci în călătoria aceasta 
fabuloasă pe calea antreprenorială. Din acest punct de vedere, pot 
înțelege, în afară de atașamentul sentimental, și un alt tip de reținere 
față de o soluţie de exit: eu ce mai fac după exit ? Aceasta este întrebarea 
pe care și-o pun foarte mulți antreprenori pentru care activitatea aceasta 
intensă, cu bucuriile și cu neplăcerile ei, cu realizările și cu eșecurile 
ei, este de fapt modul lor de viaţă, un mod de viaţă la care nu ar renunța 
nici pentru toți banii din lume. Așa cum spunea extraordinar Walt 
Disney, unul dintre cei mai mari antreprenori ai tuturor timpurilor: eu 
nu fac filme pentru a face bani, eu fac bani pentru a putea face filme ! 


În orice școală antreprenorială, în orice curs de antreprenoriat 
și, în general, în orice loc unde se adună în general antreprenorii, eu 
aş pune semne foarte mari care să spună: Atenție, activitatea 
antreprenorială creează dependență ! Din acest punct de vedere, unele 
dintre poveștile antreprenoriale sunt excepţionale, dar altele sunt pur 
și simplu devastatoare: sunt antreprenori care au poate milioane (sau 
zeci de milioane, în cazul unui exit de succes) de euro în bancă, dar 
pe care acest succes (relativ, l-aș numi eu) i-a costat familia, poate 
sănătatea lor, poate mai mult decât atât. lar această direcţie, oricât 
de rău ar arăta, nu este nici pe departe la fel de rea ca aceea pe care 
merg alți antreprenori, care și-au pierdut familia sau sănătatea făcând 
afaceri care nu îi atrag, activități pe care nu le fac cu plăcere, în 
companii care se luptă să supravieţuiască. 

Ld Despre ciclurile de business 


Înainte de a vorbi despre modul cum poate fi materializată (sau 
„recoltată”, ca să folosim termenul american consacrat) o afacere, 
cred că este util să înțelegem în primul rând cum arată ciclurile de 
business și ce influenţă au ele asupra activităţii antreprenoriale. 


Ciclurile de business sunt acele curbe de evoluţie economică, pe 
perioade de timp mai lungi sau mai scurte (însă, în general, de ordinul 
mai multor ani sau mai multor zeci de ani pe un singur ciclu), 
caracterizate de o perioadă de creștere, urmată de o perioadă de 
platou sau de stagnare și, la final, de o perioadă de descreștere 
(urmată în anumite cazuri de o revenire, în cazul în care acel ciclu 
nu se încheie complet). Cu riscul de a intra într-o zonă destul de 
teoretică, a fost întotdeauna pentru mine clar că antreprenorii ar putea 
învăţa foarte mult despre propria lor afacere, dacă ar acorda ceva 
mai multă atenţie ciclurilor tipice de business. Aceste cicluri nu mă 
afectează doar pe mine sau doar anumite zone economice și de 
business, ci au un impact asupra oricui, chiar și asupra consuma- 
torilor, dar cu siguranţă au un efect asupra afacerilor. 


Cel care a definit teoretic în mod consistent ciclurile de business 
a fost economistul austriac Joseph Schumpeter, care a scris cu cca. 
un secol în urmă cartea numită „Teoria dezvoltării economice”. Ceea 
ce face Schumpeter este să pună împreună diverse concepte și idei 
mai vechi ale gândirii economice, cu privire la diversele cicluri de 
business. În mod absolut admirabil, chiar dacă această teorie are un 
secol vechime, chiar și în zilele noastre vedem aceste cicluri de 
business care se repetă foarte mult exact așa cum au fost ele descrise 
și „prezise” de Schumpeter sau de contemporanii lui. lată, pe scurt, 
care sunt cele patru cicluri de business importante și cum afectează 
ele afacerile antreprenoriale: 

1. Ciclul Kitchin sau „ciclul stocurilor”, care este cel mai scurt 
ciclu de business și în general durează între 3-5 ani: acest ciclu începe 
în general cu o creștere a cererii din piaţă pentru un anumit produs, 
care determină toate companiile din acel domeniu de activitate (și 
altele noi care sunt înființate între timp și încep să furnizeze aceleași 
produse sau servicii) să investească tot capitalul disponibil pentru a 
mări posibilitatea de livrare a respectivelor produse. 


Într-un interval relativ scurt (între câteva luni și maximum 2 ani, 
în funcţie de tipul de produs), piaţa va fi inundată de produse care 
ajung să fie mult în exces față de cererea reală, ceea ce declanșează 
un mecanism de corecție, mecanism ce duce, în final, la reducerea 
producţiei sau la adaptarea furnizării de produse cu cererea reală. 
Cu toate că pare un mecanism simplu, în general el durează din nou 
oriunde între câteva luni și 2 ani, deoarece apar tot felul de întârzieri 
pe traseul de la piaţa reală înapoi către antreprenorii care furnizează 
sau produc acele bunuri în exces. 


Este important pentru antreprenori să cunoască acest ciclu scurt, 
deoarece o supraproducţie de bunuri bazată pe informaţii insufi- 
ciente din piaţă sau pe o corelare incorectă a tuturor informațiilor 
despre concurență poate pune mulţi antreprenori într-o situație 
delicată și, pe unii dintre ei, îi poate lăsa efectiv pe drumuri. 


Cu câţiva ani în urmă, când aveam o mică investiţie în industria 
acoperișurilor de țiglă metalică, a existat o părere a multor jucători 
din piață că cererea este în creștere rapidă (se conta nu doar pe casele 
nou-construite, dar și pe renovările caselor vechi), așa că unii dintre 
ei (și nu puţini !) au investit în noi capacități de producție, pentru a 
fructifica această aparentă oportunitate. În plus, numeroși dealeri și 
distribuitori ai acestor produse, considerând că procesul propriu-zis 
de fabricaţie era unul relativ simplu, au început să se diversifice prin 
integrare în amonte investind și ei în noi facilități de producție. În 
circa 2 ani, piaţa a fost inundată de produse din această categorie, în 

timp ce piaţa imobiliară începuse deja să se clatine chiar din prima 
parte a anului 2008, așa că cererea din piaţă era de fapt în scădere, 
nici măcar stagnantă. Rezultatul ? Sunt și azi foarte multe asemenea 
instalaţii de producţie disponibile la vânzare în lichidare, deoarece 
multe dintre firmele care au făcut asemenea investiţii au intrat, 
ulterior, în faliment, pentru că nu au mai reușit să rescaleze afacerile 
la noile realităţi de piaţă. 


2. Ciclul Juglar sau „ciclul variaţiei capitalurilor fixe”, care seamănă 
oarecum cu ciclul Kitchin, dar este ceva mai lung, între 8-10 ani: pe 
lângă modificările de utilizare a capitalurilor fixe, pe fondul unor cereri 
în creștere ale pieței, mai apar în ciclurile Juglar și niște oscilaţii în 
investiţiile care se fac în respectiva industrie către mijloacele fixe. Cu 
alte cuvinte, în suprapunere cu entuziasmul antreprenorilor de a utiliza 
tot capitalul pentru a maximiza livrarea către piață a produselor și 
serviciilor, apar și investitorii financiari, care consideră că aceasta este 
o bună oportunitate de a investi, situaţie în care sumele utilizate, dar 
și inflatarea care rezultă, sunt mai semnificative. 


Prin implicarea unor fluxuri de investiţii noi, ciclul respectiv se 
autointreține mai mult, așa încât el nu se corectează în 3-5 ani, ci 
doar într-o decadă, timp în care, după ce au văzut stagnarea sau 
scăderea, investitorii caută soluții de a ieși din acea situaţie dificilă 
prin diverse metode (vânzarea către alţi investitori sau alte rute de 
exit, dar uneori și investiții mai mari în continuare, în speranţa că 
situaţia se va redresa). Este interesant de remarcat că și acest ciclu, 
identificat de Juglar cu 150 ani în urmă, încă poate fi observat în 
dinamica investițională mondială din prezent ! 


3. Ciclul Kuznets sau „coarda Kuznets” (Kuznets swing), sau „ciclul 
investițiilor de infrastructură” este un ciclu ceva mai lung, cu durate 
între 15-25 ani, care se bazează pe anumite procese demografice la 
scară mare, cum ar fi cele legate de emigrație sau de îmbătrânirea 
populaţiei (sau dimpotrivă, în anumite țări, de o populaţie extrem 

de tânără și/sau de educată). În principal, dacă ne referim la 
emigrație, atunci vorbim de acele schimbări economice pe care un 
val de emigrație semnificativ le poate produce în momentul în care 
ajunge într-o nouă zonă economică (de exemplu emigrația europeană 
spre Statele Unite de la începutul secolului sau mai curând un ciclu 
asemănător este legat de emigrația turcă spre Germania sau de cea 
indiană și arabă spre Marea Britanie). 


Chiar dacă România nu este în mod semnificativ afectată de 
imigrație, putem să ne imaginăm că un astfel de ciclu va acţiona 
dramatic în următorii 15-20 de ani din perspectiva românilor plecați 
în străinătate, ceea ce pe de o parte înseamnă în continuare sume de 
bani aduse înapoi în ţară (și folosite pentru achiziția de produse și 
servicii) dar, pe de altă parte, poate însemna, pe acest termen relativ 
lung, și pierderea unei părţi însemnate a consumatorilor actuali pe 
care orice afacere antreprenorială din România îi are. În aceste 
condiţii, în loc să îi consideraţi pe acei clienţi cu o valoare de termen 
lung (așa cum se spune, life-time value), estimarea valorii generate de 
acei clienți trebuie calculată pe un termen mai scurt, respectiv până 
când vor pleca din țară. Separat de această problemă, plecarea semni- 
ficativă a românilor activi în străinătate, la muncă, înseamnă și un 
fenomen suplimentar de îmbătrânire a populaţiei rămase în țară, ceea 
ce pentru anumite afaceri, care NU se adresează populației în vârstă, 
poate avea un efect devastator, pe termen mediu. 


4. Ciclul Kondratief, cunoscut și sub numele de „ciclul lung”, „super- 
ciclu” sau K-mwave, este cel mai lung dintre toate ciclurile și are o durată 
între 50-60 ani, el definind în general principala caracteristică a 
economiei mondiale pentru cei 50-60 de ani de referință. Pentru a 
înțelege mai bine aceste cicluri Kondratief, putem să le analizăm din 
perspectiva istorică, mai precis de la Revoluţia industrială încoace: 


- cca. 1780-1840 putem vorbi despre primul mare ciclu de business, 
cel care începe cu Revoluţia industrială (un ciclu declanșat, într-un 

fel, de James Watt și motorul său cu aburi): ciclul „motorului cu 
aburi” (și, într-o oarecare măsură, și „ciclul bumbacului”, dar și 
acesta catalizat tot de Revoluţia industrială) 


- cca. 1840-1890 vorbim despre ciclul „căilor ferate și oțelului”, 
aceasta fiind perioada în care apare locomotiva și apoi se dezvoltă 
foarte rapid transportul pe căile ferate, cât și construcțiile bazate 
pe oţel 


- cca. 1890-1940 este ciclul „electricităţii”: dacă primele două cicluri 
au avut anumite puncte comune și trecerea de la primul la al doilea 
s-a făcut relativ lin, schimbarea majoră pe care electricitatea (și 
apoi combustibilul lichid gen benzină și motorină) a produs-o, a 
afectat în mod dramatic foarte multe dintre afacerile care anterior 
se bazaseră pe „abur”: de fapt, fie că vorbim de navigaţie, de tre- 
nuri sau de motoare industriale, apariţia electricității și a com- 
bustibililor lichizi pe scară largă a dus în faliment majoritatea 
acestor companii, în măsura în care ele nu s-au restructurat 
suficient de rapid; este o lecţie din care putem învăţa foarte multe 
chiar și azi, fie ca antreprenori, fie doar ca observatori ai dezvoltării 
economice 


- cca. 1940-1990 putem vorbi despre ciclul „petrolului și al automo- 
bilelor”; de fapt, este un ciclu pe care îl putem deja considera 
contemporan cu mulți dintre noi, mai puţin generația foarte tânără 
care s-a născut după 1990, deci în următorul ciclu 


- cca. 1990 — prezent suntem acum în ciclul „tehnologiei informaţiei”: 
cred că nici nu mai are sens să detaliem prea mult cât s-au schimbat 
nu doar afacerile, dar și infrastructura, consumatorii, tendinţele, 
în aceste ultime decenii care au fost caracterizate prin faptul că 
businessul global în general se bazează din ce în ce mai mult pe 
IT; cum au trecut doar 20 de ani de la începutul acestui ciclu (cel 
puțin pe unele teorii ale ciclului K), înseamnă că din acest punct 

de vedere, antreprenorii (oamenii de afaceri în general) se pot 
baza pe încă 30-40 de ani de dezvoltare în cadrul aceluiași super- 
ciclu IT; există însă și o altă cronologie propusă mai recent de 
diverși economiști, care avansează puţin fiecare ciclu de până în 
prezent (motorul cu aburi, spre exemplu, a fost inventat de fapt 
chiar la începutul secolului al XVIII-lea, așa că putem vorbi despre 
un prim ciclu Kondratief mult înainte de 1780 sau de 1800); în 
acest fel, plasând și dezvoltarea industriei automobilului mai 
aproape de finalul Primului Război Mondial decât de începutul 
celui de-al doilea, și în final considerând că noul ciclu IT începe 
odată cu lansarea Microsoft în anii '70, înseamnă că deja ar fi trecut 
vreo 40 de ani de la debutul acestui ciclu și că, în încă 10 ani, ne 
putem gândi la o nouă schimbare de paradigmă, care, cu siguranţă, 
va avea un impact asupra tuturor afacerilor ! 


- începând cu circa 2020 am putea astfel să luăm în calcul următorul 
ciclu lung, poate unul care să fie definit de Google sau de Facebook 
(un ciclu de tip web 3.0, care să mute o mare parte din activitatea 
globală, individuală sau de business, pe Internet). 


Și totuși, de ce ne interesează atât de mult ciclurile de business 
atunci când vorbim de dezvoltarea unei afaceri sau, cu atât mai mult, 
atunci când vorbim de exit-ul dintr-un business ? Nimic mai simplu: 
dacă ne gândim la o companie care, de exemplu, nu ar fi produs 
decât motoare pe abur la sfârșitul secolului al XIX-lea, ea ar fi putut 
fi o companie de succes, dar câțiva ani (sau decenii) mai târziu, ar fi 
fost o activitate economică revolută, fără piaţă, fără clienţi, fără viitor. 


lată de ce, aș fi recomandat unui astfel de antreprenor (atunci 
sau acum) să realizeze un exit în momentul în care ciclul de business 
lucrează în favoarea sa, nu împotriva sa (indiferent dacă este un ciclu 
scurt sau lung, dar mai ales în cazul ciclurilor mai scurte, care sunt și 
mai ușor de estimat, sunt mai predictibile decât cele lungi). 
Întâmplător sau nu, Boulton& Watt, firma care a dominat piaţa de 

producție mondială a motoarelor cu aburi timp de aproape un secol, 
a intrat în faliment la puţin timp după ce noile motoare (cu motorină 
sau electrice) au început să intre în piaţă, în prima parte a secolului 
trecut. 


Dacă la intrarea în afacere, le recomand tuturor antreprenorilor 
să încerce să fie „pe val”, adică să prindă o zonă de piață sau un 
domeniu aflat în plină creștere (nu unul aflat deja în stagnare sau în 
scădere), cu atât mai mult le recomand antreprenorilor să încerce să 
materializeze afacerea lor atunci când și ciclurile de business se 
suprapun în mod fericit, respectiv într-o perioadă în care ciclul care 
caracterizează afacerea voastră, industria voastră, este încă în 
perioada de creștere, nu a intrat în stagnare sau în scădere. 


Aici greșelile care se fac sunt de mai multe feluri, mergând de la 
estimarea incorectă a modului cum lucrează aceste cicluri de business 
(multe companii implicate în creditarea de consum nu au crezut, 
pur și simplu, că aceasta se va opri atât de brusc și atât de dramatic, 
iar pentru unele dintre afacerile din acest domeniu, ultimii doi ani 
au însemnat, din cauza acestei erori de estimare, falimentul), până la 
lăcomie pur și simplu (sunt și astfel de antreprenori care de fapt 
doresc să își vândă afacerea, dar se gândesc că dacă mai așteaptă 
puţin sau dacă negociază ceva mai mult, vor obține mai mulți bani: 
pentru unii, această întârziere poate însemna diferența dintre o 
materializare de succes a investiţiei făcute și dispariția afacerii, pur 
și simplu). 


LJ Cel mai neplăcut sfârșit al afacerii: falimentul 


Pentru că am vorbit de greșelile.pe care unii antreprenori le fac, 
înainte de a discuta despre exit-uri (și mai ales despre exit-uri de 
succes), aș vrea să mă opresc puțin și asupra unui alt tip de ieșire din 
afaceri, cu siguranţă cel mai puţin de dorit pentru oricine: falimentul. 

În cazul falimentului, sunt două moduri de a privi problema, 
din două unghiuri total diferite: pe de o parte, falimentul înseamnă 
un eșec de business, oricum am privi situația (mai puţin în cazul în 
care falimentul era eventual un obiectiv bizar pe care antreprenorul 
ar fi dorit să îl atingă), dar pe de altă parte, falimentul (începând din 
perioada declarării insolvenţei și cu toate procedurile sale ulterioare) 
este un mod în care antreprenorul și afacerea sa se pot proteja în 
mod rezonabil de creditori și de alţi terti. Cu alte cuvinte, dacă în 
mod filosofic putem analiza modul cum se ajunge într-o asemenea 
situație, în mod practic, așa cum ar trebui să facă orice antreprenor, 
este necesar să înțelegem și uneori să folosim acest instrument legal, 
pentru a ne apăra interesele, atunci când acestea sunt în mod serios 
afectate. 


Privind problema în ansamblu, eșecul nu este deloc ceva 
neobișnuit în business. De fapt, trebuie să înțelegem, dacă vrem să 
devenim antreprenori de succes, că o afacere, chiar de la înființare, 
are o probabilitate mai mare de eșec, decât probabilitatea de a realiza 
un succes durabil. În România, aceste lucruri nu sunt încă suficient 
discutate și lipsesc substanţial informațiile necesare pentru a înțelege 
rata de succes a start-up-urilor antreprenoriale. În piața cea mai 
antreprenorială din lume, Statele Unite, mai mult de jumătate din 
afacerile noi care se lansează în orice moment sunt în următorii trei 
ani închise, multe dintre ele ca și falimente. 


În România, legea falimentului a fost elaborată relativ târziu și, 
în plus, exista cred și o problemă culturală care are de-a face cu 
acceptarea unui eșec, chiar dacă în multe alte țări din lume aceste 
bariere au fost depășite, în plus, în multe state ale lumii există nu 
doar legi pentru falimentul firmelor, ci și pentru falimentul persoa- 
nelor. Este o dovadă de pragmatism și de înțelegere a fenomenului 
economic, din punctul meu de vedere, iar antreprenorii români 
trebuie să abordeze aceste chestiuni cu mai multă hotărâre, dar și cu 
mai multă încredere. 

Care sunt câteva lucruri pe care le putem învăţa din falimente și 
pe care eu, de exemplu, le-am învăţat discutând cu mai mulți 
antreprenori care, în ultimii ani, au trecut prin încercarea falimentului 
afacerii lor ? O parte dintre problemele unei afaceri aflate în criză (și 
care, de multe ori, ajunge la faliment dacă nu reușește să se restruc- 
tureze eficient) le-am discutat deja în capitolul precedent, așa că nu 
le voi mai repeta, ci voi adăuga doar câteva elemente care țin mai 
curând de psihologia antreprenorilor în legătură cu falimentul: 


- mult prea multe dintre eșecurile antreprenoriale se datorează 
extinderii sau diversificării activităţii în zone unde antreprenorii 
nu au experienţa și cunoștințele necesare: din nou, ca de fiecare 
dată, recomand antreprenorilor să fie cât mai focalizați pe afacerea 
lor, afacerea pe care o cunosc, pentru care sunt pregătiți, unde pot 
avea succes ! 


- insolventa, ca etapă intermediară gândită pentru protejarea 
antreprenorului, dar și pentru a da posibilitatea de restructurare 
afacerii, îl protejează pe acesta și businessul sau NUMAI împotriva 
creditorilor, nu și împotriva concurenţilor; iată de ce, în momentul 
în care ai ajuns într-o astfel de situație, trebuie să înţelegi că 
majoritatea, dacă nu toți concurenții tăi, vor încerca să profite de 
ea și să avanseze pe poziţiile pe care le-ai ocupat tu, încercând să 
îţi ia din clienţi, poate chiar furnizori și alţi parteneri 


- falimentul este dureros, din punct de vedere uman și emoțional; 
din această cauză, majoritatea antreprenorilor care trec printr-o 
astfel] de experienţă se retrag din mediul social pentru o perioadă, 
ca și când s-ar ascunde: aceasta este o eroare, pentru că această 
problemă trebuie discutată cu partenerii, cu angajaţii, cu familia, 
iar pe baza concluziilor trase, antreprenorii pot aproape întot- 
deauna să revină și să reînceapă o nouă afacere, de această dată 
cu mai multă experiență și după ce au învăţat, fie și în mod 
dureros, din propriile greșeli 

- mulți antreprenori sunt atât de convinși că afacerea lor nu are cum 
să eșueze, încât nu realizează că lucrurile merg foarte rău, decât 
mult prea târziu; o recomandare din acest punct de vedere ar fi să 
căutați să interveniţi cât mai rapid, atunci când vedeți că situația 
se deteriorează, și chiar să declarați în mod voluntar insolventa, 
pentru a încerca o restructurare sub protecția acestui instrument 


legal 


- este practic imposibil să separi compania de antreprenor, pentru că 
acesta pune totul în companie, nu doar ca investiţie și efort, ci și 
ca mod de gândire cu privire la rezultatele afacerii (care sunt „ale 
lui”) și chiar cu privire la viitorul angajaţilor (față de care simte 
că are o obligaţie semnificativă); de aceea, în cazul falimentelor, 
apar tot felul de probleme colaterale psihologice pentru antre- 
prenori, în măsura în care nu doar pierderile financiare sau 
materiale sunt resimtite de aceștia, dar și problemele pe care le au 
angajaţii lor, numele companiei etc. 


In ceea ce privește câteva sfaturi pentru antreprenorii care ajung 
totuși în această situaţie, iată-le, pe scurt: 


- nu uitaţi că insolvenţa vă dă o relativ bună forţă de negociere cu 
creditorii, în ideea restructurării eficiente a companiei; uneori, puși 
în fața posibilității de a nu mai recupera niciun ban în cazul 
falimentului, unii creditori (chiar și băncile, așa cum am văzut în 
ultimii ani în câteva cazuri) pot accepta anumite diminuări ale 
sumelor, mergând de la anularea dobânzilor sau a penalităților 
de întârziere, până la reduceri semnificative iina din principalul 
sumei datorate ! 


- dacă decideți să apelați la insolvenţă, faceți acest lucru înainte de a 
nu mai avea deloc cash sau încasări în companie, pentru că dacă | 
ajungeţi în acea situație în care practic firma nu mai realizează | 
deloc venituri (sau nu le mai poate încasa), e greu de crezut că se | 

va mai putea face o restructurare și atunci compania va intra direct 
în faliment 


- înțelegeţi că într-o astfel de situaţie, toate datele financiare ale 
companiei, până la cele mai detaliate, vor fi expuse creditorilor și 
altor părți implicate în procesul de insolvenţă și reorganizare; iată 
de ce ar fi recomandabil ca într-o astfel de situație să aveți totul 
bine pus la punct, atât din perspectiva financiar-contabilă, cât și 
din perspectiva legală; cum antreprenorii sunt de obicei și adminis- 
tratorii legali ai afacerii, există o posibilitate reală ca unul sau altul 
dintre creditori, dacă găsește aspecte ilegale în activitate, să 
acționeze nu doar compania în faliment, dar și pe administrator 
într-o instanţă penală! 


- dacă aveţi deja diverse dispute sau litigii pe rol, încercaţi să le mutați, 
pe cât posibil, în cadrul dosarului de insolvenţă, deoarece veţi fi 
mai bine protejat decât în situaţia anterioară 


- orice ați face, încercați să faceţi un plan cât mai realist de restruc- 
turare sau reorganizare (așa cum am explicat mai în detaliu în 
capitolul anterior, atunci când am discutat despre companiile cu 
probleme și soluţiile de restructurare, care se aplică foarte bine și 
în situația insolvenţei) 


La final, un sfat pentru orice antreprenor care trece printr-o 
asemenea situaţie: chiar dacă nu aţi reușit, nu trebuie neapărat să 
renunțați ! Am cunoscut în ultimii ani mai mulți tineri antreprenori 
români care nu au reușit de prima dată, ba chiar au avut și două 
falimente (sau eșecuri de business asimilabile falimentelor) înainte 
de a reuși cu adevărat. 


Acest lucru nu ține doar de intuiţia antreprenorială sau de 


educaţia bazată pe mai multe eșecuri anterioare, ci și de cercetările 
medicale, atât cele psihologice, cât și cele fiziologice: dacă în cazul 

succesului vorbim despre generarea în corp a dopaminei (care 
stimulează centrul plăcerii) și a endorfinei (care stimulează senzaţia 
de plutire, de extaz), ca și de adrenalină sau testosteron, în cazul 
eșecului atât dopamina, cât și endorfina sunt blocate. 


Apar dureri în corp, în mușchi, dureri de spate sau de cap, 
oboseală etc., iar când realizăm că pierdem se declanșează cortizolul 
(care împreună cu adrenalina contribuie la senzaţia de anxietate și 
de teamă). De fiecare dată când pierdem hipocampusul este stimulat 
asigurându-ne că nu vom uita niciodată eșecul. Amigdala leagă 
amintirea de un sentiment profund de tristeţe. Toate crează o amintire 
puternică a eșecului pentru a ne împiedica să repetăm aceeași 
greșeală, deci iată cum chiar și organismul nostru lucrează intens, în 
cazul unui eșec, pentru a ne face să nu îl uităm și, în orice caz, să nu 
îl mai repetăm ! 


Cazurile de succes antreprenorial care urmează o serie de eșecuri 
sunt frecvente și în mediul antreprenorial internațional, așa că putem 
spune că nu există o experiență mai dură, dar și mai utilă, decât cea 
a unui faliment, pentru că dacă succesul te învaţă unele lucruri pe 
care le vei mai face sau nu în viitor, eșecul te învaţă acele lucruri pe 
care NU mai trebuie să le repeţi niciodată ! 


L] Succesiunea în familie (sau în afara familiei) 


Unii antreprenori mă întreabă de ce insist atât de mult pe exit, în 
condiţiile în care sunt multe afaceri de succes din care antreprenorii 
nu fac niciodată un exit, pentru că le transmit mai departe în familie, 
din generaţie în generaţie. Simplul fapt că vorbim despre un transfer 
către o altă persoană a întregii responsabilități (și până la urmă, chiar 
și a rezultatelor nete) ale unei companii, înseamnă în realitate un 
EXIT. Orice antreprenor ar trebui să fie pregătit pentru așa ceva, 
deoarece este mai bine să planifici din timp o astfel de tranziţie, decât 


276 MARIUS GHENEA 


să apară o situație acută în care să nu ai cum să realizezi imediat acel 
exit sau acea succesiune. 


Gândiţi-vă puțin, toți cei care aveți azi o afacere care depinde 
complet de voi, ce se întâmplă dacă mâine aveţi un accident, sau nu 
mai puteți să vă îndepliniţi atribuţiile pentru că vreţi să plecați un an 
pe o insulă exotică și foarte îndepărtată. Dacă a doua situație este 
una care ține de decizia antreprenorului (deși poate apărea o astfel 
de decizie peste noapte), problema unui accident sau a hazardului 
(o boală sau un alt mod în care veți ajunge să fiți în imposibilitatea 
de a vă conduce afacerea), este mult mai acută și trebuie să fim 
pregătiţi, măcar cu un plan contingent, pentru o astfel de situaţie. În 
plus, mai există și alte situații în care o succesiune se impune, de 
exemplu pentru un antreprenor care a început o afacere care este de 
succes, dar descoperă la un moment dat o altă oportunitate excelentă 
(de fapt, mult mai bună decât prima). Pentru a nu abandona prima 
afacere și totuși pentru a putea să intre cu o abordare bine focalizată 
în acest nou proiect de business, cea mai bună soluţie în această 
situaţie este un exit sau succesiunea afacerii existente. 


Din acest punct de vedere, o afacere în care succesiunea se face 
în familie pare în mod natural cel mai bine pregătită, deoarece 
următoarea generaţie crește în spiritul afacerii pe care părinții o 
desfășoară, de multe ori tinerii lucrează deja în companie la vârste 
fragede astfel încât, foarte curând, ajung să înțeleagă foarte bine 
afacerea și sunt pregătiți să o preia, atunci când se pune problema 
succesiunii. Oricât ar părea de lină și de eficientă o astfel de tranziţie, 
o statistică recentă arată că doar 14% din afacerile de familie rezistă 
până la succesiunea celei de a treia generații, în timp ce 50% eșuează 
chiar de la a doua generație. 


Care sunt problemele și de ce nu funcționează mai multe ase- 


menea succesiuni ? Cel mai simplu și mai corect răspuns este lipsa 
de planificare. La fel ca orice alte modificări majore în structura 

companiei, și o succesiune, chiar în familie, trebuie foarte bine 
planificată. În caz că vă gândiţi să dezvoltați afacerea voastră și apoi 
să o transferați copiilor, iată câteva lucruri la care trebuie să vă gândiţi 
din timp: 


>> Care va fi rolul vostru în această succesiune ? Veţi continua 
să lucraţi în companie full-time, sau măcar part-time ? Sau va fi o 
tranziție completă și nu veți mai avea nicio legătură cu compania ? 
În majoritatea succesiunilor de familie, aceste lucruri foarte 
importante nu sunt stabilite de la început, iar din această cauză, 
așteptările diverșilor membri de familie implicaţi sunt necorelate, 
ceea ce generează multe tensiuni și chiar situaţii în care antreprenorul 
care a acceptat deja succesiunea încearcă apoi să revină și să preia 
din nou conducerea afacerii... 


> Care vor fi veniturile pe care diverșii membri ai familiei le 
vor realiza lucrând în companie ? Uneori, aceste chestiuni simple 
sunt ignorate de către antreprenorul sau antreprenorii care predau 
ștafeta copiilor sau nepoților, deoarece ei consideră că deja e suficient 
că le-au dat acţiunile companiei, nu mai trebuie stabilite și nivelurile 
salariale sau de remuneraţie pentru membrii de familie, ceea ce este 
greșit: fiecare va munci în funcţie de niște recompense materiale 
imediate, în timp ce poziţia de acţionar, chiar dacă poate aduce 
dividende și alte beneficii, ar trebui considerată separat de activitatea 
de management a companiei 


> Cât de bine se înţeleg membrii de familie ? Deși pare o 
întrebare fără rost, dinamica familială poate da multe bătăi de cap 
într-o succesiune de acest gen, deoarece pot exista conflicte sau 
dispute nu doar între generaţii, ci și între membri ai familiei care 
aparţin aceleiași generaţii; dacă această dinamică este foarte acută, 
succesiunea în familie este problematică (motiv pentru care unii 
antreprenori dispare, recurg în această situaţie la o succesiune în afara 
familiei, pentru a rezolva din start aceste conflicte interne) 

> Implicaţiile succesiunii asupra celorlalți angajaţi (cei care nu 
sunt membri de familie), mai ales în cazul oamenilor cheie: este 
extrem de important ca aceștia să fie trataţi foarte bine și de urmă- 
toarea generaţie, după tranziție, pentru că, foarte probabil, ei sunt 
oamenii care fac afacerea să meargă bine... 


> Alte considerente formale care ţin de familie: membri ai fami- 
liei care nu iau parte la succesiune și cum se vor simţi aceștia (sau 
dacă eventual vor iniţia chiar niște litigii), implicațiile de taxe, acolo 
unde este cazul (în funcție de cum este realizat transferul, de exemplu 
prin moștenire) etc. 


> O ultimă întrebare pe care trebuie să v-o puneţi cu mare 
seriozitate este Va dori copilul meu să preia această afacere, să devină antre- 
prenor, Să mă urmeze pe mine ?; chiar dacă mulţi antreprenori expediază 
rapid această întrebare, merită puţină analiză, deoarece următoarea 
generaţie ar putea avea, în realitate, alte aspirații, alte idealuri de viaţă, 
decât să continue afacerile noastre; iar dacă o vor face doar din niște 
obligaţii de familie, fiți siguri că nu o vor face suficient de bine, iar 
businessul va avea de suferit; băieţelul meu a venit la mine, atunci 
când avea doar șapte ani, să îmi spună că el vrea să moștenească 
afacerile mele: i-am spus că nimic nu m-ar face mai fericit, dar că e 
posibil să ies din ele înainte de a fi el suficient de mare (mă refeream la 
exit-uri), însă în orice caz, aș fi foarte bucuros să discut această problemă 
cu el peste vreo 5-10 ani, când va mai crește puţin și va înțelege mai 
bine ce vrea să facă mai departe în viață 


>> Nu cred că e inutil să precizez că, așa cum mult din ceea ce 
facem în viaţă este oarecum dictat de mediu și de modul cum am 
fost crescuţi, la fel și într-o familie de antreprenori, dacă părinţii le 
spun copiilor în mod repetat că ei trebuie să se pregătească să preia 
afacerea de familie, atunci când vor fi mari, probabil că la un moment 
dat copiii vor ajunge să creadă că exact asta își doresc și ei, deși nu 
va fi neapărat adevărat... 

Ez 


Aşa cum se observă, problemele sunt mai ample și mai 
complicate decât par la prima vedere, când un antreprenor spune, 
așa cum am văzut mulţi antreprenori români în ultimii ani: cresc 
această afacere cât voi putea și apoi i-o las băiatului meu (sau fetei mele, 
sau copiilor mei). Din păcate, trebuie ca și copiii să fie nu doar interesați, 
dar și pregătiți să preia, în viitor, compania. Din acest punct de vedere, 
orice succesiune ar trebui făcută pe criterii de merit, nu pentru simplul 
fapt că este un urmaș al familiei. 


Am avut plăcerea să îl cunosc personal, acum câteva luni, pe 
Franco Beretta, descendent direct al primului specialist în arme 
medievale care a fondat compania ce îi poartă numele. Beretta, ca 
firmă manufacturieră de arme, exista încă din anul 1526, deci în 
curând va împlini o jumătate de mileniu, și a fost întotdeauna 
deţinută și condusă de familia Beretta, din tată în fiu, o succesiune în 
familie care s-a derulat neîntrerupt timp de zeci de generaţii. Cu o 
generaţie în urmă, familia Beretta care deținea în acel moment 
compania nu a mai avut urmași, situaţie în care un alt descendent 
direct al familiei, respectiv un nepot (Ugo Gussalli), a fost cel către 
care s-a realizat succesiunea, însă, ca o curtoazie faţă de numele 
transmis din generaţie în generaţie, și-a schimbat numele în Beretta, 
pentru a reface linia Beretta. 


Ce se întâmplă însă dacă nu mai există, la un anumit moment, 
variante de a realiza succesiunea în familie, sau dacă nu se mai 
dorește acest lucru ? Succesiunea în afara membrilor familiei 
funcționează pe principii asemănătoare și, uneori, ea este mai simplu 
de implementat cu șanse mai mari de succes, tocmai pentru că nu 
mai este implicată și politica familială, fiind un transfer mai clar și 
mai ușor de bazat pe merit, decât unul în familie. Alternativele la o 
succesiune în afara membrilor de familie (definită ca un transfer nu 
doar de conducere, ci și de deţinere a companiei) ar putea fi: i) un 
transfer limitat al conducerii companiei către un manager care 
primește eventual și un număr de acţiuni, familia reținând însă 

că Emma ame 


substanţial acţiunile firmei sau, în orice caz, majoritatea acestora sau 
ii) vânzarea firmei printr-un exit. 


Dacă decizia antreprenorului este de succesiune în afara familiei, 
atunci trebuie să selecteze o persoană potrivită (cel mai adesea unul 
dintre managerii companiei, care prezintă cele mai multe caracteristici 
de merit pentru o astfel de succesiune), împreună cu care să elaboreze 
un plan de succesiune și de tranziţie. Acest plan trebuie făcut la timp, 
comunicat cât mai transparent și celorlalți angajaţi, care pot fi și ei 
implicaţi sau motivaţi dacă li se oferă opțiunea unor mici pachete de 
acţiuni în companie. Oricum ați face însă, nu uitaţi această regulă 
simplă: la un moment dat, vine vremea pentru orice antrepenor, 
într-un fel sau în altul, să iasă din propriul său business, așa că e 
bine să vă pregătiți din timp pentru acel moment... 


(d Exitul parțial sau total 


Alături de o succesiune reușită, exitul prin vânzarea companiei 
este cel mai bun mod de a sfârși o afacere (așa cum am văzut, există 
și modalităţi mai urâte de a termina un business, așa cum este 
falimentul). Chiar dacă sunteţi un antreprenor care nu crede în exit, 
care dorește să își dezvolte propria afacere în continuare, vine o zi 
când vă uitaţi în urmă și vă întrebaţi, poate, de ce nu aţi făcut un exit 
la momentul potrivit. Din acest punct de vedere, eu sunt de părere 
că orice business respectă, într-o oarecare măsură, regulile pe care 
le-am prezentat și pentru ciclurile de business, așa că, mai devreme 
sau mai târziu, ceea ce părea a fi o creștere fără sfârșit a afacerii, se 
transformă într-o stagnare sau chiar într-o scădere. 


Un exit dintr-un business antreprenorial poate fi, în realitate, un 
lucru la fel de bun pentru antrepenor, dar și pentru companie. Mr. Joe 
(Florentin Banu), cel care a dezvoltat, în anii '90, o afacere de mare 
succes în Timișoara, care producea napolitane și alte dulciuri, a 

| vândut această afacere către Nestle într-o tranzacţie de exit, iar ulterior 

brand-ul Joe a ajuns cunoscut, sub investiția Nestle, nu doar în 
România, ci în mai multe țări din regiune. lată cum un astfel de 
business, după un exit potrivit, către un investitor mai puternic, chiar 
către un investitor strategic, poate să continue o evoluţie excelentă, 
chiar sub același nume de marcă (exemple de acest gen sunt 
numeroase, amintesc aici și vânzarea Dorna de către Jean Valvis la 


Coca-Cola). 


Iar în astfel de situaţii, satisfacția antreprenorului care a realizat 
un astfel de exit este dublă: pe de o parte, el și-a materializat investiția, 
încasând o sumă importantă de bani, iar pe de altă parte, afacerea pe 
care chiar el a fondat-o sau a dezvoltat-o ca antreprenor ajunge la 
niște performanţe deosebite, așa cum nu ar fi reușit dacă nu ar fi fost 
achiziționată de un jucător strategic mult mai mare. Satisfacţia legată 
de creșterea în continuare a companiei care a fost, până la un punct, 
“copilul” tău, este una care nu se măsoară în bani, dar care contează 
enorm de mult pentru antreprenorii valoroși, pentru că reprezintă 
încă o dovadă a succesului lor. 


Desigur, în alte situații, lucrurile pot merge și invers, atunci când 
cumpărătorul afacerii nu înţelege cum să dezvolte în continuare acea 
companie (sau nu dorește, sau nu mai poate să investească, din 
motive care țin de problemele companiei-mamă). Dar cel puţin, în 
aceste situaţii, antreprenorul care a încasat deja sumele datorate la 
exit nu mai are riscuri asociate, ci doar regretul că numele și bu- 
sinessul create de el nu au și în continuare o evoluție bună... 


lată din nou, pentru a risipi orice confuzie cu privire la exit, care 
sunt toate strategiile teoretice de exit pentru un antreprenor: 


- succesiunea în familie sau succesiunea în afara familiei (despre 
care am vorbit deja) 


- vânzarea privată de acţiuni (cea mai tipe stă strategie de exit în 
mediul antreprenorial) 

- listare publică inițială sau IPO (ceea ce poate materializa, pe termen 
scurt, un exit parţial, iar pe termen lung unul total) 


- fuziunea cu o altă companie (despre care am vorbit deja ca resursă 
externă de creștere; fuziunile pot fi și rute de exit, dar regulile 
principale după care se desfășoară rămân aceleași) 


- la final, din nou, o strategie de exit poate fi și lichidarea companiei 
(mai ales în situaţii de faliment, despre care am vorbit deja, dar și 
în alte situaţii în care antreprenorul decide că mai bine lichidează 
compania și vinde activele, decât să continue acea afacere). 


Teoretic, așa cum vedem și mai sus, antreprenorii au la dispoziţie 
un număr mare de opțiuni în ceea ce privește strategiile de exit, dar în 
practică, numai o parte dintre ele sunt aplicabile, la un anumit moment 
de timp, pentru o anumită afacere. De fapt, în cele mai multe cazuri, 
antreprenorii realizează exit-uri prin vânzări private directe de acțiuni 
sau trade-sales. Aceste vânzări ale afacerilor pot avea diverse motive, 
începând cu dorinţa antreprenorului de a demara o nouă afacere (sau 
de a schimba domeniul de activitate, sau uneori de a se retrage sau de 
a ieși la pensie), dar un motiv foarte serios poate fi și acela de a 
maximiza potenţialul unei afaceri prin infuzii de capital de la un 
investitor strategic serios, caz în care, de cele mai multe ori, antre- 
prenorii vor dori să mai păstreze participaţii în afacere, pentru a putea 
să beneficieze, pro-rata, și de avantajele viitoare, numite upside. 


Un motiv nu foarte bun de a vinde o afacere este atunci când 
antreprenorul nu reușește să o facă să funcționeze profitabil și 
încearcă să găsească pe altcineva care să o preia: de obicei, asemenea 
tranzacții nu au valoare mare și nici nu au cele mai bune premise de 
succes în viitor pentru afacerea tranzacționată în acest mod. 


Indiferent de motivele antreprenorului, acesta trebuie să înţe- 
leagă că, pentru un exit de succes, este nevoie de o strategie potrivită. 

Dacă antreprenorul se gândește la un exit, dar nu este sub presiunea 
de a vinde imediat, atunci el poate să planifice strategic pe termen 
mediu, astfel încât să atingă potenţialul maxim al unei asemenea 
tranzacţii. lată câteva considerente de care un antreprenor poate să 
țină cont, în ceea ce privește strategiile de exit: 


- o afacere specializată valorează mai mult și este mai ușor exitabilă 
decât una generalistă (sau nespecializată); investitorii strategici, 
dar și fondurile de investiţii, apreciază mai mult afaceri cu o cotă 
de piață mai mare, chiar într-o nișă mai mică, iar o afacere 
specializată poate fi integrată și de un jucător strategic specializat 
pe același domeniu, dar și de un strategic mai puţin specializat; 
dimpotrivă, dacă afacerea este relativ diversificată ca și domenii 
de activitate, va fi greu de găsit un investitor care să fie interesat 
de tot „pachetul“ și va fi, în acel moment, mult mai dificil de 
separat părţile exitabile, oricum va fi mai costisitor pentru 
antreprenor 


- pentru un exit excelent, o companie trebuie să arate profituri istorice 
(la nivel de EBITDA, deci profiturile operaţionale) cât mai bune; 
iată de ce, nu doar pentru a maximiza profitul curent, dar și pentru 
a maximiza multiplicarea de la exit, antreprenorii ar trebui să țină 
cât mai bine costurile sub control, să le reducă în mod eficient, să 
se concentreze pe produse și domenii cu marje și valori adăugate 
cât mai mari; ca un considerent suplimentar la acest capitol legat 
de profituri, nu uitaţi că un investitor strategic se uită în general 
la acele profituri înainte de amortizări, dobânzi sau taxe, așa că 
nu ezitaţi să amortizaţi activele cât mai rapid, dacă sunteţi o 
companie profitabilă, pentru că veţi salva taxe și în același timp 
aceste amortizări accelerate nu vor afecta în niciun fel evaluarea 
pentru exit 


- toate raportările și proiecţiile financiare trebuie cât mai bine 
structurate și comunicate în companie, mult înainte de o negociere 

a unui exit, astfel încât acestea să intre în reflex, în momentul în 
care un investitor vine și analizează activitatea companiei din 
perspectiva raportărilor de management; în plus, e bine să aveţi 
întotdeauna la îndemână un document pregătit de management 
care să descrie organizarea și funcționarea businessului (inves- 
titorii îl vor aprecia) 


- cereți consultanţă specializată atât pe problemele legale, cât și pe 
cele fiscale și de taxe; o viitoare tranzacţie de exit va putea avea 
implicaţii substanţiale, din acest punct de vedere, astfel că e bine 
să aflaţi din timp care sunt cele mai bune structuri de companii în 
perspectiva unui exit, și chiar, dacă este nevoie, să realizați acea 
structură înainte de demersurile de exit propriu-zis; nu vorbim 
aici neapărat de paradisuri fiscale sau de alte soluţii similare, ci 
doar de a înţelege (și a optimiza) implicațiile pe care o astfel de 
vânzare le poate avea pentru voi ca și antreprenori, dar și pentru 
companie, în ansamblu 


- încercaţi să realizați o delegare semnificativă a responsabilităților 
de management către oamenii cheie și să îi motivaţi pe aceștia nu 
doar să își facă bine treaba, dar și să își dorească să lucreze în 
continuare în companie, și pe viitor; investitorii privesc cu mare 
neîncredere o companie care depinde exclusiv (sau foarte mult) 
de un singur om, respectiv de antreprenor, deoarece prima între- 
bare a unui astfel de investitor va fi „Cum va merge businessul 
dacă ţie îţi cade o cărămidă în cap” (evident un eufemism pentru 
situația în care, după exit, antreprenorul nu mai dorește să lucreze 
în companie); în orice caz, trebuie să vă pregătiți să acceptaţi un 
interval de tranziţie, după exit, în care veți rămâne în companie, 
fie ca manager, fie ca simplu consultant, uneori chiar în afara 
companiei, dar on-call (deci cu obligaţia de a răspunde la orice 
întrebări ar mai exista); acest interval variază în general de la 3 la 
9 luni, dar poate fi uneori și mai lung; cu cât aveţi însă deja o 
echipă de management mai pregătită și mai profesionistă, cu atât 


Antreprenoriat 285 


mai puțin va trebui să rămâneți în această poziție ciudată, de lame- 
duck, după tranzacţia de exit. 


Oricum, dacă recitim aceste considerente strategice cu privire la 
pregătirea unui exit, cred că absolut toate aceste sfaturi sunt 
binevenite pentru orice companie, nu doar pentru un antreprenor 
care se pregătește de un exit din businessul său. Cu alte cuvinte, cea 
mai bună strategie pentru a realiza un exit de succes este în realitate 
pur și simplu să dezvoltați o companie de succes, nimic mai mult, 
nimic mai puțin ! 


Acum, după ce am aflat cu ce strategie trebuie să se pregătească 
antreprenorii pentru exit, să presupunem că ne apropiem de 
momentul demarării unei tranzacţii reale de exit pentru businessul 
nostru. lată care ar fi, la acel moment, cele mai importante patru 
lucruri în această situaţie: 


mp 1. Răbdarea 


O afacere valoroasă se construiește cu efort și în timp, așa că 
răbdarea este foarte importantă. Uneori, vorbesc cu tineri antre- 
prenori care nici nu au pornit bine afacerea lor (uneori ea este încă la 
stadiul de proiect sau de concept), însă ei mă întreabă deja când și cu 
ce preţ ar putea face un exit din acea afacere. 


=> 2. Timing-ul 


În ceea ce privește exit-urile, considerând că vorbim de companii 
care au fost bine construite și dezvoltate, nimic nu este mai important 
decât timing-ul acelor exit-uri. Un exemplu simplu de timing bun vs. 
timing prost îl reprezintă exiturile realizate înainte de prăbușirea 
dotcom-urilor pe bursa americană, în urmă cu zece ani, și cele 
realizate după acel bubble-burst. Companii cu merite și rezultate 
similare au fost vândute cu prețuri de zece ori mai mici după, de fapt 
multe dintre ele nu au mai găsit vreun cumpărător. 

Un alt exemplu, mai recent, este cel al crizei economice din 
România, începând cu anul 2009: dacă înainte de 2009 au existat 
anumite tranzacții de exit, dar și antreprenori care au refuzat sau au 
amânat un exit, din momentul în care a început criza, marea majo- 
ritate a celor care nu au ales să facă un exit la momentul potrivit nu 
au mai găsit niciun cumpărător, în timpul crizei (iar unii au intrat 
pur și simplu în faliment, din cauza lipsei de cash). 


Eu însumi am realizat chiar în a doua parte a anului 2008 un exit 
de succes, iar timing-ul a fost crucial în acel exit, pentru că finalizarea 
tranzacţiei de vânzare a acţiunilor 100% s-a finalizat doar cu câteva 
săptămâni înainte de toamna lui 2008, când s-a declanșat și criza 
globală: dacă am fi întârziat, fie și cu câteva săptămâni, procesul de 
due-diligence și semnarea propriu-zisă a tranzacţiei, este foarte 
probabil că ea nu s-ar mai fi întâmplat deloc ! 


w> 3. Evaluarea realistă 


Nimic nu alungă mai repede de la masa negocierilor investitorii 
decât evaluările nerealiste ale antreprenorilor. Aici apar mai multe 
probleme, care țin atât de aspecte subiective (cum ar fi supra- 
estimarea propriei afaceri sau considerarea acesteia ca pe un copil 
pe care, dacă tot îl vindem, trebuie să încasăm un preț premium, 
nu-i așa ?) dar și obiective (de exemplu faptul că mulți antreprenori 
nu au o înțelegere clară a modului în care se poate evalua o companie, 
și atunci unii dintre ei avansează cifre fanteziste). 


Problema este că în orice negociere ar trebui să existe o posibi- 
litate rezonabilă de a veni la jumătate între poziţiile celor două părţi 
sau, în orice caz, de a acoperi în orice mod distanţa ce separă aceste 
poziţii la început: dacă suma pe care o solicitați este de trei ori mai 
mare decât cea pe care investitorul este dispus să o ofere, nu există 
posibilitatea de a realiza o negociere, situație în care un investitor 
serios se retrage rapid de la masă (mai puţin poate în Orient, unde 

asemenea diferențe mari nu îi sperie pe comercianții de acolo, știută 
fiind tradiţia lor de negociere). 


Cum facem această evaluare a unei companii, într-o situaţie de 
exit ? Vor veni mulţi consultanţi și specialiști care vă vor da tot felul 
de formule complicate, însă în realitate, lucrurile pot fi mult 
simplificate, dacă ne gândim că o afacere este, în general, un exercițiu 
de profit. Astfel, un investitor nu va putea să plătească pe afacerea 
voastră mai mult decât profitul estimat, cumulat, pentru următorii 
ani după preluarea afacerii (în general, aici un număr empiric potrivit 
ar fi 5 ani). În acest fel, ajungem de obicei la o formulă de evaluare 
care reprezintă pur și simplu un multiplu, să zicem în jur de cinci, al 
profitului anual (fie profit net, fie cel mai adesea un multiplu al 
profitului operaţional, care descrie mai bine posibilitatea de a genera 
cash în urma unei astfel de achiziţii). 


Lucrurile pot fi complicate și mai mult, dacă ne gândim la valorile 
nete prezente, situaţie în care se apelează la un calcul de tip discounted- 
cash-flow, dar și această evaluare poate fi redusă tot la un multiplu al 
profitabilității (ce e drept, aici e vorba de profitabilitatea viitoare 
estimată). Un astfel de calcul este oricum mai potrivit pentru companii 
care încă nu au ajuns la o activitate profitabilă, deși acestea sunt în 
general mai dificil de exitat (cu excepţia unor afaceri din mediul 
Internet, la care exiturile se realizează uneori cu mult înaintea atingerii 
unui prag de breakeven). Oricum, tocmai pentru că vorbim de aceste 
formule de evaluare, ajungem la al patrulea element important de care 
trebuie să ţineţi cont când demarați un proces de exit, și anume: 


w> 4, Un consultant cât mai bun 


Nu aș recomanda vreunui antreprenor, oricât de priceput ar fi 
(sau ar crede că este), să coordoneze personal propriul exit. O ase- 
menea idee este greșită în atât de multe moduri, că nici nu știu de 
unde să încep. Este întotdeauna mai bine, într-o astfel de situaţie, să 

apelaţi la un consultant cu un minimum de experienţă în domeniul 
acestor tranzacții. Un astfel de consultant ar putea fi adus mai aproape 
de companie cu mai mult timp înainte de demararea tranzacţiei 
propriu-zise de exit (deși nu neapărat angajat cu un contract de la 
bun început). 


Este foarte important ca această persoană să aibă o imagine cât 
mai exactă a afacerii, pentru a putea veni cu soluţii cât mai bune atât 
pentru negocierea cu investitorii, cât și pentru documentarea 
evaluării companiei. Un astfel de consultant ar putea în plus să aducă 
la masa negocierilor mai mulţi posibili investitori, ceea ce este o 
situaţie favorabilă antreprenorului, care va putea alege cea mai bună 
variantă de exit (nu neaparat doar din perspectiva financiară, dar și 
în ceea ce privește obiectivele investitorului cu compania preluată, 
în viitor). Nu în ultimul rând, un consultant poate să pretindă o 
poziție mai neutră și să ajute la netezirea oricăror asperităţi care ar 
putea apărea între antreprenor și investitor pe parcursul negocierilor. 


Fiind o tranzacţie ce se desfășoară între persoane și companii 
private, pe baza unei negocieri directe, exit-ul prin vânzare directă 
poate fi un proces destul de sinuos, de îndelungat și de nesigur (nu 
de puţine ori, tranzacţii aproape finalizate nu mai sunt niciodată 
realizate din niște motive contractuale de detaliu, la care părțile nu 
se pot pune de acord). În ceea ce mă privește, un exit este cel mai 
bine de realizat atunci când de partea cealaltă a mesei se află un 
cumpărător bona-fide, care oferă un preţ corect pentru afacerea ta. 


Dacă spui nu unui astfel de cumpărător doar din motive care țin 
de o negociere de preț marginală sau din alte motive subiective (ego 
etc.), trebuie să înţelegi că este posibil ca niciun alt cumpărător să nu 
se mai așeze la masă și, în același timp, să înceapă o nouă criză globală 
sau să se schimbe drastic legislaţia și reglementările din domeniul 
tău de activitate, sau pur și simplu afacerea ta să înceapă să meargă 
prost și să nu mai prezinte interes pentru nimeni, în afară de tine. 

>> Listarea publică iniţială sau IPO 


La finalul acestui capitol legat de exit, vreau să vorbesc puţin și 
de listarea publică iniţială sau IPO ca rută de exit parțial, chiar dacă, 
în realitate, ea se aplică unui număr extrem de mic de firme din 
România (dacă ne uităm cel puţin la numărul de titluri antre- 
prenoriale de pe bursa din București, ca și la câte companii antre- 
prenoriale românești sunt cumva listate la burse internaţionale). 


Cu toate acestea, fiind una dintre rutele teoretice de exit pentru 
un antreprenor, dar și pentru că putem spera că, în anii următori, 
Bursa din București va reuși să crească și să atragă din ce în ce mai 
multe titluri, mai ales din rândul afacerilor antreprenoriale, voi face 
câteva precizări cu privire la modul cum se realizează un IPO, ca și 
la principalele avantaje și dezavantaje asociate unei listări publice. 


Un IPO are loc atunci când deţinătorii privaţi ai unui business 
(antreprenorul sau antreprenorii, sau alți acționari privaţi ai com- 
paniei) decid să vândă părți (acţiuni) din acel business către 
cumpărători publici, prin mecanismele Bursei de Valori din ţara 
respectivă (sau din alte țări, dacă se alege varianta unei listări la o 
Bursă internațională). Un IPO depinde în principal de obiectivele 
deţinătorilor privaţi ai companiei (pentru simplitate, în continuare 
mă voi referi la aceștia sub numele generic de „antreprenor“ sau 
„antreprenori”). Din acest punct de vedere, un antreprenor poate 
urmări unul sau mai multe dintre următoarele obiective importante: 


- compania are nevoie de capital de expansiune și îl poate obține cel 
mai eficient pe piața publică de capital. : 


- antreprenorul dorește un exit, dar nu este interesat să îl materializeze 
100% pe termen scurt, așa că un IPO îi oferă o mult mai mare 
lichiditate și, în anumite situaţii, o parte a exitului materializabilă 
în bani chiar de la listarea inițială (restul de acţiuni putând fi 
vândute apoi, în tranșe, într-un interval mai mare de timp). 

- o poziționare mai bună într-o piaţă foarte competitivă, eventual o 
metodă fie de a se apăra față de posibile atacuri ale concurenţilor 
sau chiar o rută pentru a putea realiza ulterior o consolidare a 
industriei respective, pe baza listării publice (deoarece unei com- 
panii publice îi va fi și în viitor mai ușor să atragă capital sau să 
achite cu acţiuni posibile achiziţii ale altor companii private) 


- sau o combinaţie a motivelor de mai sus. 


Cu privire la timing-ul unui IPO, acesta este chiar și mai impor- 
tant decât timing-ul unei tranzacţii private, despre care am discutat 
anterior. Pregătirea unei companii pentru listare durează destul de 
mult, uneori ani întregi, iar ieșirea pe bursă trebuie să fie la momentul 
potrivit, în care există interes pentru cumpărarea acelor acţiuni (sau în 
general o piaţă interesată de a cumpăra acțiuni). Cum poți determina 
momentul potrivit din acest punct de vedere ? Pare aproape imposibil, 
mai ales că piețele bursiere își pot schimba tendinţele de la bear la bull 
sau invers peste noapte ! 


lată pe scurt care sunt posibilele avantaje ale unui IPO, din 
perspectiva antreprenorială: 


- posibilitatea de a obține capital (equity) în procesul de IPO 


- posibilități suplimentare de a atrage împrumuturi (pe baza 
acestui capital mai mare atras prin IPO) 


- o posibilitate mai mare de a atrage capital suplimentar ulterior 
IPO-ului 


- compania, dar și acţionarii se bucură de mai multă lichiditate, 
iar evaluarea acţiunilor este în general peste cea care poate fi 
obținută într-o tranzacție privată 


- prestigiu sporit și avere personală mai mare (și de obicei mult 
mai lichidă, decât în varianta unei companii private) pentru 
antreprenorii care fac un IPO. 

Pi —— 2 Za F-n 


Și iată, în oglindă, un set de dezavantaje cu care vine în general 
orice IPO: 


- costuri relativ mari implicate în procesul de listare publică (iată 
de ce nu este recomandată listarea unei companii cu o valoare 
de capitalizare mică) 


- un risc sporit cu privire la diversele obligaţii ale companiei (o 
companie publică este în general mai expusă din acest punct 
de vedere decât una privată) 


- -o conducere a companiei care este forțată să devină mai birocratică 
decât în varianta companiei private, din cauza mecanismelor de 
reglementare și a procedurilor guvernanţei corporatiste 


- necesitatea de a divulga mult mai multe informaţii sensibile 
despre companie decât ar face o companie privată (rapoarte 
trimestriale ca și tot felul de alte informaţii datorate acţionarilor, 
dar și celor care ar dori să tranzacţioneze acţiuni); mai ales 
într-o perioadă de criză sau de recesiune, aceste obligaţii de 
disclosure sunt problematice pentru o companie publică 


- presiunea acţionarilor pentru menţinerea ritmului de creștere și 
a profitabilităţii; spre deosebire de o companie privată, unde în 
general obiectivele antreprenoriale sunt de termen lung, într-o 
companie publică, acţionarii vor să vadă rezultate bune zi de zi, 
ceea ce este mai greu de livrat; iată de ce, în companiile publice, 
managementul este înlocuit mult mai frecvent decât în cele 
private, sub presiunea acţionarilor care vor rezultate imediate 


- nu în cele din urmă, prin flotarea publică a unui procent mare 
din acţiunile companiei, ca și prin tranzacţii ulterioare (sau 
chiar anterioare), există riscul că, mai devreme sau mai târziu, 
antreprenorul fondator să piardă controlul companiei, 
diluându-se uneori mult sub majoritatea procentuală necesară. 

În încheierea acestui capitol despre exit, iată și câteva concluzii 
generale: l 


> Un exit poate fi parțial sau total și poate lua diverse forme, 
de la succesiune până la vânzare directă, IPO, fuziuni sau chiar 
lichidarea companiei 


> Succesiunile pot avea loc în familie sau către persoane din 
afara familiei 


> În ceea ce privește o vânzare privată de acțiuni, cele mai 
importante elemente sunt răbdarea, timing-ul, evaluarea și 
consultantul de exit 


>> Un IPO poate fi realizat de antreprenori pentru a obține 
capital de expansiune, pentru a obține o rută de exit, pentru a 
poziționa mai bine compania în perspectiva unei consolidări de 
piață, sau ca o combinaţie a acestor motive 


>> Cea mai sigură cale de a realiza un exit de succes în viitor 
` este să construiți o afacere excelentă acum ! 


L] Antreprenori în serie: povestea continuă 


Din câte știu, mai există o singură altă ocupaţie la care se folosește 
termenul „în serie” (este vorba de „ucigași în serie”). Lăsând la o 
parte analogia destul de macabră, trebuie totuși să recunoaștem ceea 
ce este evident: nu poţi deveni antreprenor în serie decât dacă dezvolți 
pe rând câte o afacere și apoi realizezi un exit din acea afacere, pentru 
a trece la următoarea și astfel a începe să construiești o serie. În cazul 
meu, pot vorbi de o serie mai lungă de afaceri în care am investit ca 
business-angel (peste zece, până în prezent) dintre care, în vreo trei 
asemenea afaceri, am fost și antreprenorul, deci pot vorbi și din 
perspectiva unui antreprenor în serie. 

De fapt, chiar dacă nu vorbim întotdeauna de serii lungi, orice 
antreprenor rămâne un antreprenor în spirit, chiar și după ce a realizat 
un exit din prima afacere pe care a fondat-o. Nu de puţine ori, 
asemenea antreprenori reîncep alte afaceri după astfel de exituri. 
Revin la exemplul amicului meu Florentin Banu, care după exitul 
lui Joe către Nestle, a dezvoltat o rețea de supermarket-uri numită 
Artima, pe care a vândut-o ulterior tot într-o tranzacție de exit unui 
fond de investiţii, care mai apoi a vândut-o către Carrefour. După 
această primă serie de afaceri antreprenoriale de succes, Tinu a 
continuat să dezvolte afaceri în orașul său natal, Timișoara, ceea ce 
probabil va face și în continuare, atât timp cât va fi activ. 


Mai există însă și un alt tip de antreprenori în serie, cei la care 
prima încercare de business s-a soldat cu un eșec (sau primele două, 
sau primele trei etc.), dar cu toate acestea, ei nu se dau bătuţi și 
încearcă în continuare. Uneori, succesul vine mult mai târziu și după 
mult mai multă muncă, efort, nereușite. Dar voi aprecia întotdeauna 
acei oameni care nu se dau bătuţi, care încearcă din nou, mai ales 
atunci când învaţă din propriile greșeli și devin din ce în ce mai buni, 
mai pregătiți, după fiecare astfel de încercare. Așa cum am mai spus, 
în realitate „aventura” antreprenorială este un drum, o călătorie, nu 
este o destinaţie. Lucrurile cele mai frumoase din această aventură 
se întâmplă de-a lungul drumului, nu la începutul sau la sfârșitul 
călătoriei... 

CAPITOLUL 6 
Mituri și stereotipuri despre 
antreprenori 


O Patru stereotipuri despre antreprenorii români 
O Cele 10 mituri despre antreprenori în general 


O Puncte tari și puncte slabe ale antreprenorilor 
români 


CAPITOLUL [i 


Mituri şi stereotipuri despre antreprenori 


L] Patru stereotipuri despre antreprenorii români 


>> Antreprenorii sunt lacomi, se gândesc numai la bani 


Sunt un antreprenor român, fac antre- 
prenoriat de aproape 20 ani și probabil că voi continua să fiu antre- 
prenor cât timp voi avea o viaţă activă. Am început chiar din facultate, 
ceea ce le recomand tuturor studenţilor, anume să facă oricum ceva 
în afara activităţii curriculare din facultate, să-și ia un part-time job, 
să pornească o mică afacere, sau măcar să lucreze într-o organizaţie 
studențească sau într-un ONG ca și voluntar: toate aceste opțiuni îţi 
dau, mai ales când ești tânăr, acea experienţă care îţi va fi foarte utilă 
mai târziu, în viață, indiferent ce vei decide să faci în viitor. ` 


După mulți ani în care antreprenoriatul era pentru mine doar o 
stare de spirit pe care nu o analizam în niciun fel, ci o trăiam intens, 
am început, mai ales începând cu anul 2002, anul primului meu „exit” 
de business, să mă gândesc la antreprenoriat dintr-o perspectivă 
analitică, să încerc să înțeleg puțin ce sunt antreprenorii, ce îi 
determină pe ei în acţiunile pe care le întreprind și mai ales să înţeleg, 

măcar la nivel empiric, cât de mult corespund ei față de imaginea 
generală pe care o au în România. Multe dintre concluziile mele, 
chiar dacă nu au neapărat o valoare statistică, tind să contrazică 
stereotipurile pe care, mai ales aici în ţară, le-am simțit în toți acești 
ani cu privire la percepția publică despre antreprenori. 


Primul clișeu, și probabil cel mai important, este că un antre- 
prenor se gândește în principal la bani, la modul în care se poate 
îmbogăţi rapid. După ani de discuţii cu sute de antreprenori (mai 
ales de la începutul Arenei Leilor, din 2007), am constatat că toate 
aceste clișee sunt false. Există antreprenori care corespund acestor 
descrieri, însă aceștia sunt în general cei mai slabi antreprenori, cei 
mai lipsiți de succes. Cu unele excepții, evident, dar ce ar fi o regulă 
fără excepţii ? 


În Arena Leilor, această realitate este cel mai ușor de identificat, 
mai ales că emisiunea are o proprietate ciudată, anume că atrage nu 
doar antreprenori valoroși, dar și oportuniști pentru care singurul 
lucru important sunt cei 100 mii euro puși în joc (o proprietate 
asemănătoare cu flacăra unei lămpi care atrage atât moliile, cât și 
fluturii în egală măsură). 


De multe ori, sunt chiar excedat de această lipsă de maturitate în 
gândirea unor participanţi care scriu un plan de două pagini, din care 
singura parte cu adevărat concretă este cea în care solicită acea sută 
de mii de euro ca și finanțare. Îi întreb pe acești oameni: dacă pragul 
maxim în Arenă ar fi fost de 200 mii euro, ai fi cerut de două ori mai 
mult ? Ce anume justifică această cerere, deoarece pare clar că ea nu 
are nicio legătură cu nevoile reale de finanţare ale proiectului propus ? 
Uneori necesarul e mult mai mic, alteori substanţial mai mare ! 


Dimpotrivă, cei mai buni antreprenori sunt cei care cred cu tărie 


în proiectul lor, chiar dacă poate nu înţeleg toate implicaţiile 
financiare de la bun început. Și aceștia sunt oamenii dintre care se 

vor cerne, se vor alege antreprenorii de mare succes de peste un 
număr de ani, care își vor realiza în primul rând viziunea, iar apoi, 
ca un efect secundar fericit, dar neplanificat, vor reuși probabil să 
ajungă și la o anumită afluenţă financiară, la acea „bogăţie” pe care 
nu au visat-o, de care nu au fost obsedați. 


> Antreprenorii sunt lipsiţi de scrupule și de etică 


Al doilea stereotip este că un antreprenor nu poate să ajungă la 
succes decât dacă face ceva ilegal, ilicit sau măcar imoral. Cu privire 
la ideea că primele afaceri ale antreprenorilor (dacă nu și următoarele) 
ar fi la limita legii sau dincolo de aceasta, ori ar încălca anumite reguli 
morale, cred că există o parte de adevăr în România, demonstrată 
nu doar de excepţii, ci de o parte importantă a antreprenoriatului de 
la noi, fie ea și o minoritate, dar o minoritate puternică. 


Stiu că această afirmaţie stârnește unele semne de întrebare, dar 
să nu uităm ce au făcut, în ultimii 20 de ani, toate guvernele din 
România pentru antreprenori: NIMIC ! De fapt, au ignorat mediul. 
De multe ori, așa cum se întâmplă acum, nu doar că nu au susținut 
antreprenoriatul, dar puterile politice din România chiar i-au pus 
diverse obstacole birocratice (legate de înregistrarea unei firme, de 
participarea la proiecte de stat etc.), dar și financiare (doar ca un mic 
exemplu actual, mulți dintre antreprenorii din România sunt obligați 
la plata unui impozit abuziv, pe un profit inexistent). 


Și atunci, de ce să ne grăbim să condamnăm antreprenorii, cei 
care de fapt creează locurile de muncă reale din economia reală, 
generează prosperitate în comunitățile unde sunt prezenți și 
reprezintă, în ansamblu, tot ce este mai dinamic și mai progresiv în 
societatea românească ? Este normal ca, atunci când sistemul este 
împotriva ta, să lupti împotriva sistemului cu armele pe care le ai la 
îndemână. 

Oricum, acestea fiind spuse, e clar că antreprenorii valoroși nu 
sunt cei care fac evaziune fiscală și /sau au contracte grase cu statul 
român, ci sunt ceilalți, foarte mulţi, care nu au avut vreodată un 
contract cu statul (ca mine), care au plătit taxele (ca mine) chiar și 
atunci când existau metode, la limită, de a evita acele taxe. Aici am 
un sentiment de deprimare, pentru că după achitarea tuturor 
contribuţiilor (probabil câteva zeci, poate sute de milioane de euro 
în acești ani de când fac business în România), văd că banii plătiţi de 
mine (și de toţi ceilalți contribuabili onesti din România) nu au fost 
și nu sunt bine folosiţi, nici măcar acum, în al 12-lea ceas. 


>> Antreprenorii își exploatează angajaţii și colaboratorii 


Să trecem la clișeul numărul trei: antreprenorii își exploatează 
angajaţii. Din nou, nimic mai neadevărat, cel puţin din două pers- 
pective. Pe de o parte, să nu uităm că multe dintre abuzurile față de 
angajaţi se întâmplă în mediul corporatist și nu în cel antreprenorial, 
deși nu vreau să reiau poveștile de la TV cu privire la angajaţi epuizați, 
pentru că nu cred în ele: acei oameni ar fi trebuit să meargă la un 
medic, iar dacă ei și familiile lor nu au avut grijă de propria lor viaţă, 
nu poate să facă asta nimeni altcineva, fie el și un angajator sau un 
manager ! În plus, să nu uităm că un antreprenor valoros este cel 
care vine primul la firmă și pleacă ultimul, și toţi cei care aţi văzut 
un astfel de antreprenor în compania unde lucraţi, puteţi să fiți 
convinși că sunteți într-o companie bună, pentru că acel om va face 
orice efort pentru a conduce bine afacerea, cu sau fără criză ! 


Am văzut antreprenori în Arenă care se gândeau la ei înșiși ca la 
niște angajaţi „de lux” ai companiei pe care o conduc: rețeta e simplă, 
aparent, trebuie doar să găsești un investitor (un „fraier”) care să 
pună 100 mii euro sau mai mult în businessul tău, bani care se vor 
duce în principal pe salariul tău lunar de cel puţin 3 mii de euro (pe 
care îl încasezi indiferent dacă firma merge sau nu, aceasta este 

„frumuseţea“ modelului). Acești oameni nu sunt antreprenori, sunt 
niște impostori ! Există însă, am văzut și în Arenă, antreprenori 
adevărați și chiar plini de ingenuitate, care sunt la antipozi ca gândire, 
pentru că ei nu înţeleg un fapt foarte simplu: munca este un mod de 
a crea valoare, deci este un „capital”. 


Au venit mulți asemenea antreprenori entuziaști la mine care 
nu înțeleg că munca lor valorează bani, dar valorează cu atât mai 
mult, cu cât este capitalizată și nu consumată! Dacă vrei, ca 
antreprenor, să primești un salariu de 3 mii de euro pe lună printr-o 
finanţare de la un investitor, s-ar putea chiar să meriţi acei bani (ești 
poate și un manager valoros), dar banii aceia se vor irosi. Dacă 
dimpotrivă spui „munca mea valorează 3 mii de euro pe lună, însă 
vreau să o capitalizez, adică să nu încasez niciun ban, sau să încasez 
un minim, iar restul să fie considerat ca un aport virtual al meu la 
capitalizarea firmei”, atunci vei câștiga și interesul investitorilor, dar 
și lupta cu tine, pentru că nu te mai preocupă satisfacția materială 
imediată, ci succesul de termen lung (sau măcar mediu) al afacerii 
pe care ai pornit-o singur ! Și nimic valoros nu a fost vreodată obținut 
fără sacrificii, mai puţin la loto... 


E adevărat că un astfel de om care muncește nu doar inteligent, 
ci și extensiv (în primii ani de antreprenoriat, am muncit în general 7 
zile pe săptămână, fără vacanțe, și în medie cel puţin 12 ore pe zi), 
are o altă viziune cu privire la ce efort ar trebui să depună angajații 
săi, dar el știe pe de altă parte să răsplătească acești angajaţi (de cele 
mai multe ori dându-le o oportunitate reală de promovare în carieră, 
mult mai bună decât s-ar putea obține într-o corporație) și în plus, 
este și el om, are o relaţie foarte directă și nemijlocită cu toți angajaţii, 
așa încât le înțelege mult mai ușor problemele personale, știe să le 
dea „o pauză” atunci când oamenii au nevoie de ea, știe să îi și 
distreze din când în când, știe să sărbătorească orice succes, fie și 
unul mai puţin însemnat. lar aceste lucruri sunt mai greu de găsit 
într-o corporație, deși nu este imposibil. 

>> Antreprenorii sunt lipsiţi de educaţie și cultură 


Nu în ultimul rând, se vorbește despre antreprenori ca despre 
niște oameni lipsiţi substanţial de educaţie, de cultură. Deci, la finalul 
acestui capitol, să vorbim puțin fără prejudecăţi despre nivelul de 
educaţie și cultură al antreprenorilor: s-a discutat extrem de mult 
până acum despre exemplele unor antreprenori uriași ca Bill Gates, 
Steve Jobs, Michael Dell și mulți alţii din aceeași categorie, care nu 
au terminat facultatea (college drop-outs, cum spune americanul). 


Trecând acum pe plaiuri mioritice, antreprenoriatul nostru a 
început să apară și să se formeze doar acum 20 de ani, astfel încât 
analiza este relativ simplu de făcut, pentru că toți antreprenorii 
români pot fi relativ ușor încadraţi în 3 generaţii distincte, din punct 
de vedere al relaţiilor dintre studii și piatra de hotar a acestei epoci, 
respectiv prăbușirea comunismului în 1989: sunt pe de o parte cei 
care își terminaseră deja studiile înainte de 1989, sunt apoi cei din 
generația mea, pe care Revoluţia i-a prins chiar la mijlocul facultății 
(sau poate ar trebui să spun invers, că facultatea ne-a surprins în 
mijlocul Revoluţiei), iar la final, sunt cei care încă nu aveau vârsta de 
18 ani în 1989, cei mai tineri, pentru care studiile superioare nu puteau 
fi în discuţie din motive de vârstă. 


Din punctul meu de vedere, aceasta este o analiză foarte 
interesantă, pentru că ea reliefează două grupuri de antreprenori în 
fiecare categorie de vârstă mai sus indicată: 


- la cei mai „bătrâni“, antreprenorii români valoroși (unii dintre ei 
sunt antreprenori pe care eu însumi îi apreciez sincer) sunt în 
general cei cu studii superioare, care deja terminaseră o facultate 
în 1989 și care începuseră să capete o anumită experienţă 
profesională și de networking; de exemplu cei care au dezvoltat 
mai târziu afaceri valoroase de IT lucrau în mare parte pe 
platforma Pipera în companii de profil electronic sau IT înainte 

de 1989 și au avut posibilitatea să înceapă, relativ rapid după 
Revoluţie, afaceri start-up în acest domeniu; la fel și în alte industrii 
care au plecat de la început ca și segmente liberalizate de piață 
(să nu uităm că imediat după 1990, majoritatea industriilor erau 
încă monopol de stat); în aceeași generație, la capitolul „cu studii 
superioare”, au mai urmat calea antreprenorială cei care lucraseră 
înainte de 1989 în comerţ exterior (unii profesioniști valoroși, dar 
și unii securiști, au devenit ulterior, curând după 1989, oameni 
de afaceri în zona privată); aici 'meritul lor este discutabil, în special 
la cei care chiar au abuzat de poziţia lor privilegiată înainte de 
19809, dar este o generaţie pe care nu o cunosc bine, eu abia venisem 
în 1987 la facultate în București, dintr-un oraș de provincie 
(Craiova), așa că nu aveam niciun fel de contacte într-un astfel de 
mediu; la sfârșit, dar nu în cele din urmă, tot „mari” antreprenori 
(remarcaţi vă rog ghilimelele) care provin din acea generație mai 
vârstnică sunt și o mulțime de foști ospătari și gestionari care nu 
au visat niciodată să facă o facultate (nu puţini au făcut de fapt 
cealaltă „facultate”, la închisoare, pentru că au fost condamnați 
înainte de 1989 pentru delapidare sau alte infracțiuni economice), 
dar care adunaseră în preajma Revoluţiei mulți bani negri (iliciți, 
cum era termenul la modă în perioada comunistă) pe care i-au 
pus la treabă în afaceri private; unii antreprenori din această ultimă 
categorie reprezintă o pată pentru ideea de antreprenoriat în 
România și este păcat că acești impostori sunt luaţi (sau daţi) drept 
exemplu atunci când vorbim de valoarea antreprenoriatului local 


- la grupa „mijlocie” de vârstă, acolo unde încă mă încadrez și eu 
avem iarăși două grupuri distincte care sunt ambele foarte 
reprezentative pentru structura antreprenoriatului din România 
de azi: primul grup (în care intru și eu), este al celor care, chiar 
dacă au văzut clar că Revoluţia din 1989 a schimbat abordarea 
față de studiile universitare, au continuat totuși facultatea și au 
absolvit, unii dintre ei chiar cu note mari, dar în același timp au 
început deja să încerce diverse inițiative antreprenoriale sau 

freelance încă din timpul facultăţii; în cazul meu, am început ca 
șef de an la Electronică și Telecomunicaţii în anul 1987, dar în 
momentul în care am văzut clar schimbarea adusă de căderea 
comunismului, am început imediat să caut oportunități de a mă 
dezvolta altfel decât numai prin studiile universitare; astfel am 
început școala de ghizi și am lucrat apoi în toată perioada până la 
terminarea facultății ca ghid ONT (și apoi pentru agenții private 
de turism), câștigând bani pentru facultate, dar în același timp 
încercând să învăţ cât mai mult din această experienţă; la un 
moment dat, deși începuse ca un part-time, job-ul mi-a ocupat 
aproape tot timpul, așa că nici nu mai putea fi vorba de a fi prezent 
la seminarii și laboratoare, cu greu reușeam să mă prezint la toate 
examenele; cu toate acestea, nu am pierdut niciun an și niciun 
examen și am absolvit cu o medie bună în 1992, așa că am văzut că 
se poate face și o altă activitate în timpul facultăţii (evident cu 
eforturi și sacrificii, renunțând poate la o parte din lucrurile 
frumoase extracurriculare pe care perioada studenţiei ţi le oferă 
din plin, renunțând la vacanțe și la o parte din distracţii); acești 
antreprenori ca mine, care au continuat facultatea și după 1990 au 
avut totuși și un mic handicap în planul dezvoltării de afaceri start- 
up, deoarece a trebuit să amâne intrarea serioasă în business până 
prin 1992-1993, la terminarea facultății (cu mici excepţii fericite, de 
exemplu cazul celebru al lui Shorley, despre care legenda spunea 
că era deja în al 20-lea an de facultate la începutul anilor '90 și că 
repetase foarte mulți ani tocmai pentru că restaurantul care era 
afacerea lui, pornită de fapt de la clasica vânzare de bere în cămin, 
era strâns legat de mediul studenţesc și de facultăți); prin comparaţie 
cu acest grup de antreprenori „absolvenţi ”, există un alt grup, cam 
la fel de numeros, de antreprenori „drop-out”, adică cei care au 
intrat la facultate înainte de 1989, dar au renunţat la studii după 
Revoluţie, tocmai în ideea de a deschide cât mai repede o afacere și 
de a urma calea antreprenorială imediat; aceștia pot fi asemănați, 
cel puţin ca motivație, celor ca Bill Gates sau Steve Jobs, dar nu toți 
au avut același succes 

- în fine, dacă ne uităm la generația mai tânără (cei care au până în 
35-38 ani acum, deci care nu erau de vârstă universitară în 1989), 
aici cele două grupuri sunt mai mari decât cele dinaintea lor, dar 
evident, în același timp, mulţi dintre acești antreprenori mai tineri, 
cu sau fără studii, sunt mai la început de drum prin comparație 
cu colegii lor din generaţiile mai vârstnice; la această ultimă 
generaţie, ceea ce este important este faptul că decizia legată de 
studii a fost, în majoritatea cazurilor, una strict personală, prea 
puţin influenţată de familie sau de anturaj, în timp ce la generaţiile 
mai vechi, cu siguranţă familia a avut un rol foarte important nu 
doar în continuarea studiilor, ci și în alegerea specifică a unei 
facultăţi sau a alteia; iar printre cei care au fost prinși la mijloc de 
Revoluţie în timpul facultăţii, decizia de a o finaliza a fost, în mod 
clar, influenţată în continuare și de părinţi ca și de mediul social. 


Și pentru că am tot vorbit de Bill Gates sau Steve Jobs și alți 
„famous drop-outs”, aș încheia prin a analiza puţin noua generaţie 
le antreprenori din lume, mai ales cei din Statele Unite. Și asta pentru 
că s-a vorbit din păcate prea puţin despre Larry Page și Sergey Brin 
(„băieţii” de la Google), sau despre Jeff Bezos (Amazon), sau despre 
David Filo și Jerry Young (Yahoo), toţi aceștia (și exemplele pot 
continua) au absolvit nu doar o facultate, dar și studii aprofundate 
(master, MBA sau altele asemenea). lată deci că lupta între 
„needucaţi” și „educaţi” în ceea ce privește antreprenorii de succes 
se încheie, și de data aceasta, fără un învingător clar: meci egal. 


Eu unul, așa cum spuneam, am terminat o facultate și, mai mult 
sau mai puţin, formal sau informal, toată viața am învăţat (cel puţin 
de la grădiniță până acum, la mai bine de 40 ani). Fără să fiu cinic, 
cred totuși că învățătura nu ajută prea mult un antreprenor ca viziune 
sau gut-feeling (deoarece majoritatea calităților unui antreprenor de 
succes nu se învaţă în facultate, ci poate doar într-o școală antrepre- 
norială adevărată, așa cum este Schoolforstartups), dar nici nu încurcă 
un antreprenor în niciun fel, îi dă pur și simplu mai multă informație 

pe care o poate folosi sau nu. lar pe mine în particular, studiile chiar 
m-au ajutat, așa că poate vă vor ajuta și pe voi. 


[_] Cele 10 mituri despre antreprenori în general 


Există în toată lumea diverse mituri, stereotipuri sau clișee despre 
antreprenori. Am început prin a vorbi despre patru stereotipuri care 
sunt mai prezente în „folclorul“ legat de antreprenorii români, dar 
acestea sunt, în esenţă, lucruri (consider eu greșite) care se spun 
despre antreprenorii de pretutindeni. lată acum cele mai importante 
zece mituri despre antreprenorii de oriunde, în opinia mea, urmate 
bineînţeles de o necesară „demistificare”: 


O 1. Antreprenorii se nasc, nu se fac ! Este unul dintre cele mai 
importante mituri antreprenoriale, unul despre care eu sunt convins 
că este fals. Cu siguranţă, există un anumit set de trăsături de 
comportament care favorizează o atitudine antreprenorială corectă, 
dar la fel de adevărat este că o mare parte dintre atributele antre- 
prenoriale nu sunt înnăscute, ci se pot educa, dezvolta, învăţa. De 
fapt, dacă nu aș crede cu fermitate acest lucru, nu aș fi lansat, 
împreună cu FPP și Doug Richard, prima școală antreprenorială din 
România, Schoolforstartups. 


Dovezi suplimentare pentru faptul că antreprenorii se fac și nu se 
nasc sunt toate exemplele de mari antreprenori care nu aveau, prin 
naștere, caracteristicile necesare pentru a deveni antreprenori valoroși, 
dar au reușit, în principal prin autoeducare și autodezvoltare, să 
realizeze succese antreprenoriale remarcabile. Simplul fapt că un 
antreprenor de succes trebuie să întrunească o serie de abilități, 
experienţe, know-how și o rețea de contacte, ceea ce se realizează numai 
într-o perioadă mai lungă de timp, cu efort și prin învăţare, e o dovadă 
a faptului că acea componentă înnăscută, dacă există, nu este cea 
determinantă în formarea unui antreprenor de succes. 

O 2. Antreprenorii sunt proprii lor stăpâni și sunt complet 
independenţi ! Și acesta este un mit care se prăbușește imediat, la o 
analiză lucidă: dacă sunteţi un antreprenor care lucrează într-o echipă 
antreprenorială, deja din start nu mai sunteți independent, ci trebuie 
să răspundețţi în fața colegilor voştri; iar acest lucru este un lucru 
foarte bun, pentru că cine nu răspunde în faţa nimănui, riscă să facă 
multe greșeli și oricum, să nu găsească cele mai bune soluții în afaceri. 


Chiar dacă sunteţi un antreprenor solitar, știți bine că trebuie 
oricum să răspundeți în fața clienţilor, a furnizorilor care vă dau 
termene de plată, a băncilor care vă finanţează, a angajaţilor care își 
pun speranţele în voi, a familiei care are și ea un alt set de cerinţe în 
afara businessului, în faţa organelor de control de toate felurile, ca și 
în fața multor alți membri ai comunităţii din care faceți parte, în 
diverse ocazii. 


lar această răspundere poate îmbrăca uneori forme sociale, dar 
și forme extrem de materiale, cum ar fi garanţii personale pentru 
bancă sau furnizori și alte asemenea obligaţii asumate din start, 
pentru ca afacerea să meargă cât mai bine. Așa că cine își imaginează 
că antreprenorii sunt oameni care nu răspund în fața nimănui, se 
înșeală. Cu privire la expresia „să fii propriul tău stăpân”, cu sigu- 
ranţă că un antreprenor are o poziție mult mai autonomă decât a 
unui angajat într-o companie, din anumite puncte de vedere, însă 
are și el, întotdeauna, anumite responsabilităţi și anumiţi „stăpâni“ 
informali, în fața cărora trebuie să răspundă. 


O 3. Antreprenorii sunt „Jucători” ! Ca și în cursul de antrepre- 
noriat pe care îl susțin, și pe parcursul acestei cărţi am făcut unele 
asemănări între afacerile antreprenoriale și un joc de poker Trexas 
Hold'em. Ceea ce nu înseamnă că eu cred că antreprenorii sunt, sau 
ar trebui să fie, asemenea celor care joacă jocuri de noroc, dimpotrivă: 
ceea ce apreciez eu la antreprenori (ca și la marii jucători de Texas 
Holdem), este că pot să își calculeze foarte rapid oportunităţile, 
șansele de reușită și vor juca o mână (sau vor face o afacere) numai 

dacă probabilitățile sau oportunităţile sunt suficient de mult în 
favoarea lor. Marii antreprenori nu sunt cei care își asumă riscuri 
complet necalculate, ci doar cei care iau riscuri bine calculate. 


În afaceri, ca și în alte domenii, există numeroase metode de a 
limita sau de a minimiza riscurile, iar antreprenorii inteligenţi le 
folosesc în mod eficient: de exemplu, prin anumite diversificări ale 
afacerii (ceea ce în general rezultă într-o diminuare a riscului pe 
ansamblu), sau prin cooptarea unor co-investitori care să împartă cu 
antreprenorul o parte din risc, sau prin identificarea diverselor 
elemente de risc și izolarea acestora de nucleul afacerii. Trebuie spus 
însă că antreprenorii adevăraţi nu fug de riscuri, nu se ascund de 
acestea, ci încearcă să le înfrunte în mod eficient, să își atragă o 
probabilitate cât mai mare de câștig de partea lor, pe baza informațiilor 
pe care le au, pe baza parteneriatelor pe care le fac, pe baza oamenilor 
cu care lucrează și, nu în ultimul rând, pe baza acelui fler antreprenorial 
sau gut-feeling pe care l-am văzut la antreprenorii valoroși. 


O 4. Antreprenorii lucrează mai mult decât managerii. Fără să 
spun că acesta ar fi un mit complet lipsit de merit, cred că este o 
comparație dificilă, pentru că nu este o comparaţie mere-cu-mere. 
Există această idee că antreprenorii muncesc foarte mult, ceea ce este 
adevărat, însă nu trebuie uitat că și managerii, în companiile serioase, 
bazate pe eficienţă, trebuie să depună efort semnificativ pentru a 
rămâne în poziţiile de răspundere pe care le au sau chiar pentru a 
promova în continuare, pe scara ierarhică a companiei. Așa că, la 
acest mit, eu aș spune că e neadevărat tocmai pentru că unii muncesc 
mai mult, alții mai puţin, alţii la fel. Și nu trebuie să uităm un alt 
amănunt foarte important: nu contează cât de mult muncești, în 
realitate ceea ce contează sunt rezultatele. 


De multe ori, când văd un antreprenor muncind enorm (de 
dimineaţă până noaptea și de luni până duminică), mai ales într-o 
companie care are câţiva ani de activitate în spate, văd de fapt un 
antreprenor care nu a reușit să realizeze o delegare eficientă a sarcinilor, 

care nu poate să lucreze bine în echipă, care are un management al 
timpului defectuos. Într-o mare măsură, același lucru se întâmplă și 
într-o corporație, cu mulți dintre managerii care acuză un program 
extensiv de lucru (mai puţin situația corporațiilor de tip „feudal” în 
care oamenii sunt eventual obligaţi să stea la muncă de dimineață 
până seara, sau chiar și în weekend). 


O 5. Banii sunt cel mai important lucru într-un start-up antre- 
prenorial. Această idee este una cu care lupt, zi de zi, în toate discuţiile 
mele cu oameni care vor să devină antreprenori și sunt convinși că 
„dacă ar avea o sumă de bani pentru start” totul ar fi minunat și ar 
putea dezvolta un business de succes. În realitate, lucrurile stau puţin 
invers: înainte de a te gândi la bani, trebuie să te gândești la orice 
altceva care privește proiectul tău de afaceri: la pregătirea și 
competențele tale pentru a construi o asemenea afacere, la ce alte 
resurse umane poți să implici în echipa de start, la cât de mare și de 
oportună este piața de adresare, care sunt concurenții, cât ești tu de 
diferit față de ei, cu ce ești mai bun decât ei, care sunt avantajele tale 
competitive, ș.a.m.d. 


Abia după ce ai lămurit în mod pozitiv toate aceste 
chestiuni, poți spune în sfârșit că ai nevoie de bani. lar 
pentru orice proiect care întrunește toate calităţile nece- 


sare, banii nu sunt atât de greu de găsit, vor fi întot- 
deauna persoane sau instituții dispuse să investească în 
proiecte de business excelente ! 


O 6. Oricine poate să înceapă un business ! Desigur, această 
afirmaţie are la final, subînţeleasă foarte clar, ideea că oricine poate 
începe un business de succes, nu orice fel de business ! Sigur că 
aceasta este o afirmaţie care sună bine și poate să dea speranţe multor 
oameni care doresc să înceapă o afacere sau cred că pot deveni 
antreprenori. Cu toate acestea, am văzut prea mulți antreprenori care 
au renunțat poate la job-uri valoroase, au ipotecat casa și alte 

proprietăţi ale familiei, au făcut multe alte sacrificii pentru a începe 
un business și au eșuat pentru că nu au întrunit toate elementele 
necesare construirii unui business de succes. 


Din păcate, antreprenor poate într-adevăr deveni oricine în 
sensul înființării unei companii, pentru că nu îţi trebuie o 
diplomă, un examen Sau o școală specială pentru a fonda o 
companie, teoretic oricine o poate face. Dar de aici și până la un 
business de succes, este o distanţă foarte mare și un ordin de 
mărime diferență între cei care încep și cei care au cu adevărat 
Succes. Așa că sfatul meu este că oricât de tentante ar putea 
părea unele idei de afaceri, să nu începeți un business dacă nu 
credeţi că întruniți, în mod rezonabil, calitățile și atributele 
necesare. 


Citiţi măcar această carte până la capăt și, în funcție de 
concluziile pe care le veți trage, reanalizați ideea de a deveni 
antreprenor și din această perspectivă. lar dacă decideți să 
faceți acest pas după o analiză atentă, eu nu pot decât să vă 
felicit și să vă doresc succes ! 


O 7. Un antreprenor valoros ajunge la succes în maxim 1-2 
ani! Mi-ar plăcea să vă spun că acest mit este adevărat, însă v-aș 
minți. E adevărat că, după primii doi ani de activitate antreprenorială 
în prima companie pe care am înființat-o în anii '90, ajunsesem la o 
cifră de afaceri de cca. 10 milioane de dolari anual, iar compania era 
în creștere rapidă, dar succesul înseamnă totuși mai mult decât atât, 
înseamnă o anumită certificare a valorii companiei tale, care poate 
veni în diverse moduri, fie pur și simplu prin rezultatele de profit 
sau prin cifre de afaceri, fie în alte moduri. 


Una dintre zicalele preferate ale investitorilor venture- 
capital americani este „lămâile se coc în doi ani, dar perlele 


doar în 7-8 ani”. Și bineînţeles, știm cu toţii că dacă am fi 
întrebaţi ce preferăm, lămâi sau perle, toți am alege perlele. 

O 8. Antreprenorii valoroși sunt tineri ! Este o discuţie destul 
de interesantă, pentru că pe de-o parte sunt multe exemple de tineri 
antreprenori care au reușit să realizeze afaceri de mare succes, mai 
ales în domeniul IT, însă este la fel de adevărat că o afacere de succes 
se bazează totuși, în primul rând, pe experienţa și pe cunoștințele 
antreprenorului, ceea ce sugerează un antreprenor mai puţin tânăr 
sau, în orice caz, cu o experiență mai îndelungată. Ceea ce pot spune 
eu este că, păstrând niște limite rezonabile (și în sus, și în jos), vârsta 
NU constituie un criteriu de diferenţiere pentru antreprenori. 


Cu toate acestea, pe o statistică recentă din Statele Unite, 
vârsta medie a antreprenorilor care pornesc afaceri de 
succes, sau în orice caz cu mare potenţial (definit prin 
ritmul de creștere din prima perioadă, capitalizare prin 
venture-capital sau IPO etc.) este de 34-35 ani, deci o 
vârstă încă tânără, la limită, dar la care antreprenorii au 


deja suficientă experiență acumulată în diverse domenii 
(cel puţin 10 ani după terminarea studiilor). Acestea fiind 
spuse, am văzut antreprenori excelenți care și-au început 
afacerile în perioada adolescenţei (teenagers), dar și 
oameni de vârsta a doua, la 45-55 ani, care au intrat la 
această vârstă în activități antreprenoriale pentru prima 
dată, și au făcut-o cu succes. 


O 9. Dacă un antreprenor are suficient capital de start, nu are 
cum să rateze ! Acesta este un mit care nu are mare relevanţă pentru 
mediul antreprenorial din România, unde în general, sumele de start 
sunt mici și niciun antreprenor la început de drum nu dispune de 
sume foarte mari de bani pentru proiectul lui de afaceri. Dar aceasta 
este o problemă în alte țări, unde banii moșteniţi din generație în 
generaţie îi fac pe mulţi tineri (în special) de bani gata să înceapă 
afaceri doar pentru că au suficienţi bani de investit și sunt convinși 
că, având un astfel de avantaj la start, vor reuși să realizeze afaceri 
de succes. În realitate, o sumă disproporționat de mare de bani pentru 
un start-up poate fi o capcană destul de urâtă, pentru că dacă sunt 

suficienți bani, ei vor fi, foarte probabil, cheltuiţi fără prea multă 
analiză sau măsură. 


lată de ce, multe afaceri pornite cu prea mulți bani, nu 
realizează succes de business, ci sunt mai curând afaceri 
care eșuează destul de rapid (atunci când antreprenorul 


sau sursa primară a banilor, care poate fi cineva din 


familie, constată că sumele cheltuite au fost nechibzuite 
și decide să elimine pierderile care se pot înregistra în 
viitor, prin închiderea sau falimentul businessului). 
Dimpotrivă, un business care începe prin bootstrapping, 
va învăţa, din start, să fie mult mai atent cu costurile, 
deci să fie mai eficient, deci în final să fie mai competitiv ! 


O 10. Antreprenorii sunt „lupi singuratici” și nu pot lucra în 
echipă ! Cu siguranţă, mulți antreprenori mediocri au probleme în a 
lucra în echipă, deci sunt de acord cu o parte a afirmației. Însă dacă 
vorbim de antreprenori excepționali, de antreprenori valoroși și care 
au făcut o diferenţă, indiferent cât de „singuratici” au fost considerați, 
ei au încercat și au reușit să lucreze bine în echipă, altfel nu ar fi atins 
succesul pe care l-au realizat. Cei mai buni antreprenori sunt de fapt 
niște leaderi în adevăratul sens al cuvântului, iar leaderii creează 
echipe și relații eficiente între membri acestor echipe, atât între cei 
cu poziții asemănătoare, cât și în sus sau în jos pe ierarhia companiei, 
pentru succesul de ansamblu al organizației, al companiei. 


lar dacă ne referim la echipele de antreprenori (o idee 
pe care eu o susțin, pentru că mi se pare, mai ales într-un 
mediu antreprenorial aflat la început de drum și subca- 
pitalizat, o idee mult mai bună decât dezvoltarea unei 


afaceri pe cont propriu), aceste echipe pornesc din start 
la eliminarea sindromului „lupului singuratic”, pur și 
simplu acolo totul începe și se termină în echipă! 

Gândiţi-vă din nou la Microsoft, Google, Apple sau multe 
alte companii uriașe care au pornit ca start-up-uri 
antreprenoriale dezvoltate de echipe de antreprenori. 


Toţi acei antreprenori și mulţi alții ca ei sunt o 
demonstraţie a faptului că, deși antreprenoriatul prezintă 
anumite caracteristici individualiste, antreprenorii 
valoroși știu totuși să lucreze în echipă. 


L] Puncte tari și puncte slabe ale antreprenorilor români 


Discutând despre mituri și stereotipuri legate de antreprenoriatul 
românesc și cel de pretutindeni, mulți oameni mă întreabă care cred 
că ar fi totuși niște trăsături reale și relativ generale pentru antre- 
prenorii de la noi în această perioadă. Fără să pot într-adevăr 
generaliza prea tare, pentru că fiecare persoană este diferită (din 
` fericire, cum ar spune o reclamă), cred că există anumite elemente 
comune, care transcend categoriile de vârstă sau educație, pe care 
eu le-am grupat în plusuri și minusuri, sau în puncte tari și puncte 
slabe: 


>> Puncte tari: 


- Creativitate: idei antreprenoriale dintre cele mai diverse și mai 
interesante, spre deosebire de antreprenorii din alte țări (mai cu 
seamă din Europa Centrală) care în general merg mai mult pe 
„drumuri bătute”, încercând cu precădere să copieze idei din pieţe 
mai mature (care, din păcate, nu funcționează întotdeauna la fel 
în pieţe emergente) 


- Inteligența: antreprenorii români vin de multe ori cu soluţii out-of- 
the-box atunci când anumite probleme noi apar și necesită o 
rezolvare 


à 

- Calităţi de comunicator bune: spre deosebire de alți antreprenori 
întâlniți de mine în ţări din regiune, antreprenorii români sunt 
ceva mai clari cu privire la obiectivele lor și la acțiunile necesare 
pentru a atinge acele obiective (dar aceasta este o comparație 
relativă, întrucât în realitate majoritatea antreprenorilor de oriunde 
au o problemă substanţială în a-și împărtăși celor din jur viziunea) 


- Energie, dăruire: antreprenorii români pot să muncească în ritm 24/7 
pentru mulți ani la rând, atunci când nevoile companiei o cer. 


>> Puncte slabe: 


- Exces de imaginaţie: de multe ori, creativitatea excesivă nesusținută 
de un plan fezabil lucrează în defavoarea antreprenorilor români, 
deoarece multe idei care sună bine la o primă privire, se dovedesc 
a fi imposibil de implementat într-o afacere profitabilă 


- Inabilitatea de a lua decizii rapid: majoritatea antreprenorilor pe care 
i-am cunoscut în România vor să ia întotdeauna „cea mai bună 
decizie”, ceea ce de multe ori întârzie mult procesul decizional în“ 
organizațiile lor; opinia mea fermă în acest domeniu rămâne aceea 
că o decizie mai puţin bună luată imediat este mai bună decât o 
decizie mai bună luată mai târziu (de multe ori prea târziu); cel 
puțin, în cazul luării rapide a unei decizii mai puțin inspirate, 
antreprenorul va înţelege la fel de repede unde a greșit și va putea 
învăţa din acea greșeală; lipsa unei decizii este cea care „îngheaţă” 
organizaţia și poate avea uneori consecinţe fatale 


- Lipsa de pregătire în domeniul planificării financiare a afacerii: o 
mare parte a antreprenorilor români se bazează exclusiv pe intuiţia 
lor antreprenorială în ceea ce privește planificarea cash-flow-ului 
companiei și alte elemente de planning financiar absolut necesare 
unei dezvoltări armonioase a afacerii; aici, educarea antrepre- 
norilor este perfect realizabilă (un curs de management financiar 

aplicat la problematica antreprenorială, mai ales pe start-up), dar 
avem o problemă endemică din acest punct de vedere în societatea 
românească, deoarece nu numai inițiativele antreprenoriale duc 
lipsa unei planificări financiare minime, ci și familiile și persoanele 
fizice (spre deosebire de naţiunile occidentale unde fiecare familie 
are o bugetare a costurilor și veniturilor, la noi asemenea noțiuni 
sunt încă în mare parte ignorate atât de familii, cât și de firmele 
mici antreprenoriale, din păcate) 


- Delegarea insuficientă a responsabilităților companiei către echipă: 
antreprenorii români, chiar mai mult decât cei din multe alte ţări, 
se străduiesc excesiv să păstreze totul sub controlul propriu, fie 
din considerente de prudenţialitate legate de încrederea pe care o 
au în angajaţi, fie cel mai adesea de sindromul „eu știu mai bine” 
pe care îl manifestă mulți antreprenori, chiar în domenii pentru 
care nu au neapărat pregătirea necesară; această lipsă de delegare 
nu face decât să atragă antreprenorul în tot felul de activități lipsite 
de importanţă pentru companie, dar care solicită resurse de timp 
ample, pe care acesta nu le are, ajungând să lucreze 24/7, ceea ce 
duce într-un anumit timp la extenuare, decizii greșite, alocarea 
incorectă a priorităților și, până la urmă, la efecte negative pentru 
toată afacerea. 

CAPITOLUL 7 
Cele cinci greșeli antreprenoriale 
„fatale” 


O Greșeli antreprenoriale: mai mici sau fatale... 


O Greșelile mele și ale altor antreprenori 


CAPITOLUL 


Cele cinci greşeli antreprenoriale „fatale” 


kd Greseli antreprenoriale: mai mici sau fatale... 


Acest ultim capitol a fost generat de între- 
bările unui jurnalist cu privire la care au fost greșelile pe care le-am 
făcut ca antreprenor, mai ales în primii ani de activitate, și cum m-au 
afectat acestea. Cred că întrebarea implicită era de fapt „ce greșeli fac 
antreprenorii și ce efect au aceste greșeli asupra lor” sau, cu alte cuvinte 
„Ce greșeli ar fi bine să nu facă un antreprenor”. În toate celelalte capitole, 
am încercat să propun diverse lucruri pe care antreprenorii ar trebui să 
le facă, pentru a-și maximiza șansele de succes. 


În realitate însă, așa cum am spus-o întotdeauna, chiar dacă 
antreprenoriatul poate fi predat și TREBUIE învăţat, nu există o rețetă 
antreprenorială unică a succesului, însă există cu siguranţă câteva 
greșeli care trebuie, cu orice preț, evitate. Așa încât, încerc acum, la 
final, să vă spun mai curând ce NU trebuie să faceţi, decât ce trebuie 
să faceţi, pentru a avea un business de succes. 


Incercând să adun în minte câteva idei, bazate pe minima 
experienţă pe care o am, am ajuns într-o primă fază la un set de patru 

greșeli pe care le poate face un antreprenor și care îi pot fi „fatale” 
(ulterior am mai găsit și o a cincea asemenea greșeală): 


w> 1. Alegerea greșită a echipei 


Mă refer aici la partenerii de afaceri și/sau echipă de oameni-cheie 
pe care îi angajează inițial; indiferent dacă un antreprenor începe 
afacerea „de unul singur” sau alături de alți antreprenori într-o 
echipă, în realitate el trebuie oricum, chiar de la bun început, să își 
formeze o echipă (un antreprenoriat fără o echipă de oameni care 
muncește în cadrul afacerii riscă să semene foarte mult cu o activitate 
freelance, chiar dacă păstrează caracteristicile unei afaceri; practic, 
dacă vorbim de 2-3 oameni, deja vorbim de o echipă); acești oameni 
de start-up sunt esenţiali, iar în cazul în care nu îi alegi bine, nu ai 
sanse să dezvolţi vreo afacere de succes. 


Cum alegi echipa potrivită ? În cazul în care vorbim de o echipă 
de antreprenori, atunci este o situaţie interesantă, pentru că alegi, 
dar ești în același timp ales și tu, la rândul tău, de ceilalţi antreprenori. 
În această situaţie, ar fi recomandabil ca (i) să existe anumite lucruri 
care să vă unească (de exemplu să fiți colegi de facultate sau să aveți 
oricum niște interese comune, o filosofie de viață asemănătoare, 
obiective similare), dar în același timp (ii) să fiți cât se poate de com- 
plementari ca abilități, experienţă și resurse. Nu este nimic mai rău 
la start decât ca cei 2-3 asociaţi să fie la fel de buni la exact aceleași 
lucruri, pentru că ei nu vor face decât să se „dubleze” unul pe celălalt 
în activitate. 


Dimpotrivă, dacă există complementarități, atunci într-o „diviziune 
socială” a muncii absolut naturală la start-up, veţi constata că în mod 
firesc, unul dintre voi va deveni managerul de vânzări, un altul va fi 
probabil cel care se va ocupa de problemele financiare, iar un al treilea 
(dacă există), va fi probabil managerul de facto pe zona operațională 
și tehnică. 

Aceasta este probabil situația ideală de start, așa a pornit și 
Microsoft (toţi îl cunosc pe Bill Gates, puţini știu că a pornit într-o 
echipă de trei antreprenori, alături de Steve Ballmer și Paul Allen, 
colegi cu el) sau Apple (unde nu există doar un Steve, cel cunoscut 
de toți, Steve Jobs, ci și un altul, Steve Wozniak, pe care am avut 
plăcerea să îl cunosc și care era acest technical wizard care a făcut 
Apple să crească atât de repede, în faza inițială a dezvoltării sale). 


La fel s-au întâmplat lucrurile și în prima mea inițiativă antre- 
prenorială, unde am pornit la drum alături de alți doi foști colegi de 
facultate, deci tot într-o echipă antreprenorială alcătuită din trei 
persoane care erau colegi și aveau o filosofie de viaţă asemănătoare, 
dar erau în același timp cât se poate de complementare ca și abilități, 
experiență și resurse. | 


mp 2. Intrarea într-o afacere fără oportunități 


De fapt, mai pe larg, să aleagă un domeniu de afaceri (sau o 
nișă) fără oportunități sau fără potenţial: fie prea mică, fie prea 
devreme într-o anumită piaţă, fie în scădere, fie prea competitivă și 
cu bariere de intrare prea mari sau cu alte constrângeri majore; după 
lectura acestei cărţi, cred că e mai ușor de înțeles ce înseamnă ciclurile 
de business și cum pot fi ele folosite (sau cum ne pot crea foarte mari 
probleme, dacă suntem pe un ciclu de business prost ales). 


Situaţiile fatale tipice în acest caz sunt chiar acelea care nu ţin 
cont de ciclurile de business, de exemplu după ce un ciclu complet 
de credit de consum s-a încheiat în România, ar fi fost absolut fatal 
pentru un business să înceapă să ofere servicii de acest gen în anii 
2007-2008 (deși în 2007 domeniul părea încă atrăgător, plus că mai 
apare și problema timpului minim necesar pentru „gestația” unui 
proiect de afaceri, așa încât dacă cineva a început să lucreze la un 
astfel de proiect încă din 2006 și a reușit să deschidă în-2007, a intrat 
exact în acel moment când nu ar mai fi trebuit să intre). 

Dacă la început, în acei ani, ar mai fi existat ceva business, deși 
pe o pantă rapid descrescătoare, începând cu finalul anului 2008 acest 
business a îngheţat complet și sunt foarte puţine afacerile antre- 
prenoriale aflate la start-up care pot să reziste într-o piaţă „îngheţată” 
timp de 2-3 ani sau mai mult, cât poate dura o astfel de criză. Soluţia 
ar putea fi restructurarea și reorientarea către alte nișe de piaţă, însă 
iarăși, problema unui business specializat este că are puţine 
posibilități de reorientare către alte pieţe. 


Tot în această categorie se încadrează și intrarea într-o nișă de 
piaţă mult prea mică, mai ales dacă există acolo deja câţiva jucători. 
In tradiţia de business americană, o nișă acceptabilă este una care 
generează măcar un miliard de dolari ca vânzări totale anuale, la 
nivel naţional. Desigur, piața americană este uriașă, iar ceea ce acolo 
este considerată o mică nișă, în România ar fi o piaţă foarte mare. 


Cu toate acestea, regula se aplică și în România, în sensul că orice 
nișă pe care intrați, ar trebui să aibă o valoare minimă la nivel naţional 
anual care să se poată măsura în cifre de ordinul zecilor de milioane 
de euro (mai rar, în cazul unor servicii cu valoare adăugată mare, puteți 
intra în nișe care sunt doar de ordinul a câtorva milioane de euro). 


Presupunând prin absurd că aveţi un proiect de afaceri foarte 
serios, dar care se adresează unei pieţe totale românești anuale de 
500 mii euro, presupunând că deja există și alte oferte în acel domeniu, 
înseamnă că vă faceţi un plan de a realiza cifre de afaceri de câteva 
mii de euro pe lună (să zicem, 100 mii euro pe an, ceea ce ar însemna 
o cotă de piaţă destul de mare, de 20%), ceea ce s-ar putea, în funcţie 
de costurile operaționale și de capital implicate, să nu poată fizic 
genera un business profitabil. 

lată de ce, calculele dimensiunii pieţei (și evident și a trend-urilor 
de creștere în următorii ani pe acea piaţă) trebuie foarte bine analizate, 
înainte de a decide că o anumită nișă îngustă este totuși suficient de 

„încăpătoare” pentru a intra acolo cu afacerea voastră și pentru a 
construi un business viabil, profitabil. 


3. Evitarea luării deciziilor sau procrastinarea 


Rolul cel mai important al unui antreprenor (al liderilor în 
general) este să ia decizii. Dacă un astfel de antreprenor nu poate lua 
decizii sau evită /amână luarea deciziilor de business, în speranţa că 
va găsi soluții mai bune ulterior, de multe ori aceasta poate duce la 
„îngheţarea” businessului. În general, această atitudine de 
procrastinare este deosebit de periculoasă, pentru că ea conduce la 
stoparea activităţii întregii companii; dacă voi înșivă, ca antreprenori 
care conduceţi afacerea, nu luaţi decizii și nu actionati, amânând 
totul până în ultima clipă, amânând de azi pe mâine, și apoi pe 
poimâine, e clar că în jos, în organizaţie, atitudinea va fi aceeași sau 
chiar mai rău decât atât. 


Aici ajungem la o problemă care rezonează cu spiritul naţional, 
fie că ne place, fie că nu ne place, deoarece ne amintește atât de bine 
de fatalismul ciobănașului mioritic; la mulți antreprenori, detectez 
același fatalism al lipsei de acțiune și al amânării deciziilor, chiar dacă 
ceea ce se poate întâmpla foarte probabil, în lipsa unei acțiuni concrete, 
este chiar MOARTEA afacerii, iar aici asemănarea cu Mioriţa este 
izbitoare; dacă este vreo consolare, am găsit totuși această tendinţă de 
procrastinare și în alte culturi de business, de exemplu în Polonia, 
Bulgaria sau Moldova (dintre ţările în care am dezvoltat efectiv 
business și am condus personal echipe de angajaţi din acele țări). 


Ce se întâmplă totuși dacă iei decizii, dar sunt decizii greșite, 
sau în orice caz nu sunt cele mai bune sau cele perfecte ? În opinia 
mea, O decizie greșită acum poate fi mai bună decât una corectă mult 
mai târziu, din cel puţin două motive: pe de o parte, dacă iei o decizie 
rapid și vezi efectele sale imediat, o poţi modifica apoi astfel încât să 
mergi în direcția bună (abordarea iterativă a creșterii businessului, 

foarte eficientă, dar și foarte des întâlnită la mulţi antreprenori 
valoroși, în faza de start-up); pe de altă parte, aceasta dă un sens 
activităţii echipei, care vede că antreprenorul nu se ascunde de 
probleme, nu amână acțiunile și deciziile, iar acest lucru este un 
motivator important pentru echipă. 


Probabil că ceea ce funcționează în acest mod în perioada de 
start-up, suferă totuși unele modificări atunci când afacerea este deja 
într-o fază ulterioară de dezvoltare, atunci când implicațiile unei 
decizii (din punct de vedere bugetar, strategic, operațional) pot fi 
mult mai serioase. Cu toate acestea, regula luării rapide a deciziilor 
rămâne și atunci vitală pentru un antreprenor de succes, deoarece la 
acel moment, un antreprenor de calitate va avea deja la îndemână 
toate sistemele (informatice, organizaționale) și pârghiile pentru a 
putea aduna extrem de rapid toate informațiile necesare pentru a 
lua decizia cea mai bună, pe baza acelor informaţii (problema într-un 
start-up fiind că aceste sisteme de colectare a informaţiei nu sunt 
atât de bine puse la punct, nivelul de experienţă este mai redus, astfel 
că uneori, o parte dintre decizii par mai curând bazate pe intuiție 
decât pe o analiză extrem de documentată). 


=> 4. Ionorarea rezultatelor 


În perspectiva concluziilor de la punctul trei, e clar că dacă luăm 
decizii și acestea afectează compania, în bine sau uneori în rău, este 
normal să încercăm în același timp să și măsurăm rezultatele acestor 
decizii, de fapt să măsurăm cât mai bine rezultatele activității noastre 
de business în general. Aici apare a patra mare greșeală antrepre- 
norială (și ea fatală, de multe ori), când nu se măsoară diversele decizii 
și acțiuni ale antreprenorului și ale companiei, pentru că măsurarea 
în acea fază inițială este cel mai bun instrument de utilizat în această 
abordare tip „trial and error” și, în lipsa unei măsurători, nu ai cum 
să înveţi nici din greșeli, nici din lucrurile pe care le faci bine. 

Aceste concluzii au fost publicate, cu ceva timp în urmă, atât în 
articole de presă, cât și pe blogul meu, www.ghenea.ro. Ulterior însă, 
am mai descoperit și o altă mare eroare pe care antreprenorii o fac, 
una care, după un succes relativ, poate duce la un mare eșec antre- 
prenorial: 


=> 5. Convingerea că şansa nu are niciun rol 


O mare eroare pentru antreprenori este să creadă că șansa nu a 
jucat absolut niciun rol în succesul lor inițial antreprenorial; nu aș 
supralicita șansa în vreun fel, dar ea joacă totuși un rol în general în 
viață, nu văd de ce lucrurile ar fi diferite într-o construcție antrepre- 
norială; este adevărat că, revenind la înțelepciunea populară ro- 
mânească, „norocul și-l mai face și omul”, însă marele risc al ignorării 
șansei este acela de a supralicita intuiţia personală și meritele personale 


într-un succes de business care ar putea fi totuși conjunctural. 
La o a doua încercare, dacă nu ai înțeles ce rol a jucat șansa în 


primul tău succes, ai toate „șansele“ să eșuezi lamentabil în următoarea 
afacere, atunci când crezi că totul este posibil și că tu „le știi pe toate”. 


_] Greselile mele și ale altor antreprenori 


Din fericire, eu personal am fost ferit de aceste greșeli fatale la 
începutul activității mele de antreprenor (cu toate că am făcut, 
desigur, multe alte greșeli, dar mai mici, se pare), deoarece am avut 
șansa unei echipe excelente și potrivite pentru industria în care am 
intrat (care a fost una oportună pentru noi în acel moment), am luat 
deciziile necesare fără întârziere (chiar dacă uneori orice antreprenor 
sau manager știe că deciziile luate nu sunt probabil „cele mai bune”, 
dar sunt „necesare“, sau altfel spus, uneori e mai bună o decizie 
proastă, decât nici una) și am încercat să măsurăm (evident, nu 
neapărat cu aparate de măsură sofisticate, ci de multe ori „din ochi” 

sau într-o analiză de bun simţ) rezultatele acţiunilor și deciziilor 
noastre, pentru a îmbunătăţi continuu ceea ce putea fi îmbunătățit, 
adică totul. 


Chiar dacă am avut norocul să nu fac greșeli mari care ar fi dus 
la eșecul afacerii , am făcut probabil, ca mulți alți antreprenori, o 
mulțime de mici greșeli, în ideea că „numai cine nu muncește, nu 
greșește”, ori în primii 2 ani de antreprenoriat am muncit cu toții 
vreo 14 ore pe zi, 7 zile pe săptămână, iar în acest regim, e imposibil 
să faci totul fără greșeală. 


Vă veţi întreba, poate, cum m-au afectat aceste greșeli. M-au 
ajutat să văd, în multe situaţii, cum puteau fi făcute anumite lucruri 
mai bine decât le făceam înainte. Și pas cu pas, probabil m-au ajutat, 
în măsura în care am învăţat din ele, să fiu un antreprenor mai eficient. 
Evident, pare mai interesantă și mai puțin dureroasă varianta în care 
toate aceste informații sunt acumulate de antreprenori în cadrul unor 
cursuri teoretice de managementul afacerilor, iar apoi antreprenorii 
merg în businessul real și nu mai fac nicio greșeală. Însă așa ceva, în 
opinia mea, nu are cum să funcționeze, pentru că este un cerc vicios 
de tip „oul și găina”: nu poți să înţelegi exemple și modele teoretice 
de business dacă nu ai început o experienţă antreprenorială reală, și 
nu poţi începe o experienţă antreprenorială reală fără să faci greșeli 
ca cele ce vor fi mai târziu prezentate sub forma unor studii de caz în 
școlile de business. 


În tot acest timp am înțeles că de fapt o acțiune sau o decizie nu 
este în mod absolut „corectă” sau „greșită“, ci trebuie judecată într-un 
cadru de business bine definit, mai precis în relaţie cu obiectivele 
propuse, acesta reprezentând un lucru foarte important, iar setarea 
obiectivelor diferă mult de la un antreprenor la altul: unul vrea să 
înceapă cu un start-up și să îl transforme într-un lider de piaţă 
național, altul vrea doar să ajungă cu afacerea lui cel mai respectat 

business mic din orașul natal, iar altul vrea să crească un business 
pentru a-l vinde unor investitori strategici cât mai repede și cu cât 
mai mulţi bani. În funcţie de aceste obiective diferite, acţiuni identice 
ale antreprenorilor vor genera succes într-o afacere și poate eșec total 
în alta, așa că „greșit” sau „corect” depinde mult de contextul specific 
de business. 


În plus, se întâmplă uneori ca un antreprenor să spună „ce gre- 
șeală am făcut acum 5 ani”, deși, dacă îl întrebi puţin despre situaţia 
de business din acea perioadă, se va gândi și îţi va spune că, în acel 
moment, a luat totuși decizia potrivită, pe baza situaţiei de atunci. 
Cu alte cuvinte, este normal, mult mai ușor să ne uităm în retrospec- 
tivă și să spunem că anumite lucruri din trecut au fost greșite, însă 
chiar această analiză retrospectivă ar putea fi o greșeală, deoarece la 
momentul respectiv, pe baza informațiilor disponibile atunci, poate 
că decizia aceea a fost cea corectă. 


Seamănă puţin cu speculaţiile bursiere, când vezi poziţia de azi 
a bursei și spui „dacă investeam așa și așa în trecut, acum aș fi fost 
mult mai bogat”, dar acesta este un exerciţiu total steril, pentru că 
folosește informații viitoare, care nu sunt disponibile antreprenorilor 
la momentul luării unor decizii de acest gen. Evident, probabil aici 
este și zona aceea specială care face diferenţa între antreprenorii buni 
și antreprenorii extraordinari, cei din urmă „simt” mai bine piaţa și 
intuiesc mai bine calea optimă de urmat, după care au foarte mult 
succes și toată lumea spune „ce noroc au avut”. 


Legat de antreprenorii români în mod particular, există un minim 
„Specific național!” în a face afaceri, care generează probabil și un set 
specific de erori antreprenoriale. Mai mult, eu sunt convins (din 
experienţa cu diverse zone ale țării) că există și un specific regional 
(diferit cel puţin la nivelul celor trei regiuni istorice mari ale 
României), unde vom vedea anumite greșeli repetate cu frecvenţă 

mai mare. În primul rând, cu privire la cele cinci mari greșeli antre- 
prenoriale pe care le-am menţionat, cred că ele rămân neschimbate 
indiferent de ţară sau de regiune, nu cred că există un „pattern” 
pentru antreprenorii români. 


Poate doar o mică prevalență românească a ideilor de afaceri 
nerealiste (cu alte cuvinte, în loc să utilizeze oportunități reale de piață, 
care sunt numeroase în România în prezent, mulți antreprenori în 
devenire fac planuri grandioase pentru intrarea pe piețe inexistente, 
sau prea competitive, sau mult prea devreme pentru situația României 
de azi). În ceea ce privește greșelile mai mici, curente, și care în general 
nu sunt „fatale” pentru business, probabil există la antreprenorii români 
o preocupare excesivă pentru active în dauna creșterii afacerii (exemplul 
tipic: antreprenorul a acumulat niște profituri inițiale, pe care în loc să 
le reinvestească în business, în oameni, în capital circulant, le „îngroapă” 
într-o proprietate imobiliară, cu scuza că „are nevoie de un sediu și nu 
vrea să aibă costuri de chirie”; chiar dacă până acum 2 ani piaţa 
imobiliară din România a fost în continuă creștere, mi se pare totuși o 
greșeală pentru o afacere care nu are nicio legătură cu imobiliarele să 


investească în proprietăți, mai ales la începutul activității, când totul: 


ar trebui să meargă înapoi în afacerea de bază și să ajute la creșterea 
cât mai rapidă a acesteia). 


O altă greșeală cu un anumit specific „naţional” românesc este 
teama antreprenorilor de îndatorare bancară (lucrurile s-au mai 
schimbat în ultimii ani, dar încă mai văd numeroși antreprenori 
români care sunt chiar mândri că nu au datorii la bancă, în loc să se 
gândească la banii băncii ca la cel mai ieftin mod de finanţare a afacerii 
și de creștere exponențială a acesteia, așa cum gândește orice 
antreprenor în occident sau în alte pieţe antreprenoriale mature). 


O a treia eroare cu puţin specific românesc este lipsa de preo- 
cupare pentru dezvoltarea continuă a resurselor umane ale afacerii 

(de multe ori antreprenorul român continuă să fie un fel de director 
de vânzări-marketing-logistică-operaţiuni al propriei companii în loc 
să angajeze oamenii potriviţi la locul potrivit și apoi să investească 
în formarea și dezvoltarea lor continuă, uneori chiar cu scuza 
lamentabilă „la cât costă managerii azi cu salarii, taxe, mașini și toate 
celelalte, mai bine le fac eu singur pe toate, că oricum mă pricep mai 
bine, și păstrez tot eu salariile lor ca profit în firmă”). 


Ca o concluzie, iată încă o dată cele cinci greșeli antreprenoriale 
fatale, pe care vă sfătuiesc să evitati, cu orice preț, să le faceţi: 


>> ALEGEREA GREȘITĂ A ECHIPEI 
>> ÎNTRAREA ÎNTR-O AFACERE FĂRĂ OPORTUNITĂŢI 
>> EVITAREA LUĂRII DECIZIILOR SAU PROCRASTINAREA 


>> IGNORAREA REZULTATELOR 
>> CONVINGEREA CĂ SANSA NU ARE NICIUN ROL ÎN SUCCESUL 
ANTREPRENORIAL 

COLECȚIA BUSINESS 


PRR a a RR a ag a RR RR L, a a 
Colecţie iniţiată și coordonată de Dragos Panainte 


Au mai apărut: 


Cerasela Carp, Florin Dăscălescu, Dragos Panainte — Cum să înfiintezi si să 
administrezi un SRL. Soluţii juridice, contabile și fiscale pentru primii pasi în 
afaceri 


Alin Popescu — Despre afacerile on-line și problemele lor juridice. Confesiunile 
unui fost vânzător de încredere 


Bogdan Glăvan - Impotriva curentului. Însemnări asupra crizei financiare 
actuale 


Alina Duca, Emilian Duca - Soluţii fiscale pentru perioade de criză. 
Reorganizarea afacerilor. Aspecte fiscale 


Daniel Apostol — Criza, a cincea putere în stat. Managementul crizelor politice 
si economice, reflectat în presa timpului în România anilor 1930-1939 


Costel Istrate — Contabilitatea nu-i doar pentru contabili! 
Larisa Toader — Secretele relației cu presa. Sfaturi practice și studii de caz 


Arin Octav Stănescu, Simona Maria Milos, Stefan Dumitru, Otilia Doina Milu 
— Procedurile de preventie a insolventei: concordatul preventiv si mandatul 
ad-hoc. Reorganizarea judiciară 


Alexandru Cristian Strenc - Tehnologia informaţiei. Protejarea și respectarea 
dreptului proprietății intelectuale 


lonel Bostan - Controlul financiar al afacerilor 


Ciprian Pilan — Ajutorul de stat — afaceri cu bani publici. Aspecte practice 
privind aplicarea legislatiei în domeniul ajutorului de stat 


Felix Tudoriu — Infiintarea unei societăți comerciale pe actiuni 
Ionel Bostan — Auditul public extern 


Elena Grecu - Mărcile comunitare. Ghid practic de înregistrare în Uniunea 
Furopeană 


loana Haţegan, Andreea lancu, Alina lozsa — Instrumente tinanciar-bancare 
pentru societăți comerciale 


